
În loc de prefață 


Imitaţiunea lui Cristos vorbeşte atât de frumos de la sine, încât s-ar putea dispensa de orice prezentare. Câteva 
cuvinte nu vor fi totuşi inutile, pentru a oferi cititorului nostru o cât de sumară orientare în fundalul istoric şi sensul 
acestei opere, una din marile cărți ale umanităţii, floare a darurilor, distilând unele dintre cele mai alese arome ale 
spiritualității creştine dintotdeauna. Apărută şi circulată, inițial, sub formă de copii manuscrise, puţin înainte de 
invenţia tiparului, în acel veac al XV-lea, - care grație descoperirii lui Gutenberg, avea să revoluționeze mijloacele 
comunicării şi ale culturii scrise -, Imitatio Christi a beneficiat, îndată după ieşirea de sub teasc a primelor biblii, de 
un număr atât de impresionant de ediţii, încât a ţine socoteala lor ar însemna a înşirui cifre rivalizând, poate, doar cu 
cele reflectând nenumăratele reeditări ale sfintelor Scripturi, în cele mai diverse i limbi ale pământului. Într-adevăr, 
foarte aproape de Biblie şi Evanghelii, Imitațiunea lui Cristos se dovedeşte a fi dobândit, de-a lungul epocilor, 
statutul unei cărți ce nu cunoaşte învechirea, rămânând de cinci veacuri încoace -, mereu proaspătă şi la fel de 
actuală, în pofida trecerii timpului şi a diversităţii ariilor în care şi-a iradiat mesajul. 

A pune problema răspândirii şi circulaţiei Imitațiunii lui Cristos înseamnă, desigur, a pune problema 
tălmăcirilor de care s-a bucurat această carte de excepție, compusă în latină, - într-o limbă clară, viguroasă, de o mare 
transparentă şi substanţă. Primele traduceri, în mod semnificativ, n-au aşteptat apariția tiparului, răspândindu-se, cum 
spuneam, prin opera copiştilor, încă înainte de mijlocul secolului al XV-lea (în engleză, de pildă; o primă tălmăcire 
franceză imprimată (în fapt o adaptare) datează de la 1462; cea dintâi traducere italiană (tipărită la Veneţia) este din 
1488; în timp ce ediţia princeps a originalului latin - un preţios incunabul -, ieşea de sub teasc la 1472 (în acelaşi an 
cu prima ediţie imprimată a Divinei Comedii de Dante Alighieri). În secolele care au urmat, acest proces de difuzare 
continuă s-a întețit, ajungând să cuprindă, ca într-o vastă îmbrăţişare, nu numai întreaga Europă, dar şi, graţie operei 
de evanghelizare dusă de misionari pe alte continente, marginile cunoscute ale pământului. În afară de Biblie, nici o 
altă carte de îndrumare spirituală nu a fost, într-adevăr, conform statisticilor, tradusă în mai multe limbi decât 
Imitatio Christi. Opera contemporană cu sufletul omului dintotdeauna, ea nu a încetat să stea în atenţia marilor spirite 
şi nu a încetat niciodată de a hrăni, fără deosebire, pe cei mici şi pe cei mari, oferind tuturora. în scurgerea lentă a 
timpului, balsamul şi învățătura necesară cugetului dornic de perfecţiune. 

Putem astfel înţelege mai bine de ce un mare clasic francez, poetul şi dramaturgul Corneille, se simţea dator, 
în secolul său, să dea o splendidă tălmăcire în versuri a Imitațiunii lui Cristos (1652-1654). Astfel se explică, desigur, 
elogiile aduse, incidental, acestei cărți de personalități atât de diferite ca preocupări şi orientări profesionale, atât de 
diverse în credință, precum literatul şi gânditorul pre-iluminist Fontenelle, care afirma despre ea că este "cea mai 
frumoasă carte din câte s-au scris de mâna omului: căci Evanghelia vine de la Dumnezeu"; sau filosoful academician 
Leibniz, contemporan al lui Dimitrie Cantemir; criticul literar Sainte-Beuve; un istoric ca Jules Michelet; un mare 
descoperitor precum Ampere; romancierul Balzac; sau, mai aproape de noi, mareşalul Foch, şi mulţi alţii, care au 
recunoscut - fiecare în felul şi la timpul lor -, capacitatea inestimabilă a acestei cărți, nu foarte mari, de a da răspuns 
tocmai unor întrebări şi aspirații fundamentale ale omului, confruntat mereu cu unul şi acelaşi mănunchi de probleme 
vitale: sensul vieţii înaintea suferinței şi a morții, dilema asupra căilor mântuirii, însemnătatea abnegaţiei ca 
dimensiune lăuntrică fără de care, cum bine ştim, omul nu poate fi cu adevărat om decât în parte; şi, poate, mai presus 
de orice, ceea ce cugetul creştin intuieşte fără greş: acea capacitate a ei de a oferi, pe tărâmul practicii, o rezolvare 
temeinică şi demnă pentru dorinţa firească de desăvârşire a sufletului omenesc: pornind nu de la vreo filosofie înaltă, 
ci de la premisele căii simple şi drepte a Evangheliei, înțeleasă ca urmare a lui Cristos. Este, de altfel, semnificativ de 
observat că mai vechile tălmăciri româneşti ale acestei capodopere foloseau în titlu, nu fără rost, forma astăzi cumva 
arhaizantă, dar netă şi frumoasă "De urmarea lui Hristos". 


Imitatio Christi s-a aşternut întâia oară pe hârtie într-o mănăstire din nordul Ţărilor de Jos, unde - încă de la 
sfârşitul secolului al XIV-lea - se cristalizase o puternică mişcare de primenire spirituală, cunoscută, de atunci 
începând, sub numele de Devotio Moderna. "Modernitatea" devoţiunii şi evlaviei care a iradiat către noi, pornind de 
atunci şi de acolo, merită să ne rețină atenția pentru câteva clipe, deoarece, printr-o providențială întorsătură, în însuşi 
faptul voitei sale "noutăţi" în raport cu peisajul de atunci al practicii creştine, Devotio Moderna a reprezentat un 
factor formator de conştiinţă de lungă durată. Nu alta, desigur, este şi explicaţia faptului că Imitațiunea lui Cristos - 
operă de spiritualitate sintetizând cel mai perfect tendinţele şi luminile acestei şcoli - ne-a rămas de atunci începând, 
contemporană, în sensul cel mai bun şi mai profund al cuvântului. Trăgându-şi sevele la învățătura unor predecesori 
ca Fericitul Ruysbroek (ale cărui scrieri, în secolul al XIV-lea, marchează de altfel începuturile limbii literare 
ncerlandeze), Devotio moderna datorează, cum se ştie, foarte mult în primul rând lui Gerhard Groote 1340-1384), 


cunoscut şi sub numele de Gerhard cel Mare, întemeietorul "Fraţilor vieții comune", ordin călugăresc la a cărui scoală 
a învăţat, printre alţii, si marele umanist al Renaşterii Erasmus, ilustrul prieten de o viată al sfântului Thomas Morus. 
Aşezată astfel în perspectiva momentului inaugural al epocii moderne, mişcarea despre care vorbim ni se înfăţişează 
cu atât mai grăitoare, în acest rod al ei de excepţie - cartea Imitațiunii lui Cristos -, îndrumar în care tot ce a avut mai 
bun şi mai durabil spiritul creştin al Renaşterii ne-a fost transmis ca zestre de învățătură actuală şi pururi proaspătă, 
nemarcată de stigmatul vestejitor al trecerii timpului. 

Imitațiunea lui Cristos reprezintă, aşadar, o operă de devoțiune modernă în mai multe sensuri, pe care este 
bine să le enunțăm pe scurt, spre folosul unei înțelegeri mai exacte a rosturilor ei adânci şi în raport cu propria noastră 
viaţă spirituală. 

În primul rând, s-ar putea spune că este vorba ideea mereu modernă de înnoire, aplicată însă aici acelui plan 
strict personal, unde - odată cu fiecare om şi cu ajungerea fiecărei conştiinţe la maturitatea înţelegerii şi a harului - 
convertirea înseamnă, de fapt, cotitură şi primenire radicală. Despre această renovare interioară, mereu reîncepută, 
veşnic în stare de căutare şi curajoasă explorare, vorbeşte /mitațiunea lui Cristos; şi, în această privinţă, cartea era 
menită să rămână, într-adevăr, modernă, aşa cum modernă, în toate sensurile, este azi ca şi ieri, întotdeauna, 
neobosita condiție a oricărui spirit care se încumetă la drum. Dar drumul despre care ne vorbeşte /mitațiunea este 
drumul lui Cristos, nou şi proaspăt o dată cu biografia fiecărei conştiinţe renăscute. 

Modernă este, apoi, desigur, modalitatea comunicării sugerată şi preconizată de /mitaţiunea lui Cristos. În 
istoria Bisericii şi a spiritualităţii creştine în general, au existat, cum este şi firesc, mai multe stadii, şi, în potrivire cu 
acestea, mai multe stiluri concrete de practică religioasă. În măsura în care, în exterior, acestea au reflectat condiţii 
istorice şi culturale locale, partea lor de acoperământ uman a fost, o dată cu trecerea timpului, lovită de desuetudine. 
Pentru o credință întemeiată pe Cristos, Fiul Dumnezeului celui viu, comunicarea reală cu Domnul întrupat, cu cel 
fără de moarte, rămâne însă - dincolo de caracterul vremelnic şi mutabil al stilurilor -, chezăşia tinereţii şi a unei 
modernităţi perpetue. Adunând toate la Cristos într-un mod atât de direct şi de personal, concentrând viaţa spirituală 
pe reala prezenţă a lui Isus înaintea ochiului minţii fiecăruia şi, mai concret încă, în sacramentul sfintei cuminecări, în 
misterul euharistic al iubirii, Imitațiunea lui Cristos transcende fireşte toate modurile istorice de viaţă creştină, căci, 
dincolo de orice amănunt accidental, merge nemijlocit şi esenţial la izvoarele comunicării cu persoana Mântuitorului 
însuşi, Domnul şi Stăpânul timpului. De aici, fără îndoială, frăgezimea îmbietoare şi unică a acestei capodopere, 
pertinența ei perpetuă faţă de actualitatea creştină. 

În sfârşit, s-ar putea spune că modernitatea devoţiunii propuse de Imitatio Christi provine şi din locul aparte 
acordat persoanei umane în structurile acestui dialog despre perfecțiune. Interiorizarea recomandată de autorul 
Imitaţiunii - acea stare de veghe activă şi de permanentă interogare a lui Isus Cristos - presupun, nici vorbă, asumarea 
deplină şi responsabilă a calităţii de interlocutor. Noţiunea de persoană trecând înaintea aceleia de grup; noţiunea de 
evlavie şi rugăciune personală şi interioară trecând înaintea exerciţiilor colective (cum ar fi pelerinajele, hramurile, 
marile celebrări şi cortegii festive etc.) - acestea sunt tot atâtea accente moderne, deloc neglijabile, pe care 
Imitaţiunea lui Cristos le pune în lumină plină, ca parte dintr-o concepție şi dintr-o psihologie pe care ni le simțim, 
de la Renaştere încoace, aproape. 

De vreo trei secole chestiunea autorului adevărat al /mitaţiunii lui Cristos a făcut să curgă suficient de multă 
cerneală. Cum se ştie, primele ediţii ale operei au apărut anonim, numele scriitorului - prin propria sa voință - 
rămânând învăluit în mister. Era în spiritul umilinței acest anonimat, prin care întreaga slavă - ca şi în cazul 
constructorilor medievali de catedrale - era adusă lui Dumnezeu. Polemica asupra paternității cărții a izbucnit ceva 
mai târziu, în secolul al XVII-lea, stârnind de atunci începând pe erudiţi şi filologi la susţinerea mai multor puncte de 
vedere. O primă ipoteză a atribuit cândva textul vestitului teolog francez Jean Charlier, supranumit Gerson (1363- 
1429) cancelar al Universităţii pariziene si unul dintre marii animatori ai sinodului ecumenic de la Konstantz (1414- 
1418). Analiza stilistică a demonstrat însă lipsa de fundament a acestei presupuneri. Un examen stilistic la fel de atent 
a dus, de asemenea, la respingerea altei ipoteze (emisă de părintele iezuit J. Van Ginneken), potrivit căreia textul latin 
al Imitațiunii ar fi, de fapt, o versiune tardivă după însemnări făcute în neerlandeză de magistrul Gerhard Groote 
însuşi, propagatorul mişcării spirituale la care ne-am mai referit Devotio Moderna. Un al treilea punct de vedere a 
susținut, în sfârşit, că autorul formei originale a Imitaţiunii ar fi fost Ioannes Gerson, abate benedictin de Vercelli şi 
prieten cu sfinții Anton din Padova şi Francisc din Assisi (+ cca 1243): atât analiza istorică cât şi cea filologică şi 
stilistică au demonstrat imposibilitatea materială a unei atari supoziţii. 

Întemeiată pe o scrutare atentă a codicelor, şi manuscriselor existente, analizând cu rigoare întreg aparatul de 

texte din punct de vedere statistic, stilistic si filologic, cercetarea a izbutit - de câteva decenii încoace - să facă 
definitiv lumină în controversata problemă. Dificultatea întreprinderii fost sporită, cum era şi firesc, de faptul că, 
anterior primelor tipărituri (mai întâi ca incunabul, înainte de 1500) /mitatio Christi a circulat destul de mult, în mai 
toate țările Europei, sub formă de fragmente manuscrise, uneori şi ca întreg, dar cu în titlu sau cu adnotări, subtitluri, 
interpolări şi glose (uneori derutante) - datorate copiştilor. (Dintre titlurile sub care /mitațiunea lui Cristos a circulat 
în latină spicuim: De Imitatione Christi et contemptu omnium vanitatum mundi, Admonitiones ad vitam spiritualem, 
Liber internarum consolationum, De Musica ecclesiastica etc.) 

O stabilire temeinică a formei întregi şi fidele a textului original a fost şi rămâne opera umanistului francez 
Francois Joseph Desbillons (1711-1789) care a dat, la 1785, o ediţie magistrală a /mitaţiunii, ce rămâne un model de 
exactitate şi erudiție. În această formă a sa, potrivit tuturor argumentelor pe care se poate întemeia știința şi cercetarea 
modernă, textul Imitațiunii lui Cristos aparține lui Thomas Hemerken a Kempis (al cărui nume se regăseşte, de altfel, 
în 37 din manuscrisele operei) şi figurează pe drept ca atare în monumentala ediţie îngrijită de M. J. Thomas, 
Hemerken a Kempis Opera omnia (7 vol. Freiburg am Briesgau, 1902-1922). Un pivot important al demonstraţiei, 
venind să coroboreze toate celelalte argumente ale analizei, a fost furnizat filologiei şi de studiul unui manuscris 
olograf din 1414, conservat în Biblioteca Regală din Bruxelles şi cuprinzând textul Imitaţiunii de chiar mâna lui 
Thomas a Kempis (Codex Bruxellensis, MS 5855-5861). În 1956, eruditul şi filologul L. M. J. Delaiss€ a demonstrat, 
într-o amplă teză expusă în două volume, că manuscrisul bruxellez nu este o operă de copist (aşa cum anumite voci 
sugeraseră cândva), ci un autograf de autor; un an mai târziu, în 1957, specialiştii J. Huyben şi P. Debougnie puneau 
capăt disputelor, publicând o sinteză finală a chestiunii în acelaşi sens. 

Thomas Hemerken, intrat în memoria posterităţii sub numele de Thomas a Kempis (după Kempen, o mică 
localitate din dieceza Köln unde acesta a văzut lumina zilei în 1379), a dus o viaţă retrasă şi modestă, consacrată 
rugăciunii, educaţiei şi pregătirii novicilor, la mănăstirea Sfânta Agnes de pe Munte, lângă Zwolle (ţinutul Overijsel), 
în nordul Țărilor de Jos. Când a închis ochii, la vârsta de 92 de ani, în 1471, Thomas a Kempis lăsa în urma lui un 
volum impresionant de scrieri spirituale, dintre care se cuvin menționate, măcar pentru savoarea evocatoare a 
titlurilor şi marilor teme Sermones ad novicios, De contemptu mundi, Sermones ad fratres, Conciones, Meditationes, 
Chronicon Canonicorum regularium Montis Sanctae Agnetis, Parvum alphabetum monachi In schola Dei, Orationes 
de Spiritu Sancto et de sacra conversatione primitivae Ecclesiae, Orationes piae de Passione Domini, Meditationes 
et orationes de lesu Christo, Exercitia spiritualia, Hortulus rosarum, Manuale parvulorum, Sermones de 
Incarnatione Domini, Vallia liliorum şi altele. 

Cuviința şi smerenia vieții sale, o adâncă familiarizare, cunoaştere şi iubire a sufletului uman, o solidă experiență a 
suferințelor şi răbdării sunt calitățile unui psiholog şi ale unui sfânt, pe care le regăsim şi intuim, printre rânduri, la tot 
pasul, şi în opera sa fundamentală, Imitatio Christi, înfăţişată acum într-o nouă versiune cititorului nostru, cu speranța 
că acesta va putea descoperi în ea acel tezaur spiritual, avut mai demult /n vedere si de către cei care ne-au precedat, 
atunci când, în mai multe rânduri, au tălmăcit pentru binele sufletelor acest nepreţuit îndreptar în limba română. 

Rămâne un paradox al istoriei faptul că cel dintâi român care s-a aplecat cu osârdie asupra textului Imitațiunii 
lui Cristos spre a-l traduce din latină ne-a dat o tălmăcire slavonă a capodoperei. Îl evocăm aici pe boierul cărturar 
Udrişte Năsturel, cumnatul lui Matei Vodă Basarab, care, la jumătatea secolului al XVII-lea, scotea de sub tiparnița 
Mănăstirii Dealului, cu porunca şi cu toată cheltuiala prealuminatei şi dreptcredincioasei Doamne Elena - "Cartea 
despre imitarea lui Hristos... cu osteneala rudei sale Orest Năsturel, al doilea logofăt, tradusă acum din limba latină 
în limba slavonă", V Dealscom monastiri, 1647 (216 pp.). Mai târziu, altă figură ilustră a culturii româneşti, Samuil 
Micu, patriotul corifeu al Şcolii Ardelene, scotea de sub teascurile Blajului prima traducere românească, cu titlul "A 
Thomii dela Câmp: De Urmarea lui Hristos, patru cărți" la Tiparul Seminarului, 1812 (420 pp.), în timp ce dincoace 
de munţi, la Bucureşti, Gavril Munteanu publica în 1845 propria sa tălmăcire, Urmare lui lisus Hristos (Tipografia 
lui I. Kopainig, 282 pp.) reeditată apoi, cu mult succes, de mai multe ori (1901, 1938, 1944). Pentru catolicii din 
Moldova, părinții franciscani tipăreau la Bacău în 1902 o altă versiune /mitaţiunii lui Cristos (semnată P.N.) urmată, 
în 1932, de tălmăcirea lui I.B., publicată la laşi în seria religioasă a Institutului "Presa Bună" (nr. 13), unde, trei ani 
mai târziu, vedea lumina tiparului o reeditare a aceleiaşi, frumos ilustrată, cu reproduceri după desene şi gravuri de 
Iosif Fuhrich. 


Versiunea prezentă, care a urmat îndeaproape textul latin al ediției F. J. Desbillons, cu unele lecțiuni ale 
ediției J. Valart (1773), s-a confruntat constant cu interpretări româneşti, mai vechi şi mai noi, propunându-şi mai 


înainte de orice să găsească tonul just în comunicarea admirabilei substanţe a originalului: evitând, pe cât posibil, atât 
excesul de modernisme cât şi formele arhaizante supărătoare, străduindu-se să arunce, cu alte cuvinte o punte cât mai 
firească peste veacuri şi tradiții de cultură, operând cu fluență necesara joncțiune între vechi şi nou, în spiritul eternei 
tinereți a mesajului acestei capodopere, cu care creştinul de pretutindeni continuă să se simtă, astăzi ca şi ieri 
contemporan. 


Cum trebuie citită Imitațiunea lui Cristos? A reţete şi indicaţii amănunțite de lectură cititorului matur ar risca 
să devină, cumva, un act prezumţios. "Dacă ţii să-ţi priască citirea - ne-o spune însuşi autorul Imitaţiunii - citeşte cu 
duhul drept şi cinstit al smereniei" (I, 5). În acest spirit, ar fi de subliniat că această carte de căpătâi nu se lasă cu 
uşurinţă din mână şi că, o dată parcursă cu luare aminte până la capăt, la ea se poate reveni, oricât de des, fără ca 
mintea cititorului să încerce vreodată sentimentul unei epuizări reale a lecturii. Tocmai de aceea Sfântul Ignațiu de 
Loyola recomanda discipolilor săi s-o redeschidă mereu - chiar şi la întâmplare -, încredinţat că, indiferent la ce 
pagină s-ar opri ochiul, învățătura şi poveţele aflate acolo vor folosi sufletului din belşug. Despre acest belşug de 
lumină şi pace interioară se va convinge nemijlocit cititorul atent, oriunde i-ar poposi privirea; şi fără îndoială că 
meditaţia lui va deveni mai spornică, iar viaţa lui creştină de zi cu zi mai apropiată astfel - prin har dumnezeiesc -, de 
calea regească a Crucii lui Cristos. Căci, aşa cum spune iarăşi cartea Imitaţiunii lui Cristos: "Dumnezeu vorbeşte în 
noi în cele mai felurite chipuri, fără a ţine seama de crainici" (|, 5, 2). 


Traducătorul 


Urmând pas cu pas pe Cristos, să trecem cu dispreț peste deşertăciunile lumii 
Cartea I, Indrumări de folos pentru viaţa sufletului, Capitolul I 


1. Cel ce mă urmează nu umblă în întuneric (In 8, 12), zice Domnul. Sunt chiar cuvintele lui Cristos, 
îndemnându-ne să trăim întru totul după pildele vieţii lui, dacă dorim cu adevărat să propăşim întru lumină, dezrobiți 

de orice orbire a inimii. lată de ce prima noastră străduință se cuvine să fie aceea de a chibzui şi cugeta adânc la viața 
lui Isus Cristos. 

2. Învățătura primită de la Cristos depăşeşte cu mult toate învățăturile sfinţilor, iar cel ce are în inimă darul 
duhului său nu va întârzia să descopere în ea miezul unei mane cereşti (Ap 2, 17). Se întâmplă ades că mulți dintre cei 
care ascultă în chip obişnuit cuvântul Evangheliei nu îi simt decât prea puţin chemarea, căci le lipseşte duhul lui 
Cristos. Cel ce vrea cu adevărat să înțeleagă şi să guste cuvintele lui Cristos, va trebui, tocmai de aceea, să-şi 
rânduiască cu sârguință întreaga viață după pildele vieții Domnului. 

3. La ce ți-ar folosi să dezbaţi de-a fir-a-păr nepătrunsele taine ale Sfintei Treimi, dacă, lipsit în sufletul tău de 
virtutea smereniei, ai displace Sfintei Treimi? Într-adevăr, nu vorbele dibace şi iscusite sunt cele ce fac omul sfânt şi 
drept în ochii lui Dumnezeu, ci viaţa cea de toate zilele trăită în virtute. Mai bine ar fi să simt în inima mea ce este 
adevărata căință, decât, pe din afară, să-i cunosc definiția. Dacă ai şti pe de rost toată Scriptura şi toată învățătura 
filosofilor, la ce ţi-ar folosi atare ştiinţă, fără dragostea şi harul lui Dumnezeu? Deșertăciunea deşertăciunilor şi toate 
sunt deşertăciune (Eccl 1, 2), în afară de iubirea şi slujirea lui Dumnezeu. Cu adevărat, aceasta-i înțelepciunea cea 
mai mare: trecând cu dispreț peste arătările lumii de față, să poţi cu bărbăție păşi spre împărăția cerurilor. 

4. Deşertăciune, prin urmare, e să cauţi avuţiile trecătoare, după cum zadarnic este să-ţi pui în ele nădejdea. 
Deşertăciune, de asemeni, să jinduieşti după onoruri sau să râvneşti să fii ridicat la scaunele înalte. Deşertăciune, să te 
laşi târât de dorințele trupului, poftind acele lucruri de pe urma cărora, la sfârşit, omul nu culege decât osândă. 
Deşertăciune e să tânjeşti să ai parte de o viață cât mai lungă, în loc să te îngrijeşti ca viaţa dată ţie să fie cât mai 
bună. Deşertăciune, să fii cu ochii numai la viaţa de faţă şi de cea viitoare, cu nesăbuinţă, să nu-ți pese. Deşertăciune, 
să-ți lipeşti inima de ceea ce trece cu repeziciune, în loc de a grăbi pasul spre acel loc unde desfătările nu au sfârşit, ci 
rămân ca o bucurie veşnică. 

5. Tocmai de aceea, adu-ţi adeseori aminte de spusa Sfintei Cărţi: ochiul nu se satură de a vedea şi nici 
urechea a auzi (Eccl 1, 8). Sileşte-te, prin urmare, să-ți dezlipeşti inima de cele văzute şi învaţă să te apropii cu drag 
de cele nevăzute. Căci lăsându-se târâți de imboldul simţurilor lor, mulți au ajuns să-şi pângărească conştiinţa, 
pierzând astfel harul lui Dumnezeu. 


Să nu avem despre noi înşine păreri înalte 
Cartea I, Indrumări de folos pentru viaţa sufletului, Capitolul II 


1. Dorinţa de a cunoaşte e firească la tot omul; dar la ce-ar folosi ştiinţa de carte fără frica lui Dumnezeu? 
Fără îndoială, mai câştigat e țăranul slujind lui Dumnezeu cu smerenie, decât filosoful semet care, lăsându-și propriul 
suflet în paragină, se încumetă să iscodească mersul stelelor. Omul care se cunoaşte pe sine însuşi temeinic ştie bine 
să se umilească: pe el n-au cum să-l încânte laudele oamenilor. La ce mi-ar folosi înaintea lui Dumnezeu, care mă va 
judeca după faptele mele, să am cunoştinţă de toate câte sunt pe lume, dacă inima mea ar fi lipsită de dragoste? 

2. Sileşte-te să-ţi înfrânezi năzuinţa nesăbuită de a cunoaşte, căci multă risipire şi multă amăgire stau cuibărite 
în aceasta. Celor cu ştiinţă de carte le place mereu să se afle în văzul lumii şi să treacă în văzul oamenilor drept 
înţelepţi. Multe sunt însă lucrurile a căror cunoaştere nu aduce câştig sufletului, sau îi priesc doar prea puţin; mare 
nesăbuinţă, prin urmare, este să-ți iroseşti vremea cu lucruri ce nu sunt de folos mântuirii. Nu vorba multă satură 
sufletul omului; în schimb viaţa cinstită şi dreaptă dăruieşte pace cugetului, după cum o conştiinţă curată dă o mare 
încredere în Dumnezeu. 

3. Cu cât vei şti mai mult şi cu cât vei cunoaşte mai bine, cu atât mai aspru vei fi judecat, dacă viața pe care o 
duci nu va fi la înălțime. Fereşte-te aşadar de a te umfla în pene pentru destoinicia sau ştiinţa ta de carte, ci, mai 
degrabă, teme-te pentru tot ceea ce ţi-a fost dat să cunoşti. lar dacă ți se pare cumva că ştii sumedenie de lucruri, nu 
uita că mai multe şi mai nenumărate sunt cele despre care nu ai habar. Nu te făli aşadar cu nimic ci, mai curând, 
mărturiseşte-ţi mărginirea. Cum ai putea să te socoteşti mai presus decât altul, când în jurul tău se găsesc atâția mai 
învăţaţi şi mai pricepuţi în cunoaşterea legii decât tine? De vrei cu adevărat să ştii şi să deprinzi un lucru de folos, 
învaţă-te să treci nebăgat în seamă şi socotit drept bun de nimic! 

4. Cea mai înaltă şi mai folositoare învățătură este adevărata cunoaştere şi disprețuire de sine. Mare 
înțelepciune şi desăvârşire este să te socoteşti pe tine însuţi bun de nimic, iar pe ceilalți să-i vezi întotdeauna mai buni 

şi mai vrednici ca tine. Chiar dacă ai vedea pe altul greşind pe față, ori căzând în păcat, nu te grăbi să te socoteşti pe 
tine însuți mai bun, deoarece nu poţi şti cât timp ai să poți fi în stare să ţii tu însuţi calea dreaptă. Slabi suntem cu toții 
din fire; însă mai slab şi mai şubred decât tine nu socoţi pe nimeni. 


Învățătura adevărului 
Cartea I, Indrumări de folos pentru viaţa sufletului, Capitolul III 


1. Ferice de cel luminat nemijlocit de învăţătura adevărului însuşi, nu de tâlcul întrezărit al unor chipuri şi 
vorbe trecătoare. Părerile şi simţurile omeneşti înşeală într-adevăr adeseori, vederea lor e scurtă. Ce rost poate avea să 
iscodeşti cu mintea, până în pânzele albe, lucruri ascunse ori învăluite în negura tainei, de vreme ce la ceasul judecății 
nimeni nu-ţi va cere vreodată socoteală de necunoaşterea lor? Mare nesăbuinţă e să ţii morţiş la cercetarea şi 
iscodirea fără rost a unor lucruri nefolositoare, ba chiar păgubitoare, lăsând deoparte tocmai pe cele mai trebuincioase 
şi mai folositoare. Ca, ochi având, să nu vedem. 

2. De ce ne-ar păsa atât de mult de deosebirea filosofică dintre fire şi speţă? Cel căruia Cuvântul etern îi 
vorbeşte se poate lipsi de felurimea şi sumedenia părerilor omeneşti. Toate îşi trag obârşia dintr-un singur Cuvânt, 
toate se rostesc într-un glas; e însuşi izvorul şi începutul care pe noi, acum, ne cheamă ca să ne vorbească. Fără El 
nimeni nu poate dobândi înţelegere, fără El nu-i cu putinţă o judecată dreaptă. Cel pentru care toate sunt una, pe toate 
la un rost aducând, şi una văzând întru toate, acela poate fi statornic în sufletul său, întemeiat cu totul pe pacea lui 
Dumnezeu. O, Dumnezeule, adevărul meu, fă să fiu una cu tine, întru iubire fără sfârşit! Searbădă e citirea, searbădă 
ascultarea din cărți: tu singur eşti tot ce-mi doresc şi tot ceea ce vreau. Învăţaţii să păstreze tăcerea, amuţească gura 
făpturii înaintea feței tale: vorbeşte-mi, Doamne, tu singur. 

3. Cu cât mai adunat întru sine va fi cineva - cu cât mai limpezite cugetul şi inima lui - cu atât mai uşor îi va fi 
să priceapă lucruri mai multe, mai înalte şi mai nepătrunse, căci, pentru el, lumina înţelegerii vine de sus. O minte 
limpede, curată şi statornică nu se risipeşte în mijlocul îndatoririlor zilnice - oricât de multe ar fi chemată să facă, căci 
pe toate le săvârşeşte cu gândul la Dumnezeu, străduindu-se să scuture, din lăuntrul său, toată căutarea de sine. Ce 
anume te stânjeneşte şi-ţi aduce mai multe necazuri pe cap, dacă nu tocmai pofta neînfrânată a inimii, lăsată în voia 
ei? Omul drept şi evlavios îşi lămureşte mai întâi pe dinăuntru rostul faptelor sale, abia apoi trece la ceea ce are de 
săvârşit şi săvârşeşte pe din afară; şi nu se lasă mânat încotro l-ar îmbia imboldurile stricate ale firii ci, el însuşi 
stăpân, le ţine pe toate cu tărie sub cârma şi îndrumarea dreptei judecăţi. Care luptă este mai aprigă decât a aceluia 
care vrea să se biruiască pe sine? Într-adevăr, aceasta s-ar cuveni să fie grija noastră dintâi: să ne biruim pe noi înşine, 
zi de zi să sporim în putere, pas cu pas şi ceas cu ceas, înaintând pe calea binelui. 

4. Orice desăvârşire în această viață îşi are partea ei de nedesăvârşire şi nu-i cunoaştere sau cugetare înaltă 
nescutită de taine şi umbre. Cunoaşterea smerită de sine e o cale mai sigură spre Dumnezeu decât iscodirea 
adâncurilor ştiinţei. Nu că ştiinţa sau cunoaşterea oricărui lucru ca atare nu ar fi bună în sine, rânduită şi vrută chiar 
de Dumnezeu; dar pentru că mai de preţ e conştiinţa curată şi o viaţă cinstită. Şi tocmai fiindcă numeroşi sunt cei ce 
se silesc să adune cunoştinţe, mai curând decât să ducă o viaţă dreaptă şi sfântă, atât de des vedem cum atâţia ajung 
să rătăcească drumul şi să aducă la urmă rod puţin sau deloc. 

5. O, atâta silință de şi-ar da - pentru a plivi şi stârpi viciile şi a răsădi în sufletele lor virtutea -, câtă strădanie 
irosesc fără oprire în dezbateri, n-ar fi atâtea rele şi atâta smintire în rândul credincioşilor, şi nici atâta delăsare în 
mănăstiri. Căci de un lucru putem fi siguri: în ziua judecății nu vom fi întrebaţi ce cărți am citit, ci ce fel de fapte am 
săvârşit, nimeni nu va cerceta cât de iscusiți am fost în vorbire, ci cât de creştineşte ne-am trăit zilele pe pământ. 
Spune-mi, unde s-au dus toți cei care, până nu de mult, erau socotiți drept mari învăţători şi domni, cei care, până mai 
ieri, pe când trăiau încă, se bucurau de o faimă înfloritoare pentru ştiinţa lor de carte? Scaunele lor sunt goale şi au 
fost date altora, şi mă întreb dacă cineva îşi mai aminteşte de ei. Cât timp au fost în viaţă, treceau drept bărbați de 
vază dar iată, nimeni, acum, nu-i mai pomeneşte. 

6. O, cât de repede se stinge şi amuţeşte toată slava lumii! Ce bine ar fi fost dacă viaţa le-ar fi fost pe potriva 
ştiinţei de carte! Atunci, cu adevărat, citirile şi învățătura lor ar fi avut un rost. Şi câţi în această viață nu se pierd, cu 
toată ştiinţa lor zadarnică de carte, pentru că prea puţin se sinchisesc de slujirea lui Dumnezeu! Şi tocmai pentru că în 
loc să se smerească pe sine le place mai curând să treacă drept oameni de vază, în fumurile gândului lor se mistuie 

până ce pier. Cu adevărat mare e cel ce are în suflet dragoste mare. Cu adevărat mare este cel care se socoteşte pe sine 
mic şi toată fala şi slava lumii o socoteşte fără preţ. Săbuit cu adevărat este acela care toate bunătățile pământului le 
socotește gunoi, ca să câştige pe Cristos (Fil 3, 8). Şi învăţat cu adevărat e cel care se leapădă de voinţa sa, spre a 
putea face numai voia lui Dumnezeu. 


Buna chibzuinţă a faptelor noastre 
Cartea I, Indrumări de folos pentru viaţa sufletului, Capitolul IV 


1. Nu te pripi să dai crezare oricărei vorbe şi porniri, ci mai înainte de orice, cumpăneşte şi chibzuieşte 
temeinic orice faptă în faţa lui Dumnezeu. Căci iată, vai, de cele mai multe ori, atunci când vine vorba de alţii, dăm 
crezare mai curând lucrurilor rele decât celor bune, atâta suntem de şubrezi. Dar cel desăvârşit nu ia drept bună orice 
vorbă, căci îşi dă seama care sunt metehnele firii, trăgând omul la rău, mai ales pe alunecuşurile limbuției. 

2. Mare înţelepciune e să nu te pripeşti niciodată şi să nu ţii cu încăpățânare la părerile tale. Aceeaşi trăsătură 
te fereşte de a te încrede în cuvântul orişicui; şi, de asemenea, de a purta vorba de colo-colo, de îndată ce vreun zvon 
ţi-a ajuns la urechi. De aceea, sfătuieşte-te, pe cât se poate, cu un om înţelept şi conştiincios, căutând mai curând să 
dobândeşti învățătură de minte, decât să urmezi orbeşte năzăririle tale. Viaţa chibzuită, potrivită voinţei lui 
Dumnezeu, face omul înţelept şi încercat în multe. Cu cât va fi mai smerit în faţa conştiinţei sale şi mai supus înaintea 
lui Dumnezeu, cu atât, în toate privinţele, el va fi mai înţelept şi se va bucura de mai multă pace. 


Despre citirea Sfintei Scripturi 
Cartea I, Indrumări de folos pentru viaţa sufletului, Capitolul V 


1. Nu rostirea frumoasă, ci Adevărul e ceea ce trebuie căutat în Sfintele Scripturi. Întreaga Scriptură se cere 
astfel citită, în duhul în care a fost scrisă. Nu iscusinţa cuvântării, ci folosul învăţăturii e de căutat cu precădere. 
Tocmai de aceea, cu aceeaşi plăcere se cade să citim cărțile evlavioase şi simple, precum cele înalte şi adânci. Nu te 
poticni de numele şi faima scriitorului, nu te gândi la cât de mare sau de mic a fost socotit; la citire să te tragă un 
singur lucru - dragostea de adevăr. N-are rost să te întrebi cine a zis cutare lucru, ci urmăreşte cu sârguință ce s-a 
spus. 

2. Oamenii sunt trecători, dar adevărul Domnului rămâne neclintit în veşnicie. Dumnezeu vorbeşte în noi în 
cele mai felurite chipuri fără a ţine seama de crainic. Ne stânjeneşte adesea, în citirea Sfintelor Scripturi, dorința de 
iscodire nemăsurată, atunci, de pildă, când am vrea să cernem prin ciur şi să desluşim lucruri asupra cărora, de fapt, 
trebuie trecut mai departe. Dacă ţii să-ţi priască citirea, citeşte cu duhul drept şi cinstit al smerenie şi nu urmări să 
capeți faimă de învăţat. Nu te sfii să pui întrebări şi ascultă în tăcere răspunsurile sfinților: nu disprețui pildele 
bătrânilor; nu fără rost au fost şi-ţi sunt împărtăşite. 


Despre imboldurile neînfrânate 
Cartea I, Indrumări de folos pentru viaţa sufletului, Capitolul VI 


1. De îndată ce un imbold nesăbuit îi dă pinteni, omul se tulbură. Cel trufaş, de pildă, sau cel zgârcit, n-au 
parte de tihnă niciodată; cel sărman şi cel smerit cu inima gustă, în schimb, din belşug binefacerile păcii. Cel ce nu şi- 
a răstignit cu totul poftele se va lăsa uşor păscut de ispită şi va fi lesne biruit în împrejurări din cele mai mărunte şi 
neînsemnate. Cei care sunt sufleteşte şubrezi - robiți încă, întrucâtva, trupului lor şi aplecaţi spre bucuriile simţurilor - 
anevoie se vor dezlipi cu totul de dorinţele şi năzuinţele lumești. Iată de ce îi umbreşte tristeţea, deseori, atunci când 

trebuie să se înfrâneze de la câte ceva, ba chiar se supără, câteodată, atunci când un lucru sau cineva li se aşează de-a 
curmezişul. 

2. Dacă însă omul şi-a dobândit ce şi-a poftit, curând îl apucă mustrările de cuget, căci şi-a urmat fără frâu 
imboldul, ceea ce nu ajută cu nimic la dobândirea păcii pe care şi-a dorit-o. Adevărata pace a inimii se capătă luptând 
împotriva poftelor neorânduite, nu slujindu-le şi urmându-le orbeşte imboldul. Iată de ce inima omului robit 
simţurilor nu cunoaşte pacea, căci binefacerile ei nu se revarsă asupra celui împrăştiat în afară, ci doar în adâncul 
sufletului aprins de râvnă şi evlavie. 


Să nu ne lăsăm amăgiţi de nădejdi zadarnice şi să fugim de înfumurare 
Cartea I, Indrumări de folos pentru viaţa sufletului, Capitolul VII 


1. În zadar nădăjduieşte cel care se bizuieşte pe oameni sau pe făpturi. Nu-i nici o ruşine să te pui în slujba 
altora, din dragoste pentru Isus Cristos iar în ochii lumii să treci drept neajutorat. Nu te bizui pe tine însuţi, ci pune-ți 
întreaga nădejde în Dumnezeu. Fă doar tot ceea ce depinde de tine, şi mâna lui Dumnezeu nu va părăsi bunăvoința ta. 
Nu te încrede în ştiinţa ta de carte sau în iscusința judecății nimănui, ci doar în harul lui Dumnezeu, ajutorul de 
nădejde al celor smeriți, care, însă, pe cei înfumurați îi umileşte. 

2. Nu te mândri cu bogăţia - dacă întâmplător te bucuri de ea, nici cu prietenii, chiar dacă ar fi preaputernici; 
ci mândreşte-te cu Dumnezeu singur, cel care dăruieşte tot darul şi care, mai presus de orice, doreşte să ni se dea pe 
sine însuşi în dar. Nu te fuduli că ai fi chipeş şi frumos, căci orice trup e iute destrămat şi se strică la cea mai mică 
atingere a bolii şi suferinței. Să nu ai părere bună despre priceperea şi înzestrările tale, oricare ar fi ele, de teamă ca 
Dumnezeu să nu aibă, dimpotrivă, altă părere, El căruia îi datorezi tot ceea ce ai primit în dar de la fire. 

3. Nu te socoti mai bun decât alţii, ca nu care cumva, în ochii lui Dumnezeu, care cunoaşte tot ceea ce ascunde 
inima omului, să fii socotit mai rău. Nu te făli cu faptele tale bune, deoarece judecăţile lui Dumnezeu se deosebesc de 
ale oamenilor, şi nu o dată se întâmplă ca ceea ce place oamenilor să nu fie deloc pe placul lui Dumnezeu. Chiar dacă 
ai avea părți bune, fii încredințat că alții sunt totuşi mai buni decât tine, ca făcând astfel să poţi păstra în suflet 
smerenia. Nu-i nimic dacă te socoți pe tine mai prejos decât oricine: vătămător ar fi să te socoți mai presus chiar decât 
unul singur dintre semenii tăi. Pacea sufletului nu părăseşte niciodată pe cel smerit, în timp ce în inima celui cu ifose 
clocotesc într-una nemulțumirea şi pizma. 


Să ne ferim de apropierea nesăbuită faţă de ceilalți 
Cartea I, Indrumări de folos pentru viaţa sufletului, Capitolul VIII 


1. Nu deschide inima ta orişicui (Eccl 8, 19), ci doar unui om înţelept şi cu frica lui Dumnezeu spune-i tot ce 
ai pe suflet. Nu te aduna prea des cu cei tineri şi cu necunoscuţi. Nu te linguşi pe lângă cei cu dare de mână şi nu te 
grăbi să calci pragul mai marilor zilei. Mergi mai curând la oamenii umili şi simpli, la cei cumpătaţi şi temători de 
Domnul; cu ei descarcă-ți inima, pentru binele tău sufletesc. Nu fi apropiat de nici o femeie anume, dar roagă-te 
îndeobşte lui Dumnezeu pentru toate femeile bune. Să nu-ţi doreşti să fii apropiat sufleteşte decât de Dumnezeu 
singur şi de îngerii lui; cât despre oameni, caută să-i cunoşti cât mai puţin. 

2. Să ai în suflet dragoste pentru toată lumea, apropierea de toți însă nu are nici un rost. De câte ori nu se 
întâmplă ca cel mai puţin cunoscut să strălucească, de departe, cu faimă mare: ca de îndată ce soseşte de față, bunul 
său nume să-şi piardă luciul în ochiul celui care-l poate cunoaşte mai îndeaproape. Tot astfel, ne închipuim uneori că 
am putea face altora plăcere venind mai aproape de ei; ca abia să începem să ne dăm seama că metehnele şi 
cusururile noastre, văzute de aproape, sunt departe de a le face plăcere. 

Ascultare şi supunere 
Cartea I, Indrumări de folos pentru viaţa sufletului, Capitolul IX 


1. Nu-i puţin lucru să-ți trăieşti viaţa în ascultare, nu după cum te-ar tăia capul, ci supus mai marilor tăi. Eşti, 
într-adevăr, în mai mare siguranță stând pe treapta de jos, unde să primeşti porunci, decât înălțat în vârf, de unde să le 
împarți altora. Dar mulţi stau sub pavăza ascultării mai mult de nevoie decât din iubire, şi tocmai de aceea suferă, ba 
nu se sfiesc uneori să şi cârtească. E drept că nici nu vor putea vreodată dobândi libertatea lăuntrică, dacă nu 
îmbrăţişează virtutea supunerii din toată inima, din dragoste pentru Dumnezeu. Omul poate colinda încoace şi încolo: 
liniştea sufletească nu şi-o va găsi decât în supunerea smerită față de mai marii săi. Mulţi s-au lăsat înşelați amarnic, 
închipuindu-şi mereu şi mereu alte locuri mai bune. 

2. E adevărat că fiecare ţine bucuros la părerile sale şi se simte mai bine împreună cu cei cu care împarte 
păreri şi gusturi asemănătoare. Dar dacă Dumnezeu este în mijlocul nostru, se cade uneori să renunțăm la părerile 
noastre, pentru binele păcii. Şi cine poate fi oare atât de înțelept încât să le ştie pe toate? Prin urmare nu te bizui prea 
mult pe părerile tale, ci ascultă bucuros şi pe ale altora. Chiar dacă părerea ta este îndreptățită, dar încetezi să ţii 
morțiş la ea şi, din iubire pentru Dumnezeu, urmezi pe a altuia, mai mare este folosul pentru propăşirea ta sufletească. 


3. Deseori mi-a fost dat să aud că mai la adăpost e cel ce ştie să aplece urechea şi să primească sfaturi, decât 
cel care se încumetă să le dea. Se poate totuşi întâmpla ca îndreptățită într-adevăr să fie părerea fiecăruia; a ţine însă 
morţiş numai la părerile tale - chiar atunci când, în chip limpede, dreapta chibzuinţă şi judecată nu-ţi pot da dreptate - 
e semn de cerbicie şi de înfumurare. 


Înfrânarea limbuţiei 
Cartea I, Indrumări de folos pentru viaţa sufletului, Capitolul X 


1. Ocoleşte cât poți larma şi gura lumii: vorbăria, chiar lipsită de răutate, aduce omului multă bătaie de cap. 
Nu-i trebuie mult nimănui ca să fie cuprins de fumuri şi, alunecând, să-şi piardă capul. Tocmai de aceea, de câte ori 
nu mi-am dorit să fi tăcut din gură şi să nu mă fi dus printre oameni! Mă întreb ce ne împinge mereu să flecărim, cu 
atâta uşurinţă, bătându-ne într-una gura despre vrute şi nevrute, când, aproape întotdeauna, ne înapoiem la tăcere cu 
conştiințele vătămate? Flecărim cu atâta plăcere, deoarece prin vorbăria noastră căutăm, cumva, să ne destindem, 
despovărându-ne inimile, îndeobşte apăsate de greutăţi. De aceea ne place atât de mult să gândim şi să vorbim tocmai 
despre acele lucruri la care ţinem mai mult, sau pe care le dorim, sau despre altele, pe care ni le simţim potrivnice. 

2. Dar vai, de cele mai multe ori, fără nici un rost şi cu totul zadarnic. Căci uşurarea aceasta părelnică 
dăunează nu puţin alinării lăuntrice, care-i darul lui Dumnezeu. Iată de ce se cade să stăm de veghe şi să ne rugăm, ca 
timpul ce ni s-a dat să nu ni se irosească în deşert. Dacă are într-adevăr vreun rost să deschizi gura, fă ca vorbele tale 
să fie pline de miez şi sufleteşte folositoare. Năravul şi nepăsarea față de propăşirea sufletului nostru ne trag de cele 
mai multe ori la limbuţie. Dimpotrivă, a sta cuviincios de vorbă despre cele sufleteşti poate fi de mare folos, mai cu 
seamă dacă cei ce se adună să schimbe asemenea gânduri împărtăşesc, într-un singur suflet, una şi aceeaşi râvnă 
pentru împărăția lui Dumnezeu. 


Dobândirea păcii lăuntrice şi râvna propăşirii sufleteşti 
Cartea I, Indrumări de folos pentru viaţa sufletului, Capitolul XI 


1. Ne-am putea bucura de multă pace dacă n-am ţine să ne amestecăm cu tot dinadinsul în treburile, faptele şi 
spusele altora, care, de fapt, nici măcar nu ne privesc. Într-adevăr, cum s-ar putea bucura mult timp de pace cel ce se 
amestecă tam-nisam în treburi care nu-l privesc, zorind într-una după prilejuri din afară, şi dând astfel uitării datoria 
de a se reculege măcar din când în când în sufletul său? Ferice de inimile limpezi şi curate, căci se vor bucura de 
belşug de pace. 

2. Cum de-au izbutit unii sfinți să atingă atâta desăvârşită reculegere şi să dobândească atâta lumină lăuntrică 
în sufletul lor? Silindu-se din răsputeri să-şi răstignească orice imbold şi poftă pământească, ei s-au dovedit în stare 
să se contopească, din adâncul inimii lor, cu Dumnezeu şi lui singur să-i slujească în deplină libertate lăuntrică. Iar 
noi prea mult ne lăsăm stăpâniți de patimi, prea mult ne lăsăm frământaţi de lucruri vremelnice şi trecătoare. Rar se 
întâmplă să putem spune că am înfrânt în noi, cu desăvârşire, măcar un singur viciu, iar de înaintarea zilnică a 
sufletului nostru nu ne sinchisim prea mult: iată de ce rămânem atât de reci şi împietriţi în lâncezeală. 

3. Dacă am izbuti să răstignim cu desăvârşire în noi pornirile rele, scuturând totodată acele lanţuri care ne țin 
legaţi pe dinăuntru, am putea deprinde şi gusta, măcar în parte, plăcerile luminării dumnezeieşti. Una este pricina 
dintâi şi piedica cea mai mare: rămânem încă robiţi pornirilor rele şi poftelor; şovăim să păşim bărbăteşte pe calea 
desăvârşirii pe care au mers sfinții. E de ajuns, iată, să întâmpinăm pe drumul nostru o împotrivire cât de mică, şi ne 
pierdem de îndată cumpătul şi ne reîntoarcem spre mângâierile omeneşti. 

4. Dacă ne-am lupta cu bărbăție, ținând piept până la capăt împotrivirii, fără nici o îndoială am vedea ajutorul 
lui Dumnezeu coborând asupra noastră din cer, să ne întărească. Celor ce luptă cu nădejdea în puterea harului său, 
Dumnezeu nu şovăie să le dea mâna de ajutor trebuincioasă: ne trimite în cale prilejuri de luptă tocmai pentru a ne 
ajuta să învingem. Dacă am lega înaintarea noastră pe calea desăvârşirii doar de păzirea acelor cerinţe şi rânduieli ce 
se pot vedea pe dinafară, evlavia noastră s-ar stinge curând. Să punem, aşadar, securea la rădăcină, ca, răstignind 
pornirile noastre rele, să putem dobândi pacea lăuntrică. 

5. Dacă în fiecare an ne-am dezbăra de un singur viciu, stârpindu-l cu totul din suflet, n-am întârzia să 
devenim desăvârşiți. Din păcate se întâmplă adesea pe dos, ca, după mulți ani de viaţă religioasă, să ne simţim mai 
puţin buni şi mai puţin desăvârşiți, decât eram la început. Râvna şi dorinţa de mai bine se cuvin să crească din zi în zi 
mai mult, iată însă că a ajuns acum să ni se pară lucru mare dacă cineva şi-a putut păstra în suflet râvna aprinsă de la 
început. Măcar dacă din capul locului am pune mai multă hotărâre şi dârzenie, toate le-am putea face, după aceea, cu 
voie bună şi uşurinţă. 

6. E greu să te lepezi de o obişnuinţă; mai greu încă e să te debarasezi de un nărav care a prins rădăcini în 
voinţă. Dacă însă nu te vei înfrânge pe tine însuţi în lucruri mărunte şi lipsite de însemnătate, cum vei izbuti oare să 
fii învingător în cele grele? Împotriveşte-te din capul locului pornirilor rele, dezvaţă-te din timp de nărav, dacă nu 
vrei să te trezeşti, pe nesimţite, la ananghie mai mare. O, dacă ai şti ce pace ai putea câştiga pentru tine, ce bucurie ai 
putea dărui celor din jur, rânduindu-ţi purtările cum se cade - nu mă îndoiesc că alta ar fi tragerea de inimă cu care te- 
ai îngriji de progresul tău sufletesc. 


Nu sunt fără rost împrejurările potrivnice 
Cartea I, Indrumări de folos pentru viaţa sufletului, Capitolul XII 


1. E bine ca, din când în când, să avem de întâmpinat împrejurări potrivnice şi suferințe, căci ele readună 
omul în reculegerea inimii sale, îl fac să-şi cunoască surghiunul, şi-l împiedică de a-şi mai lega nădejdile de lucrurile 
acestui pământ. E bine, din când în când, să dăm piept cu potrivniciile, e bine ca oamenii să aibă despre noi păreri 
proaste şi să ne ponegrească, chiar dacă nu le-am fi greşit cu nimic, nici cu gând rău n-am fi fost în nici o privinţă. 
Acestea toate sunt reazem de nădejde pentru smerenie şi ne apără de înfumurarea deşartă. Într-adevăr, atunci când 
mai rău suntem ponegriți de gura lumii, când ceilalți au despre noi părerile cel mai proaste, mai bine şi cu mai mult 
temei ochii ni se îndreaptă spre Dumnezeu, martorul lăuntric al conştiinţei noastre. 

2. Ar trebui, de aceea, ca omul să-şi pună întreaga sa nădejde şi tot reazemul în Dumnezeu, ca să nu simtă 
nevoia de a cerşi pe nicăieri amarul mângâierilor omeneşti. Când un om de bunăvoință trece prin încercări şi ispite, 
sau când îi dau târcoale gândurile rele, el înțelege mai bine ca niciodată cât de trebuincioasă îi este mâna lui 
Dumnezeu, fără de care nimic bun nu va putea vreodată, de unul singur, să ducă până la capăt. În astfel de 
împrejurări, omul se întristează, suspină, se roagă, căci stă sub pintenul amărăciunii. Atunci viaţa i se pare searbădă şi 
şi-ar dori să moară, ca să se poată topi cu totul şi să se unească cu Cristos. Atunci abia îşi dă seama, cu adevărat, că 
nicăieri pe lume nu va putea găsi adăpost sigur şi pace netulburată. 

Lupta împotriva ispitelor 
Cartea I, Indrumări de folos pentru viaţa sufletului, Capitolul XIII 


1. Cât timp vom fi în viață pe acest pământ, nu vom putea fi scutiți de amărăciuni şi de ispite. De aceea, în 
cartea înţeleptului Iov stă scris: ispită e viața omului pe pământ (lov 7, 1). lată de ce fiecare ar trebui să fie cu ochii în 
patru, de veghe asupra ispitelor sale, rugându-se ca diavolul, care nu doarme, ci ca un leu răcnind umblă căutând pe 
cine să sfăşie (1 Pt5, 8), să nu găsească nicăieri prilej de înşelăciune. Nimeni, într-adevăr, nu este atât de desăvârşit şi 
de sfânt încât să nu sufere din când în când cercetarea ispitei, iar scutit cu desăvârşire de ispite nu poate fi nimeni. 

2. Dar ispitele, deşi grele şi supărătoare, sunt adesea de mare folos: prin ele sufletul omului se umileşte, se 
curăță, se cuminţeşte. N-a fost sfânt al lui Dumnezeu care să nu fi trecut prin sumedenie de încercări şi de ispite, ca 
biruindu-le să propăşească pe calea binelui, până la capăt. În schimb cei care n-au fost în stare să le înfrângă s-au 
făcut vrednici de osândă şi s-au pierdut pe drum. Nu-i stare atât de sfântă, nici loc atât de tăinuit unde ispitele şi 
amărăciunile să nu pătrundă cumva. 

3. Nimeni dintre cei vii nu poate fi cu totul la adăpost de ispită, căci în noi înşine se află sâmburele ei, născuți 
fiind cu toții întru pofte. Chiar dacă o ispită sau altă tulburare ne lasă, altele şi mereu altele vor veni să le ia locul, şi 
pururi vom avea câte ceva de înfruntat şi îndurat. Căci comoara fericirii noastre am pierdut-o. Sunt mulți care se 
silesc să fugă de ispite, şi mai rău se înfundă în ele. Doar cu fuga nu putem învinge, ci cu răbdare şi prin adevărata 
smerenie: nu-i altă cale pentru a birui cu adevărat puterile vrăjmaşe. 

4. Cel ce se fereşte doar pe dinafară - fără să smulgă răul de la rădăcină - va bate mai mult pasul pe loc: aş 
spune chiar că valul ispitelor va reveni asupra lui mai grabnic încă, mai puternic încă, făcându-l să se simtă vătămat. 
Puțin câte puţin, cu binişorul şi cu inima răbdătoare, aflându-ţi reazemul în brațele lui Dumnezeu, mai mare spor în 
luptă vei simți, decât neînduplecat şi băţos, încrâncenându-te de unul singur. Fă-ţi un obicei din a cere sfat ori de câte 
ori eşti încercat de ispită; nu fi aspru cu altul ca tine aflat în ispită, ci dă-i îmbărbătare, aşa cum ţie însuţi i-ar place să 
primeşti îmbărbătare atunci când ispita îți dă târcoale. 

5. Toate ispitele care ne vatămă pornesc de la nestatornicia sufletului şi lipsa de încredere în Dumnezeu: într- 
adevăr, precum corabia fără cârmă, purtată de talazuri când încoace când încolo, tot astfel şi omul molatec şi uitător 
de hotărârile luate este supus în fel şi chip ispitirii. Fierul se încearcă în foc, omul drept e încercat în ispite. De cele 
mai multe ori ne cunoaştem prea puțin puterile; dar ispita scoate la iveală întocmai ceea ce suntem. Trebuie însă să 
stăm de veghe, mai cu seamă atunci când ispita mijeşte, gata-gata să încolţească, căci vrăjmaşul poate fi mai lesne 
înfrânt dacă-i ţinut la depărtare de uşă, decât dacă i se iese în întâmpinare, chiar şi îndată după ce a ajuns să bată. Iată 
de ce s-a zis: 

Pune piciorul în prag: târziu vine leacul 
când, îndelung cuibărită, meteahna a prins rădăcină. 
(Ovidiu, Remed. am. 91, 92). 

Într-adevăr, mai întâi trece prin minte un gând răzleț, apoi închipuirea se aprinde, din plăcere se înfruptă, 
cugetul lunecă în jos şi consimte. Astfel, pe nesimţite, se strecoară în suflet, cu totul, vătămarea vrăjmaşă, ori de câte 
ori răul nu-i curmat de la bun început. Şi cu cât mai mult timp omul se arată molatic față de primejdie, cu atât mai 
mult, zi de zi, puterile lui sleiesc, iar vrăjmaşul devine tot mai puternic. 

6. Unii sunt încercați de ispite mai grele la începutul întoarcerii lor la Dumnezeu; alții dimpotrivă, la sfârşit. 
Mai sunt şi alții care îndură aceleaşi încercări mai mult sau mai putin fără oprire, în tot timpul vieţii. Dar sunt şi unii 
mai uşor cercetaţi de ispită, după socotinţa proniei şi dreptăţii cereşti, care ştie cumpăni vredniciile şi puterile 
fiecăruia, rânduind totul spre mântuirea aleşilor săi. 

7. lată de ce nu trebuie să ne pierdem nădejdea atunci când trecem prin focul ispitelor, ci, dimpotrivă, să-l 
rugăm pe Dumnezeu cu râvnă şi mai aprinsă, ca să binevoiască să ne trimită ajutorul său în orice strâmtorare şi 
ananghie; căci El, aşa cum mărturiseşte Sfântul Apostol Pavel, odată cu ispita, va aduce şi scăparea din ea, ca să 
puteți răbda (1 Cor 10, 13). Să ne smerim, aşadar, sufletele sub mâna lui Dumnezeu, în orice ispitire şi amărăciune, 
căci pe cei smeriți cu inima îi va mântui şi îi va înălța. 

8. În focul ispitelor şi la amărăciune se vede mai bine cât de mult a propăşit omul pe calea desăvârşirii: aici 
ies cel mai bine la iveală vredniciile fiecăruia, iar virtutea se arată fără putinţă de tăgadă. Căci n-ar fi mare lucru a te 

arăta evlavios şi plin de râvnă, stând la adăpost de strânsoarea ananghiei; la vremea încercării îndurate cu răbdare se 
vădeşte chezăşia şi nădejdea că sufletul va propăşi cu adevărat întru desăvârşire. Unii se păzesc de ispitele cele mari, 
dar se poticnesc şi cad ades în împrejurări mărunte ale vieţii de toate zilele, ca astfel, umiliți de şubrezenia puterilor 
lor, să nu-şi mai caute vreun reazem de nădejde în sine. 


Să ne ferim de a face judecăţi temerare 
Cartea I, Indrumări de folos pentru viaţa sufletului, Capitolul XIV 


1. Întoarce-ţi privirea spre tine însuţi şi fereşte-te de a judeca faptele altora. Atunci când judecă pe ceilalți, 
omul se osteneşte zadarnic, de cele mai multe ori e păscut de greşeală şi lesne alunecă în păcat; în schimb, când se 
judecă pe sine şi-şi cercetează propriul cuget, fapta-i prieşte, aducându-i întotdeauna rod şi folos. Ne dăm mereu cu 
părerea cu privire la acele lucruri care ne stau pe suflet, ceea ce face ca, orbiți de iubirea noastră de noi înşine, să 
pierdem uşor din vedere dreapta judecată. Dacă Dumnezeu ar fi ținta curată a tuturor gândurilor şi dorințelor noastre, 
nu ne-am frământa atâta când părerile noastre întâmpină împotrivirea celorlalți. 

2. Dar iată că stă cuibărit în noi câte un lucru - alteori vine şi altceva să ne dea ghes din afară - şi ne pomenim, 
într-un fel sau altul, mânaţi care încotro de imbolduri. Mulţi, de fapt, se caută într-ascuns pe sine în tot ceea ce fac, 
dar nu-şi dau seama de asta. Pot chiar părea cu totul împăcați cu ei înşişi, atunci când, după voia şi părerea lor, toate 
le merg strună; e de ajuns însă ca lucrurile să ia altă întorsătură decât aceea dorită, şi ei nu întârzie să intre în 
frământare şi să se întristeze. Între prieteni şi concetăţeni, între oameni evlavioşi şi călugări, se nasc astfel, destul de 
des, neînţelegeri, dezbinări şi sfadă. 

3. Năravul care a prins rădăcini anevoie se dezvaţă şi nimănui nu-i face plăcere să primească poveţe împotriva 
părerilor sale. Dacă te vei bizui mai mult pe luminile minții şi pe iscusințele tale decât pe virtutea supunerii lui Isus 
Cristos, cu greu, dacă totuşi vreodată, vei ajunge cu adevărat luminat la suflet: Dumnezeu, într-adevăr, ne doreşte cu 
desăvârşire supuşi voinţei sale şi ridicaţi dincolo de toată priceperea şi lumina minţii omeneşti, prin focul arzător al 
dragostei sale. 


Binefacerea purcede din iubire 
Cartea I, Indrumări de folos pentru viaţa sufletului, Capitolul XV 


1. Pentru nimic în lume şi de dragul nimănui nu trebuie vreodată săvârşită o faptă rea; dar, pentru a fi de folos 
celui lipsit, se cade uneori să lăsăm de bunăvoie o binefacere începută, preschimbând-o în acest fel în altă binefacere 
mai mare. Fapta bună nu se pierde, ci dimpotrivă, e strămutată atunci în mai bine. Fără dragoste, luate pe dinafară, 
faptele, ca atare, rămân sterpe; în schimb, până şi cea mai mică şi neînsemnată faptă, săvârşită din suflet, cu dragoste, 
îşi aduce negreşelnic rodul deplin. Ochiul lui Dumnezeu cumpăneşte într-adevăr mai curând gândul din care fapta 
omului purcede, decât fapta ca atare, privită pe dinafară. 

2. Mult face acela care iubeşte mult. Mult face acela care face bine ceea ce are de făcut. Bine face acela care 
slujeşte cu precădere rosturile semenilor săi mai curând decât foloasele sale. Adesea ceea ce pare dragoste nu-i 
altceva decât imbold trupesc, căci chemările firii, ghimpele voinţei, năzuinţa răsplăţii, plăcerea omului de a se simți 
în largul său rar dacă se lasă cu totul ținute în frâu. 

3. Cel care are în suflet iubirea cea adevărată şi desăvârşită nu se caută pe sine în nimic, căci nu doreşte din 
inimă decât un singur lucru: ca în toate să fie proslăvit Dumnezeu singur. Nu pizmuieşte pe nimeni, de vreme ce nu-şi 
doreşte plăcerea vreunei bucurii pentru sine; nici nu s-ar putea simţi bine bucurându-se singur, deoarece, mai presus 
de orice, doreşte să guste plăcerea fericirii în Dumnezeu. Nu ia nimic de bun din partea vreunei făpturi, ci toate 
rosturile le vede adunate la Dumnezeu, în al cărui izvor îşi au toate obârşia şi întru care toţi sfinţii se bucură de rodul 
desfătării şi al păcii. O, măcar o scânteie cât de mică de-am avea din focul adevăratei iubiri, am simţi cu siguranță cât 
de zadarnice sunt toate bunurile pământului. 

Răbdare faţă de cusururile celorlalți 
Cartea I, Indrumări de folos pentru viaţa sufletului, Capitolul XVI 


1. Se cade ca omul să rabde cu resemnare ceea ce nu poate fi îndreptat - în sine şi la ceilalți -, până ce 
Dumnezeu va binevoi să rânduiască lucrurile altfel. Nu uita niciodată că aceasta prieşte cel mai mult sufletului, 
călindu-i răbdarea, fără de care vredniciile noastre n-au cum să prețuiască mare lucru. Dar nu înceta să te rogi 
fierbinte, cerând ajutorul lui Dumnezeu, spre a putea să porţi în duhul blândeţii povara. 

2. Nu te sfădi cu cel care - o dată sau de două ori povăţuit -, rămâne îndărătnic, ci încredinţează totul în 
mâinile lui Dumnezeu, ca, în faptele tuturor slujitorilor săi, voia şi cinstea lui să strălucească, El care ştie să întoarcă 
în bine tot răul. Dă-ţi silinţa să fii răbdător şi îngăduitor față de cusururile şi metehnele celorlalți, oricare ar fi ele, căci 
nu eşti nici pe departe scutit de multe altele, pe care cei dimprejurul tău sunt nevoiţi şi ei să le rabde de la tine. Când 
tu însuţi nu te dovedeşti în stare de a-ţi îndrepta purtările aşa cum îţi propui, de unde cutezanţa de a cere ca altul să şi 
le îndrepte pe ale lui, după voia bunului tău plac? N-am zice nu ca ceilalți să fie fără cusur, dar de îndreptarea 
metehnelor noastre ne sinchisim prea puțin. 

3. Am vrea să-i vedem pe ceilalți mustrați cu asprime; cât despre noi, nici nu vrem să auzim de dojană. 
Îngăduinţa arătată altora ne displace, deşi nu suferim să fim respinşi atunci când cerem pentru noi înşine scutire ori 
îngăduință. Pe ceilalți i-am dori ţinuţi din scurt, potrivit tuturor rânduielilor; noi înşine nu suferim să fim, întru nimic, 
restrânşi de asprimile legii. Astfel se adevereşte cât de rar cântărim cu aceeaşi măsură pe aproapele nostru şi pe noi 
înşine. Dacă toţi oamenii ar fi desăvârşiţi, ce ne-ar mai rămâne de îndurat de la ceilalți din dragoste pentru 
Dumnezeu? 

4. Adevărul este că Dumnezeu însuşi a rânduit să ne purtăm unii altora sarcinile (Gal 6, 2), căci nimeni nu-i 
fără cusur, nimeni fără jug şi povară, nimeni de ajuns sieşi, nimeni îndeajuns de cuminte şi înţelept; se cade, tocmai 
de aceea, să fim îngăduitori unii cu alții, să ne îmbărbătăm unii pe ceilalți, să ne dăm, după caz, unii altora o mână de 
ajutor, să schimbăm între noi îndemnuri şi poveţe. La necaz se arată, fără greş, virtutea fiecăruia. lată că nu prilejurile 
îl fac pe om şubred, ci doar arată cât este de slab. 


Despre viaţa monahală 
Cartea I, Indrumări de folos pentru viaţa sufletului, Capitolul XVII 


1. În multe trebuie să te înveți să-ţi calci pe inimă, dacă ţii cu adevărat să trăieşti în pace şi bună înţelegere cu 
ceilalți. Nu-i lucru uşor să-ţi duci zilele la mănăstire sau împreună cu frații sub acoperişul aceluiaşi aşezământ; nu-i 
puţin lucru să poţi convieţui fără sfadă şi să-ți păstrezi statornicia în credință până la moarte. Ferice de cel în stare să- 
şi încheie cu bine zilele trăind astfel. Dacă însă ţii cu adevărat să nu şovăi şi să propăşeşti până la capăt, nu uita că 
eşti, pe pământ, un biet pribeag în trecere, un călător în surghiun. Dacă vrei ca viaţa ta să fie cu adevărat legată de a 
lui Cristos, fii gata să treci drept nebun în ochii lumii. 

2. Nici haina, nici tonsura nu fac pe monah: adevăratul călugăr este cel care îmbrățișează un cu totul alt fel de 
viaţă, prin răstignirea desăvârşită a poftelor şi imboldurilor firii sale. Cel ce umblă şi după altceva afară de 
Dumnezeu, cel ce caută şi altceva decât mântuirea sufletului său nu va găsi în calea sa decât amărăciune şi durere. Nu 
poate gusta tihna unei păci statornice cel ce nu-şi dă întreaga strădanie de a fi cel mai mic, întru totul supus tuturora. 

3. Ai venit aici să slujeşti, nu să porunceşti; nu uita că rosturile chemării tale sunt răbdarea, supunerea şi truda, 
iar nu huzurul şi taifasul. Aici omul se încearcă precum aurul în cuptor. Nu poate sta nimeni aici decât dacă, din toată 
inima, e hotărât să se smerească pe sine, întru totul, pentru Dumnezeu. 


Pilda sfinților părinți 
Cartea I, Indrumări de folos pentru viaţa sufletului, Capitolul XVIII 


17 


1. Cugetă adânc la pildele vii ale Sfinților Părinţi, în care a strălucit adevărata desăvârşire şi credință 
duhovnicească, şi vei vedea cât de puţin, aproape nimic, preţuieşte ceea ce facem noi. Vai, ce este viaţa noastră față 
de viaţa lor! Sfinţii şi prietenii lui Cristos au slujit Domnului în foame şi sete, în frig şi goliciune, în muncă şi 
osteneală, în privegheri şi posturi, în rugăciuni şi meditații sfinte, în prigoniri şi ocări nenumărate (2 Cor 11, 27). 

2. O, cât de multe şi cât de grele necazuri au îndurat Apostolii, Mucenicii, Mărturisitorii, Fecioarele şi toți 
ceilalți care au voit să meargă pe urmele lui Cristos! Căci ei şi-au răstignit sufletele în lumea aceasta, ca să le păstreze 
în viaţa veşnică. Ce viaţă aspră şi plină de renunțări au dus Sfinții Părinți în pustiu! Cât de grele şi îndelungate ispite 
au îndurat! Cât de des erau chinuiţi de duşmani! Ce rugăciuni stăruitoare şi fierbinţi au îndreptat spre Dumnezeu! Ce 
posturi aspre au făcut! Câtă râvnă şi înflăcărare pentru a înainta în viața duhovnicească! Ce luptă şi înfrânare pentru 
a-şi stăpâni pornirile neorânduite! Cu ce gând curat şi drept tindeau spre Dumnezeu! Ziua munceau iar noaptea o 
petreceau în rugăciune, deşi, chiar şi lucrând, nu încetau a se ruga cu mintea. 

3. Tot timpul îl întrebuințau cu folos; fiecare ceas consfințit lui Dumnezeu li se părea scurt; atât era de mare 
plăcerea contemplării lui Dumnezeu, încât uitau chiar şi de nevoia hranei trupeşti. Se lepădau de toate bogățiile, 
demnitățile, onorurile, prieteniile şi rudeniile lor; din ale lumii nu ţineau să aibă nimic şi de abia dacă se atingeau de 
cele trebuincioase traiului: se întristau că erau nevoiți să dea trupului chiar şi numai cele neapărat de trebuință. Erau, 
aşadar, săraci în cele pământeşti, dar foarte bogați în har şi în virtute. Pe dinafară duceau lipsă de toate, în schimb pe 
dinăuntru se săturau cu harul şi mângâierea dumnezeiască. 

4. Erau străini de lume, dar familiari şi apropiați de Dumnezeu. Ei se socoteau pe sine drept nimic şi erau 
dispreţuiţi de lumea aceasta, dar erau scumpi şi iubiţi în ochii lui Dumnezeu. Se țineau în adevărata smerenie, trăiau 
într-o ascultare simplă şi umblau în dragoste şi răbdare; de aceea, duhovniceşte propăşeau zilnic şi dobândeau har 
mare înaintea lui Dumnezeu. Au fost daţi drept pildă tuturor celor consfințiți lui Dumnezeu şi mai mult trebuie să ne 
îndemne unii ca aceştia la propăşire în virtute, decât mulțimea celor lâncezi, la delăsare. 

5. Cât de mare era râvna celor consfințiți lui Dumnezeu la începutul sfintei lor întemeieri! Câtă evlavie în 
rugăciune! Ce întrecere între ei în practicarea virtuții! Câtă cuviinţă şi câtă ascultare față de legile şi regulile 
întemeietorului lor! Urmele lăsate de ei mărturisesc încă şi astăzi că au fost cu adevărat oameni sfinți şi desăvârşiți, 
care, luptându-se cu bărbăţie, au biruit lumea. Astăzi este luat drept lucru mare şi rar exemplul celui care nu calcă 
regula şi care suferă cu răbdare ceea ce şi-a luat asupra sa. 

6. O, răceală şi nepăsare a stării noastre! Cu câtă uşurinţă ne-am îndepărtat de avântul sfânt din trecut! Ni s-a 
urât de viață din pricina delăsării şi nepăsării noastre! Măcar de n-ar adormi cu totul în tine dorinţa de a înainta în 
virtute, tu, care ai văzut pildele atâtor oameni evlavioşi! 


Deprinderile unui bun călugăr 
Cartea I, Indrumări de folos pentru viaţa sufletului, Capitolul XIX 


1. Viaţa unui bun călugăr trebuie să fie înzestrată cu belşug de virtuți, ca lăuntrul sufletului său să fie aşa cum 
se arată în fața oamenilor. Ba, la drept vorbind, ar trebui să fie mai mult înlăuntru decât apare pe dinafară; deoarece 
Acela care vede cele din lăuntrul omului este Dumnezeu, pe care suntem datori să-l respectăm mai presus de toate, 
oriunde ne-am afla, şi să ne purtăm în ochii lui curaţi ca nişte îngeri. Se cuvine să reînnoim, în fiecare zi, hotărârile 
noastre şi să ne îndemnăm la râvnă, ca şi când ne-am fi întors la Dumnezeu acum pentru întâia dată; şi să zicem: 
"Ajută-mă, Doamne Dumnezeule, în buna propunere şi în sfânta ta slujbă, şi fă ca astăzi să încep bine, deoarece până 
acum n-am făcut nimic". 

2. Propăşirea noastră în desăvârşire depinde de puterea hotărârilor noastre şi de multă sârguinţă are nevoie cel 
care vrea să înainteze. Dacă cel ce ia hotărâri puternice dă greş atât de des, ce se va întâmpla cu acela care rareori, şi 
fără atâta dârzenie, îşi propune să facă câte ceva? Abaterea de la propunerea noastră se întâmplă în fel şi chip; chiar şi 
cea mai mică neglijență în deprinderile noastre anevoie poate trece fără pierdere. Hotărârile celor drepţi se bizuiesc 
mai mult pe harul lui Dumnezeu decât pe propria lor înțelepciune, şi în orice întreprind ei îşi pun în darul Domnului, 
întotdeauna, toată încrederea. Căci omul propune, dar Dumnezeu dispune şi calea omului nu-i în mâinile sale (er 20, 
23). 

3. Dacă întrerupem o îndeletnicire obişnuită pentru o faptă evlavioasă sau pentru binele fraților noştri, ne vom 

reîntoarce la ea cu toată uşurinţa. Dar dacă se lasă cu uşurinţă - fie din nepăsare, fie pentru că ni s-a urât -, fapta nu va 
fi scutită de vinovăţie, iar dauna se va simţi mai târziu. Să ne silim cât putem şi tot vom greşi câte puțin în multe. De 
aceea se cuvine să ne propunem întotdeauna lucruri anume, mai ales cu privire la acele împrejurări care ne împiedică 
mai mult în desăvârşire. Trebuie să cercetăm şi să orânduim atât viaţa noastră lăuntrică cât şi cea exterioară, pentru că 
amândouă sunt de folos pentru a propăşi în desăvârşire. 

4. Dacă nu poți să te reculegi fără întrerupere, adună-ți gândurile cel puţin din când în când, sau cel puţin o 
dată pe zi, dimineaţa sau seara. Dimineaţa ia hotărâri, iar seara cercetează purtările de peste zi: cum te-ai purtat în 
vorbele tale, în fapte, în gânduri, deoarece în acestea ai supărat de mai multe ori pe Dumnezeu şi pe aproapele tău. 
Înarmează-te ca un soldat împotriva vicleniilor diavoleşti, înfrânează-ţi lăcomia, ca să înfrânezi mai uşor orice 
pornire neorânduită a trupului. Nu sta niciodată degeaba; apucă-te fie de citit, fie de scris, fie de rugăciune, fie de 
meditaţie, sau fă ceva folositor pentru binele comun. Totuşi munca cu braţele să se facă cu măsură, deoarece nu poate 
fi făcută de toți la fel. 

5. Deprinderile particulare nu trebuie scoase la iveală, deoarece în taină se pot practica mai bine. Totuşi 
fereşte-te de a fi leneş în îndeplinirea deprinderilor comune şi râvnic numai pentru cele particulare; ci, odată ce ţi-ai 
făcut datoria cu toată fidelitatea în cele impuse, dacă îți mai rămâne ceva timp, întoarce-te înlăuntrul tău după cum te 
îndeamnă sufletul. Nu toţi pot face aceleaşi practici; unuia i se potriveşte mai mult una, altuia alta. De asemenea, 
după cum sunt împrejurările, sunt de ales şi practicile; deoarece unele sunt mai indicate în zilele de sărbătoare, altele 
în zilele de lucru. La fel, în vreme de ispită avem nevoie de unele, şi de altele în timp de pace şi de linişte. Deosebite 
sunt gândurile care ne plac atunci când suntem mâhniţi, de cele când ne bucurăm în Domnul. 

6. La sărbătorile mari, se cuvine să reînnoim deprinderile frumoase din trecut şi să cerem cu mai mare 
înflăcărare ocrotirea sfinților. De la o sărbătoare la alta se cuvine să luăm într-adevăr hotărâri ca şi când ar urma să 
fim chemaţi neîntârziat la sărbătoare în viaţa cea veşnică. Tocmai de aceea, la zile mari, este cazul să ne pregătim cu 
mai multă sârguință, adâncind bunele hotărâri de a duce o viață mai duhovnicească, păstrând toate rânduielile cu mai 
mare sfinţenie încă, întocmai ca şi cum, în scurtă vreme, ar urma să primim de la Dumnezeu răsplata tuturor 
ostenelilor noastre. 

7. Şi dacă ziua răsplăţii se amână, să socotim că nu suntem încă îndeajuns de bine pregătiți, nevrednici încă de 
o slavă atât de mare, care se va arăta însă în noi la vremea hotărâtă, şi astfel să ne dăm silinţa a ne pregăti cât mai 
bine cu putinţă pentru sfârşitul nostru. Fericită slugă - spune Evanghelistul Luca - care atunci când va veni stăpânul, 
o va găsi veghind, adevăr vă spun, o va pune peste toate bunurile sale (Luca 12, 37). 


Iubirea de singurătate şi tăcere 
Cartea I, Indrumări de folos pentru viaţa sufletului, Capitolul XX 


1. Caută timpul potrivit pentru a te întoarce în tine însuți şi cugetă adeseori la binefacerile lui Dumnezeu. Lasă 
la o parte lucrurile ce-ţi aţâță curiozitatea. Citeşte lucruri care să-ţi stârnească mai curând căinţa decât voia bună în 
suflet. Dacă ai fugi de pălăvrăgelile de prisos şi ai ocoli drumurile zadarnice, dacă ţi-ai feri urechile de ascultarea 
tuturor noutăților şi zvonurilor, ai găsi timp din belşug şi prilej nimerit pentru a stărui în meditații evlavioase. Cei mai 
mari sfinți ocoleau, pe cât puteau, adunările oamenilor şi alergau mai curând să-i slujească lui Dumnezeu în ascuns. 

2. Bine a spus cel ce scria: De câte ori am fost printre oameni, mai puțin om m-am întors acasă (Seneca, 
Epist. 7). Acelaşi lucru ni se întâmplă deseori, atunci când prisosim cu vorba în adunări. Este mai lesne să păstrezi 
tăcerea cu totul, decât, vorbind, să nu aluneci în vorbirea de prisos. Este mai uşor să stai ascuns la tine, decât să te 
păzeşti cum se cuvine în afară. Aşadar, acela care vrea să ajungă la o viaţă lăuntrică şi duhovnicească, trebuie să se 
îndepărteze de mulțime, împreună cu Isus. Nimeni nu se arată fără primejdie în lume, decât dacă îi place singurătatea. 
Nu poate vorbi nimeni, decât dacă ştie să iubească tăcerea. Nimeni nu poate fi mai mare cu siguranță, decât dacă ştie 
să fie mai mic, cu plăcere. Nimeni nu poate porunci cu siguranță, dacă n-a învăţat bine virtutea ascultării. 

3. Nimeni nu se bucură fără teamă, dacă nu are în sine mărturia bunei conştiinţe. Îndrăzneala sfinţilor era 
întotdeauna întovărăşită de frica lui Dumnezeu. Cu toate că străluceau prin mari virtuți şi har, nu erau mai puţin 
smeriţi, şi mereu în stare de veghe. Nu aşa cei fărădelege: îndrăzneala lor se naşte din mândria lor şi din prea mare 
încredere în ei înşişi şi, la sfârşit, se întoarce în dezamăgire. Oricât de bun călugăr sau pustnic te-ai crede, în viaţa 

aceasta nu-ți făgădui niciodată siguranță deplină. 

4. Adeseori cei mai buni după socoteala omenească s-au primejduit foarte mult, fiindcă s-au încrezut prea 
mult în sine. De aceea multora le este mai de folos să nu fie scutiți cu totul de ispite, ci să fie cât mai mult nevoiţi să 
lupte, ca nu cumva, încrezându-se prea mult în sine, să se mândrească şi să alunece apoi cu uşurinţă înspre mângâieri 
lumeşti. O, cât de mare pace şi linişte ar avea în suflet acela care ar stârpi orice grijă deşartă şi s-ar gândi numai la 
cele mântuitoare şi dumnezeieşti, punându-și în Dumnezeu toată încrederea! 

5. Cine nu s-a deprins cu smerenie în sfânta pocăință, nu este vrednic de mântuirea cerească. Dacă vrei să te 
căieşti din toată inima, intră în odaia ta şi îndepărtează de la tine tot zgomotul lumii, după cum stă scris: Căiși-vă în 
chiliile voastre (Ps 4, 5). În chilie vei găsi ceea ce afară pierzi adesea. Chilia locuită neîntrerupt se face plăcută; 
părăsită de multe ori, naşte urâtul. Dacă de la începutul întoarcerii tale la Dumnezeu o vei locui şi o vei păzi, îţi va fi 
după aceea cea mai dragă prietenă şi cea mai scumpă mângâiere. 

6. În tăcere şi în tihnă înaintează sufletul evlavios şi pătrunde tainele Scripturii. Aici află izvorul lacrimilor cu 
care să se spele şi să se curețe în toate nopţile, pentru a fi cu atât mai aproape de Făcătorul său cu cât a stat mai 
departe de vâltoarea tuturor celor lumeşti. Aşadar, de acela care se desparte de cunoscuţi şi de prieteni se va apropia 
Dumnezeu, împreună cu îngerii săi sfinți. Este mai bine a trăi ascuns şi a te îngriji de mântuirea proprie, decât a face 
minuni, neglijându-te pe tine însuți. Este vrednic de laudă cel consfințit lui Dumnezeu, care iese rareori în lume, care 
se păzeşte de a fi văzut şi care nu doreşte să vadă pe alții. 

7. De ce vrei să sorbi cu ochii ceea ce nu-ţi este îngăduit să ai? Lumea trece, şi împreună cu dânsa şi pofta ei 
(1 Joan 2, 17). Pofta simţurilor te trage să ieşi în lume, dar după ce a trecut ceasul, ce aduci cu tine înapoi, decât o 
conştiinţă împovărată şi o inimă împărțită? Ieşirea veselă adeseori dă naştere unei întoarceri triste şi o seară de 
veselie aduce după sine o dimineață posomorâtă. Astfel, orice plăcere trupească se furişează pe nesimţite, dar la urmă 
muşcă şi ucide. Ce poţi vedea în altă parte ce n-ai putea vedea unde te afli? Iată cerul şi pământul şi toate elementele, 
căci din acestea sunt făcute toate. 

8. Ce ai putea vedea în altă parte şi care să stăruie mult sub soare? Dacă îți închipui că vei afla îndestulare, te 
amăgeşti. Chiar de-ai vedea toate câte sunt, ce-ar fi altceva decât o vedere deşartă? Ridică-ţi ochii tăi în sus, spre 
Dumnezeu (Ps 122, 1) şi roagă-te pentru păcatele şi greşelile tale. Lasă cele zadarnice celor ce-şi irosesc viaţa în 
zadar, iar tu îngrijeşte-te de ceea ce ţi-a poruncit Dumnezeu. Închide ușa în urma ta (Mt 6, 6) şi cheamă la tine pe 
Isus, iubitul tău. Rămâi cu dânsul în chilia ta, deoarece nicăieri nu vei afla atâta pace. Dacă n-ai fi ieşit şi n-ai fi auzit 
nimic din zvonurile lumii, ai fi rămas într-o linişte şi mai mare; dar fiindcă îţi place să auzi din când în când noutăţi, 
ajungi sub jug, purtând tulburarea inimii tale. 


Înfrângerea inimii 
Cartea I, Indrumări de folos pentru viaţa sufletului, Capitolul XXI 


1. Dacă vrei să propăşeşti cât de cât în viața duhovnicească, păstrează-te în frica lui Dumnezeu şi nu căuta să 
fii prea slobod, ci ţine în frâu toate simţurile tale şi nu te da la veselii nepotrivite. Înfrânge-ţi inima cu toată dăruirea şi 
vei afla adevărata evlavie. Căinţa deschide comoara multor bunuri, pe care desfrâul le risipeşte pe negândite. E lucru 
de mirare ca omul să poată pe deplin să se bucure de viaţa aceasta, gândind şi cumpănind acest surghiun al său şi 
primejdiile nenumărate care îi ameninţă sufletul. 

2. Din pricina uşurinţei inimii şi a nepăsării față de scăderile noastre, nu simțim durerile sufletului nostru, ci 
adesea râdem zadarnic, pe când, pe drept, s-ar cuveni să plângem. Nu-i libertate adevărată şi nici bucurie dreaptă, 
decât în sufletul care are frica de Dumnezeu şi conştiinţa împăcată. Fericit este acela care poate îndepărta de la sine 
toate opreliştile ce-i risipesc cugetul şi se poate reculege în sfânta căinţă! Fericit acela care îndepărtează de la sine tot 
ceea ce îi poate păta şi împovăra conştiinţa. Luptă-te cu bărbăţie; căci obiceiul cu obicei se învinge. De-ai şti să-i laşi 
în pace pe ceilalți, şi ei te-ar lăsa liniştit la ale tale. 

3. Nu te amesteca în cele ce nu te privesc şi nu te băga în treburile celor mai mari decât tine. Ochiul tău să fie, 
mai înainte de orice, deschis asupra ta; şi până a-ți mustra prietenii, mustră-te pe tine. Nu te întrista că nu ai trecere în 
faţa oamenilor; să ai însă părere de rău că nu trăieşti aşa cum se cuvine unui slujitor al lui Dumnezeu şi unui evlavios 
consfințit lui. Adesea este mai folositor şi mai sigur ca omul să nu aibă în viața aceasta parte de prea multe mângâieri, 

mai ales din cele trupeşti. Iar dacă ne lipsesc cele dumnezeieşti, sau dacă le simțim rareori, noi suntem de vină pentru 
că nu căutăm înfrângerea inimii noastre şi nu ne lepădăm cu totul de mângâierile deşarte din afară. 

4. Recunoaşte-te nevrednic de mângâierea divină şi mai degrabă vrednic de multă potrivnicie. Când omul se 
căieşte din adâncul inimii, lumea întreagă i se pare o amară povară. Cine-i bun găseşte uşor pentru ce să fie îndurerat 
şi să plângă. Fie că gândeşte la sine sau la aproapele său, el ştie că în lumea aceasta nu-i nimeni lipsit de necazuri. Şi 
cu cât cugetă mai adânc, cu atât mai mult se îndurerează. Pricinile unei păreri de rău îndreptăţite şi lăuntrice sunt 
păcatele şi propria noastră viață, de care suntem atât de tare legaţi, încât rareori suntem în stare să ne ridicăm mintea 
la cele cereşti. 

5. Dacă te-ai gândi mai des la moartea ta decât la lungirea vieţii tale, desigur că te-ai îndrepta cu mai mare 
sârguință. Dacă te-ai gândi într-adevăr la chinurile viitoare ale iadului şi ale purgatoriului, cred că ai îndura cu plăcere 
truda şi durerile, şi nici o vitregie n-ar fi în stare să te înspăimânte. Dar fiindcă acestea nu pătrund până în inima 
noastră şi fiindcă ne place încă ceea ce ne măguleşte în lume, de aceea rămânem reci şi foarte trândavi. 

6. Adeseori neputința noastră spirituală este pricina pentru care bietul trup se plânge cu atâta uşurinţă. Roagă- 
te aşadar lui Dumnezeu cu smerenie, ca să-ți dea duhul căinţei, şi spune împreună cu psalmistul: Hrăneşte-mă, 
Doamne, cu pâinea plângerii şi adapă-mă cu lacrimi din belşug (Ps 79, 6). 


Despre nefericirea firii omeneşti 
Cartea I, Indrumări de folos pentru viaţa sufletului, Capitolul XXII 


1. Netrebnic eşti oriunde vei fi şi ori încotro vei apuca, dacă nu te vei întoarce la Dumnezeu. De ce te tulburi 
dacă nu-ţi merg treburile aşa cum vrei şi aşa cum doreşti? Cine-i omul căruia să-i meargă toate după plac? Nici eu şi 
nici tu, şi nimeni pe fața pământului. Nu-i nimeni în lumea aceasta, fie el rege, sau papă, scutit de potrivnicie şi de 
grijă. A cui soartă este mai bună? Negreşit a aceluia în stare să îndure ceva pentru Dumnezeu. 

2. Mulţi vor spune, în prostia nepriceperii lor: "Iată ce viață fericită duce cutare, cât este de bogat, cât de mare, 
cât de puternic şi cât de sus stă!" Dar întoarce-ţi privirile spre cele cereşti şi vei vedea că toate aceste lucruri 
vremelnice nu sunt nimic, că sunt nesigure şi că sunt mai mult o povară, pentru că nu se pot păstra decât cu frică şi 
grijă. Fericirea omului nu stă în a agonisi belşug de averi vremelnice, ci îndestularea stă undeva la mijloc. Într-adevăr, 
sărăcie este viaţa pe pământ. Cu cât omul caută să propăşească duhovniceşte, cu atât viaţa aceasta i se pare mai 
amară, fiindcă simte şi vede mai lămurit toate cusururile nimicniciei omeneşti. Căci a mânca, a bea, a veghea, a 
dormi, a se odihni, a lucra şi a fi supus la toate celelalte trebuinţe ale firii, cu adevărat e o mare sărăcie şi necaz pentru 
omul evlavios care bucuros ar voi să fie dezlipit de pământ şi liber de cătuşele păcatului. 

3. Mare povară este, pentru omul cu viaţă lăuntrică, să ducă jugul trebuinţelor trupeşti, legate de lumea 
aceasta. De aceea psalmistul se ruga fierbinte ca să fie scutit de toate acestea: Scapă-mă Doamne, din necazurile mele 
(Ps 24, 17). Dar vai de aceia care nu-şi cunosc sărăcia! Şi mai de plâns sunt însă aceia care îndrăgesc această stare şi 
netrebnicia vieţii acesteia trecătoare. Căci unii țin atât de mult la ea, încât, chiar dacă ar trebui să trudească din greu, 
sau să-şi cerşească cele trebuincioase traiului, dacă ar putea să rămână în veci în viaţa aceasta, nu s-ar mai gândi la 
împărăția lui Dumnezeu. 

4. Nebuni şi necredincioşi cu inima sunt toți aceia care sunt aşa de adânc scufundaţi în cele pământeşti încât 
nu mai gustă decât cele trupeşti. Dar, la sfârşit, aceşti sărmani nepricopsiți îşi vor da seama pe deplin ce lucruri de 
nimic şi fără preţ au fost acelea pe care le-au iubit. În schimb, sfinţii lui Dumnezeu şi toţi credincioşii prieteni ai lui 
Cristos au trecut peste plăcerea simţurilor şi peste cele cu strălucire în lumea aceasta, toată nădejdea şi dorinţa lor 
îndreptându-se spre cele veşnice. Singura lor sârguinţă este înălțarea spre bunurile statornice şi nevăzute, ca nu 
cumva mrejele celor văzute să-i coboare spre cele pământeşti. Nu-ţi pierde, frate, încrederea de a înainta în cele 
duhovniceşti, deoarece mai ai încă timp şi prilej. 

5. Pentru ce să-ţi amâni hotărârea pe mâine? Scoală-te şi începe numaidecât şi spune: acum este timpul de 
lucrat, acum este clipa potrivită de a mă îndrepta. Când dai în greu şi în necazuri, atunci este prilejul de a aduna 
merite. Trebuie să treci prin apă şi prin foc, mai înainte de a ajunge la odihnă (Ps 75, 12). Dacă nu-ţi vei face silă, 
nu vei birui păcatul. Câtă vreme purtăm acest trup neputincios, nu putem fi fără păcat şi nici trăi fără durere şi 
amărăciune. Am fi bucuroşi să fim scutiți de orice neajuns şi sărăcie, dar fiindcă prin păcat ne-am pierdut 

nevinovăția, am pierdut totodată şi adevărata fericire. De aceea se cuvine să fim răbdători şi să aşteptăm mila lui 
Dumnezeu, până când va trece fărădelegea, iar ce este muritor să fie înghițit de viaţă (2 Cor 5, 4). 

6. O, cât de mare este şubrezenia noastră, necontenit plecată spre rău! Astăzi îți mărturiseşti păcatele şi mâine 
săvârşeşti din nou acelaşi lucru. Acum te hotărăşti să te fereşti de păcat şi peste un ceas te porţi ca şi cum n-ai fi luat 
nici o hotărâre. Aşadar, cu tot dreptul, trebuie să ne smerim pe noi înşine şi să nu gândim niciodată bine despre noi, 
căci iată cât suntem de nestatornici. Cât de repede putem pierde, prin nepăsarea noastră, ceea ce abia am ajuns să 
dobândim, după multă trudă şi bizuiți pe ajutorul harului lui Dumnezeu. 

7. Care ne va fi sfârşitul, dacă aşa de slabi ne arătăm, de la început? Vai de noi dacă avem de gând să ne 
lăsăm în voia lenei, ca şi când am putea fi siguri de stăpânirea păcii, în timp ce purtarea noastră nu vădeşte nici urma 
adevăratei sfințenii! Mai bine să primim învățătură, ca nişte osârduitori începători, şlefuindu-ne cu grijă purtările; 
măcar dacă ar mai fi vreo nădejde de îndreptare viitoare, de spor şi propăşire în viaţa duhovnicească. 


Despre gândul la moarte 
Cartea I, Indrumări de folos pentru viaţa sufletului, Capitolul XXIII 


1. Foarte curând se va sfârşi cu tine pe lumea aceasta; caută deci să-ți dai seama în ce stare te afli. Omul astăzi 
este, iar mâine nu mai este. Odată ce s-a mistuit din ochii noştri, se şterge repede şi din amintire. O, nebunie şi 
împietrire a inimii omeneşti, cu gândul numai la cele vremelnice, iar de cele viitoare prea puţin sinchisindu-se! Ar 
trebui să te porți în aşa fel - atât în fapte, cât şi în gând - ca şi când, astăzi chiar, ar trebui să mori. Dacă ai avea o 
conştiinţă rânduită nu te-ai teme atâta de moarte. Dar dacă astăzi nu eşti pregătit, cum vei putea oare să fii gata 
mâine? Ziua de mâine este nesigură, şi parcă ştie cineva dacă va ajunge ziua de mâine? 

2. Ce folos este a trăi vreme îndelungată, dacă ne îndreptăm aşa de puţin? Ah, de multe ori viața îndelungată 
nu ne îndreaptă, ci mai mult ne sporeşte vinovăția. Măcar de am fi trăit cum se cuvine în lumea aceasta chiar şi numai 
o singură zi! Mulţi socotesc anii întoarcerii lor la Dumnezeu, dar rodul îmbunătățirii lor adesea este mic. Dacă a muri 
este lucru înspăimântător, poate că ar fi mai primejdios a trăi multă vreme. Ferice de acela care are totdeauna înaintea 
ochilor ceasul morţii sale şi se pregăteşte zilnic de moarte. Dacă ai văzut cândva pe cineva murind, gândeşte-te că şi 
tu vei merge pe acelaşi drum. 

3. Dimineaţa gândeşte-te că nu vei ajunge să vezi seara; iar seara nu îndrăzni să-ți făgăduieşti ziua de mâine. 
Fii aşadar totdeauna gata şi trăieşte în aşa fel ca moartea să nu te surprindă niciodată nepregătit. Mulţi mor de o 
moarte grabnică şi neprevăzută, căci: Fiul omului va veni în ceasul în care mai puţin ne aşteptăm (Lc 12, 40). Când 
va sosi ceasul de pe urmă, vei începe a te gândi la toată viaţa ta trecută cu totul altfel, iar atunci te vei căi că ai fost 
aşa de neglijent şi nepăsător. 

4. Ferice de omul înţelept care îşi dă silinţa să fie toată viaţa aşa cum ar vrea să fie în ceasul morții! Căci 
disprețul desăvârşit al lumii, dorinţa înflăcărată de a înainta în toate virtuțile, iubirea de disciplină, ostenelile 
pocăinţei, neprecupeţirea ascultării, lepădarea de sine şi îndurarea tuturor vitregiilor din dragoste pentru Isus ne va da 
marea încredere de a ne putea bucura de o moarte fericită. Cât timp eşti sănătos, poţi să faci multe lucruri bune, dar 
odată ce te-ai îmbolnăvit, nu ştiu ce vei putea face. Pe puţini boala îi face mai buni, după cum şi aceia care fac multe 
pelerinaje rareori se sfinţesc. 

5. Nu te încrede în prieteni şi în rude şi nu amâna mântuirea ta în viitor, deoarece oamenii te vor uita mai 
curând decât îți închipui. Este mai bine să te pregăteşti acum şi să dai întâietate faptelor bune, decât să te încrezi în 
ajutorul altora. Dacă acum nu te îngrijeşti de tine însuţi, cine se va îngriji de tine în viitor? Timpul cel mai de preţ 
acum este. Acum sunt zilele mântuirii, acum este vremea potrivită (2 Cor 6, 2). Dar, din nefericire, nu dai folosință 
mai bună acestui timp, când poţi agonisi merite ca să-ţi asiguri viaţa veşnică. Va veni vremea când vei dori să mai ai 
parte de o zi sau chiar şi de numai un ceas, dar cine ştie dacă ţi se va da. 

6. lată, dragul meu, de ce mare primejdie, de ce urgie te-ai putea elibera dacă ai trăi încă de pe acum, 
necontenit, cu frica şi gândul morţii. Învață, aşadar, să trăieşti acum în aşa fel încât să poţi, în ceasul morţii, să te 
bucuri, nu să te îngrozeşti. Obişnuieşte-te, de pe acum, a muri pentru lumea aceasta, ca atunci să poţi începe a trăi 
pentru Cristos. Obişnuieşte-te de pe acum a dispreţui toate, ca atunci să poţi să mergi nestânjenit la Cristos. 
Pedepseşte-ţi de pe acum trupul prin pocăință, ca atunci să te poți bucura de încredere deplină. 


22 


7. O, nesocotitule, pe ce temei te bizui că vei trăi multă vreme, când n-ai măcar o singură zi asigurată? Câţi au 
fost înşelaţi şi s-au văzut pe ne-aşteptate despărțiți de trupul lor? De câte ori ai auzit spunându-se: cutare a căzut lovit 
de sabie, cutare s-a înecat, cutare căzând de sus şi-a spart capul, cutare s-a înecat mâncând, cutare a murit jucând? 
Unul a murit de foc, altul de fier, altul de ciumă, altul a murit de mâna hoţilor, şi aşa, sfârşitul tuturor este moartea, 
iar viața oamenilor trece repede ca umbra. 

8. Cine îşi va aduce aminte de tine după moarte? Şi cine se va ruga pentru tine? Fă acum tot ce mai poți face, 
dragul meu, fiindcă nu ştii când vei muri şi nu ştii ce te aşteaptă după moarte. Cât mai ai vreme, strânge-ți bogății 
nepieritoare. În afară de mântuirea ta, nu te gândi la altceva; îngrijeşte-te numai de cele ce sunt ale lui Dumnezeu. Fă- 
ți acum prieteni, cinstind pe sfinții lui Dumnezeu şi urmând pilda lor, pentru ca atunci când vei sfârşi cu viaţa aceasta, 
ei să te primească în corturile cele veşnice (Lc 16,9). 

9. Socoteşte-te pe lumea aceasta ca un călător şi un oaspete, care n-are grijă de lucrurile lumii. Păstrează-ţi 
pururea inima dezlegată de cele lumeşti, necontenit înălțată spre Dumnezeu, deoarece nu ai aici pe pământ cetate 
statornică (Ev 13, 14). Spre înalt îndreaptă zilnic rugăciunile şi suspinele tale cu lacrimi, pentru ca după moarte 
sufletul tău să se învrednicească a trece cu fericire la Domnul. Amin. 


Judecata şi osândele păcătoşilor 
Cartea I, Indrumări de folos pentru viaţa sufletului, Capitolul XXIV 


1. În orice lucru caută să vezi sfârşitul şi închipuie-ţi felul cum te vei înfățișa în faţa dreptului Judecător, 
căruia nu-i este nimic ascuns, care nu se îmbunează cu daruri şi nici nu primeşte dezvinovăţiri, dar care va judeca 
ceea ce este drept. O, păcătos nesăbuit şi nenorocit! Ce-i vei răspunde lui Dumnezeu, cunoscătorul tuturor 
fărădelegilor tale, tu care adesea tremuri în faţa mânioasă a unui muritor de rând? Ce te împiedică să te pregăteşti 
pentru ziua judecății, când nimeni nu va putea fi dezvinovăţit sau apărat prin altul, când fiecare va fi destul de 
împovărat cu sine însuşi? Acuma ostenelile tale pot da rod, lacrimile tale sunt primite, suspinul tău e ascultat, 
suferința ta e curăţitoare şi-l poate împăca pe Dumnezeu. 

2. Mare şi sfânt purgatoriu este acela al omului răbdător, care, suferind nedreaptă ocară din partea altora, mai 
mult se întristează de păcatul lor decât de nedreptatea îndurată de el însuşi; el se roagă bucuros pentru potrivnicii săi, 
le iartă din toată inima greşelile, şi nu întârzie să ceară iertare celor pe care i-a supărat. Se înduplecă mai curând decât 
se mânie. Se înfrânge adeseori pe sine şi îşi dă silința de a supune trupul sufletului. Mai chibzuit este să te cureți 
acum de păcate şi să stârpeşti viciile, decât să laşi spălarea lor pentru viaţa cealaltă. Într-adevăr, pe noi înşine ne 
înşelăm prin dragoste neorânduită față de trupul nostru. 

3. Într-adevăr, ce altceva va mistui focul acela, dacă nu tocmai păcatele tale? Prin urmare, cu cât mai mult te 
cruţi pe tine însuţi, urmând acum poftele trupului, cu atât mai multă spuză şi zgură aduni spre ardere, la urmă. Căci în 
ceea ce a păcătuit omul, în aceea se va pedepsi mai aspru. Ghimpi mistuitori nu vor da pace celui leneş; foamea şi 
setea vor chinui pe cel lacom. În smoală clocotindă şi pucioasă vor fi scufundaţi desfrânaţii şi iubitorii de plăcere şi, 
precum câinii turbați, vor urla de durere pizmătăreţii. 

4. Nu va fi păcat sau viciu fără răsplată. Atunci cei trufaşi vor fi făcuți de toată ruşinea, iar zgârciții se vor 
zvârcoli în cele mai cumplite strâmtorări. Atunci un singur ceas de caznă şi chin va fi mai greu de îndurat decât, aici 
pe pământ, un veac întreg în cea mai aspră pocăință. Acolo, într-adevăr, nu va fi clipă de răgaz, nu va fi dată 
osândiților nici o mângâiere; aici, totuşi, caznele cunosc din când în când răgazuri, iar omul se poate bucura de 
mângâierea prietenilor. În aşa fel să te îngrijeşti acum şi să te căieşti de păcatele tale, încât în ziua judecății fără grijă 
să fii, în rând cu fericiţii. Că atunci dreptul va sta cu multă îndrăzneală înaintea feţei celor ce l-au asuprit (Înţ 5, 1) şi 
l-au înjosit. Abia atunci se va ridica la judecată cel care, acum, se supune cu umilință judecății oamenilor. Abia atunci 
va fi plin de încredere cel sărman şi smerit, în timp ce omul trufaş va fi apucat de tremur şi spaimă. 

5. Atunci, într-adevăr, se va vedea că înțelept în această viaţă a fost cel care, pentru Cristos, a învăţat să treacă 
drept nebun în ochii lumii şi să fie disprețuit. Atunci tot necazul îndurat cu răbdare va deveni prilej de bucurie şi 
toată fărădelegea îşi va astupa gura sieşi (Ps 106, 42). Atunci toţi cei evlavioşi se vor bucura şi toți cei fărădelege se 
vor întrista. Atunci trupul, acum pedepsit, va fremăta de fericire, mai mult decât dacă, aici pe pământ, ar fi dus-o într- 
o necurmată desfătare. Atunci haina ponosită va deveni luminoasă, iar veşmintele scumpe se vor întuneca asemenea 

cenuşii. Atunci proasta căsuţă a săracului se va dovedi mai de preț decât palatele aurite. Atunci mai de folos va fi 
statornicia în răbdare, decât toată puterea lumii acesteia. Atunci mai slăvită va fi ascultarea curată decât toată 
măiestrita viclenie a lumii. 

6. Atunci mai multă bucurie va da conştiinţa limpede şi dreaptă, decât toate învăţăturile filosofiei. Atunci va 
atârna mai mult în cumpănă disprețul bogățiilor, decât toate comorile agonisite de locuitorii pământului. Atunci mai 
multă mângâiere vei avea de pe urma rugăciunilor făcute cu evlavie, decât de pe urma ospețelor la care te-ai înfruptat 
cu bucate alese. Atunci mai curând te vei bucura de roadele tăcerii păstrate, decât de îndelungi convorbiri avute cu 
alții. Atunci mai de preţ vor fi faptele bune şi sfinte decât toate cuvintele frumoase. Atunci mai multă plăcere va 
aduce viața cumpătată şi pocăinţa aspră decât toate dezmierdările pământului. Învață de pe acum să înduri suferinţa în 
cele mărunte, ca atunci să fii vrednic de a fi scutit de cele mult mai grele. Aici, acum, încearcă şi vezi ce ai să poți la 
urmă. Dacă acum nu eşti în stare să înduri atâta lucru, cum oare vei putea îndura cazne fără sfârşit? Dacă, astăzi, un 
dram de suferinţă te scoate din răbdări cu atâta uşurinţă, ce va face din tine focul gheenei? Căci, într-adevăr, nu te vei 
putea bucura de două desfătări odată: să fii fericit în lumea aceasta şi, împreună cu Cristos, să locuieşti în cealaltă. 

7. Şi dacă până astăzi ți s-ar fi întâmplat să trăieşti numai în onoruri şi dezmierdări, spune-mi, la ce ți-ar folosi 
în clipa de faţă toate acestea dacă ar trebui să mori chiar acum? Toate, într-adevăr, în afara iubirii de Dumnezeu şi în 
afara slujirii sale curate, sunt zadarnice. Cel ce iubeşte pe Dumnezeu din toată inima nu se teme nici de moarte, nici 
de chinuri, nici de judecată, nici de infern; căci dragostea desăvârşită deschide calea cea fără de piedici spre 
Dumnezeu. Nici nu-i de mirare că se înspăimântă de moarte şi de judecată cel căruia îi place încă să păcătuiască. E 
bine, totuşi - dacă nu din dragoste, măcar de spaima iadului - să te păzeşti de rele. În schimb, cel care leapădă teama 
de Dumnezeu nu va putea sta pe cărarea dreaptă multă vreme, ci foarte curând va cădea în cursele diavolului. 


Râvna de a ne îndrepta cu totul viața 
Cartea I, Indrumări de folos pentru viaţa sufletului, Capitolul XXV 


1. Spune Profetul: Nădăjduieşte în Domnul şi fă binele; locuieşte pământul şi hrăneşte-te din bogățiile lui (Ps 
36, 3). Un lucru îndepărtează pe mulţi de la a tinde spre desăvârşire, frânându-le râvna pentru îndreptarea vieţii: 
teama de greutăți şi de asprimea luptei. Într-adevăr, cei dintâi pe calea virtuţii sunt cei care nu pregetă să dea piept, 
din plin, cu mare bărbăţie, cu tot ce-i mai greu şi mai anevoie de biruit. Căci omul cu atât mai mult propăşeşte şi se 
învredniceşte de haruri mai multe, cu cât se biruie pe sine cu puterea spiritului. 

2. Dar nu toţi întâmpină aceeaşi greutate în a se birui şi răstigni pe sine. Totuşi, cel care se aşterne pe lucru cu 
râvnă, oricât de multe ar fi patimile lui, va spori în calea binelui mai mult decât altul, înzestrat cu o fire mai fericită, 
dar lipsită de râvna virtuții. Două sunt faptele care ajută, într-un chip deosebit, la îndreptarea din temelie a vieții 
noastre: să ne ferim cu străşnicie de acele lucruri către care este plecată firea noastră stricată; să stăruim cu 
înflăcărare pentru a dobândi ceea ce ne lipseşte mai mult. Caută deci în primul rând să ocoleşti şi să biruieşti acele 
porniri care, cu precădere, îți displac la alții. 

3. Întru toate, caută să vezi cum te-ai putea schimba în bine; dacă vezi sau auzi vorbindu-se despre pilde bune, 
acestea să-ți stârnească dorinţa de a le imita. Dacă, dimpotrivă, vezi ceva vrednic de dojană, fereşte-te ca nu cumva să 
faci şi tu la fel, sau dacă ți s-a întâmplat să cazi în acea greşeală, caută să te îndrepți cât mai degrabă. După cum 
ochiul tău vede pe altul, tot aşa şi altul te vede pe tine. Ce poate fi mai frumos şi mai plăcut decât să vezi nişte frați 
râvnici ŞI evlavioşi, ascultători şi disciplinați? Cât de dureros şi cât de mâhnitor este, dimpotrivă, să-i vezi că se 
poartă altfel decât se cuvine, făcând alte lucruri decât acelea pentru care au fost chemaţi! Cât de păgubitor este a nu te 
sinchisi de datoria chemării şi a te lăsa pradă celor ce nu sunt îngăduite! 

4. Adu-ţi aminte de făgăduinţa făcută şi ia drept pildă icoana Răstignitului. Pe drept s-ar cuveni să te ruşinezi, 
uitându-te la viaţa lui Isus Cristos, deoarece nu te-ai străduit mai mult să te asemeni cu dânsul, deşi te afli de atâta 
timp pe calea lui Dumnezeu. Cel consfințit lui Dumnezeu, care se străduieşte cu evlavie, din tot sufletul, să mediteze 
la preasfânta viaţă şi Patimile Domnului, va găsi belşug din toate cele trebuincioase şi folositoare şi nu va mai avea 
nevoie să caute nimic mai bun în afară de Isus. O, dacă Isus cel Răstignit ar veni în lumea noastră, cât de repede şi de 
bine am deprinde această învăţătură! 

5. Omul consfințit lui Dumnezeu, dacă este vrednic, îndură bucuros şi fără cârtire tot ce i se cere; în schimb, 

cel ce nu se sinchiseşte şi se complace în lâncezeală, dă într-una peste necaz şi se simte strâmtorat din toate părțile, 
căci nu are mângâiere lăuntrică, iar cea din afară îi este oprită. Cel care nu duce o viaţă după regula pe care a 
îmbrăţişat-o se află în mare primejdie. Iar cel care caută o viaţă mai liberă şi mai puţin aspră va fi totdeauna în 
strâmtorări, fiindcă va fi nemulțumit, când de una, când de alta. 

6. Cum fac atâția oameni consfințiți lui Dumnezeu, ducând o viaţă destul de aspră, sub disciplina 
mănăstirească? Rareori ies în lume, trăiesc retraşi, mănâncă sărăcăcios, se îmbracă prost, lucrează mult, vorbesc 
puţin, veghează mult, se scoală dimineaţa de timpuriu, fac rugăciuni multe, citesc adesea şi se țin de toate rânduielile. 
Priveşte pilda benedictinilor, cartuzienilor şi cistercienilor, gândeşte-te la călugării şi călugărițele atâtor ordine 
mănăstireşti, cum se scoală în toate nopțile pentru a lăuda pe Domnul. Ar fi într-adevăr o ruşine să te laşi în voia 
lenei, când e vorba de un lucru atât de sfânt, când atât de multe suflete consfinţite lui Dumnezeu aduc astfel laude lui 
Dumnezeu. 

7. O, dacă n-am avea nimic altceva de făcut decât să lăudăm din toată inima pe Domnul, având mereu pe buze 
numele lui! O, dacă n-ar trebui să mănânci, să bei, să dormi, ci ar fi de ajuns să poți lăuda necontenit pe Dumnezeu şi 
să fii cu gândul numai la cele duhovniceşti! Ai fi mult mai fericit decât acum când slujeşti trupului tău, constrâns 
necontenit de nevoile zilnice. Măcar de n-am avea de îndestulat aceste nevoi şi am putea să ne gândim numai la hrana 
duhovnicească a sufletului, pe care din nefericire aşa de rar o găsim şi o gustăm! 

8. Când omul a ajuns în stare să nu caute mângâiere în nici o făptură, atunci începe să guste pe deplin dulceaţa 
lui Dumnezeu, fiind mulţumit de orice i s-ar întâmpla. Atunci nici nu se va bucura când toate îi merg bine şi nici nu 
se va mâhni când nu-i merg cum ar vrea, ci se va supune cu totul, cu deplină încredere, lui Dumnezeu, care pentru el 
este totul şi, întru toate, cel pentru care într-adevăr nimic nu piere şi nimic nu moare, ci toate trăiesc şi îi slujesc fără 
preget. 

9. Adu-ţi aminte mereu de sfârşitul tău şi că timpul pierdut nu se mai întoarce. Fără strădanie şi silință, 
niciodată n-ai să dobândeşti virtutea. Dacă începi să te laşi în voia lenei, neîntârziat vei da de rău. Dacă, în schimb, te 
vei purta cu râvnă, sufletul tău va afla linişte şi pace, truda ţi se va părea mai uşoară, mulțumită harului lui Dumnezeu 
şi dragostei de virtute. Omul râvnic şi harnic este gata la toate. Mai multă osteneală este să te împotriveşti păcatului şi 
pornirilor rele, decât să asuzi sub povara muncilor trupeşti. Cine nu înlătură defectele mărunte, încetul cu încetul va 
cădea în cele mari. Te vei bucura totdeauna seara, dacă ziua încheiată va fi fost cu rod. Veghează asupra ta, 
îndeamnă-te, mustră-te pe tine însuţi şi orice s-ar întâmpla cu alții, tu gândeşte-te la tine. Atâta vei înainta în bine câtă 
silință îți vei da. 


Reculegerea cugetului 
Cartea a Il-a, Poveţe pentru luminarea lăuntrică, Capitolul I 


1. Împărăţia lui Dumnezeu este înlăuntrul vostru (Lc 17, 21), zice Domnul. Întoarce-te din toată inima la 
Domnul, părăseşte lumea aceasta păcătoasă şi sufletul tău va afla odihna. Învață să nu pui preţ pe lucrurile exterioare 
şi îmbrățişează cele lăuntrice şi vei vedea împărăţia lui Dumnezeu venind întru tine. Căci împărăţia lui Dumnezeu 
este pace şi bucurie în Duhul Sfânt (Rom 15, 17), şi de ea nu vor avea parte nelegiuiţii. Va veni la tine Cristos 
arătându-ţi mângâierea sa, dacă pe dinăuntru îi vei pregăti o locuinţă vrednică. Toată slava şi frumuseţea lui e 
lăuntrică (Ps 44, 14), şi acolo Cristos cercetează deseori pe omul adunat înlăuntrul său, îi dă plăcută mângâiere, pace 
din belşug şi minunata sa prietenie. 

2. Aşadar, suflete credincios, pregăteşte-ţi inima pentru acest mire, ca să binevoiască a veni şi a sălăşlui într- 
însa. El doar spune aşa: Dacă mă iubeşte cineva, va păzi cuvântul meu şi vom veni şi ne vom face locuinţa la el (In 
14, 23). Aşadar, fă loc lui Cristos şi împiedică intrarea tuturor celorlalte făpturi. Avându-l pe Cristos, eşti bogat şi-ţi 
ajunge. El va fi purtătorul tău de grijă şi păzitorul credincios a toate, în aşa fel încât să nu mai ai trebuință de a-ți pune 
nădejdea în oameni. Căci oamenii se schimbă cu uşurinţă şi te lasă curând; în schimb, Cristos rămâne în veci (n 12, 

34) şi sprijinul lui stă neclintit, până la sfârşit. 

3. Nu se cuvine să-ţi pui mare încredere într-un om slab şi muritor, oricât de folositor şi scump ti-ar fi; nici nu 
trebuie să te mâhneşti prea mult, dacă se întâmplă să te duşmănească şi să ţi se împotrivească! Cei care astăzi țin cu 
tine, mâine pot fi împotriva ta, şi dimpotrivă, căci asemenea sunt schimbători ca vânturile. Pune-ţi toată încrederea în 
Dumnezeu şi El să fie toată frica şi dragostea ta. El se va îngriji de tine şi va face cum e mai bine. Nu aici ai locuință 
statornică (Evr 13, 14) şi oriunde te vei afla eşti străin şi călător; la fel, niciodată nu vei avea odihnă dacă nu vei fi 
strâns unit cu Cristos. 

4. Ce cauţi împrejurul tău, de vreme ce nu este acesta locul odihnei tale? Locuința ta trebuie să fie în cele 
cereşti (2 Cor 5, 2) şi toate cele pământeşti să le priveşti din treacăt. Toate trec, şi tu împreună cu ele. Caută să nu te 
lipeşti de nimic, ca nu cumva să rămâi prins şi să te pierzi. Gândul tău să fie la Cel preaînalt, iar rugăciunea ta să se 
îndrepte necontenit spre Cristos. Dacă nu te pricepi să-ţi înalți gândul la cele cereşti, opreşte-ţi cugetul asupra patimii 
lui Isus Cristos şi rămâi bucuros în meditarea sfintelor lui răni. Căutându-ţi adăpost în rănile şi neprețuitele stigmate 
ale lui Isus, vei simţi o mare mângâiere în mijlocul necazurilor şi disprețul oamenilor te va atinge prea puțin, iar 
vorbele clevetitoare le vei suferi cu uşurinţă. 

5. Cristos însuşi a fost disprețuit de oameni în lumea aceasta şi părăsit de cunoscuţi şi prietenii săi, tocmai în 
mijlocul batjocurilor. Cristos a voit să fie disprețuit şi să sufere: cum ai mai cuteza să te plângi de ceva? Cristos a 
avut parte de duşmani şi defăimători şi tu vrei ca toți să-ți fie prieteni şi binefăcători! Cu ce ai dori să-ți fie 
încununată răbdarea, dacă nu ţi se va întâmpla nimic împotriva voinţei tale? Dacă nu vrei să suferi nimic, cum vrei să 
fii prietenul lui Cristos? Suferă deci cu Cristos şi pentru Cristos, dacă vrei să domneşti împreună cu dânsul. 

6. Dacă ai fi pătruns cu gândul, o dată măcar, pe deplin, înlăuntrul lui Cristos şi ai fi gustat câtuşi de puțin din 
dragostea lui înflăcărată, nu te-ai mai sinchisi de fel de plăcerea sau neplăcerea ta, ci, dimpotrivă, te-ai bucura de 
batjocura îndurată, deoarece dragostea lui Isus face omul să se lepede de sine. Cel ce iubeşte pe Isus şi îndrăgeşte 
adevărul, omul cu adevărat lăuntric şi liber de poftele neorânduite, poate să se întoarcă cu uşurinţă la Dumnezeu şi să 
se înalțe cu duhul mai presus de sine, aflând astfel linişte sufletească deplină. 

7. Cel ce ştie să ia lucrurile aşa cum sunt, nu după cum se spune, sau după cum sunt prețuite îndeobşte, acela 
cu adevărat este înțelept şi învățătura lui vine nu de la oameni, ci de la Dumnezeu. Cel care ştie să ducă o viață 
lăuntrică şi să nu pună mare preţ pe lucrurile exterioare, nu caută un anumit loc şi nu aşteaptă timpuri deosebite 
pentru deprinderile sale de evlavie. Omul lăuntric se reculege cu uşurinţă, fiindcă niciodată nu se lasă cu totul în voia 
celor ce-l înconjoară. Pe el nu-l împiedică nici munca exterioară, nici îndeletnicirea adesea trebuincioasă, ci după 
cum vin lucrurile, aşa se dă după ele. Sufletul bine orânduit în sine nu ia în seamă purtarea obişnuită şi nebunatică a 
oamenilor. Omul se împiedică şi se risipeşte în afară, în măsura în care pune preţ pe cele din afară. 

8. Dacă ai fi aşa cum ar trebui să fii, bun şi curat la inimă, toate ar fi spre binele şi propăşirea ta. Nefiind pe 
deplin mort pentru poftele tale, nedezlipit încă de cele pământeşti, multe lucruri nu-ţi sunt pe plac şi adesea te tulbură. 
Nimic nu pătează şi zăpăceşte atât de mult inima omului ca iubirea neorânduită faţă de creaturi. Dacă ai înceta să pui 
preţ pe mângâierile exterioare, te-ai putea desfăta de cele cereşti şi ai simţi mai des bucuriile sufleteşti. 


Supunerea smerită 
Cartea a II-a, Poveţe pentru luminarea lăuntrică, Capitolul II 


1. Să-ţi pese prea puţin cine ține cu tine şi cine este împotriva ta, ci caută şi fă în aşa fel ca Dumnezeu să fie 
cu tine în tot ceea ce faci. Să ai conştiinţa curată şi Dumnezeu bine te va apăra. Într-adevăr, cel pe care Dumnezeu 
vrea să-l ajute nu va putea fi atins de răutatea nimănui. Dacă vei şti să taci şi să înduri fără crâcnire, vei simți 
neîndoielnic ajutorul Domnului. El ştie când şi cum să te scape, şi tocmai de aceea lasă-te fără grijă în voia lui. 
Ajutorul şi scăparea din orice încurcături sunt toate în mâna lui Dumnezeu. Adeseori, pentru a ne păstra mai bine în 
smerenie, este de cel mai mare folos ca alţii să ne cunoască metehnele şi cusururile şi să ne dojenească pentru ele. 

2. Când omul se smereşte pentru lipsurile şi scăderile sale, el împacă fără greutate pe alţii şi-i mulţumeşte 
lesne pe cei care sunt supăraţi pe dânsul. Pe cel smerit Dumnezeu îl ocroteşte şi-l scapă, îl iubeşte şi-l mângâie; 
Domnul se apleacă către cel smerit; celui smerit îi dă har îmbelşugat şi, după încercările înjosirii, îl înalță la adevărata 
mărire. Celui smerit îi descoperă tainele sale, îl cheamă şi-l ridică cu blândeţe la sine. Cel smerit trăieşte în pace chiar 
şi când a suferit batjocura, deoarece îşi pune încrederea în Dumnezeu, nu în lume. Să nu-ţi închipui că ai propăşit 
cumva pe calea binelui atâta timp cât nu ştii să te socoteşti pe tine însuți mai prejos decât toți ceilalți. 

Omul bun şi paşnic 
Cartea a II-a, Poveţe pentru luminarea lăuntrică, Capitolul III 


1. Mai înainte de orice, păstrează-ţi cumpătul şi pacea sufletului: mai apoi, vei fi în stare să dăruieşti pacea şi 
celor din jurul tău. Mai de ispravă este omul iubitor de pace decât cel având temeinică ştiinţă de carte. Omul robit 
patimilor, până şi binele îl trage înspre rău, şi lesne dă crezare celor rele. Omul bun şi paşnic pe toate le întoarce spre 
bine. Cel ce trăieşte cu statornicie în pace nu gândeşte rău despre nimeni; spre deosebire de acesta, omul răscolit de 
nemulţumire e ros necontenit de bănuială şi neîncredere; nu numai că el însuşi nu se bucură de pace, dar nu dă pace 
nimănui. Tot mereu spune ceea ce nu ar trebui spus şi uită să facă ceea ce, pentru binele lui cel mai mare, s-ar cuveni 
făcut. Ţine într-una socoteala celor ce ar trebui făcute de ceilalți, trecând în schimb cu vederea ceea ce ar avea, în 
primul rând, el însuşi datoria să facă. Râvna propăşirii s-o ai, deci, mai întâi pentru sufletul tău; abia după aceea, cu 
deplin temei, pentru aproapele tău. 

2. Ştii bine să găseşti dezvinovăţiri ca să pui într-o lumină cât mai bună faptele tale: în schimb de 
dezvinovăţirile altora nici nu vrei să auzi. Mai drept ar fi pe tine să te învinovăţeşti, iar pe fratele tău să-l ierți şi să-l 
dezvinovăţeşti. Dacă vrei să fii iertat, iartă şi tu metehnele şi cusururile altora. Dă-ţi seama cât eşti de departe de 
adevărata smerenie şi dragoste, care nu se mânie şi nu se amărăşte decât numai pentru sine. Nu-i nici o ispravă să te 
porți frumos cu cei buni şi cu cei blânzi; tuturor le sunt pe plac asemenea oameni, căci fiecare îşi iubeşte pacea şi 
îndrăgeşte cu precădere pe cei cu care împărtăşeşte vederi asemănătoare; un mare har şi o faptă de bărbăţie vrednică 
de toată lauda este, în schimb, să poți trăi în bună pace cu oameni aprigi şi răi, cu cei neascultători, cu cei ce ni se 
aşează mereu de-a curmezişul. 

3. Sunt unii care îşi văd de treburile lor în bună pace şi lasă totodată şi pe ceilalți în pace. Şi mai sunt şi din 
aceia care nici nu se bucură de pace, nici nu dau pace altora; aceştia sunt o povară pentru ceilalți, şi, mai mult încă, o 
povară grea pentru ei înşişi. Mai sunt însă şi aceia care ştiu să-şi vadă de ale lor în pace, străduindu-se în acelaşi timp 
să aducă şi celorlalţi pacea. Într-adevăr, toată pacea de care ne-am putea bucura în această viață sărmană stă mai 
curând într-o smerită răbdare a celor potrivnice nouă decât în ocolirea piedicilor ce ni s-ar ivi în cale. Cel care ştie 
mai bine să rabde se va bucura de pace mai mare. Biruindu-se pe sine, el este domn asupra lumii: e prietenul lui 
Cristos şi moştenitorul cerului. 


Puritatea inimii şi Simplitatea intenţiei 
Cartea a Il-a, Poveţe pentru luminarea lăuntrică, Capitolul IV 


1. Două sunt aripile care-l înalță pe om mai presus de cele pământeşti: simplitatea şi puritatea: simplitate în 
intenţii şi puritate în dragoste. Simplitatea îl caută pe Dumnezeu, puritatea îl află şi îl gustă. Săvârşirea faptelor bune 
nu te va putea stânjeni niciodată, dacă înlăuntrul tău vei fi neatârnat, liber de patimi neorânduite. Dacă ținta ultimă a 
faptelor tale va fi numai şi numai voinţa lui Dumnezeu şi folosul aproapelui, te vei bucura de adevărata libertate a 
spiritului. Căci dacă inima ta ar fi dreaptă şi curată, nici o făptură n-ar fi pentru tine altceva decât oglinda curată a 
vieţii, o carte deschisă, vorbindu-ţi despre sfintele învățături. Într-adevăr, nu-i pe lume făptură atât de mică ori 
neînsemnată care să nu fie, în felul ei, o icoană vie a bunătăţii lui Dumnezeu. 

2. Dacă ai fi bun şi curat la suflet, ai vedea limpede totul şi ai putea înţelege toate tâlcurile şi tot rostul pe 
deplin. Inima curată pătrunde cerul şi iadul. După cum e sufletul omului, la fel e şi judecata lui despre cele din afară. 
Dacă lumea aceasta cunoaşte vreo bucurie, aceasta-i comoara din inima omului curat la suflet. Dacă lumea cunoaşte 

amărăciune şi strâmtorare, izvorul lor cel mai sigur îl vei găsi în conştiinţa împovărată. Aşa cum fierul pus în para 
flăcărilor îşi leapădă rugina şi se face una cu focul, la fel şi omul se încredinţează cu totul lui Dumnezeu, se dezbracă 
de orice lâncezeală şi renaşte ca un om nou. 

3. E de ajuns ca cineva să înceapă a se lăsa în voia moleşirii, ca cea mai neînsemnată strădanie să i se pară 
lucru nesuferit: sufletul, atunci, începe să umble bucuros după alinările din afară. În schimb, de îndată ce omul pune 
bărbăteşte mâna să se înfrângă pe sine, păşind cu hotărâre pe cărarea ce duce spre Dumnezeu, tot ceea ce mai înainte i 
se părea povară grea devine lucru fără însemnătate. 


Părerea noastră despre noi înşine 
Cartea a Il-a, Poveţe pentru luminarea lăuntrică, Capitolul V 


1. Nu ne putem prea mult încrede în noi înşine, căci foarte adeseori ne lipseşte harul şi dreapta judecată. Nu 
suntem înzestrați decât cu un dram de lumină, şi pe acesta cu uşurinţă îl pierdem prin lenevire. Ba se întâmplă des ca 
nici măcar să nu ne dăm seama că, pe dinăuntru, judecata noastră este oarbă. Nu o dată greşim, iar dezvinovățindu- 
ne, greşim şi mai mult, încă. Ceea ce ne mână este câte o pornire pătimaşă, dar ne închipuim că suntem însufleţiți de 
râvnă. Mustrăm fără cruţare orice scădere, cât de mică, a altora, dar metehnele noastre mari le trecem uşor cu 
vederea. Băgăm neîntârziat de seamă şi ţinem socoteala tuturor lucrurilor neplăcute pe care trebuie să le îndurăm din 
partea celorlalți; în schimb, nu ne gândim de fel la tot ceea ce alții au de îndurat de la noi. Omul care s-ar judeca pe 
sine însuşi sincer şi fără părtinire n-ar găsi nimic de judecat şi osândit la ceilalți. 

2. Omul recules asupra propriului său suflet pune înaintea oricăror alte griji grija propăşirii sale lăuntrice: 
purtându-şi astfel, neobosit, de grijă, el trece mult mai uşor peste cusururile celorlalți. Nu te vei putea reculege în 
spiritul evlaviei mai înainte de a fi învăţat să păstrezi tăcerea despre toate cele ce nu te privesc, mai înainte de a-ți 
cerceta cugetul şi pe tine însuţi în adâncime. Dacă te reculegi adânc întru tine, gândindu-te la Dumnezeu, puțin o să-ţi 
pese de tot ce se petrece în afară. Unde eşti tu oare, atunci când nu stai față în faţă cu tine însuți? Şi după ce ai alergat 
încotro ai poftit, spune-mi, cu ce te-ai pricopsit oare de pe urma faptului că ai dat uitării plivirea de metehne a 
sufletului tău? Dacă vrei cu adevărat să te bucuri de pace şi reculegere deplină întru Domnul, trebuie, mai înainte de 
orice, să dai toate celelalte uitării, ca, față în faţă cu tine însuţi, să te poţi cerceta singur, în adâncime. 

3. Vei propăşi cel mai mult în virtute dacă te vei lepăda de toate grijile acestei lumi. Dimpotrivă, vei 
întâmpina cele mai grele piedici în calea propăşirii tale dacă vei purta de grijă celor lumeşti. Înaintea ta nimic să nu 
fie mai presus de măreția, frumuseţea şi plăcerea lui Dumnezeu. Orice alinare venită din partea făpturilor socoteşte-o 
nălucire zadarnică. Un suflet care-l iubeşte pe Dumnezeu se leapădă de toate pentru Dumnezeu. Singur Dumnezeu, 
cel veşnic, nemărginit şi a toate împlinitor să fie mângâierea sufletului şi adevărata bucurie a inimii tale. 


Bucuria conştiinţei curate 
Cartea a Il-a, Poveţe pentru luminarea lăuntrică, Capitolul VI 


1. Lauda omului bun e mărturia conştiinţei sale. De vei avea conştiinţa curată, întotdeauna vei avea parte de 
bucurie. O conştiinţă curată poate purta sarcini cât de grele, şi multumirea şi-o poate păstra, bucuroasă, până şi în 
mijlocul amărăciunilor. O conştiinţă încărcată e însă pururi temătoare şi frământată. Dacă inima ta nu cunoaşte 
pricină de mustrare, te vei putea bucura în tihnă şi pace de odihnă. Nu te bucura decât de faptele bune pe care le-ai 
putut săvârşi. Cei ce săvârşesc răul nu gustă niciodată adevărata bucurie şi nici de pacea lăuntrică nu au parte, căci 
astfel zice Domnul: Nu-i pace pentru cei nelegiuiți (Is 57, 21). Şi chiar dacă unii ca aceştia ar zice: "suntem pe pace, 
nici un rău nu ne poate atinge; cine ar îndrăzni să ne aducă vreo vătămare?" - nu da crezare spuselor lor: mânia lui 
Dumnezeu va izbucni cum nici nu gândesc, faptele lor se vor face una cu pământul, iar toate cugetările lor vor fi 
spulberate. 

2. Nu-i greu pentru cel care iubeşte să se laude cu necazurile sale (Rom 5, 3); astfel de laudă înseamnă laudă 
în crucea Domnului (Gal 6, 14). Scurtă este lauda dată şi primită de la oameni. Slava lumii acesteia este mereu 

însoţită până la urmă de amărăciune. Slava oamenilor buni stă în conştiinţa lor, nu în gura oamenilor. Bucuria celor 
drepţi vine de la Dumnezeu şi îşi are temeiul în Dumnezeu, căci se veselesc pentru adevăr. Cel ce doreşte mărirea 
veşnică şi adevărată se sinchiseşte prea puţin de slava lumii acesteia trecătoare. Iar cel ce umblă după mărirea celor 
trecătoare şi nu ştie să dispreţuiască deşertăciunea mai greu se va lăsa convins să se apropie cu dragoste de cele 
cereşti. Mare e liniştea şi pacea domnind în sufletul celui căruia nu-i pasă nici de laude, nici de ocări. 

3. Putin îi trebuie ca să mulțumească, şi uşor se resemnează cel cu conştiinţa curată. Nu devine omul cu nimic 
mai sfânt dacă e copleşit de laude; şi cu nimic nu-l pot înjosi ponegririle şi cuvintele de ocară. Fiecare este ceea ce 
este; oricâte vorbe s-ar vântura despre tine, ele nu te vor face nici mai răsărit, nici mai puțin răsărit decât cum eşti de 
fapt în ochii lui Dumnezeu. Dacă gândul îţi stă la ceea ce eşti cu adevărat înaintea sufletului tău, nu are cum să-ţi pese 
de ceea ce zic oamenii despre tine. Omul vede în față, Dumnezeu vede în inimă (1 Reg 16, 7). Oamenii urmăresc cu 
ochiul fapta ce se vede, Dumnezeu, dimpotrivă, cumpăneşte gândul care nu se vede. A face binele neabătut şi a nu 
pune prea mare preţ pe sine, acestea sunt semnele unui suflet cu adevărat smerit. A nu tânji după mângâierea nici unei 
făpturi e semn de mare puritate şi încredere lăuntrică. 

4. Neîndoielnic, cel ce nu aşteaptă de la oameni nici un fel de mărturie şi îndreptăţire pentru sine s-a 
încredinţat cu totul în mâna lui Dumnezeu. Că nu cel ce se laudă pe sine este ales, spune Apostolul Pavel, ci acela pe 
care Domnul îl laudă (2 Cor 10, 18). A duce împreună cu Dumnezeu o viaţă lăuntrică, a nu fi legat pe din afară de 
nici o altă iubire, aceasta este starea adevărată a omului trăind în reculegere şi pace. 


Iubirea lui Isus mai presus de orice 
Cartea a Il-a, Poveţe pentru luminarea lăuntrică, Capitolul VII 


1. Fericit cel ce înțelege ce înseamnă iubirea lui Isus şi lepădarea de sine din dragoste pentru Isus. Orice altă 
iubire trebuie lepădată din dragoste pentru cel iubit, căci Isus doreşte să fie îndrăgit mai presus de toate făpturile. 
Dragostea făpturii este înşelătoare şi nestatornică; dragostea lui Isus este statornică şi pururi credincioasă. Cel ce îşi 
lipeşte inima de făptură va cădea cu tot ceea ce este supus căderii; cel ce îmbrățişează pe Isus va fi întărit pentru 
totdeauna. Pe Isus îndrăgeşte-l, El să-ţi fie prieten, căci, chiar atunci când toți te-ar părăsi, el va rămâne alături de 
tine, să te scape de la pieire. Crede-mă, va veni ziua când, vrând-nevrând, va trebui să te desparti de toţi şi de toate. 

2. Stai cât mai aproape de Isus în viaţă şi la moarte, încrede-te în făgăduinţele lui, căci El singur - atunci când 
toți te-ar lăsa de izbelişte - va fi în măsură să te ajute. Iubitul tău nu poate suferi să aibă de împărțit iubirea cu nimeni: 
El singur vrea să fie stăpânul inimii tale şi, asemenea unui rege, să domnească pe tronul sufletului tău. Dacă ai şti să 
te desprinzi temeinic de orice făptură, Isus ar veni fără îndoială să sălăşluiască în sufletul tău, ca la El acasă. Aproape 
tot ceea ce pierzi vei regăsi în Isus: în El vei afla răscumpărare pentru tot ceea ce - în afara lui - ai fi putut afla, 
urmând nădejdile omeneşti. Nu-ţi căuta sprijinul şi reazemul în trestii clătinate de vânt, căci tot trupul e ca iarba, şi 
toată mărirea lui ca floarea ierbii cade (Is 40, 6). 

3. Degrabă vei fi dezamăgit dacă stai cu privirea aţintită la arătarea din afară a lucrurilor omeneşti. Căutând 
mângâiere şi folos de la făpturi, de cele mai multe ori te alegi numai cu pagubă. Dacă, în schimb, în toate vei căuta pe 
Isus, pe Isus îl vei găsi cu adevărat; dacă pe tine însuţi te vei căuta, fără îndoială că pe tine însuţi te vei găsi, dar în 
pagubă. Într-adevăr, cel ce-l ocoleşte pe Isus, departe de a se îmbogăţi, se vatămă pe sine, ba îşi face un rău mai mare 
decât i-ar putea aduce lumea întreagă şi toți duşmanii laolaltă. 


Bunătatea prieteniei lui Isus 
Cartea a Il-a, Poveţe pentru luminarea lăuntrică, Capitolul VIII 


1. Când Isus e lângă tine, totu-i bine, nimic nu pare prea greu; când Isus lipseşte, totul devine duşmănos. Când 
glasul lui Isus nu răsună în suflet, orice mângâiere e nălucire; când Isus rosteşte chiar şi numai un singur cuvânt, 
sufletul simte o mare alinare. Nu oare de aceea Maria Magdalena s-a sculat în picioare din locul unde stătea şi 
plângea, de îndată ce Marta a vestit-o: Învățătorul e aici şi te cheamă (In 11, 28)? Fericită clipa când Isus soseşte să 

cheme sufletul omului de la lacrimi la bucurie! Cât de searbăd şi amar e totul când Isus e departe! Ce nebunie şi ce 
zădărnicie să-ți doreşti orice în afara lui Isus! Într-adevăr, pagubă mai mare n-ar fi, chiar dacă ai pierde întreaga lume. 


2. Căci ce-ar putea, la urma urmei, să-ți aducă în dar lumea aceasta, în lipsa lui Isus? A fi fără Isus e chin de 
iad; a fi cu Isus împreună e un dulce paradis. Cât timp Isus este cu tine, nici un potrivnic nu va putea să-ți aducă nici 
cea mai mică atingere. Cel ce găseşte pe Isus, află o comoară minunată, mai mult chiar: lucrul cel mai de preţ de pe 
lume; cel ce pierde pe Isus, pierde nemăsurat de mult, mai mult, de netăgăduit, decât lumea întreagă. În cea mai lucie 
dintre sărăcii se află sufletul străin de Isus; cel mai bogat om de pe lume e cel care se bucură de Isus în toate zilele 
vieţii sale. 

3. Mare destoinicie să ştii să-l ai mereu pe Isus aproape, mare înțelepciune să ştii să nu-l înstrăinezi de la tine. 
Fii smerit şi iubitor de pace şi Isus va fi mereu cu tine. Fii evlavios şi blând şi Isus va sta veşnic alături de tine. Uşor 
poţi alunga pe Isus şi, astfel făcând, să-i pierzi harul, atunci când inima te împinge spre lunecuşul lucrurilor din afară. 
Dar, te întreb, dacă Isus va fi înstrăinat de tine şi îl vei pierde, la cine oare vei alerga, la ce prieten vei putea căuta şi 
afla înțelegere? Fără căldura unei prietenii, nimeni nu se poate bucura de mulțumire în viață; dar dacă nu Isus va fi 
pentru tine prietenul cel mai bun, vei fi cuprins până la urmă de alean şi de amărăciune. Ar fi, aşadar, nesăbuit să te 
încrezi în altcineva, în orice altă făptură să-ți cauţi fericirea. Mai curând lumea întreagă să ţi-o pui împotrivă, decât să 
aduci jignire Domnului Isus. Din toţi cei ce îţi sunt dragi, Isus să fie aşadar cel mai drag, singurul şi cel mai scump 
inimii tale. 

4. lubeşte pe toţi oamenii pentru Isus; pe Isus, însă, iubeşte-l pentru sine. Isus singur se cuvine iubit într-un 
chip aparte, căci e singurul bun şi credincios, mai presus decât tot ce ți-ar putea dărui vreo altă prietenie. Pentru Isus 
şi în Isus să-ți fie dragi nu numai toți ceilalți prieteni, dar şi duşmanii; pentru toți roagă-te, ca toți oamenii să-l poată 
cunoaşte şi iubi la rândul lor. Nu tânji să fii drag oamenilor şi încondeiat cu vorbele lor de laudă: iubirea şi lauda se 
cuvin lui Dumnezeu, şi nimeni nu i se poate asemăna în vreun fel în această privință. Nu dori să fii cel dintâi în inima 
nimănui, nici nu da în inima ta întâietate nimănui; Isus mai presus de orice să fie stăpânul inimii tale, ca şi al inimii 
tuturor oamenilor de bine. 

5. Fii curat şi liber în sufletul tău, scutură orice piedică din partea făpturilor. Se cuvine să te lepezi de toate şi, 
cu inima curată, să te dăruieşti lui Dumnezeu, dacă doreşti cu adevărat să guşti cât de bun este Domnul (Ps 33, 9). 
Dar nu vei ajunge niciodată aici, dacă nu te vei lăsa călăuzit în voie de harul dumnezeiesc, părăsind şi lepădând totul, 
ca, de unul singur, să te poţi uni cu Dumnezeu singur. În clipa când harul lui Dumnezeu coboară asupra sufletului, 
omul devine puternic în toate privinţele; dimpotrivă, când harul încetează să-l oblăduească, omul devine şubred şi 
sărman şi, astfel, cade pradă uşoară tuturor urgisirilor. În astfel de împrejurare nu deznădăjdui însă şi nu-ţi pierde 
cumpătul, ci îmbrățişează cu seninătate voinţa lui Dumnezeu înfruntând clipele amărăciunii, pentru mărirea lui Isus 
Cristos; căci după viforul iernii vine vara, după noapte, lumina zilei şi după furtună, vreme bună. 


Când sufletul e văduvit de orice mângâiere 
Cartea a II-a, Poveţe pentru luminarea lăuntrică, Capitolul IX 


1. Nu-i greu să dispreţuieşti mângâierile oamenilor, cât timp te bucuri de alinarea lui Dumnezeu. Dar 
neasemuit de greu este să înduri lipsa alinărilor omeneşti, fiind, totodată, lipsit de mângâierile lui Dumnezeu; şi să 
poţi suferi această însingurare a inimii pentru mărirea lui Dumnezeu, fără a te căuta pe tine însuţi în nimic, fără a te 
gândi la ceea ce ţi s-ar putea cuveni de fapt. Nici o mirare că sufletul se veseleşte şi gustă din dulceaţa evlaviei în 
clipele când harul coboară asupra lui ca să-l lumineze. Toţi şi-ar dori asemenea clipe. Plăcut e să înaintezi purtat pe 
umeri de harul lui Dumnezeu. De ce ne-am mira că povara nu apasă pe grumazul celui dus, ca pe aripi, de mâinile 
unei călăuze atotputernice? 

2. Bucuroşi ne grăbim la orice dezmierdare: dar cât de greu ne vine să ne lepădăm de noi înşine! Sfântul 
Martir Laurenţiu a biruit lumea cu ai ei slujitori, căci tot ceea ce părea plăcut în ochii oamenilor, el a ştiut să 
dispreţuiască; iar de Sfântul Papă Sixt, la care ținea atât de mult, a ştiut, pentru dragostea lui Cristos, să se despartă cu 
toată resemnarea. Dragostea pentru Creator a biruit în el dragostea omenească: mucenicul a ales mai curând voinţa lui 
Dumnezeu decât mângâierea omenească. La fel şi tu, învață să te poţi despărți de orice prieten apropiat şi drag, din 

dragoste pentru Dumnezeu. Şi nu te lăsa copleşit de amărăciune dacă vreun prieten te părăseşte; doar ştii bine că, mai 
devreme sau mai târziu, vine clipa să ne despărțim cu toții unii de alții. 

3. Lungă şi anevoioasă bătălie trebuie să ducă omul în sufletul său mai înainte de a învăţa să se biruie pe sine 
cu totul şi toată dragostea inimii să şi-o strămute la Dumnezeu. Când omul se reazemă doar pe sine, alunecă uşor spre 
ispita dezmierdării omeneşti. Dimpotrivă, cel ce iubeşte cu adevărat pe Cristos şi se străduieşte să-i urmeze virtuțile 
nu se încrede în asemenea mângâieri, nu umblă după dulceaţa ce alină simțurile, ci caută mai curând încercările 
aspre, fiind gata să îndure pentru Cristos povara unor cazne oricât de mari. 

4. Atunci, aşadar, când Dumnezeu îți dăruieşte clipe de mângâiere spirituală, primeşte-le cu rugăciuni de 
mulțumire, şi nu uita că ele sunt darul Domnului, nicidecum lucruri datorate ţie pentru vreuna din vredniciile tale. Nu 
te semeţi, nu te bucura peste măsură şi nu te încrede cu nesăbuinţă în tine; dimpotrivă, fii cu atât mai umil, având în 
vedere tocmai darul primit; ba fii mai grijuliu încă, mai temător pentru toate faptele tale, căci ceasul acela dulce trece 
repede, iar ispita se va ivi din nou în cale. Când timpul mângâierii lăuntrice a trecut, nu te lăsa cuprins de deznădejde, 
ci, cu smerenie şi răbdare, aşteaptă cercetarea cerească; căci Dumnezeu, cum bine ştii, are puterea să-ţi dăruiască 
oricând alinare încă şi mai mare. Aceasta nu-i o noutate care să surprindă pe cei deprinşi cu căile Domnului: astfel de 
cumpănă e lucru obişnuit, binecunoscut sfinților mari, ca şi profeților din vechime. 

5. Iată de ce, primind harul Domnului, bine spunea psalmistul: Întru prisosinta mea mi-am zis: nu mă voi 
clătina în veci (Ps 29, 7, 9, 11, 12). lar când acelaşi har se depărta, ceea ce simţea el în sufletul lui îl făcea să zică: 7i- 
ai întors faţa de la mine şi m-am tulburat. Dar în această tulburare, departe de a se lăsa pradă deznădejdii, îşi ridica 
neîntârziat glasul la Domnul şi se ruga: Către tine, Doamne, voi striga şi Dumnezeului meu mă voi ruga. Ca mai apoi, 
culegând rodul rugăciunii, să mărturisească că rugăciunea i-a fost ascultată: Auzit-a Domnul şi s-a milostivit de mine; 
Domnul a fost ajutorul meu. Cum anume? Ai întors plângerea mea - spune tot el - spre bucurie şi m-ai încins cu 
brâul veseliei. Dacă aşa s-a întâmplat cu sfinții cei mari, nu e cazul să ne pierdem nădejdea, noi cei şubrezi şi 
sărmani: dacă sufletul nostru este când înflăcărat de râvnă, când cuprins de lâncezeală şi răceală, fapt este că spiritul 
lui Dumnezeu vine şi se depărtează de noi după cum îi este placul şi vrerea. Tocmai de aceea, fericitul lov zice: 
Începi să-l cercetezi încă din zorii zilei, ca neîntârziat să-l pui la încercare (ov 7, 18). 

6. În ce anume mi-aş putea pune întreaga nădejde, în cine, aşadar, s-ar cuveni să am toată încrederea, dacă nu 
în milostivirea neţărmurită şi fără de pereche a lui Dumnezeu, în necuprinsa făgăduință a harului ceresc? Căci chiar 
dacă aş avea mereu prin preajma mea numai oameni buni, frați evlavioşi, prieteni credincioşi; chiar de-aş ține în 
mâini numai şi numai cărți sfinte şi scrieri preafrumoase; chiar de-aş fi înconjurat într-una de dulci cântări şi imnuri - 
acestea toate nu mi-ar ajuta prea mult, neavând cum să-mi îndestuleze sufletul, dacă harul dumnezeiesc m-ar părăsi, 
lăsându-mă însingurat, în toată sărăcia fiinţei mele. Dacă acestea s-ar întâmpla, nu este alt leac şi altă tămăduire decât 
răbdarea şi lăsarea deplină în voia lui Dumnezeu. 

7. N-am întâlnit niciodată suflet credincios şi evlavios care să nu fi avut de suferit, măcar din când în când, de 
seceta harului dumnezeiesc, sau care să nu fi resimțit cumva o răcire şi o scădere a râvnei sale. N-a fost sfânt atât de 
înălţat şi luminat de Domnul care - mai înainte sau mai târziu - să nu fi fost supus urgisirilor ispitei. Într-adevăr, nu 
este vrednic să-şi înalțe privirea la Dumnezeu cel care, pentru Dumnezeu, n-a fost cercetat prin amărăciuni de tot 
felul. De obicei, ispita prevesteşte, ca un semn, ivirea mângâierii ce urmează. Căci sufletelor încercate în ispite le-a 
fost făgăduită alinarea cerească. Celui ce va birui - zice sfânta carte - îi voi da să se înfrupte din pomul vieţii (Apoc 2, 
7). 

8. Mângâierea dumnezeiască e dată de sus ca omul să prindă puteri noi şi să poată înfrunta urgisirile ce i se 
pun împotrivă. Ispita urmează, îndeobşte, ca omul să nu se semețească cu faptele sale bune. Căci diavolul nu doarme, 
iar trupul încă nu-i mort şi răstignit cu desăvârşire; iată de ce nu înceta niciodată să te pregăteşti pentru luptă, căci 
iată, la dreapta şi la stânga ta, duşmani ce nu cunosc odihna stau pururi la pândă. 


Recunoştinţă pentru harul lui Dumnezeu 
Cartea a Il-a, Poveţe pentru luminarea lăuntrică, Capitolul X 


1. Pentru ce cauţi odihna şi tihna, când te ştii născut pentru muncă? Fii pregătit mai curând să rabzi decât să 
primeşti mângâiere, mai degrabă gata să-ți duci crucea, decât să te veseleşti. Care dintre oamenii veacului nu ar primi 

bucuros mângâierea şi dezmierdările spirituale, dacă s-ar putea înfrupta din ele la tot pasul? Căci alinările acestea 
depăşesc orice desfătare şi plăcere trupească. Într-adevăr, toate plăcerile lumii sunt fie deşarte, fie ruşinoase. Plăcerile 
spiritului sunt, dimpotrivă, dulci şi curate, izvorâte din sfintele virtuţi răsădite de Dumnezeu în sufletele fără de 
prihană. Numai că nu stă în puterea omului să guste necurmat, după voie, din aceste mângâieri dumnezeieşti, căci 
clipa ispitei niciodată nu întârzie să se arate din nou. 

2. Ceea ce împiedică mult sufletul să fie vizitat de Dumnezeu este falsa libertate a minții omeneşti şi o prea 
mare încredere în sine. Dumnezeu face bine când dă omului harul mângâierii sale; omul, în ceea ce-l priveşte, face 
rău atunci când nu-i arată lui Dumnezeu toată recunoştinţa pentru binefacerea primită. Iată şi de ce nu pot rodi în noi 
toate comorile harului dumnezeiesc, căci, arătându-ne nerecunoscători faţă de cel ce ni le dă, uităm să le întoarcem, 
în prinos de mulțumire, izvorului de unde s-au revărsat asupra noastră. Întotdeauna darul se dă celui ce-şi arată, 
cuviincios, recunoştinţa; iar celui ce se semeţeşte nu i se dă în dar ceea ce sufletul smerit primeşte. 

3. La ce mi-ar folosi mângâierile, dacă mi-ar văduvi inima de căință? Nu-mi doresc nici cugetări înalte, dacă e 
vorba ca ele să mă ducă la înfumurare. Căci nu tot ce e înalt este şi sfânt, nu tot ce-i dulce e şi bun, nu orice dorință 
încolțită în inimă este curată, nu tot ce ni se pare scump este şi plăcut lui Dumnezeu. Primesc bucuros harul care mă 
face mai smerit, mai grijuliu cu mine însumi, mai gata a mă lepăda cu totul de mine. Deprins cu dărniciile harului 
dumnezeiesc - dar învăţat totodată şi cu amărăciunile secetei sufleteşti, ori de câte ori harul se ridică - omul nu va 
îndrăzni să-şi însuşească vreo bunătate, ci mai degrabă se va socoti pe sine sărman, nepricopsit şi gol. Dă lui 
Dumnezeu ceea ce este al lui Dumnezeu (Mt 22, 21), iar ţie ce este al tău: cu alte cuvinte, prinos de mulțumire 
Domnului pentru darurile sale, iar ţie însuţi, pentru păcat, osânda cuvenită păcatului. 

4. Aşează-te mereu pe tine la locul cel mai de jos (Lc 14, 10), şi ţi se va da ţie cel mai de sus: căci nimic din 
ce stă sus nu-i lipsit de temelie jos. Sfinții cei mai mari înaintea lui Dumnezeu, în propriii lor ochi, dimpotrivă, se 
simt cei mai mici; şi cu cât mai slăviți sunt prin har, cu atât mai smeriţi sunt întru sine: n-au cum să fie plini de adevăr 
şi de cerească mărire cei ce râvnesc la nălucile proslăvirii deşarte; cei ce se sprijină pe Dumnezeu ca pe o temelie 
puternică n-au cum să se mândrească în sine. Şi întrucât lui Dumnezeu ei îi aduc prinos pentru tot binele primit, nu 
umblă să primească proslăvire unul de la altul, ci slava care vine de la unicul Dumnezeu, pe aceea o caută (In 5, 44); 
mai presus de orice, ei doresc din inimă ca, în sine şi în sfinții săi, Domnul să fie lăudat: acesta e țelul spre care 
gândul lor, neabătut, se îndreaptă. 

5. Fii, aşadar, recunoscător pentru binele cel mai mic, şi binele cel mai mare va veni să te răsplătească. 
Lucrurile ce ţi se par mici să fie pentru tine cele mai mari cu putință, iar cele ce par neînsemnate să fie pentru tine 
cele mai alese daruri. Ținând seama cât de mare este Cel care dăruieşte, nimic din ceea ce ni se dă nu poate fi 
neînsemnat, nimic din ceea ce ni se dă nu poate avea preţ prea mic. Şi chiar de ne-ar da pedepsire şi pălmuire, 
recunoştinţă i se datorează, căci tot ceea ce Domnul îngăduie să ni se întâmple, spre mântuirea noastră e îngăduit să 
se întâmple. Iată de ce, acela care ţine să nu piardă harul Domnului să ştie să fie recunoscător pentru cele primite şi 
răbdător când, dimpotrivă, cele date i se iau. Să stăruie în rugăciune, ca harul, în cele din urmă, să se reîntoarcă; să 
stea cu smerenie de veghe, ca darul revărsat asupra lui să nu se piardă. 


Puțini Sunt iubitorii crucii lui Cristos 
Cartea a Il-a, Poveţe pentru luminarea lăuntrică, Capitolul XI 


1. Mulți sunt acum iubitorii împărăției lui Cristos din ceruri; puțini sunt însă gata, cu adevărat, să poarte pe 
umerii lor povara crucii. Mulţi îşi doresc de la Isus alinare, puţini sunt cei ce vor să împartă cu El pătimirea; mai toți 
ar pofti să şadă cu EI la masă, puţini doresc, în schimb, să se înfrâneze. Toţi ar dori să se bucure cu Isus, puţini ar sări 
să rabde pentru El vreo caznă. Mulţi nu pregetă să-l urmeze pe Isus până la frângerea pâinii, puțini cutează să meargă 
până la paharul pătimirii sale. Mulţi îi proslăvesc din gură minunile, puţini sunt cei care să-şi însuşească, în fapt, 
ocara crucii. Mulţi, în sfârşit, îl iubesc pe Isus atâta timp cât nu li se pune nimic împotrivă. Mulţi îi aduc prinos de 
laudă şi îl binecuvântează cât timp îi simt în suflet dezmierdările. Dacă însă Isus se ascunde, ori îi părăseşte o clipă, 
încep să cârtească ori cad cu uşurinţă pradă deznădejdii. 

2. Dimpotrivă, cei care-l iubesc pe Isus pentru El însuşi - nu pentru folosul mângâierii -, îl binecuvântează 
mereu, întocmai ca şi când s-ar bucura de cele mai mari desfătări, oricare ar fi amărăciunile şi strâmtorările în 

mijlocul cărora s-ar afla. Şi chiar dacă Domnul n-ar binevoi să le mai dea niciodată mângâierea sa, ei totuşi l-ar lăuda 
pururi, gata mereu să-i aducă mulțumire. 

3. O, dar ce nu poate iubirea de Isus Cristos atunci când e curată şi dezbrăcată de dragostea de sine, de gândul 
la propria ei tihnă! N-ar mai fi nimerit să li se spună simbriaşi celor care râvnesc doar la folosul mângâierii proprii? 
Şi oare nu se dovedesc mai curând iubitori de sine decât iubitori ai lui Cristos toți cei cu gândul la folosul şi dobânda 
alinărilor de sus? Unde se va găsi acel om care să vrea să-i slujească lui Dumnezeu neprecupeţit şi fără plată? 

4. Rară este desăvârşirea spiritului ce se dezrobeşte de toate. Cine, într-adevăr, ar putea spune că a întâlnit pe 
acel om cu sufletul descătuşat de orice poftă, cu totul dezbrăcat de legături față de orice făptură? Cutreierând 
pământul în lung şi în lat, nu vei afla lucru mai de preţ decât asemenea nestemată. De şi-ar da omul toată avuția, 
nimic n-ar fi; de-ar face cea mai aspră pocăință, n-ar fi mare lucru; de şi-ar însuşi toată ştiinţa de carte, încă ar fi 
departe; chiar dacă ar avea în suflet multă virtute şi evlavie înflăcărată în inima sa, i-ar lipsi încă foarte mult: un 
singur lucru şi cel mai trebuincios între toate. Anume care? Să se dezbrace de toate, să se lepede de sine, să se scuture 
de orice legătură, să nu mai păstreze nici un dram de iubire de sine şi, după ce va fi făcut toate câte ştie că este dator 
să facă, să creadă că încă n-a făcut nimic. 

5. Să nu facă nici un caz de ceea ce ar putea să pară mare şi vrednic de laudă, ci să se recunoască în adevăr 
drept o slugă netrebnică, după cuvântul Adevărului care zice: Când veți face toate câte vi s-au poruncit, spuneți: 
slugi netrebnice suntem (Lc 17, 10). Atunci abia spiritul omului va fi cu adevărat sărac şi gol şi va putea spune cu 
prorocul: Singur şi sărac sunt eu (Ps 24, 16). Dar nimeni totuşi nu-i mai bogat decât el, nimeni mai puternic, nimeni 
mai liber decât cel care a ştiut să se lepede de sine şi de toate, aşezându-se pe sine pe locul din urmă. 


Calea regească a Sfintei Cruci 
Cartea a II-a, Poveţe pentru luminarea lăuntrică, Capitolul XII 


1. Multora li se pare aspru cuvântul acesta: Leapădă-te de tine, ia-ți crucea şi urmează-l pe Isus (Mt 16, 24). 
Dar mult mai aspru totuşi va fi cuvântul celălalt, rostit în ziua de pe urmă: Duceţi-vă de la mine, blestemaților, în 
focul cel veşnic (Mt 25, 41)! Cei ce ascultă acum şi urmează cu bucurie cuvântul crucii, nu se vor teme când vor 
răsuna cuvintele osândei veşnice. Acest semn, al crucii, va sta înălţat pe ceruri când Domnul va veni la judecată. 
Atunci toți ucenicii crucii, care şi-au orânduit viața după Cel Răstignit, nu vor avea a se teme de nimic, ci se vor 
apropia de Cristos-Judecătorul cu cea mai mare încredere. 

2. Pentru ce, aşadar, te temi să iei crucea, calea însăşi care duce spre cer? În cruce este mântuirea, în cruce 
viaţa, în cruce ocrotirea împotriva vrăjmaşilor; în cruce izvorul dulcilor desfătări cereşti, în cruce tăria sufletului, 
bucuria spiritului, împlinirea virtuţii, desăvârşirea sfinţeniei. Nu este mântuire pentru suflet, nici nădejde de viață 
veşnică decât numai prin cruce. a-ţi aşadar crucea şi urmează-l pe Isus, pe drumul vieții fără sfârşit. El a deschis 
calea, purtând pe umeri crucea, şi a murit răstignit pe ea pentru tine, ca, purtând aceeaşi povară şi tu, să râvneşti să 
mori la rândul tău pe cruce. Căci dacă vom muri cu Cristos împreună, vom trăi împreună cu El (Rom 6, 8). Şi dacă 
vei fi părtaş la patimile lui, din mărirea lui te vei împărtăşi. 

3. Într-adevăr, iată că totul atârnă de cruce, totul stă în răstignire; şi nu alta este calea ce duce la viaţă şi la 
adevărata pace lăuntrică: sfânta cale a crucii şi a răstignirii zilnice. Poți colinda lumea întreagă, dacă vrei; poți căuta 
pretutindeni tot ce doreşti: nicăieri nu vei găsi o cărare mai înaltă pe sus, şi nici o potecă mai sigură pe Jos, în afară de 
calea sfintei cruci. Rânduieşte şi aşează totul după cum vrei şi cum ţi se pare mai bine: te vei convinge singur că 
pretutindeni pe lume trebuie, vrând-nevrând, să pătimeşti şi să suferi, până la urmă, pentru câte ceva - şi astfel, iată, 
peste cruce vei da, fără să vrei, întotdeauna: fie că trupul tău va fi încolţit de vreo durere, fie că sufletul tău va fi 
măcinat de alean şi de amărăciune. 

4. Se va întâmpla să fii părăsit de Dumnezeu, se va întâmpla să fii pus la încercare de aproapele tău, dar, mai 
des încă şi înainte de orice, îţi vei fi ţie însuți povară şi întrucât nu vei putea afla uşurare ori scăpare prin mângâieri 
sau alte leacuri şi tămăduiri, decât când Dumnezeu va voi, va trebui să rabzi. Dumnezeu, într-adevăr, vrea ca tu să 
înveţi să suferi povara amărăciunii fără a te bucura de vreo alinare, şi lui singur să i te încredinţezi, şi astfel, prin 
urgisiri trecând, să te smereşti tot mai mult. Nimeni, într-adevăr, nu simte mai adânc în inimă patima lui Cristos decât 
acela căruia i s-a întâmplat să sufere amărăciunea răstignirii. Crucea este, aşadar, gata mereu şi te aşteaptă în tot 

locul. De ea nu vei putea scăpa, oriunde ai fugi: căci oriunde te-ai afla, te vei purta şi te vei găsi pe tine însuţi, mereu. 
Întoarce-te încotro vei vrea, în sus şi în jos, în dreapta şi în stânga: în toate părţile vei da peste cruce, şi, oriunde te-ai 
afla, n-ai altă cale decât să-ți păstrezi cumpătul în răbdare, dacă vrei să te bucuri de pacea lăuntrică şi să te poți 
învrednici de cununa vieții veşnice. 

5. Dacă îţi porți crucea de bunăvoie, crucea la rândul ei te va purta pe tine şi te va duce spre limanul mult 
dorit, acolo unde vor înceta toate amărăciunile care, aici pe pământ, nu pot lua sfârşit niciodată. Dacă îţi duci crucea 
cârtind, îți sporeşti singur povara şi vei simţi pe umerii tăi o greutate şi mai apăsătoare; totuşi n-ai încotro: nu poți 
decât să înduri mai departe ce ţi s-a dat. Dacă te scuturi de o cruce, vei da fără îndoială de alta, aproape sigur încă şi 
mai grea. 

6. Cum ţi-ai putea închipui că ai să scapi de ceea ce n-a scăpat nimeni dintre muritori până acum? Care dintre 
sfinți şi-a trăit viaţa în această lume scutit de cruce, fără să aibă de înfruntat amărăciuni şi lucruri potrivnice? Nici 
Isus Cristos, Domnul nostru, n-a fost - măcar un singur ceas - scutit de durerile şi amărăciunile pătimirii pământeşti: 
Trebuia - zice el - să pătimească Cristos şi să învie din morţi şi astfel să intre în mărirea sa (Lc 24, 26, 46). Cum ai 
putea căuta o altă cale decât calea regească, drumul sfintei cruci? 

7. Întreaga viaţă a lui Cristos n-a fost decât o cruce şi o îndelungă mucenicie; cum să cutezi acum să cauţi, 
pentru tine, huzur şi veselie? Te amăgeşti peste măsură dacă socoteşti că, tot căutând, vei găsi altceva decât mereu 
alte suferinţe de îndurat, căci viaţa noastră muritoare e țesută cu durere şi împresurată de cruci. Şi cu cât va fi înaintat 
cineva mai mult în spirit, cu atât mai grele, de cele mai multe ori, îi devin crucile de care are parte, căci osânda 
surghiunului acestuia pământesc e cu atât mai amară cu cât sufletul este mai înflăcărat de iubire. 

8. Dar sufletul, oricât ar fi încercat de suferință, nu-i cu totul lipsit de balsamul mângâierii, căci din chiar 
caznele crucii el simte cel mai bine cum încep să prindă a rodi fructele mântuirii. Într-adevăr, plecându-se omul de 
bună voie crucii, toată povara urgisirilor se strămută în încrederea că va veni şi alinarea dumnezeiască. Şi cu cât 
trupul sub jugul suferinţei se mistuie, cu atât spiritul se întăreşte înlăuntru prin har. Se întâmplă chiar, uneori, ca 
spiritul să se întărească atât de mult prin îndurarea potrivniciilor şi suferinței, încât, împins de dragostea faţă de 
crucea lui Cristos - din care se împărtăşeşte până la contopire -, ajunge să nu mai voiască a trăi fără durere şi 
amărăciune: simțind că va fi cu atât mai plăcut lui Dumnezeu cu cât va putea pătimi mai mult pentru numele lui. Dar 
aceasta nu-i o virtute omenească, ci harul însuşi al lui Cristos, împărtăşind omului muritor atâta tărie încât să 
îmbrățişeze, ba să iubească chiar, prin râvna spiritului, ceea ce, după legile firii, orice trup ar ocoli şi urî de moarte. 

9. Nu intră, într-adevăr, în firea omului să-şi ducă crucea şi crucea să-i fie scumpă; nici să-şi pedepsească 
trupul şi să-l supună: nu intră în firea lui să fugă de laudele omeneşti, să rabde ocara, să se dispreţuiască pe sine, ba să 
şi dorească a fi disprețuit de ceilalți; nu intră în firea omului să sufere toate oropsirile, jertfindu-şi folosul mereu, fără 
a pofti la nimic din belşugurile lumii acesteia. Dacă te uiţi la tine, nimic, într-adevăr, din toate acestea nu-ţi stă în 
putere; dar dacă îţi pui nădejdea în Domnul, puterea ți se va da de sus şi vei stăpâni peste trup şi peste lume. Nici de 
vrăjmaşul tău diavolul nu te vei teme, fiind apărat de platoşa credinţei şi de semnul crucii lui Cristos. 

10. Ca o slugă bună şi credincioasă a lui Cristos, pregăteşte-te, aşadar, să porți cu bărbăţie crucea Domnului 
tău, care s-a răstignit din dragoste pentru tine. Fii gata să înduri multe împotriviri şi nenumărate necazuri în viaţa 
aceasta plină de oropsiri, căci tot astfel vor sta lucrurile oriunde te-ai afla; şi oriunde te-ai ascunde, numai peste 
aceasta vei da pretutindeni. Nu se poate altfel şi nu-i leac care să te scape de amărăciunile vieții şi de durere, în afară 
de puterea răbdării. Bea, aşadar, bucuros din paharul Domnului, dacă doreşti să fii prieten şi părtaş al măririi sale. 
Bizuieşte-te pe Dumnezeu şi aşteaptă de la El orice mângâiere: să facă Domnul după voia lui cu toate acestea. Cât 
despre tine, fii gata să suferi multe oropsiri şi amărăciuni şi socoteşte aceasta drept cea mai mare dintre mângâieri, 
Căci nu sunt vrednice pătimirile vremii de acum spre dobândirea măririi viitoare (Rom 8, 18), chiar de le-ai fi putut 
purta povara singur. 

1. Când vei ajunge până acolo încât, din dragoste pentru Cristos, amărăciunile să ți se pară dulci şi plăcute, 
socoteşte-te fericit, căci ai aflat raiul pe pământ. Cât timp suferințele îţi vor fi nesuferite şi vei căuta să fugi de ele, vei 
fi nenorocit şi împotrivirile de care acum încerci să fugi nu vor conteni să te urmărească pretutindeni. 

2. Fiind pregătit sufleteşte pentru ceea ce te aşteaptă - adică pentru suferinţă şi răstignire -, nu vei întârzia să te 
simți mai bine şi, în curând, vei găsi pacea. Şi dacă ți s-ar întâmpla să fii răpit, precum Apostolul Pavel, în cerul al 
treilea, tot nu ai fi, pentru aceasta, scutit de amărăciune. Eu îi voi arăta - zice Domnul - câte i se cade să sufere el 
pentru numele meu (Fapte 9, 16). Prin urmare, dacă vrei să-l iubeşti pe Isus şi să-l slujeşti până la capăt, nu-ţi rămâne 
altceva de făcut decât să înduri şi să pătimeşti. 

3. Cât de bine ar fi să te învredniceşti a pătimi măcar ceva pentru numele lui Cristos! Ce mărire te-ar răsplăti, 
ce bucurie ar fi pentru toţi sfinţii lui Dumnezeu, ce pildă vie pentru aproapele tău! Într-adevăr, toată lumea sfătuieşte 
răbdarea, puţini însă sunt gata să îndure şi să se călească întru adevărata răbdare. Pe drept cuvânt s-ar cuveni să suferi 
şi tu puțin pentru Cristos, când atâţia suferă lucruri cu mult mai grele doar de dragul lumii. 

4. Întipăreşte-ţi în minte că trebuie să duci o viaţă de necontenită călire şi înfrânare, până la moarte: cu cât 
cineva moare mai mult poftelor sale, cu atât şi mai mult e pregătit să trăiască pentru Dumnezeu. Nimeni nu poate fi 
destoinic în cuprinderea celor cereşti dacă, mai înainte, nu s-a umilit, purtând povara suferinţei din dragoste pentru 
Cristos. Nimic nu-i mai plăcut lui Dumnezeu, nimic nu-ţi este ție însuți mai folositor în lumea aceasta decât să înduri 
bucuros amărăciunile, din dragoste pentru Cristos. lar dacă ti-ar sta în putere să alegi, s-ar cuveni mai curând să-ţi 
doreşti să suferi oropsiri pentru Cristos, decât să ai parte de răsfăţul mângâierilor sale: astfel, într-adevăr, te-ai putea 
apropia mai mult de Domnul, asemănându-te şi mai mult cu sfinții. Căci vredniciile şi propăşirea noastră pe calea 
binelui nu stau în mulțimea mângâierilor şi în dulceaţa desfătărilor primite, ci mai degrabă în puterea noastră de a ne 
căli purtând jugul greutăților şi al durerii. 

5. Dacă ar fi fost pe lume o altă cale pentru mântuirea noastră mai bună şi mai folositoare decât suferința, 
Cristos, de bună seamă, prin cuvintele ca şi prin pilda vieţii sale, ne-ar fi arătat-o. Iată însă că El îndemna din toată 
inima - atât pe ucenicii săi, cât şi pe toţi cei dornici să-l urmeze - cu următoarele cuvinte: Oricine vrea să vină după 
mine, să se lepede de sine, să-şi ia crucea şi să-mi urmeze mie (Lc 9, 23). După citirea şi cercetarea amănunțită a 
tuturor acestora, nu rămâne decât o singură încheiere: prin multe necazuri se cade nouă a intra întru împărăţia lui 
Dumnezeu (Fapte 14, 1). 


Cuvântul Domnului vorbeşte în şoaptă sufletului credincios 
Cartea a III-a, Despre mângâierea lăuntrică, Capitolul I 


1. Auzi-voi ce va grăi întru mine Domnul Dumnezeu (Ps 84, 8). Ferice de sufletul care aude glasul Domnului 
răsunând într-însul, şi care soarbe cuvintele mângâierii de pe buzele Domnului. Ferice de urechile pururi deschise 
şoaptelor lui Dumnezeu, ferice de cei ce ştiu să nu se sinchisească de şuşotelile lumii. Fericiţi, de asemenea, cei care 
nu-şi apleacă urechea la rostirile ce răsună în afară şi care, dimpotrivă, iau aminte la glasul ce povăţuieşte sufletul. 
Ferice de ochii care-şi închid pleoapele pentru cele din afară, ca să-şi aţintească mai bine privirile asupra celor din 
lăuntru. Ferice de cei care pătrund lucrurile dinăuntru şi care se străduiesc zi de zi, prin îndelungă pregătire, să 
înțeleagă tot mai bine tainele cereşti. Ferice de cei ce-şi consfinţesc faptele şi gândurile Domnului, lepădându-se de 
toate lucrurile şi piedicile lumii. la seama la toate acestea, suflete al meu, şi pune zăvor simţurilor din afară, ca să poți 
auzi cuvântul Domnului şi Dumnezeului tău răsunând întru tine. 

2. Iată ce zice Acela care te iubeşte: Eu sunt mântuirea ta (Ps 34, 3), Eu sunt liniştea şi viaţa ta. Fii alături de 
mine mereu şi ai să te bucuri de pace. Leapădă-te de tot ceea ce este trecător şi caută lucrurile care nu pier. Ce altceva 
sunt toate lucrurile şi făpturile lumii acesteia, dacă nu o nălucire amăgitoare? Şi la ce ti-ar putea folosi toate făpturile 
lumii, dacă tu, suflete al meu, ai ajunge să fii părăsit de Părintele şi Creatorul tău? Prin urmare, leapădă-te de toate, ca 
să te faci plăcut, în credinţă, Domnului şi Ziditorului tău, şi astfel să poţi ajunge la o fericire neînşelătoare. 


Glasul adevărului răsună în ascunzişurile sufletului fără larmă de cuvinte 
Cartea a III-a, Despre mângâierea lăuntrică, Capitolul II 


1. Vorbeşte, Doamne, sluga ta ascultă Q Regi 3, 10). Sluga ta sunt eu; fă-mă înțelept şi voi cunoaşte 
mărturiile tale (Ps 118, 125). Pleacă inima mea spre cuvintele buzelor tale şi rostirea ta să coboare precum roua 
asupra inimii mele. În vechime, fiii lui Israel se rugau de Moise: Vorbeşte-ne tu şi te vom asculta; să nu ne vorbească 
nouă Domnul, ca nu cumva să murim (Ex 20, 19). Nu în acest fel mă rog eu ţie, Doamne, ci mai curând împreună cu 
profetul Samuel, plin de dor şi umilinţă: Vorbeşte Doamne, sluga ta ascultă (2 Regi 3, 10). Mie să nu-mi vorbească 
Moise sau vreun altul dintre proroci, ci tu însuţi, Domnul şi Dumnezeul meu, lumina cea vie, spiritul însuşi care i-a 

însuflețit pe toţi prorocii: tu singur, fără ei, îmi eşti de ajuns şi mă poți umple cu învățătură până la desăvârşire; ei 
însă, fără tine, rămân neputincioşi. 

2. Pot, desigur, să răsune în urechi cuvintele; dar, prin ele însele, n-au cum să împărtăşească darul spiritului. 
Pot suna frumos, însă dacă tu, Doamne, păstrezi tăcerea, nu au cum să înflăcăreze inima. Litere zăreşte ochiul, tu însă 
tâlcul ascuns îl dezvălui. Pot vorbi despre mistere, dar cheia înţelegerii lor e la tine. Se cuprind în ele porunci, dar tu 
singur ajuţi la împlinirea lor. Arată calea, tu însă dai puterea de-a păşi pe ea. Cuvintele ne înrâuresc doar pe dinafară; 
tu însă dai învățătură şi lumină inimilor. Ele mângâie cu roua din afară; tu, dimpotrivă, din lăuntru. Ca vorbe răzbat 
până la urechile noastre; tu însă dai auzului înțelegerea din adâncuri. 

3. Aşadar, nu Moise să-mi vorbească, ci tu, Domnul şi Dumnezeul meu, adevărul veşnic: altminteri m-aş usca 
şi m-aş veşteji fără nici un rod, lăsat în voia povețelor din afară, văduvit de înflăcărarea lăuntrică; să nu-mi fie mie 
spre osândă cuvântul auzit şi lăsat fără urmare; cuvântul cunoscut şi nepreţuit; cuvântul crezut dar neadus la 
îndeplinire. Vorbeşte, aşadar, Doamne, sluga ta ascultă (2 Regi 3, 10); tu ai cuvintele vieţii veşnice (In 6, 69). 
Vorbeşte, Doamne, ca sufletul meu să se mângâie, ca viaţa mea să se poată îndrepta cu totul, iar ţie să-ţi pot aduce 
prinos de laudă şi preamărire fără de sfârşit. 


Cuvântul lui Dumnezeu se cade ascultat cu smerenie, deşi puțini sunt aceia care îşi apleacă urechea la glasul 
lui 
Cartea a III-a, Despre mângâierea lăuntrică, Capitolul III 


1. Ascultă, fiul meu, cuvintele mele, cuvinte dulci, al căror rost pentru suflet depăşeşte cu mult toată ştiinţa 
filosofilor şi toată înțelepciunea lumii acesteia. Cuvintele mele sunt spirit şi viață (n 6, 64), şi nu pot fi judecate după 
mintea omenească. Cuvintele mele nu trebuie luate drept deşartă măgulire: ele se cad ascultate în tăcere şi primite cu 
toată smerenia şi cu fierbinte dragoste. 

2. Am răspuns: Ferice de cel îndrumat de tine, Doamne, de cel pe care-l vei învăţa din legea ta, ca să-i 
îndulceşti lui zilele rele (Ps 93, 12, 13) şi să nu rămână stingher în nemângâierea pământului. 

3. Încă de la început, spune Domnul, i-am învăţat pe proroci, şi până în ziua de astăzi nu încetez să vorbesc 
fiecărui suflet în parte; mulți însă rămân surzi şi împietriți la cuvintele mele. Mai mulţi încă sunt cei care ascultă mai 
bucuros de lume decât de Dumnezeu; mai lesne urmează aceştia poftele trupului decât voinţa lui Dumnezeu. Lumea 
făgăduieşte bunătăţi vremelnice şi neînsemnate, şi cei care-i slujesc poftesc la ele fără preget şi din toată inima; Eu 
făgăduiesc bunătăţi nemărginite şi veşnice, dar inimile muritorilor nu se mişcă din amorțire. 

Unde se va găsi omul care să-mi slujească cu sârguință şi ascultare întru toate, precum îndeobşte e slujită lumea cu 
stăpânii ei? Ruşinează-te, Sidonule, strigă marea (Is 23, 4), şi află pentru ce: pentru un folos de două parale omul e 
gata să bată mii de drumuri; pentru viaţa eternă mulți n-ar mişca un singur pas. O simbrie de nimic e la mare cinste; 
fără ruşine, prețul unei parale chioare devine, nu o dată, pricină de judecată; pentru fleacul cel mai mic, pentru 
făgăduiala celei mai neînsemnate dintre plăceri, omul nu pregetă să intre în zbucium şi iureş ziua şi noaptea. 

4. Dar ce ruşine! Dacă-i vorba de osteneli pentru binele ce nu se strică, pentru răsplata fără de pereche, pentru 
cinstea fără asemănare şi mărirea fără de sfârşit, omul se sperie, stă pe gânduri, pregetă. Ai pentru ce să te ruşinezi, 
aşadar, slujitor trândav şi cârtitor, căci, iată, toţi ceilalți se arată mai nerăbdători şi râvnici de a întreprinde câte ce-va 
pentru pierzare, decât eşti tu gata să întreprinzi spre mântuire. Mai mult se bucură ceilalți pentru ultima deşertăciune, 
decât te bucuri tu pentru bunul adevărului. Şi când te gândeşti de câte ori oamenii acestei lumi se lasă înşelaţi în 
speranţele lor; făgăduinţele mele, în schimb, nu lasă niciodată pe nimeni nemulțumit, în zadarnică aşteptare. Ceea ce 
am făgăduit, voi da; ceea ce am zis, voi îndeplini, dacă cineva va rămâne până la sfârşit credincios în dragostea mea. 
Căci eu împart răsplata tuturor faptelor bune, eu sunt cel care încearcă şi trece prin foc pe toți cei drepți. 

5. Întipăreşte-ți adânc aceste cuvinte în inima ta: la vreme de ispită ele îţi vor fi de mare trebuință. Ceea ce nu 
înţelegi citind acuma, vei cunoaşte de-a fir-a păr în clipa încercării. Căci două sunt căile în care-i cercetez pe aleşii 
mei: prin ispitire şi prin mângâiere. Două sunt învăţăturile pe care, în fiece zi, le dau lor: de mustrare pentru rătăcirile 
lor; de îndemn spre calea propăşirii în virtute. Cel care, având în față cuvintele mele, le disprețuiește are cine să-l 
judece în ziua de apoi (In 12, 48). 

Rugăciune pentru a cere darul evlaviei 

6. Doamne, Dumnezeul meu, Tu eşti singurul meu bine. Dar cine sunt eu ca să îndrăznesc să-ţi vorbesc? Cel 
mai sărac dintre slujitorii tăi, stârpitura cea mai josnică, cu mult mai sărac şi mai vrednic de dispreţ decât mintea 
poate gândi şi decât gura cutează să spună. Cu toate acestea, adu-ţi aminte, Doamne, că nu sunt nimic, nu am nimic, 
nu sunt în stare de nimic. Tu singur eşti bun, Tu singur drept, Tu singur sfânt; Tu poţi toate, Tu dai toate, Tu 
împlineşti toate, doar pe omul păcătos îl laşi cu mâinile goale. Adu-ţi aminte de milostivirea ta şi umple inima mea cu 
harul tău, Tu care doreşti să nu fie deşarte lucrările tale! 

7. Cum aş putea eu oare duce jugul greutăţii zilelor mele, în viaţa aceasta plină de amărăciuni, dacă nu m-aş 
bucura de milostivirea şi de harul tău? Nu-ţi întoarce faţa de la mine; nu prelungi încercările cu care mă cercetezi 
acuma; nu lua de la mine mângâierea ta, ca să nu fie sufletul meu ca un ogor fără apă. Învaţă-mă, Doamne, să fac 
voia ta (Ps 142, 10. 6), învaţă-mă să mă port cu smerenie şi cuviință înaintea ta. Căci tu eşti înțelepciunea mea, tu mă 
cunoşti în adevăr, ba m-ai cunoscut încă dinainte de a mă naşte şi de a veni pe lume. 


Înaintea lui Dumnezeu se cade să ne purtăm în spiritul smereniei şi al adevărului 
Cartea a III-a, Despre mângâierea lăuntrică, Capitolul IV 


1. Fiul meu, umblă înaintea mea în spiritul adevărului şi - cu inimă curată şi dreaptă - caută-mă fără preget. 
Cel ce umblă înaintea mea în spiritul adevărului va fi scutit de cursele rele, iar adevărul îl va feri de amăgiri şi de 
ponegririle ticăloşilor. Dacă adevărul te va dezrobi, vei fi liber cu adevărat, şi de gura lumii n-o să-ţi pese. 

2. Doamne, Tu ai dreptate în adevăr: aşa să fie. Adevărul tău să fie învățătura mea, el să mă păzească şi să mă 
păstreze nevătămat până la sfârşit, pe drumul mântuirii. Adevărul tău să mă dezrobească de toate aplecările rele ale 
inimii şi de orice poftă neorânduită; alături de tine mă voi putea bucura de cea mai mare libertate a inimii. 

3. Eu te voi învăţa - zice Adevărul - tot ceea ce este bun şi drept, tot ceea ce îmi face plăcere. Cugetă la 
păcatele tale, adu-ţi aminte de ele cu părere de rău şi căieşte-te din tot sufletul: pe de altă parte nu te mândri niciodată 
cu faptele tale bune. În fapt, eşti un păcătos, supus multor patimi şi stingherit mereu de imbolduri neorânduite. Lăsat 
în voia ta, pornirile te trag într-una în jos spre nimicuri; iute te împiedici, iute te laşi biruit, iute te pierzi, iute te 
risipeşti cu firea. N-ai nimic cu care să te lauzi, ba, dimpotrivă, eşti plin de toate cusururile şi metehnele pentru care 
s-ar cuveni să te smereşti: căci mult mai slab şi mai şubred eşti decât îţi închipui. 

4. Aşadar, nimic din ceea ce ajungi să săvârşeşti să nu ţi se pară mare lucru: nimic grozav, nimic 
nemaipomenit, nimic minunat, nimic vrednic de laudă. Nimic, într-adevăr, nu poate fi mare; nimic cu adevărat 
vrednic de laudă şi vrednic de a fi dorit, decât dacă e veşnic. Mai presus de orice, să-ți placă deci Adevărul 
neschimbat, cel care nu trece; mai presus de orice, nesuferită să-ți fie adânca ta nemernicie. De nimic să nu-ţi fie 
teamă mai mult, de nimic să nu fugi, de nimic să nu te fereşti mai straşnic, decât de viciile şi de păcatele tale: ele să-ți 
fie mai nesuferite decât orice altă pacoste sau daună. Sunt unii care nu se poartă sincer în ochii mei: mânați de un fel 
de cutezanţă, de un fel iscoditor şi plin de nesăbuinţă, ar dori să-mi pătrundă tainele, să cuprindă şi să-şi însuşească, 
de-ar putea, cu mintea, cele mai înalte lucruri ce ţin de dumnezeire, uitând în schimb să vadă de ei înşişi şi de propria 
lor mântuire. Unii ca aceştia, pentru trufia şi necuviinţa iscodirii lor - părăsiți fiind de mine - cad în ispite şi în păcate 
grele. 

5. Teme-te de judecăţile lui Dumnezeu, cutremură-te cu gândul la mânia Celui Atotputernic. Nu trece prin 
ciur lucrările Celui Preaînalt ci, mai curând, judecă la amănunt fărădelegile tale, cumpăneşte tot ce ai greşit şi cât de 
mare este binele pe care nu l-ai săvârşit. Unii îşi pun toată evlavia în cărți, alții, în sfintele icoane, alţii, încă, în semne 
ce se arată la prima vedere, şi în alte purtări bune, de ochii lumii. Alţii sunt mereu cu numele meu pe buze, dar prea 
puţini îl păstrează în inimă. Sunt şi unii care, luminați la minte şi curățiți de poftele neorânduite, năzuiesc fără răgaz 
spre bunurile veşnice: cele vremelnice nu-i încântă de fel, fără plăcere dau firii cele ce i se cuvin; aceştia înţeleg ceea 
ce le spune spiritul adevărului, care şopteşte în sufletul lor: îi învaţă să dispreţuiască bunurile trecătoare şi să 
îndrăgească cele cereşti, să nu se sinchisească de lume; ziua şi noaptea, să caute fără răgaz Împărăţia lui Dumnezeu. 


Minunatul rod al dragostei dumnezeieşti 
Cartea a III-a, Despre mângâierea lăuntrică, Capitolul V 


37 


1. Fii binecuvântat, Părinte ceresc, Tatăl Domnului meu Isus Cristos, căci te-ai îndurat să-ţi aminteşti de mine, 
sărmanul! Părinte al îndurărilor şi Dumnezeule a toată mângâierea, îți mulțumesc pentru că binevoieşti să-mi dai 
alinare, mie celui nevrednic de mângâiere. Fii binecuvântat şi slăvit întotdeauna, împreună cu Fiul tău unul născut şi 
cu Sfântul Duh, Mângâietorul, în toţi vecii vecilor! O, Doamne, Dumnezeul meu, dragostea mea sfântă, atunci când 
vei veni să-ți faci lăcaş în sufletul meu, tot lăuntrul meu va fremăta de fiorul fericirii. Tu eşti slava şi veselia inimii 
mele; Tu eşti nădejdea şi scutul meu apărător în ziua încercării şi amărăciunii mele. 

2. Dar, fiindcă sunt încă slab în dragoste şi nestatornic în virtute, am nevoie să fiu îmbărbătat şi mângâiat de 
tine. Vino la mine cât mai des şi învaţă-mă învăţăturile sfinţeniei. Scapă-mă de patimile rele şi lecuieşte inima mea de 
orice pofte neorânduite, ca, vindecat temeinic şi curăţit cum se cuvine, să fiu în stare să te iubesc, să fiu întărit în 
răbdare, să rămân neclătinat în statornicie. 

3. Mare împlinire este dragostea, zestre cu adevărat fără pereche, căci singură ea poate preface apăsarea 
oricărei poveri într-o sarcină uşoară; singură ea - cu aceeaşi inimă împăcată - poate duce juguri felurite, oricât de 
grele. Povara n-o împovărează, amărăciunea o preface în dulceaţă şi plăcere. Nobila iubire de Isus îmbie la săvârşirea 
faptelor celor mai mari, ea insuflă voinţei dorința arzătoare de desăvârşire. Iubirea tinde spre cele înalte, ea nu se lasă 
împiedicată de nimicurile pământeşti. Iubirea se vrea liberă şi nestingherită de poftele lumești; vrea ca privirea 
ochiului ei lăuntric să nu-i fie încurcată în plăceri trecătoare; nu se lasă trasă în jos şi biruită de necazuri. Nimic nu-i 
mai dulce decât iubirea, nimic nu-i mai puternic ca ea, nimic mai înalt, nimic mai cuprinzător, nimic mai voios, nimic 
mai dătător de îndestulare şi mai plin de bunătate, în cer şi pe pământ: iubirea s-a născut din Dumnezeu; ea nu-şi 
poate afla odihna decât tot în Dumnezeu, mai presus de lumea părelnică a făpturilor trecătoare. 

4. Iubirea dă omului aripi, agerime, voioşie; cel care iubeşte este liber şi nici un lanţ nu-l mai ţine. El dăruieşte 
totul tuturora şi se bucură de toate împreună cu toți, căci îşi află totdeauna pacea, înainte de orice, în binele suprem, 
cel din care izvorăşte şi se revarsă tot ce este bun pe lume. Nu se uită la daruri, ci - mai presus de toate bunătățile şi 
darurile - îşi înalță inima la Cel ce dăruieşte totul. De multe ori, iubirea nu cunoaşte noimă, căci pe cel care iubeşte 
râvna îl înflăcărează mai presus de măsură. lubirea nu simte poverile, nu ştie ce-i osteneala; se avântă mai presus de 
puteri; nu vrea să ştie de neputinţă, căci socoteşte că totul îi stă în putere şi îi este îngăduit. Tocmai de aceea poate 
orice, multe îndeplineşte şi izbuteşte des, acolo chiar unde cel lipsit de flacăra iubirii s-ar da bătut şi ar cădea răpus. 

5. Iubirea e pururi trează, ba, chiar atunci când adoarme, stă în fapt de veghe. Osteneala n-o osteneşte, 
piedicile n-o împiedică, teama n-o înfricoşează; ca o văpaie vie, ca o făclie aprinsă se ridică spre înalt şi-şi croieşte 
drum sigur către cer. Cel care iubeşte pricepe ceea ce înseamnă acestea toate; dorul înflăcărat al sufletului care 
iubeşte străbate până la Dumnezeu ca strigătul inimii: Dumnezeul meu, iubirea mea! Tu eşti cu totul al meu, eu sunt 
cu totul al tău! 

6. Lărgeşte inima mea întru iubire, să pot învăţa şi deprinde gustul şi dulceața dragostei, în dragoste să mă 
contopesc şi întru ea să plutesc, prin tine. Iubirea să pună cu totul stăpânire pe mine, să mă uit pe mine însumi în 
înflăcărarea şi freamătul văpăii ei orbitoare. Să cânt cântecul iubirii, să te urmez, iubirea mea, în înaltul tăriei, să se 
topească inima mea în laudele tale, să mă străbată cu totul fiorul de fericire al dragostei. Să te pot iubi mai mult decât 
pe mine însumi, iar pe mine însumi, doar din dragoste pentru tine; în tine să pot iubi pe toți cei ce te iubesc cu 
adevărat, după cum porunceşte legea iubirii străluminând din tine. 

7. Iubirea este ageră, sinceră, evlavioasă, voioasă, dulce, puternică, răbdătoare, credincioasă, înțeleaptă, 
darnică, neînfricată; ea niciodată nu se caută pe sine. Într-adevăr, de îndată ce începe căutarea de sine, iubirea păleşte 
şi piere. Iubirea este prevăzătoare, smerită şi dreaptă; nu-i molatică, nu-i uşuratică, nu tinde spre lucruri deşarte; 
priveghetoare, curată, statornică, paşnică şi pururi de strajă simţurilor e iubirea. Iubirea este supusă şi ascultătoare 
față de mai mari; pe sine se disprețuiește şi se smereşte; față de Dumnezeu este plină de evlavie şi de recunoştinţă; 
încrederea şi nădejdea şi-o pune pe de-a întregul în El, chiar atunci când i se pare că e părăsită, căci dragoste fără 
durere nu se poate în viaţa aceasta. 

8. Cine nu este gata pentru orice suferință, gata să se lase cu totul în voia celui iubit, acela nu este vrednic de a 
fi socotit în rândul celor ce iubesc cu adevărat. Se cade, cu adevărat, ca cel care iubeşte să îndrăgească voios toate 
amărăciunile şi vitregiile de dragul celui la care ţine şi nici o împotrivire să nu-l poată împiedica de la aceasta. 

Călirea celui ce iubeşte cu adevărat 
Cartea a III-a, Despre mângâierea lăuntrică, Capitolul VI 


1. Fiul meu, iubirea ta nu-i îndeajuns de puternică şi de luminată. 

2. Pentru ce, Doamne? 

3. Pentru că, iată, la cea mai neînsemnată împotrivire, te opreşti din drumul pe care ai pornit, nepregetând să 
cauţi alte mângâieri. Cel tare în iubire nu se clatină în fața ispitei şi nu dă crezare vicleşugurilor vrăjmaşului care 
încearcă să-l îmbie. Ţine nestrămutat la mine, fără nici o deosebire la bine şi la rău. 

4. Cel luminat în dragoste, mai mult decât darul primit prețuieşte iubirea celui care dăruieşte. Se simte 
îndatorat mai curând de bunătatea inimii care dă decât de fapta bună din al cărei rod se înfruptă. Cel care iubeşte cu 
frumuseţe, nu poposeşte în cale la nici un dar, ci merge drept la mine, care sunt mai presus de orice dar. 

5. Totul nu-i însă pierdut, chiar dacă, din când în când, simţi faţă de mine şi de sfinții mei mai puţină 
înflăcărare decât ai fi râvnit să poți simți. Căci acea dulceaţă şi bunătate care uneori te copleşeşte e doar rodul unui 
har trecător, un semn premergător al bucuriilor patriei cereşti: nu te bizui prea mult pe aceasta, căci aşa cum a venit 
aşa se duce. În schimb, lupta împotriva relelor porniri ale inimii şi respingerea hotărâtă a ispitirilor diavoleşti sunt 
semn de virtute şi de merit deosebit. 

6. Prin urmare, nu te lăsa tulburat de închipuiri străine, oricare ar fi plămada nălucirii lor. Păstrează cu 
credință hotărârile luate şi gândul tău drept să fie spre Dumnezeu. Şi nu-i nici o nălucire faptul că acum te simți 
înălţat, dintr-o dată, până la gustul fericirii cereşti, ca îndată, pe loc, să cazi înapoi la obişnuitele nerozii ale inimii 
tale. Dar atâta timp cât slăbiciunile acestea nu-s după voia ta şi atâta timp cât lupţi să le respingi, toate sunt spre 
vrednicie, nu către pierzare. 

7. Nu te îndoi că vechiul tău vrăjmaş se sileşte din răsputeri să zădărnicească dorinţele tale de mai bine: el 
încearcă să te fure de la rugăciune şi de la cinstirea sfinților, să te înstrăineze de la gândul sfânt la patimile mele, să te 
facă să dai uitării amintirea, nu fără rost, a păcatelor tale, să lepezi straja inimii şi să laşi deoparte hotărârile de a 
propăşi în virtute. El îţi şopteşte multe gânduri rele ca să te dezguste şi să te înspăimânte, să te îndepărteze de la 
rugăciune şi de la citirea sfintelor cărți ale Scripturii. Nu poate suferi mărturisirea smerită a păcatelor; dacă ar putea, 
te-ar opri de la Sfânta Împărtășanie. Să nu-i dai crezare şi să nu-ţi pese de el, ori de câte ori ţi-ar întinde curse şi ar 
încerca să te amăgească. Ale lui fie toate gândurile rele şi murdare. Nu pregeta să-l alungi: Piei duh necurat! Ruşine 
să-ți fie, duh al ticăloşiei! Mare trebuie să-ţi fie becisnicia ca să umbli cu astfel de şoapte la urechile mele. Piei de la 
mine amăgitor nenorocit, nu te vei alege cu nimic! Căci Isus va sta alături de mine, gata să mă apere în luptă cu 
puterea pavezei sale, iar tu te vei alege cu ruşinea. Mai curând aş muri, mai degrabă aş îndura orice chin, decât să 
consimt la îmbierile tale. Să taci, să nu cutezi să mai şopteşti o singură vorbă; să nu-ţi mai aud glasul - oricât de multe 
urzeli ai întinde împotriva mea. Domnul este lumina mea şi Mântuitorul meu: de cine mă voi teme? (Ps 26, 1). De s- 
ar rândui împotriva mea tabără vrăjmaşă, inima mea nu se va teme (5). Domnul este ajutorul meu şi 
răscumpărătorul meu (Ps 18, 15). 

8. Aruncă-te în luptă ca un bun ostaş; şi chiar dacă, uneori, din slăbiciune, se va întâmpla să fii răpus la 
pământ, ridică-te cu mai multă bărbăţie, puternic şi încrezător în harul meu pe mai departe; păzeşte-te, înainte de 
orice, de înfumurare şi de zadarnica încredere în tine. Datorită unor asemenea măguliri deşarte, mulți ajung să se lase 
târâți pe drumuri rătăcite, şi, nu o dată, se aleg cu orbirea fără leac a sufletului. Asemenea prăbuşire a celor ce se 
încumetă nebuneşte, bizuiți pe propria mândrie, să-ţi fie mereu învățătură de smerenie şi veghe neobosită. 


Sub pavăza smereniei, harul primit se cuvine ferit de la vedere 
Cartea a III-a, Despre mângâierea lăuntrică, Capitolul VII 


1. Fiul meu, mai folositor şi mai sigur pentru tine e să păstrezi ascuns darul evlaviei; să nu te semețeşti cu el, 
să nu vorbeşti prea mult despre el; nu sta să-l cumpăneşti într-una, ci, mai curând, cumpăneşte micimea şi netrebnicia 
ta, cu teamă pentru harul încredinţat ție, nevrednicului. Nu te lega prea mult de această simtire, care, pe dată, se poate 

întoarce pe dos cu totul. Cât timp ai în inimă harul, gândeşte-te cât de sărman şi de lipsit eşti atunci când nu-l ai. 
Propăşirea sufletească nu stă numai în gustarea mângâierilor dăruite de har; ci, dimpotrivă, şi în a şti să rabzi cu 
umilință şi resemnare pierderea lor vremelnică; şi, chiar în astfel de clipe, să nu te abaţi de la străduinţa rugăciunii, să 
ştii să purcezi mai departe cu faptele bune începute, făcând bucuros tot ceea ce poţi, după luminile tale, fără a te lăsa 
covârşit de uscăciunea şi îngrijorarea ce trag sufletul la lâncezeală şi la lene. 

2. Mulţi sunt aceia care - dacă nu văd toate lucrurile mergându-le strună, după socoteala lor - neîntârziat îşi 
pierd răbdarea şi se lasă pe tânjeală. Dar nu-i în voia omului calea sa (ler 10, 23), căci al lui Dumnezeu este harul 
mângâierii, el dăruieşte când vrea, cât vrea, cui vrea, după cum îi este placul, nici mai mult, nici mai puțin decât 
socoteşte de cuviință. Lipsiţi de săbuinţă, unii au ajuns să se ducă de râpă, pornind tocmai de la acest har ales al 
evlaviei, căci au râvnit să înfăptuiască mai mult decât îi țineau puterile, nesocotind măsura şubrezeniei lor, lăsându-se 
orbeşte traşi de imboldul inimii lor, nu de dreapta judecată a minţii. Şi pentru că s-au încumetat să jinduiască mai 
mult şi mai sus decât era pe placul lui Dumnezeu, foarte repede s-au trezit lipsiţi cu totul de harul lui. Sărmani şi 
nepricopsiți au ajuns cei care au râvnit să-şi facă singuri cuib în ceruri; golaşi şi umiliți, au învăţat să nu-şi mai ia 
zborul pe aripile lor, ci toată nădejdea să şi-o pună în aripile mele. Cei încă neînvăţați, proaspăt veniți pe calea 
Domnului, se pot într-adevăr lăsa înşelaţi şi duşi cu uşurinţă de râpă, dacă nu se lasă cârmuiţi de poveţele celor mai 
înţelepţi decât ei. 

3. Dacă vor face numai după cum îi taie capul, nesocotind poveţele altora - mai încercați şi mai destoinici ca 
ei - primejdios le va fi sfârşitul, afară doar dacă şi-ar înmuia cerbicia. Căci cei ce se socotesc înţelepţi sunt rareori 
smeriți în inima lor, ca să se poată supune îndrumării şi sfaturilor altora. lată de ce mai bine e să nu ştii puzderie de 
lucruri, în inimă păstrând smerenie şi învățătură mai puțină, decât, purtând în cap comori de ştiinţă de carte, să fii plin 
de fumuri şi de mărire deşartă. Mai bine să duci lipsă decât să-ţi prisosească, încât să ai pentru ce să te umfli în pene. 
Nesăbuit e cel ce se lasă cu totul în voia veseliei, uitând de sărăcia sufletească în care s-a aflat mai înainte, trecând 
peste acea sfântă teamă de Dumnezeu, mereu cutremurată la gândul că ar putea pierde harul dăruit. La fel, lipsit de 
săbuință este şi cel care, în clipele de alean şi de amărăciune, ori în fața celui mai mic neajuns, se pierde iute cu firea, 
lăsându-şi gândul şi inima pradă unei neîntemeiate lipse de nădejde în mine. 

4. Omul care, la timp de pace, se ţine tare şi ţanţoş, adesea la război se dovedeşte fricos din cale-afară şi lipsit 
de bărbăţie. De-ai şti să-ți păstrezi întotdeauna cuviința şi smerenia, ţinând bărbăteşte în mâini cârma sufletului tău, 
n-ai cădea atât de uşor în cursele păcatului. Nu-i lipsită de rost povaţa ca - în clipele tale de evlavie înflăcărată - să te 
gândeşti la ce va fi atunci când farul şi lumina se vor stinge. lar când aceasta se întâmplă, să cugeți la clipa când 
aceste daruri se vor întoarce: căci nu le iau decât vremelnic, ca să-ţi întăresc chibzuința şi prevederea, spre slava mea 
mai mare. 

5. Nu o dată, atare încercare îţi este ție mai folositoare decât dacă ţi-ar merge toate strună, după placul şi buna 
ta voie. Căci vredniciile nu se socotesc după vedeniile avute, nici după mângâierile primite, nici după iscusinţa şi 
priceperea la citirea Sfintelor Scripturi, nici după înălțimea scaunului în care omul se întâmplă să fi fost aşezat, ci 
după adânca întemeiere în smerenia cea adevărată şi după dumnezeiasca iubire care-i umple inima; după credința 
neabătută cu care-l caută pe Dumnezeu singur; după felul în care pe sine însuşi se socoteşte bun de nimic, 
dispreţuindu-se în adevăr; după felul cum mai bucuros ştie să primească jignirile şi umilinţele din partea oamenilor, 
decât laudele şi onorurile lor. 


Să te simţi mic şi nevrednic în fața lui Dumnezeu 
Cartea a III-a, Despre mângâierea lăuntrică, Capitolul VIII 


1. Voi vorbi Domnului meu, măcar că sunt colb şi cenuşă (Gen 18, 27). Chiar dacă m-aş socoti mai mult decât 
pulberea, Tu, Doamne, te vei ridica să mă pui la locul meu pe drept cuvânt; păcatele mele vor mărturisi şi ele 
adevărul, eu însumi nu voi avea nimic de zis împotrivă. Dacă mă voi umili, în schimb, făcându-mă una cu pământul, 
dezbrăcându-mă de orice dragoste de a fi prețuit, răstignindu-mi mândria şi întorcându-mă, cum se şi cuvine, cu 
gândul la țărâna din care am fost plămădit, atunci harul tău va coborî prielnic asupra mea, iar lumina ta va deveni sora 
bună a sufletului meu; atunci orice gând - oricât de mic - de îngâmfare se va spulbera îngropat pentru totdeauna în 
surpăturile nimicniciei mele. În adâncurile acestei strâmtorări îmi vei arăta ceea ce sunt cu adevărat, ceea ce am fost 


40 


mai înainte şi ceea ce am ajuns: căci sunt un nimic şi n-am ştiut (Ps 72, 22). Lăsat în seama mea, iată, sunt un nimic, 
şubrezenia întruchipată; îndată însă ce îți arunci asupra mea privirea, prind putere şi freamăt de o bucurie nouă. E 
uimitor cum atât de lesne, sub îmbrăţişarea blândă a aripilor tale, mă pot înălța şi desprinde de pământ, eu, care, ca şi 
plumbul, sunt purtat şi tras într-una în Jos. 

2. Iubirea ta face aceasta atunci când vine în întâmpinarea mea, cu toate că sunt un nevrednic; ea mă uşurează 
de povara atâtor griji şi nevoi, ocrotindu-mă de cursa primejdiilor grele şi, înainte de toate, scăpându-mă cu adevărat 
din ghearele răului. Căci ţinând la mine însumi cum nu trebuie, m-am aflat pe cărarea pierzaniei; dar lăsând totul şi 
pornind în căutarea ta, iubindu-te cu inimă curată, nu numai că te-am găsit pe tine, dar m-am descoperit pe mine 
însumi cu adevărat; căci, din dragoste față de tine, am putut dobândi o mai adâncă înţelegere a nimicniciei mele: căci 
tu, iubirea mea dulce, mă copleşeşti cu un belşug de care sunt nevrednic, îmi dăruieşti mai mult decât aş cuteza să cer 
sau să nădăjduiesc că aş putea primi vreodată. 

3. Fii binecuvântat, Dumnezeul meu, căci, în pofida nevredniciei mele, bunătatea şi mărinimia ta nemărginită 
nu conteneşte să mă copleşească cu tot binele, Tu care reverşi până şi asupra celor nerecunoscători şi a celor rătăciți 
departe de tine darul binefacerilor tale. Întoarce-ţi, Doamne, faţa către noi, ca să-ți putem fi recunoscători, în duhul 
smereniei şi al evlaviei: căci Tu singur eşti toată mântuirea, pavăza şi toată puterea noastră. 


Toate se cuvin aduse la rostul lor ultim, care e Dumnezeu însuşi 
Cartea a III-a, Despre mângâierea lăuntrică, Capitolul IX 


1. Dacă vrei să fii cu adevărat fericit, fiul meu, nu trebuie să uiţi niciodată că năzuinţa ta dintâi, menirea ta cea 
mai înaltă şi rostul tău ultim sunt Eu însumi. Având aceasta în gând, imboldurile inimii tale vor fi limpezite şi 
curățate de aplecarea aceea care te trage mereu, şi nu fără vătămare, spre tine însuţi şi spre lumea făpturilor care te 
înconjoară. Într-adevăr, de îndată ce te cauţi pe tine însuţi în bucuria vreunui lucru ori în desfătarea unei făpturi, sinea 
ta adâncă începe să se vlăguiască şi se usucă. Prin urmare, adună toate lucrurile vieții la rostul lor dintâi, căci Eu sunt 
acela care le-am dăruit pe toate. În fiecare lucru, să vezi o părticică doar izvorâtă din noianul binelui celui mare şi 
fără de sfârşit: tocmai de aceea rostul tuturor lucrurilor se cuvine adus la mine, izvorul şi rădăcina lor. 

2. În mine şi cel mic şi cel mare, şi cel sărac şi cel bogat, cu toţii află izvorul viu şi apa vieţii: toţi cei ce îmi 
slujesc bucuros, de bună voie, vor primi dar pentru dar. Cel însă care va căuta să guste din dulceaţa slavei în afara 
mea, ori cel care-şi va pune bucuria în vreun bun mărunt, aparte, nu va afla de fel fericirea adevărată, ci, dimpotrivă, 
va simţi cum inima i se înăbuşă, încătuşată în sumedenie de mărunte potrivnicii. lată de ce, nu socoti niciodată că 
vreo bunătate ar putea să fie a ta, ori că vreo făptură s-ar putea bucura de la sine de virtute, ci adu totul, în chip de 
prinos, Celui fără de care omul nu ar avea nimic pe lume, lui Dumnezeu. Eu am dat totul şi cer, tocmai de aceea, fără 
şovăială şi precupețire, recunoştinţa toată. 

3. Acesta-i adevărul care spulberă nălucirile slavei deşarte. Căci acolo unde îşi va face sălaş harul ceresc şi 
iubirea curată, inima nu poate fi nici mică, nici pizmătăreaţă, nici mărginită de la sine. Dumnezeiasca iubire le 
învinge pe toate şi dă aripi neasemuite sufletului. Săbuit dacă ai fi, toată bucuria ţi-ai găsi-o în mine, toată nădejdea în 
mine ţi-ai pune-o; căci bun nu este nimeni, decât singur Dumnezeu (Lc 8, 13), căruia i se cuvine toată lauda şi toată 
binecuvântarea, în veci. 


Plăcut e să-i Slujeşti lui Dumnezeu singur, în disprețul întregii lumi 
Cartea a III-a, Despre mângâierea lăuntrică, Capitolul X 


1. Mă voi încumeta din nou să-ţi vorbesc, nu voi păstra tăcerea, Doamne, glasul meu va ajunge la urechile 
Domnului Dumnezeului şi Regelui meu care sălăşluieşte în ceruri. Cât de necuprinsă e mulțimea bunătăţilor tale, 
Doamne, pe care în taină le împărtăşeşti celor ce se tem de tine! (Ps 30, 20). Căci ce eşti Tu în ochii celor care te 
iubesc? Ce eşti Tu pentru cei care-ţi slujesc din toată inima? Cu adevărat negrăită este plăcerea vederii tale, darul 
dulce de care se bucură cei care te iubesc. Tocmai în aceasta mi-ai arătat, mai presus de orice, dulceaţa bunătăţii tale: 

căci nu eram, şi, iată, tu m-ai adus la ființă şi viață; şi pe cărări rătăcite umblam, departe de tine, şi Tu m-ai adus la 
tine, ca să-ți slujesc, dându-mi poruncă să te iubesc. 

2. O, izvor al iubirii nesecate, ce-aş mai putea să spun despre tine? Cum aş putea vreodată să te dau uitării, pe 
tine care ai binevoit să-ţi aminteşti de mine, deşi mă înglodasem pe drumul stricăciunii şi al pieirii? Dincolo de toată 
nădejdea, te-ai îndurat totuşi de sluga ta şi, trecând peste nevredniciile mele, mi-ai arătat harul prieteniei tale. Cum ți- 
aş putea mulţumi vreodată pentru asemenea dar? Într-adevăr, nu oricui îi este dat ca - lăsând deoparte totul - să se 
poată lepăda de lume şi să îmbrățişeze viața mănăstirească. Să fie oare lucru mare a mă afla în slujba ta, Dumnezeule, 
căruia toată făptura se cuvine de fapt să-i slujească? N-ar trebui, la urma urmei, să mi se pară lucru mare să-ţi slujesc: 
de necrezut şi uimitor lucru este, în schimb, ca nu pe altul, ci pe mine - în ciuda sărăciei şi nevredniciei mele - Tu să 
mă fi ales drept slujitor al tău, primindu-mă cu atâta căldură în rândul celor iubiţi şi apropiaţi ție. 

3. Într-adevăr, tot ceea ce am îţi aparţine, şi toate cele cu ajutorul cărora îţi slujesc sunt, de fapt, ale tale. Prin 
urmare, s-ar putea chiar, dimpotrivă, spune că Tu eşti cel care mi te pui la îndemână, slujindu-mi mie, decât eu 
însumi aş putea s-o fac, de unul singur, ca slugă a ta. Dovadă, iată, sunt cerurile şi pământul, pe care le-ai hărăzit să 
servească omului şi care, zi de zi, urmează întocmai, ascultătoare, tot ceea ce ai poruncit şi tot ce aştepţi de la ele. Dar 
nici aceasta n-ar fi mare lucru: căci iată, până şi pe îngeri i-ai rânduit să stea pururi în slujba noastră. Şi, mai presus 
de orice, pe tine însuţi ai binevoit să te pui la îndemâna omului, făgăduind să te dai pe tine însuţi în dar făpturii tale. 

4. Ce aş putea să-ți aduc în schimb, drept prinos de recunoştinţă, pentru miile şi miile de daruri ale tale? 
Măcar de-aş fi în stare să-ţi slujesc zi de zi, până la sfârşitul vieţii mele! De-aş fi în stare, măcar o singură zi, să-ţi pot 
sluji aşa cum se cuvine! Căci, cu adevărat, eşti singurul vrednic de a fi slujit până la capăt, vrednic de a primi toată 
cinstea şi lauda, fără de sfârşit. Cu adevărat Domnul şi Stăpânul meu eşti Tu; eu însumi nu-s decât o slugă sărmană şi 
mi se cade să-ți servesc din toate puterile mele, niciodată să nu obosesc aducându-ţi laudă. Vreau şi doresc din toată 
inima acest lucru: ajută-mă prin bunăvoința ta, suplinind din belşugul darului tău tot ceea ce îmi lipseşte. 

5. Cât de mare este cinstea, cât de mare este onoarea de a fi în slujba ta şi, pentru tine, Doamne, de a putea 
trece, neîmpiedicat, peste toate. Mare este harul celor ce intră de bună voie în slujba ta sfântă. Vor descoperi dulceața 
şi mângâierile negrăite ale Spiritului Sfânt toţi cei care, din iubire pentru tine, întorc spatele tuturor desfătărilor 
trupeşti. Vor dobândi o mare libertate lăuntrică toți cei care, pentru numele tău, se încumetă să calce pe cărarea 
îngustă, lăsând deoparte orice grijă faţă de cele lumești. 

6. O, cât de voioasă şi plăcută este slujirea lui Dumnezeu, cea care aduce omului adevărata sfințenie şi 
libertate! Sfântă stare a vieții monahale, aducând omul în rând cu îngerii, făcându-l plăcut lui Dumnezeu, temut de 
diavoli, pildă vie pentru toţi cei cu darul credinţei! Cât de mult este de dorit, cât de demnă de îndrăgit această slujbă: 
săvârşind-o, omul se învredniceşte de binele cel mai mare cu putință; mulțumită ei, el dobândeşte zestrea fericirii fără 
de margini, care nu se curmă niciodată. 


Imboldurile inimii se cad bine cumpănite şi ținute în frâu 
Cartea a III-a, Despre mângâierea lăuntrică, Capitolul XI 


1. Fiul meu, multe mai ai de învăţat, căci încă multe sunt lucrurile pe care nu ți le-ai însuşit până acum aşa 
cum se cuvine. 

2. Care sunt, Doamne, acestea? 

3. Să supui cu totul imboldurile tale voinţei mele, să nu-ți iubeşti propria plăcere şi să doreşti cu râvnă şi 
înflăcărare doar împlinirea voii mele. Imboldurile izvorâte din sinea ta sunt cele care, de cele mai multe ori, aprind 
scânteia acelui foc care te mână cu putere înainte: stai şi gândeşte-te, însă, dacă cinstirea mea într-adevăr, e cea care 
te mână, sau, dimpotrivă, folosul plăcerii tale. Dacă pornirea vine de la mine, vei fi pe bună pace, orice aş porunci; 
dacă inima ta însă tăinuieşte vreun dor ascuns de-al ei, nu alta este pricina pentru care te simți apăsat şi stânjenit. 

4. lată de ce e bine să nu te bizui prea mult pe imboldurile care-ţi încolțesc în inimă, fără să le cumpăneşti 
temeinic în faţa mea; s-ar putea, altminteri, să te căieşti şi să-ţi pară rău de lucruri ce ţi s-au părut în prima clipă bune, 
şi la care ai râvnit. Într-adevăr, nu orice dorinţă încolţită în inimă şi care ţi se pare bună trebuie din capul locului 
urmată întocmai; şi tot aşa, nu orice dorinţă ce ţi se înfăţişează, la prima vedere, ca nepotrivită, trebuie respinsă pe 
dată. E bine, cât de des, să ţii în mâini frânele sufletului - până şi gândurile şi dorinţele tale de bine -, ca nu care 

cumva, lăsându-te mânat de toane, să dai prilej celorlalți de sminteală sau - în cazul când aceştia ți s-ar împotrivi - să 
cazi, când te aştepţi mai puţin, pradă tulburării şi amărăciunii. 

5. Se cade, într-adevăr, din când în când, să ştii a pune piciorul în prag bărbăteşte, răspunzând fără şovăire 
"nu" imboldurilor şi toanelor hrănite de simţuri: să treci fără să te sinchiseşti peste ceea ce ar fi plăcut, ca şi peste 
ceea ce ar fi neplăcut trupului, luptând mai înainte de orice, ca el, chiar în pofida lui, să dea ascultare spiritului. 
Trupul şi toanele lui vor trebui ţinute în frâu şi sub pinten, până când carnea, supusă, va fi gata la orice: învățând să se 
mulțumească cu puţin, să se bucure de lucrurile cele mai simple şi să nu crâcnească împotriva neajunsurilor. 


Călirea răbdării în lupta împotriva pornirilor neînfrânate 
Cartea a III-a, Despre mângâierea lăuntrică, Capitolul XII 


1. Doamne Dumnezeul meu, îmi dau seama că îmi trebuie multă răbdare; căci multe, într-adevăr, sunt 
întâmplările potrivnice din viaţă. Şi oricât de mult aş încerca să-mi aştern toate pe tihnă şi pace, viața mea nu poate fi 
scutită de lupte şi amărăciune. 

2. Aşa este, fiul meu. Nici nu vreau să te văd căutând o astfel de tihnă şi pace, scutită de focul ispitirilor şi 
încercărilor; să te socoteşti ajuns la liman, abia după ce vei fi trecut prin proba multor vitregii şi cunoaşterea 
nenumăratelor amărăciuni ale vieții. Dacă mi-ai mărturisi că nu te simţi în stare de a suferi atâtea, cum oare crezi că 
ai putea îndura focul purgatoriului? Între două rele, întotdeauna înțelept e să alegi pe cel mai mic. Aşadar, ca să poți fi 
scutit de chinuri viitoare fără de sfârşit, caută să primeşti acum, cu inimă deschisă, amărăciunile, pentru numele lui 
Dumnezeu. Sau poate îţi închipui că oamenii acestei lumi nu au de îndurat nimic, sau că prea puţin sunt scutiți de 
suferință? Nici vorbă, dacă ai sta să-i întrebi, fiecare are de îndurat câte ceva, până şi cei mai răsfăţaţi de soartă. 

3. Totuşi, cum spui, nu duc lipsă de desfătări; şi ei fac ceea ce vor, astfel încât amărăciunile sunt pentru ei 
mult mai puţin apăsătoare. 

4. Fie şi aşa; să spunem că ar avea parte, într-adevăr, de tot ceea ce poftesc; câtă vreme, însă, crezi că poate 
ține pricopsirea lor? Iată, ca fumul se spulberă orice belşug al lumii acesteia, şi nimeni nu-şi va mai aminti niciodată 
de freamătul desfătărilor care au fost şi s-au dus. Dar şi cât timp sunt încă în viaţă, nici unul din aceşti oameni nu se 
poate bucura deplin de toate, fără mâhnire, fără dezgust şi fără teamă. Într-adevăr, multora li se întâmplă ca acele 
lucruri din care abia aşteaptă să se înfrupte să le dea în schimb durere şi caznă. Şi pe drept, căci, umblând nesăţioşi 
după plăceri neorânduite, se aleg de pe urma lor cu ruşine şi amărăciune. O, cât de scurte, cât de înşelătoare, cât de 
neorânduite şi cât de ruşinoase sunt toate! Şi, cu toate acestea, precum necuvântătoarele, în beţia şi orbirea judecății 
lor, nu înțeleg şi, pentru un dram de plăcere trecătoare în această viaţă, iute destrămată, îşi primejduiesc de moarte 
sufletul. Dar tu, fiule, nu umbla după poftele tale şi întoarce-te de la cerbicia ta. Desfătarea să ţi-o cauţi în Domnul, 
şi El va împlini cerinţele inimii tale (Eccl 18, 30; Ps 36, 4). 

5. Aşadar, de vrei cu adevărat să ai parte de desfătare şi să te bucuri din plin de alinările mele - în disprețul 
celor lumeşti, rupând toată legătura sufletului cu asemenea plăceri aparente şi şubrede - vei afla binecuvântare, 
primind drept răsplată belşug de mângâiere. Şi cu cât te vei putea lipsi mai bine de orice alinare venită de la făpturi, 
cu atât mai mult vei găsi în mine însumi mai dulce şi mai puternică mângâiere. Desigur, nu vei putea gusta această 
dulceaţă până când, mai întâi, nu vei fi trecut prin oarecari mâhniri, până când nu vei fi ostenit şi luptat. Ți se va pune 
de-a curmezişul nărăvirea veche cu care te-ai obişnuit, dar de obiceiul rău omul se dezvață printr-un obicei bun. 
Trupul se va răzvrăti, dar râvna spiritului îl va supune şi ține în frâu. Vei avea de îndurat, desigur, asmuţirile şi 
întărâtările dintotdeauna ale şarpelui celui viclean, dar pe acesta rugăciunea îl va pune pe fugă; munca şi hărnicia vor 
ridica de asemenea stavilă de nădejde în calea lui. 


Ascultarea smerită a celui ce urmează cu supunere pilda lui Isus Cristos 
Cartea a III-a, Despre mângâierea lăuntrică, Capitolul XIII 

1. Fiul meu, cel care încearcă să fugă de ascultare fuge singur de har; iar cel ce umblă după lucruri aparte le 
pierde pe cele obşteşti. Cel care nu se supune de bunăvoie şi cu plăcere mai marilor săi dă semn că nu şi-a supus încă 
cu desăvârşire propriul trup, mocnind încă de cârtire şi răzvrătire. Învață, prin urmare, să te supui fără preget mai 
marelui tău, dacă doreşti ca trupul, la rândul lui, să stea cuminte sub jug. Într-adevăr, vrăjmaşul din afară va fi mai 
uşor biruit, dacă înlăuntrul sufletului nu va fi răvăşeală. Nici un duşman nu-i mai de temut, mai vătămător pentru 
suflet, decât omul însuşi față de sinea sa, dacă trupul nu stă ascultător sub veghea bărbătească a spiritului. Trebuie 
neapărat să-ți însuşeşti un adevărat dispreț față de tine însuţi, dacă doreşti să fii mai puternic decât trupul şi sângele. 
Pregeți să te supui voinţei altora, pentru că încă te mai iubeşti pe tine însuți cu nesăbuinţă. 

2. Să fie mare lucru oare, dacă - praf şi nimica fiind - te supui altui om, din dragoste pentru Dumnezeu, atunci 
când Eu însumi, Atotputernicul şi Preaînaltul, care pe toate le-am zidit din nimic, m-am supus cu umilinţă altor 
oameni, pentru tine? M-am făcut cel mai smerit şi cel mai mic, ca, prin umilința mea, să-ţi poţi înfrânge trufia. Învață, 
fărâmă de praf, ce este ascultarea. Învață să te smereşti, chip de lut şi de țărână, fii gata să te aşterni sub călcâiele 
tuturora. Învață să-ți pui sub jug bunul plac şi propria voie, supune-te tuturora. 

3. Fă-te foc şi pară, aprinde-te împotriva ta de dreaptă mânie, nu îngădui să crească umflătura acestei bube în 
sufletul tău; supune-te şi fă-te mic, ca toți şi unul fiecare să te poată călca în picioare; aşterne-te sub călcâie, precum 
tina bătătorită a drumului mare. Ai oare vreo pricină ca să te vaiti, ființă de prisos? Cum ai putea oare răspunde celor 
ce ţi se ridică împotrivă, ființă bicisnică şi întinată, care de atâtea ori ai adus jignire lui Dumnezeu, făcându-te vrednic 
de osânda iadului? Dar ochiul meu te-a cruțat, căci sufletul tău a fost şi este scump privirii mele: ca să-mi cunoşti 
iubirea şi să fii pururi recunoscător pentru binefacerile mele; ca să nu conteneşti să te smereşti în deplină supunere şi 
să duci fără cârtire jugul disprețului omenesc. 


Să ţinem socoteală de judecăţile necunoscute ale lui Dumnezeu şi să nu ne înfumurăm cu faptele noastre bune 
Cartea a III-a, Despre mângâierea lăuntrică, Capitolul XIV 


1. Deasupra mea aud, ca un tunet, rostirea judecăților tale, Doamne: de spaimă şi înfrigurare se cutremură 
măduva oaselor mele, iar sufletul meu stă cuprins de fiorul groazei. Înmărmuresc gândindu-mă că nici cerul nu-i fără 
prihană înaintea ta. Şi dacă la îngerii tăi ai aflat strâmbătate (ov 15, 15; 4, 18) şi nu i-ai cruțat, cu mine ce se va 
întâmpla oare? S-au prăbuşit stelele cerului; la ce m-aş putea aştepta eu, biată fărâmă de praf? Cei ale căror fapte 
păreau de toată lauda s-au prăvălit totuşi din înalt; am văzut cu ochii mei pe cei hrăniți cândva cu pâinea îngerilor 
înfruptându-se, la urmă, din lăturile porcilor. 

2. Iată de ce nu poate fi vorba de sfinţenie, Doamne, acolo unde mâna ta nu mai este. Înţelepciunea 
omenească rămâne fără rost când tu, Doamne, încetezi a sta la cârmă. Nu aduce pricopsire nici o tărie omenească, 
dacă reazemul tău păstrător nu mai este. Curăţia n-are cum fi sigură, lipsită de pavăza ta. Straja noastră omenească 
devine fără rost, nesprijinită de sfânta veghe a puterii tale. Într-adevăr, lăsaţi de capul nostru, ne scufundăm şi ne 
ducem la pieire; în mâna ta fiind, ne înălțăm şi avem parte de viață. Nestatornici şi şubrezi suntem, dar prin tine 
dobândim putere; cădem pradă lâncezelii, dar, mulțumită ţie, se reaprinde în noi freamătul făcliei vii. 

3. O, cât de nepricopsit şi de josnic s-ar cuveni să mă simt! Cât de puţin trebuie să preţuiesc ceea ce ar părea 
lucru bun în mine! Cât de adânc se cade să mă plec sub judecăţile tale nepătrunse, Doamne, în adâncul cărora 
descopăr că sunt mai puţin decât ultima fărâmă a nimicului însuşi! O, cumpănă necuprinsă! O, noian nepătruns, în 
care mă pierd ca un nimic în nesfârşirea întregului! Pe ce scorniri să-mi întemeiez îngâmfarea? Pe ce s-ar putea bizui 
virtutea mea proprie? Strivită e orice fală deşartă sub adâncimile fără margini ale judecăților tale despre mine. 

4. Ce poate fi trupul oricărui om înaintea feţei tale? Nu cumva se va făli lutul față de cel care l-a plăsmuit? (Is 
29, 16; 45, 9). Cum s-ar putea umple de laudă deşartă inima celui cu adevărat supus lui Dumnezeu? Lumea întreagă 
n-ar putea să-l facă trufaş pe cel supus adevărului veşnic; gura întregii omeniri ar fi neputincioasă, cu toate laudele ei, 
față de smerenia celui care şi-a pus toată nădejdea în Domnul. Într-adevăr, cei ce deschid gura sunt la rândul lor 
nimica: ei se vor mistui în nimic, o dată cu larma cuvintelor lor: dar adevărul Domnului rămâne în veci (Ps 116, 2). 

Rânduiala şi rostul lucrurilor care ne aduc plăcere 
Cartea a III-a, Despre mângâierea lăuntrică, Capitolul XV 


1. Fiul meu, fii gata să spui, orice s-ar întâmpla: Doamne dacă Tu vrei, aşa să fie. Dacă-i spre cinstea ta, 
Doamne, pentru numele tău, fie şi asta. Dacă Tu, Doamne, ştii că-i spre binele şi spre folosul meu, dă-mi ceea ce 
trebuie şi fă să mă pot sluji de această împrejurare, spre slava ta. În schimb, dacă ştii că lucrul acesta mi-ar aduce 
vătămare, sau că ar dăuna sănătăţii sufletului meu, îndepărtează dorința de la mine. Într-adevăr, nu orice dorinţă vine 
de la Duhul Sfânt, chiar şi dacă, în ochii omului, pare dreaptă şi sfântă. Căci este greu să ştii fără greş dacă duhul cel 
bun, sau, dimpotrivă, cel rău, te îmboldeşte să doreşti una sau alta, după cum nu poţi şti nici dacă dorinţa vine de la 
tine sau din altă parte. Mulţi, într-adevăr, s-au ales în cele din urmă cu amăgirea, deşi la început păreau însuflețiți, în 
dorinţele lor, de duhul cel bun. 

2. Iată de ce orice dorinţă ivită în minte se cuvine întotdeauna lămurită şi cercetată cu teama lui Dumnezeu în 
suflet şi cu o inimă smerită; mai presus de orice, totul trebuie să-mi fie încredinţat în duhul lepădării de sine, cu 
următoarele cuvinte: "Doamne, tu ştii cum e mai bine; facă-se voia ta, fie aşa, fie altminteri, după cum doreşti Tu. 
Dă-mi ce vrei, cât vrei şi când vrei. Fă cu mine cum ştii că-i mai bine şi după cum îţi place ţie mai mult, după cum e 
mai potrivit cu cinstea ta preaînaltă. Aşează-mă unde pofteşti, şi fă cu mine tot ceea ce voieşti. Sunt în mâinile tale, 
întoarce-mă cum vrei, du-mă şi adu-mă de unde vrei. Iată, sluga ta e gata pentru orice: căci nu doresc să trăiesc 
pentru mine, ci pentru tine; măcar de-aş putea fi la înălțimea acestei desăvârşiri, în toate!" 


Rugăciune pentru a cere împlinirea voinţei lui Dumnezeu 

3. Preabunule Isuse, dă-mi harul tău, să fie cu mine şi să lucreze împreună cu mine, să nu mă părăsească 
niciodată şi să-mi fie alături până la sfârşit. Fă să pot dori şi să voiesc întotdeauna ceea ce îţi este ție mai plăcut şi pe 
voie. Voința ta să fie voința mea; voința mea s-o urmeze pururi pe a ta, într-un singur suflet, pe totdeauna. Să pot 
spune da sau nu, mereu într-un suflet cu tine; să nu pot voi nimic, să nu pot respinge nimic, decât împreună cu tine. 

4. Dăruieşte-mi harul de a putea muri pentru toate câte sunt pe lume; fă să-mi placă să fiu disprețuit şi trecut 
cu vederea în viața aceasta. Mai presus de orice dorință, dă-mi darul de a-mi putea afla odihna în tine, pacea inimii 
mele să fie întru tine. Tu eşti limanul păcii adevărate a oricărei inimi omeneşti, Tu singur eşti mult râvnita odihnă a 
sufletului: în afara ta, toate sunt aspre şi neliniştitoare. În această pace chiar - în binele cel mai mare şi fără sfârşit - 
îmi voi afla somnul şi odihna. Amin (Ps 4, 9). 


Singura alinare adevărată se află şi trebuie căutată la Dumnezeu 
Cartea a III-a, Despre mângâierea lăuntrică, Capitolul XVI 


1. Nimic din ceea ce mi-aş putea dori, nimic din ceea ce ar putea fi gândit ca mângâiere nu e de aşteptat de la 
lumea aceasta, ci va veni mai târziu, o dată cu viaţa viitoare. Chiar de-aş putea aduna doar pentru mine toate 
desfătările pământului, chiar de aş putea să mă înfrupt din toată dulceaţa şi bucuriile acestei vieţi, cu ce m-aş alege? 
Sigur e că acestea n-ar avea cum să țină o veşnicie. Tocmai de aceea, suflete al meu, nu poți găsi mângâiere deplină şi 
necurmată desfătare decât numai în Dumnezeu singur, mângâietorul celor lipsiţi şi ocrotitorul celor umili. Mai 
aşteaptă puţin, suflete al meu, ai răbdare şi credinţă în făgăduinţa Dumnezeului tău, şi te vei bucura de belşugul 
tuturor bunurilor din ceruri. Dacă din cale afară, fără rânduială, tânjeşti după cele ce se văd aci de față, te paşte 
pierderea celor veşnice, din ceruri. Cele trecătoare şi vremelnice să-ți fie doar bunuri în folosință; cele fără de moarte, 
dorul adevărat al inimii tale. Nu te vei putea niciodată sătura dintr-un bine vremelnic, căci inima ta n-a fost creată ca 
să-şi afle rostul şi desfătarea în aşa ceva. 

2. Chiar dacă ai putea avea parte de toate dezmierdările făpturii, n-ai putea, inima mea, să te simţi fericită cu 
totul; căci doar în Dumnezeu, care pe toate le-a creat, se află întreaga dulceaţă a fericirii; nu aceea părelnică, văzută şi 
lăudată de ochii nerozi ai lumii, cu plăcerile ei înşelătoare; ci aceea în care îşi pun nădejdea sufletele bune şi 
credincioase lui Cristos, a căror petrecere este în ceruri (Fil 3, 20), cei ale căror gânduri şi simţuri sunt curate ca 

lacrima. Zadarnice, prin scurtimea lor, sunt toate mângâierile omeneşti; mângâierea adevărată, aducătoare de fericire, 
e cea simțită pe dinăuntru, izvorâtă din inima adevărului. Omul evlavios poartă pretutindeni, în sufletul său, pe Isus, 
aducătorul mângâierii adevărate; lui îi spune: "Ajută-mă, Doamne Isuse, în tot timpul şi în orice împrejurare. Aceasta 
să-mi fie toată mângâierea: de bună voie, să-mi doresc lipsa oricărei mângâieri omeneşti. lar dacă mângâierea ta nu se 
iveşte, cea mai mare mângâiere a mea să fie voia ta şi această dreaptă încercare". Căci nu fără sfârşit este mânia ta, 

şi nu veşnice sunt mustrările tale (Ps 102, 9). 


Orice griji ne-ar împovăra, să le încredințăm pe toate lui Dumnezeu 
Cartea a III-a, Despre mângâierea lăuntrică, Capitolul XVII 


1. Fiul meu, lasă-te în voia mea cu totul: Eu ştiu tot ceea ce este spre binele tău. Tu gândeşti omeneşte; de 
multe ori, în părerile tale, te laşi mânat de imboldul firii tale. 

2. Ai dreptate, Doamne, aşa este. Tu-mi porți de grijă mult mai mult şi mult mai bine decât aş putea să-mi port 
de grijă eu însumi. Stă ca frunza pe apă cel ce nu-şi încredințează toate grijile ţie. Doamne, dacă voința mea rămâne 
statornic, neclintit credincioasă ţie, vei face din mine tot ceea ce voieşti. Nu poate fi decât de bine tot ceea ce ai putea 
hotărî să faci cu mine. Dacă placul tău este să mă cufund în beznă, fie voia ta binecuvântată; dacă mă vrei scăldat în 
lumină, fii binecuvântat, din nou. Dacă binevoieşti să-mi dăruieşti mângâiere, fii binecuvântat; dacă voieşti să port 
jugul oropsirii, fii iarăşi binecuvântat. 

3. Da, fiul meu, astfel vreau să te ştiu, dacă doreşti să mergem pe acelaşi drum împreună. La fel de 
neprecupețit se cade să fii gata pentru suferinţă ca şi pentru bucurie. La fel de voios, gata pentru lipsă şi sărăcie, ca şi 
pentru belşug şi avuţie. 

4. Bucuros sunt gata, Doamne, să îndur pentru tine orice împrejurare pe care ai trimite-o asupra mea, ca să mă 
încerci. Mi-e tot una şi primesc din mâna ta, fără deosebire, binele şi răul, dulceaţa şi amărăciunea, veselia şi tristețea 
şi, pentru tot ceea ce mi se întâmplă, ție îţi aduc mulțumire. Fereşte-mă de orice păcat şi nu mă voi înspăimânta de 
moarte şi de iad în vecii vecilor. Atâta timp cât nu-ţi întorci fața de la mine, atâta timp cât nu mă ştergi din cartea 
vieţii, nici o vitregie şi nici o amărăciune nu va putea să-mi aducă vreo vătămare. 


Amărăciunile trecătoare se cer îndurate cu resemnare şi seninătate, după pilda lui Cristos 
Cartea a III-a, Despre mângâierea lăuntrică, Capitolul XVIII 


1. Fiul meu, am coborât din ceruri pentru mântuirea ta; am luat asupra mea haina durerii şi amărăciunii tale, 
nu pentru că ar fi trebuit s-o fac, ci din iubire; ca să înveţi pilda resemnării şi să poți purta fără crâcnire jugul 
suferințelor trecătoare. Căci, din clipa venirii mele pe pământ şi până în clipa morţii mele de pe cruce, n-am fost 
scutit de nici o durere. Am fost lipsit de foarte multe bunuri pământeşti; am îndurat necontenit sudălmi; am răbdat 
întristarea şi ocara; răsplata faptelor mele bune a fost nerecunoştința: la minuni mi s-a răspuns cu blesteme, la 
învățături, cu ponegriri. 

2. Pentru că în viaţa ta, Doamne, ai fost atât de răbdător - îndeplinind întru totul poruncile Tatălui tău - se 
cade ca şi eu, păcătos bicisnic, să fac după voia ta, îndurând cu resemnare - atât timp cât vei voi tu - jugul vieții 
acesteia iute destrămate, spre mântuirea mea. Chiar resimţită ca o povară, viața aceasta a fost totuşi înzestrată, prin 
darul tău, cu foarte multe merite; iar prin pilda ta şi a sfinților tăi, sarcinile ei ne sunt mai uşor de purtat; mult mai 
dătătoare de îmbărbătare decât în vremea Legii Vechi, când poarta cerului rămânea zăvorâtă, iar drumul într-acolo 
învăluit în umbră; când atât de puţini se îngrijeau să caute împărăţia cerurilor. Dar nici chiar ei, cei drepți şi vrednici 
de mântuire, nu puteau atunci - înainte de răscumpărarea plătită prin patima şi preasfânta ta moarte -, să intre în 
cereasca împărăție. 

3. O, câte mulţumiri aş fi dator să-ţi aduc pentru că mie şi tuturor credincioşilor ai binevoit să ne arăţi calea 
bună şi dreaptă spre împărăţia fără sfârşit! Într-adevăr, viaţa ta a devenit calea noastră şi, prin darul sfintei resemnări, 
ne putem acum îndrepta spre tine, cununa noastră. Dacă nu ai fi fost premergătorul şi învățătorul nostru, cine s-ar fi 

încumetat să meargă pe asemenea cale? Şi, vai, cât am fi fost cu toții văduviţi, fără lămurita pildă arătată tuturora de 
tine. Dar încă ne lăsăm pradă lâncezelii, după ce am văzut atâtea semne şi am ascultat atâta învățătură, ce ar fi fost 
dacă n-am fi avut lumina ta drept călăuză? 


Resemnarea față de nedreptăți şi călirea răbdării 
Cartea a III-a, Despre mângâierea lăuntrică, Capitolul XIX 


1. De ce tot vorbeşti astfel, fiul meu? Încetează de a fi văităreţ şi adu-ţi aminte de pătimirea mea şi de 
suferinţele sfinţilor. Încă nu te-ai împotrivit până la sânge (Evr 12, 4). Ceea ce ai suferit până acum nu-i mare lucru, 
dacă te gândeşti la alţii, care au îndurat cazne mai grele, trecuţi fiind prin ispitiri cumplite, prin amărăciuni nesfârşite, 
prin ciur şi dârmon încercaţi în toate felurile. Iată de ce e bine să te gândeşti din când în când la mai grelele suferinţe 
ale altora, ca să-ți simți sufletul uşurat din ananghie. lar dacă tot nu ţi se va părea lucru neînsemnat amărăciunea ta, 
întreabă-te dacă nu cumva lucrurile stau astfel datorită lipsei tale de resemnare şi răbdare. Mici sau mari, oricum ar fi 
amărăciunile, încearcă să înduri tot aleanul cu răbdare. 

2. Cu cât mai călit sufleteşte vei fi prin resemnare, cu atât mai înțelepte vor fi şi faptele tale, cu atât mai 
spornice vredniciile tale; obişnuinţa şi călirea lăuntrică îţi vor uşura, pe de altă parte, ducerea bărbătească a poverilor. 
Fereşte-te să spui: "Cine sunt eu să înghit atâtea de la cutare sau cutare; şi ce-am făcut eu ca să îndur una ca asta? 
Sunt ponegrit şi învinuit de lucruri care nici măcar nu mi-au trecut prin cap; din partea altuia aş mai zice; ba chiar cu 
toată resemnarea”. Asemenea păreri ar fi nerozie curată, căci cu gândul la oameni şi la ponegrire, pierzi din vedere 
însăşi virtutea răbdării, uiţi tocmai de Cel ce vine la urmă s-o răsplătească. 

3. Nu ştie ce-i adevărata resemnare cel care nu înţelege să sufere decât cum şi cât crede de cuviinţă, sau din 
partea cui socoteşte că-i cazul. Omul cu adevărat răbdător nu se uită de la cine vine nedreptatea: poate fi chiar mai 
marele său, sau unul de-o seamă cu sine, sau altul încă şi mai mic şi mai neînsemnat, pentru el e totuna dacă umilirea 
vine din partea unui om bun şi sfânt, sau, dimpotrivă, din partea unuia ticălos şi nevrednic; fără nici o deosebire, fără 
să ţină seama de la cine vine nedreptatea ce i se aduce, orice şi ori de câte ori i s-ar întâmpla, orice lucru potrivnic, el 
primeşte cu recunoştinţă totul din mâna lui Dumnezeu, dobândind astfel un câştig uriaş: într-adevăr, nimic din ceea 
ce suferă omul pentru Dumnezeu, - oricât de mic ar fi lucrul acela - nu rămâne fără vrednicie şi răsplată. 

4. Fii prin urmare gata de luptă, dacă doreşti să te bucuri de izbândă. Fără luptă nu vei putea niciodată ajunge 
la cununa biruinţei prin răbdare. Cine nu consimte să sufere, respinge încununarea. Dacă doreşti încununarea, luptă-te 
aşadar bărbăteşte, căleşte-te cu răbdare. Fără caznă n-ai cum să tinzi către odihnă, căci fără măsurare de puteri nu 
poate ajunge nimeni la biruință. 

5. Prin harul tău fă, Doamne, cu putință tot ceea ce firii mele omeneşti i se pare cu neputinţă. Tu ştii bine cât 
de slab sunt când e vorba de a îndura şi suferi şi cu câtă uşurinţă ultimul fleac ivit în cale mă abate din drum. Fă ca 
orice încercare şi amărăciune să mi se pară, pentru numele tău, plăcută şi de dorit; într-adevăr, a fi la ananghie şi a 
suferi pentru tine este tot ce poate fi mai folositor şi mai prielnic. 


Să ne recunoaştem slăbiciunea în fața amărăciunilor vieții 
Cartea a III-a, Despre mângâierea lăuntrică, Capitolul XX 


1. Împotriva mea voi mărturisi nedreptatea mea (Ps 31, 5); voi mărturisi, Doamne, şubrezenia mea înaintea 
feţei tale. De câte ori un lucru de nimic ajunge să mă descumpănească şi să mă întristeze! lau dârze hotărâri pentru 
viitor; dar, de îndată ce se iveşte o ispită cât de mică, mă pomenesc la ananghie mare. Uneori dintr-un fleac se naşte o 
ispită dintre cele mai puternice; ajunge, alteori, cea mai mică suflare de vânt, ca - de bine ce m-am socotit la adăpost 
-, să mă pomenesc ca şi răsturnat din picioare. 

2. Vezi, Doamne, cât de şubred sunt şi lesne de vătămat în slăbiciunea mea. Fie-ţi milă şi smulge-mă din tină, 
ca să nu mă cufund (Ps 118, 157), ca să nu rămân părăsit până la urmă. Aceasta mă chinuieşte şi mă face de ruşine 
înaintea ochilor tăi, să mă ştiu atât de şubred şi de neputincios împotriva patimilor. Şi chiar dacă nu consimt deplin, 

lupta asta mă frământă şi mă sfârşeşte, căci istovitor e să-ţi duci zilele în luptă fără de oprire. Îmi cunosc cel mai bine 
slăbiciunea din aceea că gândurile rele mai des îmi dau târcoale, şi mult mai rar mă lasă în pace. 

3. Atotputernice Doamne, Dumnezeul lui Israel, pavăza sufletelor credincioase, priveşte la cazna şi durerea 
slujitorului tău, ajută făptura ta în tot ce întreprinde! Întăreşte-mă cu putere de sus, ca omul cel vechi şi şubrezenia 
cărnii să nu poată birui asupra spiritului, încă nesupus cu desăvârşire: e lupta de zi cu zi, mereu reîncepută, împotriva 
aceluiaşi duşman, până la ultima suflare a vieților noastre, ţesute din lacrimi şi amărăciune. Căci vai şi amar de viața 
aceasta, pururi însoţită de umbra suferinţei, de oropsiri şi necazuri, la fiece pas pândită de cursele vrăjmaşului! Într- 
adevăr, nu apucăm să răsuflăm bine după apăsarea unui necaz sau a unei ispite, că altele încep să dea năvală; mai 
mult chiar, nici nu încetează cu totul un val, că altele se abat fără de veste, mai puternic încă, asupra capului nostru. 

4. Te întrebi, cum poate fi îndrăgită o astfel de viață, plină de atâta alean şi amărăciune, păscută de atâtea 
nenorociri şi primejdii? Cum poate fi numită viaţă, ceea ce nu conteneşte să dea naştere la urgisire şi moarte? Dar iată 
că omul iubeşte totuşi viața aceasta şi mulți se străduiesc din răsputeri să afle desfătări în ea. Unii adesea o vorbesc de 
rău, recunoscând că e amăgitoare şi plină de zădărnicii, dar nu la fel de uşor e gata omul să se despartă de ea, supus 
încă pintenului preaputernic al poftei şi imboldurilor trupului. E drept că unele lucruri stârnesc plăcere, altele, dezgust 
şi dezamăgire. Pofta trupului, pofta ochilor şi trufia vieții (1 In2, 16) trag omul la iubirea lumii trecătoare; în schimb 
caznele şi amărăciunile venind, pe drept, la urmă, fac să încolţească în inimă sila şi lehamitea de viaţă şi de lume. 

5. ŞI totuşi - durere! - un fleac de desfătare învinge cât ai clipi din ochi cugetul robit încă lumii, şi el vede 
plăceri în ghimpele cărnii (lov 30, 7), căci nu mai are nici ochi nici gust pentru dulceaţa lui Dumnezeu şi frumuseţea 
lăuntrică a virtuţii. În schimb, cei ce ştiu să disprețuiască lumea cu totul, cei ce se străduiesc cu sârguință sfântă să-şi 
trăiască viaţa închinând-o lui Dumnezeu, aceştia cunosc dulceața dumnezeiască, făgăduită tuturor celor ce întorc cu 
adevărat spatele lumii; ei ştiu cât de mare este rătăcirea acesteia şi cât de felurite chipurile amăgirilor ei. 


Dincolo de toate bunurile şi darurile, liniştea să ştim să ne-o căutăm în Dumnezeu singur 
Cartea a III-a, Despre mângâierea lăuntrică, Capitolul XXI 


1. În toate şi peste toate, liniştea sufletului se cade căutată în Dumnezeu singur, deoarece nimeni altul decât EI 
nu este, pentru toţi sfinții, limanul adevăratei odihne. Preadulce şi preabune Isuse, dă-mi, te rog, harul de a-mi afla 
odihna şi liniştea în tine, mai presus de orice făptură; să însemni pentru mine mai mult decât sănătatea şi frumuseţea, 
mai mult decât orice onoruri şi orice cinste, mai mult decât toată puterea şi toate demnitățile, mai mult decât toată 
iscusinţa şi ştiinţa, mai mult decât toate bogățiile, meşteşugurile şi priceperile omeneşti; mai mult decât toate 
simțămintele de bucurie şi voie bună, mai mult decât bunul nume şi faima mea, mai mult decât orice mângâiere şi 
dezmierdare, mai mult decât toate speranţele şi făgăduinţele, mai mult decât orice vrednicie şi dorință, mai mult decât 
toate darurile izvorâte din nesfârşita ta mărinimie;, mai mult decât toate bucuriile şi decât toată fericirea la care mintea 
mea ar putea să năzuiască; mai mult decât toți îngerii şi arhanghelii şi decât toate cetele oștirii cereşti, mai mult decât 
tot ce se vede şi nu se vede; mai mult decât orice lucru în afara ta, Doamne, Dumnezeul meu. 

2. Căci bunătatea ta, Dumnezeule, covârşeşte cu totul zestrea bunătăților acestui pământ: Tu singur eşti 
preaînalt, Tu singur atotputernic, Tu singur însemni toată plinătatea, Tu singur îţi ajungi ție însuți; Tu singur însemni 
tot ce poate fi mai dulce şi mai alinător pe lume; Tu singur depăşeşti orice frumuseţe, bunătate şi dragoste; Tu singur 
depăşeşti neînchipuit de mult orice nobleţe şi mărire: în tine, pe vecie şi dintotdeauna, toate bunătățile se află laolaltă 
în starea desăvârşirii. lată de ce mărunt, neînsemnat şi neîndestulător e orice lucru ca atare, chiar darul tău fiind; la fel 
şi tot ceea ce ne descoperi sau ne făgăduieşti, în afară de vederea feței tale şi de contopirea deplină cu tine: căci inima 
mea n-ar putea să-şi afle adevărata odihnă şi desăvârşita mulțumire în afara ta, Doamne, dincolo de orice alte daruri şi 
de toate făpturile tale. 

3. O dulce Mire al sufletului meu, Isuse, iubitor preacurat, Stăpân şi Domn al tuturor făpturilor lumii, cine-mi 
va da aripile adevăratei libertăţi, să pot zbura până la tine şi în tine singur să-mi găsesc odihna? Când, într-un sfârşit, 
îmi va fi dat să mă pot cu totul consfinți ție, să pot vedea cu ochii mei cât eşti de dulce, Doamne, Dumnezeul meu? 
Când mă voi putea reculege cu totul întru tine, în aşa fel încât iubirea ta să topească toate simţurile mele şi să te am 
pe tine mai presus de orice simţ şi rost trupesc, într-un chip fără pereche? Acum mi se întâmplă adeseori să plâng şi 
suspinul meu de durere îmi însoţeşte pururi paşii: căci multe sunt relele ce se întâmplă în această vale a amărăciunii, 

aducându-mi într-una tulburare, alean şi întunecare; ele îmi presară calea cu piedici şi amăgiri; mă înşeală şi mă prind 
în cursă, împiedicându-mă să mă îndrept spre tine, oprindu-mă de la bucuria îmbrățişării tale, de care au parte 
sufletele celor fericiţi. Suspinul meu, amărăciunile şi oropsirile atâtor suflete de pe pământ să ajungă la inima ta şi s-o 
înduplece. 

4. O, Isuse, lumină a slavei fără moarte, mângâiere a sufletelor călătoare, glasul meu amuţeşte înaintea feţei 
tale: tăcerea mea e cea care-ţi vorbeşte. Mult va mai întârzia să vină Domnul meu la mine? O, de s-ar apleca mai 
curând asupra slujitorului său sărman şi nemernic, ca să-i dăruiască o rază de bucurie! De i-ar întinde mâna să-l scape 
de alean şi ananghie! Vino, Doamne, vino: căci fără tine el nu poate fi fericit nici o zi şi nici măcar un singur ceas al 
vieţii: Tu eşti bucuria mea şi fără tine masa mea e goală. Sunt un oropsit, întemnițat, prins în cătuşe, în aşteptarea 
clipei când mă vei readuce la viaţă, prin darul luminii tale descătuşându-mă din întuneric şi arătându-mi surâsul feţei 
tale. 

5. Facă ceilalți ce vor vrea; în loc de tine, să caute ce le place: eu unul nu vreau şi n-am să vreau nici o altă 
plăcere în afara ta, Tu, singurul meu Dumnezeu, nădejdea mea, mântuirea mea veşnică. Nu voi tăcea şi nu voi conteni 
să te rog, până când nu-mi vei răspunde, până ce nu mă vei rechema în harul tău. 

6. lată-mă, Doamne, aici, de față înaintea ta, ca o slugă credincioasă. Lacrimile tale, dorințele sufletului tău, 
umilinţele la care te-ai supus, amărăciunile inimii tale zdrobite de durere, acestea toate mi-au înmuiat cerbicia şi m-au 
adus la tine. 

7. Şi am spus: Doamne, te-am strigat, te-am dorit şi te-am vrut, gata fiind să mă lepăd de toate pentru tine. 
Dar Tu eşti cel ce m-ai chemat şi îmbiat să te caut. Fii binecuvântat, Doamne, pentru aceasta, căci ţi-ai arătat 
bunătatea față de sluga ta, după belşugul nesfârşit al îndurărilor tale. Ce-ar mai putea să adauge sluga ta, decât să se 
umilească până la pământ înaintea feţei tale, aducându-şi aminte, până la sfârşitul zilelor ei, de răutatea şi nemernicia 
sa? Eşti neasemuit mai mult decât toate minunățiile cerului şi ale pământului. Lucrările tale sunt minunat de bune, 
judecăţile tale drepte, pronia ta le cârmuieşte pe toate. Slavă şi laudă ţie, Înţelepciune a Tatălui: buzele mele, sufletul 
meu, odată cu toată făptura, să-ţi aducă laude pururi. 


Să nu dăm niciodată uitării mulțimea binefacerilor lui Dumnezeu 
Cartea a III-a, Despre mângâierea lăuntrică, Capitolul XXII 


1. Deschide, Doamne, inima mea asupra legii tale şi fă să pot umbla pe cărările poruncilor tale. Fă să pot 
înțelege voinţa ta şi, cu multă ascultare şi cu toată luarea aminte, să pot purta pururi în mine amintirea tuturor 
binefacerilor tale şi a fiecăreia în parte, ca astfel să-ţi pot aduce mereu prinosul cuvenit de mulțumire. Nu pot să nu 
recunosc că nu sunt în stare să-ți aduc mulțumire cum se cuvine nici măcar pentru cea mai mică dintre binefacerile 
tale. Sunt mult mai prejos decât toate bucuriile pe care mi le împărtăşeşti şi, ori de câte ori mă gândesc la mărirea ta, 
mintea şi sufletul amuţesc în mine. 

2. Toate câte le avem, - de la trup şi de la suflet, tot ceea ce ne este dat să avem, pe din afară sau pe dinăuntru, 
de la fire sau de la har, - toate sunt binefaceri izvorâte din tine, toate vorbesc despre bunătatea, dărnicia şi sfinţenia ta, 
de la care purcede tot lucrul de care noi, făpturile tale, ne bucurăm. Şi chiar dacă unii primesc mai multe, alții mai 
puţine, toate, oricum, purced de la tine, şi nici o fărâmă din nimic nu poate veni nimănui decât tot de la tine. Iar cel ce 
primeşte cumva o parte mai mare, nu se poate făli ca şi când şi-ar fi primit darul de la sine, nu se poate înălța pe sine 
peste ceilalți, nu poate, pe cei mai puțin avuţi decât el, să-i jignească: mai mare şi mai bun cu adevărat este cel care îşi 
însuşeşte cel mai puţin din ceea ce are şi care, multumind lui Dumnezeu pentru toate, se umileşte pe sine din toată 
inima. Tot astfel, cel ce se pune pe sine mai prejos decât toţi ceilalți, socotindu-se cel mai puţin vrednic din toți, acela 
e cel mai vrednic şi cel mai în măsură să primească darurile cele mai mari. 

3. Cel ce primeşte mai puţin nu trebuie să se întristeze nici să se supere sau să fie invidios: pe tine, 
Dumnezeule, el trebuie şi mai mult să te caute şi bunătatea ta să ţi-o laude mai mult încă, deoarece împarți cu atâta 
mărinimie, în dreapta şi în stânga, fără să te uiţi la vrednicia anume a cuiva. Toate purced de la tine: iată de ce, în 
toate, se cade să fii lăudat. Tu ştii cel mai bine ceea ce-i mai potrivit şi mai prielnic fiecăruia: Tu ştii de ce cutare se 
cade să primească oblăduire mai multă, cutare mai puțină; acestea toate sunt rosturi pe care nu noi, ci Tu le ştii şi le 
cumpăneşti, căci vredniciile fiecăruia doar ţie îți sunt întru totul cunoscute. 

4. lată de ce, Doamne Dumnezeul meu, văd un mare bine în faptul că nu am parte de belşug de daruri 
bătătoare la ochi, care să atragă asupra mea cinstea şi uimirea celorlalți; ca, văzând sărăcia şi nemernicia mea, să nu 
iau nimic din ceea ce mi se întâmplă drept o pacoste sau o pricină de a fi ursuz, posac ori trist; ci dimpotrivă, să mă 
bucur şi să fiu voios; căci Tu, Doamne, ţi-ai ales prieteni şi slujitori dintre cei săraci şi smeriți, din rândul celor 
dispreţuiți de lumea aceasta. Cea mai bună dovadă sunt înşişi apostolii tăi, pe care i-ai rânduit mai mari peste întregul 
pământ (Ps 44, 17). Şi, cu toate acestea, viaţa lor pe pământ a fost fără vrajbă, curată şi umilă în totul, ştiut fiind că s- 
au bucurat chiar să sufere batjocură pentru numele tău (Fapte 5, 41) şi că au îmbrățişat cu multă dragoste tocmai 
acele lucruri de care lumea se îngrozeşte. 

5. Nimic, într-adevăr, nu trebuie să aducă mai multă bucurie celui care te iubeşte şi îți cunoaşte binefacerile 
decât tocmai îndeplinirea voinţei tale şi primirea fără şovăire a hotărârilor luate de tine din vecie; până într-atât încât 
omul să primească bucuros să fie ultimul, acolo unde oricine şi-ar dori să fie primul; să fie împăcat şi mulțumit la fel 
de bine cu locul de pe urmă cum ar fi cu locul din frunte; să nu se simtă jignit de înjosiri şi ocări; să ţină la bunul său 
nume la fel de puțin pe cât ar ţine altul de mult la faimă şi glorie. Pentru că voia ta şi cinstea numelui tău se cade să 
treacă mai înainte de orice: ele trebuie să dea sufletului mai multă mângâiere şi plăcere decât toate darurile şi 
binefacerile primite până acum sau de acum încolo. 


Patru sunt chezăşiile păcii 
Cartea a III-a, Despre mângâierea lăuntrică, Capitolul XXIII 


1. Fiul meu, iată că a sosit clipa când te voi îndruma pe calea păcii şi a adevăratei libertăți. 

2. Fă, Doamne, după cuvântul tău, căci nici o plăcere nu poate fi, pentru mine, mai mare. 

3. Dă-ţi, fiul meu, toată silinţa să faci mai curând voia altuia decât voia ta. Să-ţi placă să te bucuri mai curând 
de puțin decât de zestre mare. Caută-ţi întotdeauna un loc mai jos şi pune-te mereu mai prejos de ceilalți. Alege 
întotdeauna voinţa lui Dumnezeu şi roagă-te ca ea să se îndeplinească fără precupeţire şi în sufletul tău. Cel ce face 
astfel păşeşte pe calea păcii şi liniştii. 

4. Doamne, pe cât de scurte aceste câteva cuvinte, pe atât de pline de miez pentru propăşirea mea întru 
desăvârşire! Nu vorbe multe, ci pline de rost, de rod şi de înţeles. De-aş putea să le păzesc cu sfințenie, nu m-aş 
tulbura cu atâta uşurinţă. Într-adevăr, de câte ori mă neliniştesc şi mă simt abătut, îmi dau seama că, de fapt, n-am 
făcut altceva decât să mă îndepărtez de la această învăţătură. Tu, însă, care poţi face orice şi care ţii atât de mult la 
propăşirea sufletului, sporeşte harul în mine, să pot fi la înălțimea cuvântului tău şi să-mi desăvârşesc mântuirea. 


Rugăciune pentru îndepărtarea gândurilor rele 

5. Doamne Dumnezeul meu, nu te îndepărta de mine; Dumnezeule, îndreaptă-ţi privirea şi ajutorul spre mine 
(Ps 70, 12): căci iată, au năvălit asupra mea fel de fel de gânduri şi temeri chinuitoare. Cum să scap nevătămat de ele? 
Cum să le înfrâng? 

6. Voi păşi înaintea ta - zice Domnul - pe mai marii falnici ai lumii îi voi smeri (Is 45, 2). Voi deschide 
lacătele carcerei tale şi-ţi voi descoperi tainiţa celor mai ascunse lucruri. 

7. Fă, Doamne, precum spui; şi se vor spulbera, în fața privirii tale, toate gândurile rele. Aceasta-i singura mea 
nădejde: să pot alerga la tine, în orice amărăciune, să-mi pun toată încrederea în tine, să te strig în ajutor din adâncul 
inimii ŞI, în răbdare, să aştept oblăduirea mângâierii tale. 


Rugăciune pentru luminarea cugetului 

8. Luminează-mă, bunule Isuse, cu darul lăuntric al razei tale şi risipeşte din lăcaşul inimii mele umbra 
oricărei bezne. Înfrânează gândurile mele rătăcitoare, spulberă ispitele care năvălesc asupra cugetului meu. Luptă cu 
toată puterea, în numele meu, alungă fiara - vreau să spun focul poftelor pârjolitoare -, ca pacea să se întemeieze pe 
tăria ta (Ps 121, 7) şi mulţimea laudelor tale să se înalțe în lăcaşul cel sfânt - adică într-o conştiinţă curată. 
Porunceşte Tu vârtejului şi furtunii; spune Tu talazurilor - Staţi; şi viforului: - Nu sufla; şi se va face linişte mare. 

9. Trimite lumina ta şi adevărul (Ps 42, 3), ca să strălucească asupra întregului pământ: căci un pământ sterp 
şi pustiu rămân, dacă nu primesc roua luminilor tale. Revarsă harul tău de sus, spală inima mea cu stropii veniţi din 
cer; deschide zăgazurile tale, revarsă asupra țărânii uscate darul apei, ca glia să rodească belşug de bunătate. Înalță 
cugetul meu împovărat de jugul atâtor păcate şi trage către înalt toate dorinţele mele, ca, atingând o dată dulceața 
fericirii cereşti, să nu mai simtă decât dezgust pentru cele pământeşti. 

10. Scapă-mă şi smulge-mă din braţele oricăror alintări trecătoare, venite din partea făpturilor, căci nimic pe 
lume nu poate stinge şi alina dorința mea arzătoare. Leagă-mă de tine prin legătura strânsă a dragostei, căci Tu singur 
poţi îndestula pe cel ce te iubeşte, şi, în afara ta, zadarnice şi amăgitoare rămân toate. 


Păzeşte-te de a iscodi şi judeca viața celorlalți 
Cartea a III-a, Despre mângâierea lăuntrică, Capitolul XXIV 


1. Fiul meu, fereşte-te de urâtul nărav de a te amesteca în cele ce nu te privesc şi nu-ţi bate capul cu griji 
deşarte. Ce-ţi pasă de una şi de alta? Tu urmează-mă pe mine (n 21, 22). Ce te priveşte dacă cutare e aşa sau 
altminteri; dacă cutare face aşa şi pe dincolo, sau vorbeşte ba una, ba alta? Nu vei avea de dat socoteală pentru alții, ci 
pentru tine doar. Prin urmare, de ce să te amesteci? Iată, eu le ştiu şi le cunosc pe toate, şi nimic din ceea ce se petrece 
sub soare nu-mi scapă; eu văd ce ştie, ce gândeşte, ce vrea şi încotro tânjeşte fiecare. Acestea toate, aşadar, mă 
privesc numai pe mine; cât despre tine, vezi-ți de ale tale în bună pace şi lasă-l pe cel ce se amestecă să-şi bată capul, 
să se zbuciume cât pofteşte. Asupra lui se întoarce negreşit tot ceea ce ar face sau ar spune, căci iată, nimic nu-mi 
scapă. 

2. Nu alerga după oblăduirea numelor cu vază şi trecere, nici după prieteşuguri cu ghiotura, nici după semne 
de iubire osebită din partea oamenilor. Toate acestea buimăcesc şi zăpăcesc cugetul, aruncând asupra inimii umbră şi 
întunecare. Bucuros ţi-aş împărtăşi din cuvintele mele şi ți-aş descoperi taine ascunse, dacă ai aştepta, cu râvnă în 
suflet, să mă ivesc lângă tine şi mi-ai deschide uşa inimii tale. Fii gata mereu, de strajă în rugăciune, şi smereşte-te în 
toate. 


În ce Stă pacea trainică a inimii şi adevărata propăşire lăuntrică 
Cartea a III-a, Despre mângâierea lăuntrică, Capitolul XXV 


1. Fiul meu, nu uita de cuvintele mele: Pacea mea v-o las vouă, pacea mea o dau vouă; nu aşa cum v-o dă 
lumea v-o dau vouă (In 14, 27). Toţi îşi doresc tihna şi pacea, dar nu toți se îngrijesc de cele ce ţin de pacea 
adevărată. De pacea mea se bucură cei umili şi cu inima blajină. De pacea mea te vei bucura deprinzând îndelunga 
răbdare. Ascultând glasul meu şi urmând poruncile sale, te vei putea bucura de belşug de pace. 

2. Ce să fac, aşadar? 

3. În orice împrejurare supraveghează-ți faptele şi cuvintele şi caută să-ţi călăuzeşti toate gândurile şi 
intențiile astfel încât mie singur să-mi faci plăcere, iar în afară de mine să nu-ți doreşti şi să nu cauţi nimic. Cât 
priveşte vorbele şi faptele celorlalţi, nu te grăbi niciodată cu judecăţi nesăbuite şi nu te amesteca niciodată în lucruri 
şi treburi ce nu te privesc; astfel făcând, aproape cu neputinţă va fi să-ți pierzi vreodată liniştea. Dar a nu resimți 
niciodată nici un fel de tulburare, a nu fi atins de nici un fel de amărăciune a inimii sau neplăcere a trupului, acestea 
nu țin de timpul trecător al acestei vieţi, ci de zestrea păcii şi liniştii eterne. Prin urmare, nu te grăbi să crezi că ai 
găsit cumva adevărata pace, doar pentru faptul că nu te simți, vremelnic, împovărat de nici un necaz; nu-ți închipui că 
totul merge bine, doar pentru faptul că nu întâmpini nici o potrivnicie; nu crede că toate sunt desăvârşite, doar pentru 
că s-au întâmplat să-ţi meargă strună, aşa cum ţi-ai dorit. Ar fi de asemenea greşit să socoteşti că ai avea de ce să te 
lauzi sau să te crezi iubit într-un chip aparte, doar pentru faptul că evlavia ţi-a fost uşoară şi dulce: într-adevăr nu 
acestea sunt dovezile adevăratului om virtuos, nu în ele stă chezăşia propăşirii şi desăvârşirii. 

4. Dar în ce, Doamne? 

5. În lăsarea pe mâna lui Dumnezeu, încredințându-te voinţei sale cu totul şi din toată inima; nerâvnind la ale 

tale nici mici nici mari, nici pe pământ, nici pentru veşnicie; astfel încât să poţi rămâne netulburat la față, la bine şi la 
rău, mulțumind lui Dumnezeu pururi, păstrându-ți cumpătul, orice s-ar întâmpla. Dacă te vei arăta atât de puternic şi 
de neclintit în nădejde încât, chiar lipsit de mângâierea lăuntrică, să-ți oțeleşti inima pentru a face față la suferințe mai 
mari încă; dacă nu vei căuta dezvinovăţiri, cum că nu s-ar cădea ca tocmai tu să suferi atâta; dacă, dimpotrivă, îmi vei 
da mie întotdeauna dreptate, lăudându-mă pentru toate hotărârile mele - atunci se va putea spune, şi pe drept cuvânt, 
că ai păşit cu adevărat pe calea sigură a păcii şi nu va fi nici o îndoială că te vei bucura de vederea feţei mele. În cele 
din urmă, dacă vei ajunge la lepădarea de sine perfectă, fii încredinţat că te vei bucura de pace bună şi netulburată, pe 
cât e cu putință omului să guste pe acest pământ. 


Darul nepreţuit al libertăţii interioare, pentru a cărui dobândire rugăciunea e mai de folos decât citirea din 
cărți 
Cartea a III-a, Despre mângâierea lăuntrică, Capitolul XXVI 


1. Doamne, este adevărat, îndatorirea omului care tinde la desăvârşire este să nu slăbească niciodată veghea 
sufletului său pentru cele de sus: apăsat de povara multor griji, să-şi ducă totuşi zilele ca şi când nimic nu l-ar 
împovăra; nu însă cu nesimţire, ci prin marele dar al libertăţii lăuntrice, adică dezlipit de orice legătură nesăbuită față 
de făpturi. 

2. Te rog cu toată stăruința, bunul meu Dumnezeu, apără-mă de grijile acestei vieți trecătoare; fă să nu mă las 
prins în cursele ei; fereşte-mă de prea mare îngăduință față de nevoile trupului, ca să nu cad în mrejele plăcerii; 
izbăveşte-mă de orice piedică sufletească, încât să nu mă las abătut de amărăciune şi să cad. Nu-i vorba de acele 
lucruri la care râvneşte cu toată înfocarea deşertăciunea lumii, ci de acele ponoase care, prin blestem şi obştească 
osândă, apasă ca un jug asupra sufletului slujitorului tău, împiedicându-l să păşească aşa cum şi-ar dori, în fiecare 
clipă, pe calea libertăţii spiritului. 

3. O, Dumnezeul meu, nespus de bun şi plin de iubire, întoarce-mi în amărăciune orice mângâiere trupească, 
ce stă şi mă stinghereşte, împiedicându-mă de la îndrăgirea celor eterne; acele lucruri care îmi întind, amăgitoare, 
ispita unor desfătări de o clipă, ca să mă tragă la rău. Fă, Doamne, să nu mă las biruit de carne şi sânge, să nu mă las 
amăgit de slava lumii iute-trecătoare, să nu mă las prins în laţul plin de vicleşug al diavolului. Dă-mi tăria să mă 
împotrivesc, dă-mi răbdarea de a îndura, statornicia de a ţine drumul până la capăt. În locul tuturor alintărilor lumii, 
dăruieşte-mi dulceaţa fără seamăn a Spiritului tău şi în locul iubirii trupeşti, dă-mi dragoste pentru numele tău. 

4. Căci iată, hrana, băutura, îmbrăcămintea şi celelalte bunuri trebuincioase trupului ca un reazem, apasă 
totuşi ca o povară asupra sufletului înfocat de râvnă. Dă-mi harul de a mă putea folosi de aceste uşurări cu toată 
cumpătarea şi să nu mă leg de nici una prin dorinţe neînfrânate. Nu-i îngăduit să lepăd toate acestea, căci firea îşi cere 
micul ei drept la viață; dar a râvni la lucruri de prisos, dătătoare de prea mare plăcere, nu-i îngăduit de sfânta lege: 
altminteri, trupul s-ar obrăznici, răzvrătindu-se împotriva sufletului. Ținând cumpăna între aceste două căi, mâna ta să 
mă călăuzească şi să mă îndrume, ca nimic din cale afară să nu săvârşesc. 


Iubirea de sine e o mare frână în calea spre dobândirea celui mai înalt bine 
Cartea a III-a, Despre mângâierea lăuntrică, Capitolul XXVII 


1. Fiul meu, pentru a câştiga totul, jertfeşte totul, neoprind pentru tine nimic. Să ştii bine că iubirea de sine e 
lucrul cel mai vătămător dintre toate. După felul cum ţii la ceva sau tânjeşti după vreun lucru, lucrul acela te va robi 
în parte sau cu totul. Dacă iubirea ta va fi curată, limpede, bine cumpănită, nu vei ajunge niciodată robul lucrurilor. 
Nu râvni la ceea ce nu se cade să dobândeşti; nu dobândi ceea ce ți-ar putea împiedica ori stânjeni libertatea lăuntrică. 
De ce, prin urmare, şovăi? Dăruieşte-te mie cu totul, din adâncul inimii tale, cu tot ce ţi-ai putea dori să dobândeşti 
vreodată. 

2. Pentru ce te macini în zadarnică întristare? De ce te zbuciumi cu griji de prisos? Lasă-te cu totul în voia 
mea şi nu vei suferi nici un fel de vătămare. Dacă umbli ba după una, ba după alta, dacă ţii să fii ba aici, ba acolo, 
gândindu-te cum o să-ți fie mai bine şi mai plăcut, nu vei gusta niciodată liniştea, şi niciodată nu vei fi scutit de 
frământări şi de teamă; nimic pe lume nu-i fără cusur şi în orice loc te-ai afla, se va găsi şi cine să ți se pună 

împotrivă. 

3. Nu te vei pricopsi niciodată dobândind bunuri dinafară, pe care mereu să le înmulţeşti cu nemiluita; mai 
curând disprețuiește asemenea lucruri, retează legăturile tale cu ele, pliveşte bine inima ta. Nu doar de bani ori de 
avere, ci şi de pofta de a fi proslăvit, de gustul laudelor deşarte şi al tuturor acelor lucruri care trec şi se duc, o dată cu 
lumea. Prea puţin îți prieşte, prea puţin reazem îți dă locul unde te afli, dacă lipseşte spiritul şi râvna; iar mult căutata 
pace a sufletului va fi şubredă şi vremelnică, dacă starea inimii tale va fi lipsită de adevărata ei temelie - adică de 
mine; locurile le poţi schimba, dar nu vei deveni mai bun şi mai vrednic pentru aceasta. O dată ivit prilejul, şi o dată 
primită ispita, vei da iarăşi de lucrul de care ai fugit, şi mai rău încă. 


Rugăciune pentru curățirea inimii şi dobândirea înţelepciunii cereşti 

4. Întăreşte-mă, Doamne, prin harul Duhului Sfânt. Dă tărie omului lăuntric din mine şi scapă inima mea de 
orice îngrijorare fără rost şi de orice spaimă; fă să nu mă las ademenit de feluritele dorințe şi pofte ce mă trag ba la 
lucruri fără nici un preţ, ba la altele scumpe: fără să le pot vedea pe toate drept ceea ce sunt, ca vremelnice şi 
trecătoare, şi pe mine însumi, trecător la rândul meu, o dată cu ele: căci nimic nu-i stătător sub soare, toate sunt 
amăgire şi întristare pentru suflet. O, cât este de înţelept cel ce judecă astfel! 

5. Dă-mi, Doamne, înţelepciunea cerească, fă să pot învăţa să te caut şi să te găsesc pe tine mai înainte de 
orice; mai presus de toate să te ştiu gusta şi iubi; pe toate celelalte, după rosturile înțelepciunii tale, aşa precum sunt, 
să le înţeleg. Dă-mi cuminţenia de a ocoli vicleşugul linguşirilor şi de a răbda cu tărie toată împotrivirea: căci mare 
înțelepciune este să nu-şi lase omul inima tulburată de larma cuvintelor, să nu-şi lase urechea pradă încântării 
Sirenelor: doar astfel, pe cărarea deschisă, pasul omului poate înainta în siguranță. 


Împotriva limbilor clevetitoare 
Cartea a III-a, Despre mângâierea lăuntrică, Capitolul XXVIII 


1. Fiul meu, nu pune la inimă dacă unii au despre tine păreri rele, sau dacă vorbesc despre tine aşa cum nu-ţi 
place. Se cuvine să ai tu însuţi despre tine o părere şi mai rea, socotindu-te mai plin de scăderi şi de metehne decât 
toți ceilalți. Ducând o viață lăuntrică, prea puţin o să-ţi pese de vorbele aruncate în vânt. Căci nu mică-i cumințenia 
celui ce ştie să tacă la vreme rea şi de amărăciune, întorcându-şi atunci inima către mine, fără să se sinchisească şi 
fără să se lase tulburat de judecăţile oamenilor. 

2. Pacea sufletului tău să nu depindă de gura lumii: şi dacă te-ar vorbi de bine, şi dacă te-ar vorbi de rău, tu tot 
acelaşi om rămâi, fără nici o schimbare. Unde-i adevărata pace şi unde-i adevărata glorie? Oare nu la mine se găsesc 
acestea? Tocmai de aceea, cel ce nu ţine să facă pe plac oamenilor, nici nu se teme de a le displace, acela se va bucura 
de multă pace. Într-adevăr, din iubirea fără frâu şi din teama fără rost se naşte toată tulburarea şi frământarea inimii 
omeneşti şi toată buimăcirea minţii. 


Dumnezeu trebuie chemat într-ajutor şi binecuvântat în toate clipele de cumpănă 
Cartea a III-a, Despre mângâierea lăuntrică, Capitolul XXIX 


1. Fie numele tău binecuvântat în veac, Doamne (lov 3, 23), pentru că ai vrut să mă încerci prin această ispită. 
Dacă nu pot fugi de ea, pot şi trebuie să fug la tine după ajutor, ca răul să fie întors în bine. Doamne, iată, trec prin 
clipe de amărăciune şi inimii mele nu-i este bine: mă zbat din greu sub pintenul de foc al patimi rele. Ce aş putea să 
spun acum, Părintele meu iubit? Sunt prins la strâmtorare ca într-un cleşte. /zbăveşte-mă de ceasul acesta! Dar 
pentru aceasta am venit în ceasul acesta (In 12, 27), ca Tu să fii lăudat, eu să fiu umilit şi, prin harul tău, izbăvit. 
Îndură-te, Doamne, şi izbăveşte-mă (Ps 32, 14), căci sunt neajutorat şi sărac: pe unde s-o apuc fără tine? Dă-mi, 
Doamne, răbdare, şi de astă dată. Ajută-mă, Dumnezeul meu, şi nu mă voi teme de nimic, oricât de mari ar fi poverile 
şi jugul care mă apasă. 

2. Şi ce-aş mai putea spune în această împrejurare? Doamne, facă-se voia ta (Mt 6, 10; 25, 42). Pe drept mă 

aflu trecut prin încercări şi prin amărăciune. Într-adevăr, mi se cade să îndur - măcar de-aş îndura cu răbdare -, până 
când acest vifor rău va trece şi cerul se va însenina din nou! Puternică şi preaputernică e mâna ta - ea poate lua de la 
mine până şi pacostea acestei ispite, îi poate domoli puterea, să nu cad - aşa cum şi mai înainte ai făcut, Dumnezeul 
meu, atât de bun şi milostiv cu mine. Cu cât mie mi-e mai grea, cu atât îţi este ție mai uşoară: schimbarea dreptei 
celui Preaînalt (Ps 76, 10). 


Să cerem ajutorul lui Dumnezeu, aşteptând cu încredere recăpătarea harului pierdut 
Cartea a III-a, Despre mângâierea lăuntrică, Capitolul XXX 


1. Fiul meu, Eu sunt Domnul care dau tărie în ziua amărăciunii (Nahum 1, 7). Nu te sfii să vii la mine, ori de 
câte ori te vei afla la strâmtorare. Ceea ce stânjeneşte cel mai mult primirea mângâierii cereşti e faptul că nu te 
grăbeşti cu rugăciunea. Într-adevăr, mai înainte să-mi cazi mie în genunchi, încerci ici şi colo, alte alinări, uşurare în 
lucruri din afară, şi toate fără rost; până când înţelegi că Eu sunt cel ce izbăveşte pe cei ce-şi pun nădejdea în mine, şi 
că, în afara mea, nu este ajutor puternic, nici povaţă bună, nici tămăduire temeinică. Iar după ce sufletul îşi revine, 
după furtună, întremează-te în lumina îndurării mele, căci sunt alături de tine (zice Domnul), gata nu numai să refac 
totul în întregime, dar din belşug să adaug şi prisos, pe deasupra. 

2. Doar nu-ţi închipui că ar fi ceva cu neputinţă pentru mine, sau că m-aş putea asemui cu cei ce zic una şi fac 
alta. Unde ți-este credința? Fii stăruitor şi tare. Fii răbdător şi dârz: alinarea va veni la timpul potrivit. Aşteaptă-mă, 
nu te îndoi, căci iată, vin. Şi Eu însumi voi fi tămăduirea ta. Ceea ce te îndurerează e ispita; spaima fără pricină e ceea 
ce te înfricoşează. Dar ce rost are să fii frământat de cele viitoare? doar pentru a adăuga tristeţe peste tristețe? Ajunge 
zilei răutatea ei (Mt 6, 34). Zadarnic şi fără rost e să te tulburi sau să te bucuri pentru lucruri ce vor să se întâmple în 
viitor: căci poate nu se vor întâmpla niciodată. 

3. E lucru firesc ca omul să se lase ademenit de închipuire, dar este semnul sufletului slab să se lase prins prea 
lesne în capcana de amăgiri a vrăjmaşului. Pentru duşman e totuna dacă ademenirea şi nălucirea au vreun temei 
adevărat, sau sunt scornire curată; dacă te prinde în mreji şi te trânteşte la pământ amăgindu-te cu lucruri de bine, sau 
dacă te înşeală cu groaza de cele viitoare. Crede în mine şi nu te îndoi de oblăduirea mea. Atunci când ţi se pare că 
eşti departe de mine, deseori se întâmplă să fiu chiar mai aproape ca niciodată. Când te vezi cu totul pierdut, deseori 
eşti tocmai aproape de a dobândi vrednicii de seamă. Totul nu-i pierdut numai fiindcă ţi se întâmplă un lucru 
potrivnic. Nu trebuie să judeci lucrurile după părerea unei clipe, şi nici să te laşi abătut de povara unei greutăți, 
oricare ar fi ea, ca şi când s-ar fi stins orice licărire de nădejde. 

4. Nu te socoti pradă părăsirii, chiar dacă, pentru un timp, îţi trimit, când şi când, o încercare, ori dacă îţi 
lipsesc vremelnic inima de mult dorita mângâiere; nu altul este drumul care duce la împărăția cerurilor. Şi, fără 
îndoială, ţie - ca şi tuturor slujitorilor mei - îţi este mai de folos să te oțeleşti înfruntând potrivniciile, decât, huzurind 
fără griji, să-ţi meargă toate după placul inimii. Eu văd până în adânc toate gândurile omului: prielnic pentru 
mântuirea ta este să fii, din când în când, lăsat şi fără dezmierdare şi alinare; ca nu care cumva să te încumeţi să 
gândeşti lucruri mari despre tine, lăudându-te cu isprăvile săvârşite şi cu ceea ce nu-i al tău. Orice am dat pot lua şi 
înapoi; şi tot ce am luat pot înapoia când vreau. 

5. Ori de câte ori dau, al meu e darul; ori de câte ori iau îndărăt, nu dintr-ale tale iau: căci a mea e toată 
dăruirea bună şi tot darul desăvârşit (ac 1, 17). Dacă încredinţez umerilor tăi jugul vreunei poveri sau al 
împotrivirii, nu cârti, nu te întuneca şi nu pune la inimă; pe loc aş putea să ridic apăsarea oricărei greutăţi, prefăcând 
sarcina ta în bucurie. Sunt însă drept, iar tu îmi datorezi recunoştinţă multă, tocmai pentru că săvârşesc ceea ce 
săvârşesc în tine. 

6. Judecând drept şi potrivit cu adevărul, n-ar trebui niciodată să te laşi copleşit de întristare atunci când ai de 
înfruntat o greutate, ba dimpotrivă, ar trebui să te bucuri şi să-mi mulțumeşti: mai mult, s-ar cădea să te bucuri văzând 
că nu te cruţ şi te călesc prin suferință. Precum m-a iubit pe mine Tatăl şi Eu vă iubesc pe voi (In 15, 9), am spus 
ucenicilor mei: nu i-am trimis, iată, la bucurii vremelnice, ci la luptă aspră; nu la onoruri, ci la sudălmi şi dispreţ; nu 
la huzur, ci la caznă; nu la odihnă, ci la strânsul unui belşug de roade prin răbdare. Ţine bine minte, fiul meu, aceste 
cuvinte. 

Doar trecând dincolo şi mai presus de orice făptură sufletul îşi poate găsi Ziditorul 
Cartea a III-a, Despre mângâierea lăuntrică, Capitolul XXXI 


1. Doamne, de cât har aş avea nevoie ca să pot străbate până acolo unde nici o făptură să nu mai fie în calea 
mea o piedică! Într-adevăr, cât timp ultimul fleac e gata să mă ţină locului, cum aş putea să-mi iau nestânjenit zborul 
către tine? Pe drept râvnea psalmistul: Cine-mi va da mie aripi de porumbel, şi voi zbura şi mă voi odihni (Ps 54, 7)?! 
Ce poate fi mai limpede şi mai paşnic decât lumina unui ochi lipsit de orice vicleşug? Şi ce-ar putea fi mai slobod de 
încătuşare decât inima celui care nu pofteşte la nimica pământesc? lată de ce omul trebuie să treacă dincolo de 
făptură, dezlipindu-se chiar şi de sine însuşi cu totul; să poată sta cu sufletul la înălțime, în acel loc de unde să se 
poată singur convinge că Ziditorul a toată făptura nu suferă asemănare cu nimeni. Cine nu se leapădă de toată făptura, 
n-are cum să-şi înalțe mintea nestânjenit spre cele dumnezeieşti. Nu alta e pricina pentru care atât de rar se întâlnesc 
suflete cu adevărat contemplative: căci puţini sunt cei în stare să se dezlipească cu totul de lucrurile şi fiinţele 
pieritoare. 

2. E nevoie pentru aceasta de un har deosebit de mare, înălțând sufletul, răpindu-l cumva mai presus de sine. 
Dacă, însă, omul nu-i ridicat sufleteşte, dezrobit de legăturile sale cu toate creaturile şi unit întru totul cu Dumnezeu, 
oricât de multe ar şti şi oricât de multe ar avea, toate sunt fără rost şi fără preţ. Va fi mereu neisprăvit şi mărunt omul 
care-şi închipuie că vreun lucru sau ființă pot fi mari cu adevărat, în afara unicului bine, nemărginit şi etern. 
Într-adevăr tot ce nu este Dumnezeu nu înseamnă nimic şi trebuie socotit drept nimic. Şi este o mare deosebire între 
înțelepciunea celui evlavios, curat la suflet şi la inimă, şi învățătura de carte dobândită de la alţii prin citire şi studiu. 
Cu mult mai nobilă e învățătura care purcede de sus, prin înrâurire dumnezeiască, decât aceea dobândită prin osteneli 
şi truda voinţei omeneşti. 

3. Mulţi sunt cei ce ar dori să ducă o viață contemplativă, dar iată, cei mai mulți sunt prea puțin dornici să 
pună mâna şi să trudească pe calea ce duce într-acolo. O altă mare piedică e faptul că mulţi se opresc la semnele şi 
lucrurile ce încântă simţurile, şi că prea puţini se sinchisesc de virtutea înfrânării desăvârşite. Mă întreb ce se 
întâmplă, ce duh ne mână, şi la ce jinduim, în fapt, noi cei ce ducem, aşa cum s-ar părea, o viaţă spirituală: căci prea 
mult ne frământă şi prea mare îngrijorare ne dau cele trecătoare şi lipsite de însemnătate, în vreme ce pentru cele ce 
privesc sufletul abia dacă mai avem timp, când şi când, să ne reculegem cu adevărat mintea şi cugetul. 

4. Ce păcat şi ce durere să vezi cum, după un dram de reculegere, abia aşteptăm să ne putem risipi în afară, 
fără ca măcar să ne cercetăm cugetul, cumpănind cu luare aminte faptele noastre! Nu ne dăm seama unde îşi au cu 
adevărat izvorul simțirile şi pornirile noastre, nu deplângem răutatea imboldurilor care ne stârnesc şi ne mână. Căci 
tot trupul s-a abătut din calea lui (Gen 6, 12) şi, iată, cum se ştie, a urmat potopul. Întrucât mai toate pornirile noastre 
lăuntrice sunt pătate de o asemenea stricăciune, urmează că şi faptele pornite din această rădăcină sunt, la rândul lor, 
atinse de una şi aceeaşi prihană, ceea ce învederează şubrezenia şi becisnicia inimii noastre. Din suflet curat purced 
roadele vieţii drepte. 

5. Mereu ne punem întrebarea câte fapte anume a săvârşit sau îndeplinit cutare sau cutare; nu ne întrebăm însă 
de loc în ce spirit şi din ce virtute au izvorât faptele celuilalt. Vrem mereu să ştim dacă omul se arată a fi puternic, 
bogat, chipeş, destoinic sau dacă se pricepe să scrie bine, să cânte bine, să lucreze bine; dimpotrivă, dacă sufletul lui e 
sărac dar curat, dacă omul e răbdător şi blând la inimă, dacă-i evlavios şi recules, acestea toate sunt întrebări care, de 
cele mai multe ori, nu se pun. Ochiul priveşte doar fața din afară a omului; harul, dimpotrivă, se întoarce către cele 
din lăuntru. Cel dintâi cade adesea pradă uşoară amăgirii; cel din urmă pune şi sădeşte nădejdea omului în 
Dumnezeu, ca nici o ademenire să nu-l biruie. 


Despre jertfirea de sine şi răstignirea poftelor 
Cartea a III-a, Despre mângâierea lăuntrică, Capitolul XXXII 


1. Fiul meu, nu vei putea fi dezrobit cu totul din lanţuri decât tăgăduindu-te cu totul pe tine însuţi. Trăiesc, 
într-adevăr, în lanţuri toți cei ce şi-au agonisit averi, toți cei ce se iubesc pe sine, nesățioşii, scotocitorii, toţi cei ce nu 

cunosc astâmpărul, toţi cei ce caută să-şi aştearnă cât mai bine tihna şi care nu se sinchisesc de dorinţele lui Cristos; 
la fel, toţi cei ce nu obosesc să urzească şi să zidească lucrări ce nu vor sta niciodată în picioare. Căci se va nărui şi va 
pieri fără urmă tot ceea ce nu vine de la Dumnezeu. Ține minte aceste cuvinte, pe cât de scurte, pe atât de pline de 
miez: întoarce-ți spatele de la toate, dezlipeşte-ţi inima de toate şi vei dobândi totul; leapădă cu totul lăcomia şi-ţi vei 
găsi liniştea. Cugetă, fă astfel şi ai să pricepi totul. 

2. Doamne, acesta nu-i lucru de o zi, nici jucărie de copil: în sâmburele acestor cuvinte se cuprinde întreaga 
desăvârşire a unei vieți cu totul consfințită ție. 

3. Fiul meu, nu trebuie să dai îndărăt, nici să te pierzi cu firea aflând despre această cale a desăvârşirii: ci, 
dimpotrivă, să te simți îndemnat să te depăşeşti pe tine sau - măcar în suflet - să tânjeşti după atingerea acestui țel. 
Măcar de-ai apuca această cale şi ai înainta pe ea până într-acolo încât să nu te mai iubeşti pe tine, ci să stai pururi 
gata pentru poruncile mele, ascultător față de cel pe care ţi l-am rânduit părinte duhovnicesc! Atunci abia mi-ai fi pe 
plac cu totul, iar zilele tale s-ar scurge în voie bună şi pace. Mai ai atât de multe lucruri de care să te dezlipeşti şi, 
dacă nu te vei lepăda cu totul de ele pentru mine, nu vei putea dobândi ceea ce îmi ceri. Te povățuiesc să cumperi de 
la mine aur lămurit în foc ca să te îmbogăţeşti (Ap 3, 18) - cu alte cuvinte, înţelepciune cerească în stare să 
covârşească toate mărunțişurile fără preţ şi lipsite de însemnătate. Lasă la o parte cumințenia pământească şi tot ceea 
ce măguleşte mintea omului şi simţurile sale. Trebuie aşadar să te scuturi cu totul de fleacurile ce-s socotite de preţ şi 
de mare însemnătate în ochii lumii şi, în schimb, să dobândeşti ceea ce, în ochii oamenilor, e fără de valoare: căci 
această înţelepciune cerească li se pare multora lucru mărunt şi fără însemnătate, dat uitării aproape cu desăvârşire, 
deşi adevărata comoară a cuminţeniei se cuprinde aici, în virtutea ce nu se caută pe sine şi nu ţine să se facă prețuită 
pe pământ. Mulţi o laudă din gură, dar o tăgăduiesc şi o dezmint prin purtările vieții lor. Dar ea este tocmai 
mărgăritarul de preţ, ascuns privirii multora. 


Inima fiind nestatornică, să ne adunăm gândul la Dumnezeu, singurul nostru rost de pe urmă 
Cartea a III-a, Despre mângâierea lăuntrică, Capitolul XXXIII 


1. Fiul meu, nu te încrede în pornirile inimii tale, care te trag ba într-o parte, ba în cealaltă. Cât timp vei trăi, 
vei fi supus acestei nestatornicii, chiar fără de voia ta: vei fi când vesel, când mâhnit, când împăcat, când tulburat, 
când evlavios, când lipsit de râvna evlaviei, când sârguincios, când leneş, când chibzuit şi temeinic, când uşuratic. 
Dimpotrivă, deasupra tuturor nestatorniciilor stă sufletul celui înțelept şi învățat cu duhul: el nu ia seama la ceea ce i 
se pare că simte, sau dincotro bate vântul şovăielilor, ci un singur lucru e ţinta gândurilor sale: țelul însuşi mult dorit 
şi îndatoririle legate de atingerea lui. Astfel, omul se păstrează neclintit şi statornic, cu ochiul minţii limpede 
îndreptat, fără greş, către mine. 

2. Cu cât acest ochi al minţii va fi mai limpede, cu atât mai statornică va fi cârma omului pe talazurile vieții, 
bătute de furtuni. Dar lumina acestui ochi al dreptelor intenții este, la mulți, întunecată: căci privirea întârzie şi 
zăboveşte bucuros asupra multor fleacuri care, nu fără plăcere, se ivesc în cale. Într-adevăr, rar se întâmplă să fie 
cineva cu totul scutit de sămânța rea a căutării de sine. Astfel se întâmpla şi cu iudeii din vechime, cei care se 
apropiau de Marta şi de Maria, nu pentru Isus doar, ci ca să-l vadă pe Lazăr (n 12, 9). Privirea şi intenția ochiului 
lăuntric se cad păstrate curate şi neîntinate, să fie gândul omului drept şi cinstit, înălțat mai presus de toate lucrurile 
mărunte ale vieţii, şi să mă aibă pe mine drept singură, ultimă ţintă. 


Cel ce iubeşte, se bucură de Dumnezeu mai presus de toate bunătăţile pământului 
Cartea a III-a, Despre mângâierea lăuntrică, Capitolul XXXIV 


1. Dumnezeul meu, adică tot ceea ce am mai scump pe lume! Ce mi-aş putea dori mai mult? Ce fericire mai 
mare aş putea râvni? O, ce vorbă dulce şi plină de desfătare, nu însă pentru cel ce îndrăgeşte lumea şi cele ce se 
cuprind în ea, ci doar pentru iubitorul Cuvântului. Dumnezeul meu, adică totul. Celui care ştie să-l înțeleagă, 
Cuvântul acesta îi este de ajuns; celui care iubeşte, îngânarea lui e o desfătare. Într-adevăr, ajunge să fii lângă mine, 

că toate se prefac în plăcere; dacă, dimpotrivă, Tu lipseşti, totul devine searbăd. Tu dai pace inimii, Tu împărtăşeşti 
odihnă şi tihnă fără margini, Tu eşti sărbătoarea inimii. Tu faci ca, mulțumindu-ne de toate, să te binecuvântăm întru 
toate. În afară de tine, nimic nu poate să ne mulțumească multă vreme; ca ceva să fie plăcut şi desfătător e nevoie de 
darul şi sarea înțelepciunii tale. 

2. Poate oare ceva să nu placă celui care te iubeşte? Cât despre cel care nu te-ar iubi pe tine, ar putea oare ceva 
să-l desfete şi să-l mulțumească cu adevărat? Căci cei ce nu află plăcere decât în înțelepciunea lumească, ori în 
poftele trupului, sunt lipsiţi, în fapt, de cuminţenie, de vreme ce sunt aşteptaţi la tot pasul de nenumărate amăgiri şi de 
zădărnicie, încheiate în cele din urmă prin moarte. Dimpotrivă, cei ce păşesc pe urmele paşilor tăi - disprețuind cele 
pământeşti, răstignind poftele trupurilor lor -, cu adevărat înţelepţi se arată, căci de la năluciri deşarte se înalță la 
adevăr şi de la carne la spirit. Unora ca aceştia le este dat să prindă cu adevărat gust pentru Dumnezeu şi toată 
bunătatea făpturilor lui Dumnezeu s-o întoarcă în laudă şi mulţumire Ziditorului a toate. Într-adevăr, alt gust şi altă 
plăcere descoperă inima omului în Ziditorul tuturor făpturilor; alt gust cu totul în ființa făpturilor: uriaşă, într-adevăr, 
e deosebirea dintre veşnicie şi timp, dintre lumina însăşi, necreată, şi lumina primită prin oglindire. 

3. O, lumină veşnică, înălțată mai presus de toate luminile create, trimite aurul razei tale să pătrundă ca un 
fulger adâncul cel mai ascuns al inimii mele. Spală-mă, umple-mă de voioşie, lămureşte-mă, însuflețeşte cugetul meu 
cu tăria darului tău, să pot rămâne nedespărțit de tine, în culmea fericirii. Când, Doamne, va suna ceasul mult dorit al 
desfătării, când, cu nesaţ, fiinţa ta va fi cu adevărat totul pentru mine? Cât timp nu se va întâmpla aceasta, nu voi 
cunoaşte nici bucurie deplină. Dar, din păcate, iată, ce durere: omul vechi îşi duce mai departe zilele în mine: nu-i cu 
desăvârşire răstignit, nu-i cu desăvârşire mort; încă se răzvrăteşte şi cârteşte împotriva spiritului, se războieşte 
mocnit, încercând să scuture stăpânirea curată şi paşnică a sufletului. 

4. Tu însă, Domnul meu, cel ce stăpâneşti asupra puterilor mării şi potoleşti răzvrătirea talazurilor, vino în 
ajutorul meu! Spulberă-i pe cei ce mă împresoară cu luptă; zdrobeşte-i cu puterea braţului tău, pururi neînfrânt. 
Arată-ţi, rogu-te, mărinimia şi slava: căci în afara ta, Domnul şi Dumnezeul meu, nu este pentru mine nici oblăduire, 
nici scăpare. 


Viaţa noastră pe pământ nu poate fi scutită de ispite 
Cartea a III-a, Despre mângâierea lăuntrică, Capitolul XXXV 


1. Fiul meu, nu vei fi niciodată la adăpost în viața aceasta, căci atâta timp cât vei trăi vei avea pururi nevoie de 
armele spiritului. Printre vrăjmaşi trece drumul zilelor tale şi vei fi lovit într-una, ba din dreapta, ba din stânga cărării 
tale. Aşadar, dacă nu iei asupra ta pavăza răbdării, nu vei putea mult timp să răzbeşti fără vătămare. Mai mult, dacă 
inima ta nu e puternic întemeiată în mine, dacă nu-ți pui în gând să fii pururi gata să suferi orice pentru mine, nu vei 
putea răzbi prin focul luptei şi nu te vei putea apropia de cununa fericită a biruinţei. lată de ce trebuie să-ţi croieşti 
drum vitejeşte prin toate piedicile, mergând neabătut, cu bărbăţie, înainte, peste toate opreliştile. Într-adevăr, cel ce 
înțelege să se oțelească pentru biruință va primi răsplata, iar cel ce pregetă în trândăvie va rămâne cu ponosul şi cu 
ruşinea. 

2. Dacă de pe acum, din această viață, îți cauţi odihna şi tihna, cum oare crezi că ai să ajungi la tihna şi odihna 
de apoi? Nu-ţi pune în gând să te aşezi pe huzur şi odihnă, ci, dimpotrivă, pe răbdare multă. Adevărata pace s-o cauţi 
în cer, nu pe pământ; n-o cerşi oamenilor, nici altor făpturi, ci caut-o la Dumnezeu singur. Pentru Dumnezeu să înduri 
bucuros orice: truda, de pildă, şi durerile, ispitele şi necazurile, îngrijorările şi lipsurile, bolile şi nedreptățile, 
umilinţele, mustrările şi ponegririle de tot felul. Acestea toate sunt de folos virtuţii: ele călesc pe ucenicul lui Cristos, 
şi tes încet-încet, pentru el, cununa răsplăţii din ceruri. Răsplata mea e fără de sfârşit şi mărinimia mea e atât de mare, 
încât o dăruiesc pentru îndurarea unor cazne trecătoare: răsplătesc cu slavă nesfârşită îndurarea vremelnică a unor 
jigniri de o singură clipă. 

3. Cum ţi-ai putea închipui că vei avea parte, după voie, de mângâiere sufletească necontenită, aici pe 
pământ? Nici măcar sfinţii cei mari n-au avut parte de aşa ceva, ci prin amar de greutăţi şi de ispite, prin nenumărate 
vitregii au fost nevoiţi să răzbească. Dar au stat neclintiţi în răbdare, punându-și încrederea mai mult în Dumnezeu 
decât în ei înşişi, convinşi fiind că nu pot fi puse în cumpănă amărăciunile timpului de faţă, cu slava viitoare (Rom 8, 
18). Ai vrea să dobândeşti pe loc ceea ce mulți alții s-au străduit îndelung să capete, vărsând amar de lacrimi şi 

trecând prin cazne grele? Stai în aşteptarea Domnului, poartă-te cu bărbăţie (Ps 36, 14), şi abia atunci vei fi oţelit şi 
puternic; nu şovăi, nu da bir cu fugiţii: aruncă-te fără preget în luptă, cu trup şi suflet, pentru mărirea lui Dumnezeu. 
Eu te voi răsplăti cu prisosinţă şi voi fi alături de tine în toată încercarea ta (Ps 90, 15). 


Zădărnicia judecăților omeneşti 
Cartea a III-a, Despre mângâierea lăuntrică, Capitolul XXXVI 


1. Fiul meu, reazemă-ți inima fără grijă în Domnul, şi fără să te sinchiseşti de judecata oamenilor, dacă, într- 
adevăr, conştiinţa te asigură că eşti curat şi nevinovat. E bine să ştii să înduri judecata oamenilor, lucru fericit, nu 
foarte greu pentru o inimă smerită care-şi pune toată încrederea în Dumnezeu, nu în sine. Mulţi se pricep să îndruge 
fel de fel de lucruri, dar nu pentru aceasta avem temei să le dăm şi crezare. La fel, nu-i cu putinţă să fie omul pe 
placul tuturora. Apostolul Pavel însuşi, care s-a străduit să placă, pentru Domnul, tuturora, făcându-se tuturora totul, 
nu s-a sinchisit totuşi de judecata ochiului omenesc (1 Cor 9, 22; 4, 3). 

2. Tot ce i-a stat în putere să facă a făcut pentru îmbărbătarea şi mântuirea celorlalți; n-a putut totuşi 
împiedica gurile rele să-l judece şi să-l ponegrească. Tocmai de aceea, s-a simţit dator să încredinţeze totul lui 
Dumnezeu, Celui care cunoaşte totul, iar cât despre sine, şi-a găsit adăpost sub pavăza răbdării şi a smereniei, 
împotriva tuturor ponegritorilor, a hulelor viclene şi mincinoase. Şi dacă a dat uneori răspuns nedreptăţii, a făcut-o ca 
nu cumva cei slabi şi şubrezi să afle prilej de smintire în tăcerea lui. 

3. Află cine eşti, de te temi de omul muritor (Is 51, 12). Astăzi este, şi mâine nimic din el nu se alege. Teme-te 
de Dumnezeu şi oamenii nu vor avea cum să te înfricoşeze. Ce poate, la urma urmelor, împotriva ta, clevetirea rea şi 
gura lumii? Mai mult îşi strică sieşi cel ce cleveteşte, decât ție; căci de judecata lui Dumnezeu nu va scăpa nimeni, 
orice ar face. Înaintea ochilor să-l ai pe Domnul, pururi; niciodată nu te amesteca în vorbe veninoase. Şi chiar dacă se 
va întâmpla să fii făcut de ruşine şi înjosit vremelnic, pe nedrept, nu te mânia pentru atâta lucru: nu ştirbi, în acest fel, 
cununa ce ţi se împleteşte pentru ceruri, ci dimpotrivă, înalță-ți privirea; am, într-adevăr, puterea de a te scăpa de 
orice ponegriri şi ocări, răsplătind pe fiecare după faptele lui. 


Calea pentru a dobândi dezrobirea inimii nu-i alta decât deplina şi neprecupețita răstignire de sine 
Cartea a III-a, Despre mângâierea lăuntrică, Capitolul XXXVII 


1. Fiul meu, leapădă-te de tine şi mă vei găsi pe mine. Răstigneşte-ţi voinţa şi întoarce spatele tuturor 
avuțiilor, dacă doreşti să nu fii în pierdere niciodată. Căci zestrea de har cea mai mare o vei primi, fără întârziere, de 
îndată ce te vei fi lepădat de tine însuţi cu totul, fără jumătăți de măsură. 

2. De câte ori, Doamne, şi în câte şi mai câte, nu va trebui oare să mă lepăd de mine însumi şi să-mi răstignesc 
voinţa? 

3. Mereu şi în tot ceasul: în cele mici şi în cele mari. Nu primesc, într-adevăr, nici un fel de tocmeală: în toate 
te vreau despuiat de toate. Cum altfel ai putea fi cu totul al meu, cum altfel aş putea fi cu totul al tău, decât numai prin 
răstignirea desăvârşită a voinţei tale, atât în cele lăuntrice, cât şi în cele din afară? Cu cât mai curând vei face ceea ce- 
ți cer, cu atât va fi mai bine; cu cât mai deplin şi mai sincer, cu atât mai plăcut mie şi cu atât mai prielnic ție. 

4. Unii se leapădă de sine, dar cumva cu jumătate de măsură: într-adevăr, neavând încredere deplină în 
Dumnezeu, încearcă să-şi poarte, mai departe, de grijă şi singuri. Alţii, dimpotrivă, dăruiesc la început totul, ca, mai 
apoi, împinşi de ispită, să se reîntoarcă la cele dintâi şi prea puțin să propăşească în virtute. Unii ca aceştia nu vor 
ajunge niciodată să aibă o inimă curată şi dezrobită cu totul, căci prietenia luminoasă a harului meu nu poate fi atinsă 
decât printr-o răstignire zilnică şi desăvârşită: fără de care fericirea contopirii cu mine nu este şi nu poate fi cu 
putință. 

5. Aşa cum ţi-am mai spus, mai spun o dată: leapădă-te de tine însuţi, răstigneşte-te şi vei gusta o mare pace. 
Dă totul pentru totul; nu precupeţi nimic, nu te tocmi pentru nimic; păstrează-te neclintit şi tare pe adevăratul tău 
reazem, care sunt Eu însumi, şi Eu voi fi bucuria ta. Inima ta va fi uşoară şi scuturată de lanţuri, întunericul nu te va 

umbri niciodată. Dă-ți toată strădania şi roagă-te pentru aceasta, sileşte-te cu toată râvna să rupi cu totul orice legături 
şi gol-goluţ să-l poţi urma pe Isus; răstignindu-ți viaţa acum, să poți trăi în veşnicie pentru mine. Atunci toate 
nălucirile amăgitoare se vor spulbera, ca şi toate tulburările rele şi frământările de prisos. Atunci va pieri şi toată 
teama fără rost şi nu vor mai fi legăturile iubirilor fără frâu. 


Despre buna chibzuire a faptelor noastre şi despre rugăciunea la vreme de cumpănă 
Cartea a III-a, Despre mângâierea lăuntrică, Capitolul XXXVIII 


1. Fiul meu, sileşte-te ca în tot locul, în tot lucrul - oricare ar fi treaba cu care te-ai îndeletnici cugetul tău să 
fie uşor şi scuturat de toată legătura; să fii deplin stăpân pe tine, astfel ca toate să-ți fie supuse iar tu să nu fi supus 
nici unui lucru. Să fii domnul şi cârmuitorul faptelor tale, nu sluga, simbriaşul ori robul îndatorat lor. Ca un fiu 
adevărat al lui Israel întors din robie, păşeşte cu fruntea sus pe pământul făgăduinţei şi libertăţii fiilor lui Dumnezeu: 
ca fiu, ridică-te mai presus de lumea celor trecătoare şi aținteşte-ţi privirea la cele veşnice; cu coada ochiului stâng, 
uită-te la cele vremelnice; la cele nepieritoare caută statornic cu cel drept; mai presus de bunurile pământeşti, nu te 
lăsa stăpânit de ele, ci, dimpotrivă, foloseşte-le, făcându-le să-ţi slujească, aşa cum se cuvine, potrivit rânduielilor lui 
Dumnezeu, marele Meşter, care nu a lăsat nimic fără rost în făpturile mâinilor sale. 

2. Dacă, orice s-ar întâmpla, te vei feri să te opreşti la semnele din afară, la ceea ce vede ochiul trupesc şi la 
ceea ce aude urechea; dacă, împreună cu Moise, vei pătrunde în Sfânta Sfintelor spre a te sfătui acolo cu Dumnezeu, 
răspunsul nu va întârzia să vină şi te vei întoarce luminat asupra multora dintre lucrurile de acum, ca şi asupra 
multora dintre cele viitoare. Acolo alerga Moise ori de câte ori avea de dezlegat întrebări grele şi spinoase; şi singurul 
lui ajutor împotriva curselor viclene şi a capcanelor întinse de oamenii nelegiuiţi era rugăciunea către Dumnezeu. 
Intră, aşadar, şi tu în cea mai ascunsă cămară a inimii tale şi acolo cere din toată puterea ajutorul Domnului şi roagă-l 
să-ți răspundă. Iosue şi fiii lui Israel s-au lăsat prinşi de amăgirea gabioniţilor - aşa cum citim în Scriptură -, tocmai 
pentru că, încrezându-se în vorbele lor dulci, n-au mers mai întâi să-l întrebe pe Domnul şi, drept urmare, au căzut în 
capcana falselor compătimiri. 


Omul să nu fie nerăbdător cu mersul lucrurilor 
Cartea a III-a, Despre mângâierea lăuntrică, Capitolul XXXIX 


1. Fiul meu, nu pregeta să îmi încredințezi mereu tot ce ai pe suflet: Eu voi avea grijă de toate, la timpul 
cuvenit. Aşteaptă cu răbdare hotărârea mea şi vei simţi cum totul se rânduieşte spre bine. 

2. Bucuros las totul în mâna ta, Doamne, căci mintea mea nu mă ajută. Ce bine ar fi dacă aş putea să nu mă 
frământ prea mult cu lucruri şi întâmplări viitoare ci, mai curând, să mă las cu totul în buna voie a proniei tale! 

3. Fiul meu, omul se zbuciumă, iată, după tot lucrul la care râvneşte; dar de îndată ce l-a dobândit, se schimbă 
ca vântul: căci nu sunt statornice nici măcar dorințele ce-l îmboldesc pe om spre una şi aceeaşi țintă, ci mai curând se 
simte tras necontenit de la una la alta. lată de ce nu-i puţin lucru să te tăgăduieşti pe tine, chiar şi în cele mărunte. 

4. Adevărata propăşire a omului stă în tăgăduirea de sine, căci cel ce s-a lepădat de sine trăieşte slobod de 
lanţuri şi în toată siguranța. Dar vechiul vrăjmaş care se împotriveşte la tot binele, necontenind niciodată cu 
amăgirile, zi şi noapte nu face altceva decât să stea la pândă, nădăjduind să se aleagă în laţuri cu vreo pradă. 
Privegheaţi şi rugați-vă - spune Domnul - ca să nu cădeți în ispită. (Mt 26, 41). 


Omul n-are nici o zestre de bine de la sine şi n-are, ca atare, pentru ce să se mândrească 
Cartea a III-a, Despre mângâierea lăuntrică, Capitolul XL 

1. Doamne, ce-i omul ca să-l pomeneşti pe el, sau fiul omului ca să-l cercetezi coborându-te până la el? (Ps 
8, 5). Prin ce s-a făcut el vrednic să-i împărtăşeşti din zestrea darului tău? Şi cum m-aş putea plânge dacă te-ai 
îndepărta de mine? Şi ce oare aş putea spune, la drept vorbind, dacă nu-mi împlineşti rugăciunea? Un singur lucru, cu 
siguranță, aş putea, pe drept cuvânt, să fac şi să zic: Doamne, sunt un nimic, nu sunt în stare de nimic cu de la mine 
putere, nu sunt bun de nimic, necontenit mă dovedesc nemernic şi şubred, pururi sunt tras în jos, către nimicnicie şi 
nimicuri. Şi fără reazemul puterii tale, fără lumina feţei tale, neîntârziat m-aş lăsa cu totul toropirii şi lâncezelii. 

2. Tu însă, Doamne, acelaşi eşti (Ps 101, 18) în veac şi rămâi de-a pururi milostiv şi drept şi sfânt: făcând 
toate cu bunătate, dreptate, sfințenie, orânduindu-le pe toate cu înţelepciune. Eu dimpotrivă, plecat într-una spre 
nărăviri şi metehne mai curând decât spre desăvârşire, nu pot rămâne niciodată statornic pe o singură cale: şapte 
valuri, iată, strămută timpul peste mine, într-o singură zi. Dar iute mă pot ridica spre tine, Domnul meu, de îndată ce, 
prin darul bunătății tale, îți întinzi mâna să mă scoli şi să mă ajuţi; căci singur Tu poți ajuta fără să ai nevoie de 
reazem omenesc, Tu singur poți dărui acea tărie astfel ca privirea mea să nu mai şovăie, rătăcitoare, ba după una, ba 
după alta, ci, întoarsă o dată pentru totdeauna către tine, să-şi pună toată odihna inimii întru tine. 

3. lată de ce, dacă aş şti să disprețuiesc cum se cuvine orice mângâiere venită de la oameni - fie pentru a 
dobândi darul evlaviei, fie pentru a te căuta pe tine (căci nu de la oameni mă pot aştepta la vreo mângâiere) - atunci 
abia, pe drept cuvânt, aş putea nădăjdui în harul tău, în bucuria acelui dar proaspăt al alinării cereşti. 

4. Îţi mulţumesc tie - de la care tot ce este bun purcede - pentru tot ceea ce îmi reuşeşte. Căci, cu de la mine 
putere, nu sunt, înaintea ta, decât un nimic zadarnic, o fiinţă de prisos, bicisnică şi şovăielnică. Cu ce m-aş putea făli 
oare, pentru ce mi-aş putea dori faimă mare? Pentru nimicnicia mea? Deşertăciune mai mare ca aceasta n-ar fi cu 
putință. Într-adevăr, slava deşartă e cea mai mare nerozie, o ciumă pentru suflet, căci îndepărtează de la adevărata 
mărire şi răpeşte harul ceresc. Cel ce se place pe sine îți displace ţie; cel ce umblă după laudele oamenilor se lipseşte 
singur de adevăratele virtuți. 

5. Căci mărirea cea adevărată şi bucuria sfântă nu sălăşluiesc în inima omului, ci la tine, Doamne, şi înseamnă 
ca omul să-şi găsească veselia în numele tău, nu în virtutea proprie; să se bucure de făptură doar pentru tine, Doamne. 
Lăudat să fie numele tău, nu al meu; slăvească-se lucrările tale, iar nu ale mele; binecuvântat să fie numele tău sfânt; 
din laudele oamenilor mie să nu-mi revină nimic. Tu singur, Doamne, eşti mărirea mea, Tu singur, bucuria inimii 
mele. Întru tine mă voi lăuda şi mă voi bucura mereu, pentru mine însumi nu mă voi lăuda, decât numai în 
slăbiciunile mele (2 Cor 12, 5). 

6. Puteau preabine evreii din vechime să caute mărire unul de la celălalt; eu unul voi căuta ceea ce vine de la 
Dumnezeu singur (In 5, 44). Într-adevăr, orice mărire omenească, orice onoare trecătoare, orice înălțime lumească, 
alăturată slavei tale nepieritoare, nu e decât nerozie şi zădărnicie. Tu eşti adevărul şi milostivirea mea, Dumnezeul 
meu, Preafericită Treime, ţie ţi se cuvine, neîmpărțită, toată lauda, cinstea, puterea şi mărirea în toţi vecii vecilor. 


Dispreţuirea oricăror onoruri vremelnice 
Cartea a III-a, Despre mângâierea lăuntrică, Capitolul XLI 


1. Fiul meu, nu te întrista văzând pe alţii onoraţi şi înălțați în scaune, în timp ce tu rămâi uitat şi disprețuit. 
Înalţă-ţi inima la mine, spre ceruri, şi nu te va mai mâhni disprețul oamenilor aici pe pământ. 

2. Doamne, în orbirea noastră ne lăsăm iute ademeniţi de orice deşertăciune. Dacă stau să mă cercetez cu 
luare aminte, nimeni nu mi-a adus niciodată vreo nedreptate, aşa că n-am nici o pricină îndreptățită de a cârti 
împotriva ta. Gândindu-mă de câte ori am păcătuit greu înaintea ta, de ce m-aş mira acum, chiar dacă împotriva mea 
s-ar ridica toată lumea? Prin urmare nu sunt vrednic decât de ruşine şi dispreţ; Tu, dimpotrivă, eşti vrednic de toată 
lauda, cinstea şi mărirea. Şi până nu voi fi gata să îndur bucuros disprețul şi părăsirea din partea oricărei făpturi, până 
nu mă voi resemna să trec drept un nimeni, nu mă voi putea bucura de pace şi odihnă în sufletul meu şi nu voi avea 
parte de lumina spirituală şi de o deplină unire cu tine. 


Nu-ţi căuta pacea sufletească printre oameni 
Cartea a III-a, Despre mângâierea lăuntrică, Capitolul XLII 

1. Fiul meu, dacă-ți vei căuta pacea sufletului alături de cineva cu care să împarți păreri şi gusturi 
asemănătoare, te vei trezi curând descumpănit şi pus în încurcătură. Dacă, dimpotrivă, te vei bizui pe reazemul 
adevărului pururi viu şi neschimbat, chiar dacă s-ar întâmpla ca un prieten să-ți întoarcă spatele sau să moară şi să 
părăsească lumea aceasta, tristeţea nu te va atinge. Dragostea pentru prieteni să o întemeiezi pe mine şi pentru 
dragostea mea să îndrăgeşti pe cel ce pare bun şi-ţi este scump în viața aceasta. Fără mine orice prietenie va fi 
şubredă şi scurtă; iar dragostea pe care n-o leg Eu însumi nu va fi nici adevărată, nici curată. Să fii ca şi mort pentru 
orice legătură care te-ar face să atârni de bunul plac şi îndrăgirea oamenilor, astfel încât - în măsura în care depinde 
de tine -, să te poți oricând lipsi de toată plăcerea oricărei însoțiri omeneşti. Cu cât omul se va depărta mai mult de 
mângâierea lumească, cu atât se va apropia mai tare de Dumnezeu. Şi cu cât se înalță mai sus spre Dumnezeu, cu atât 
se coboară mai Jos întru sine şi se micşorează pe sine însuşi în propriii săi ochi. 

2. Dimpotrivă, cel care-şi închipuie că vreun lucru bun îi aparține împiedică, tocmai prin aceasta, coborârea 
darului lui Dumnezeu, căci Duhul Sfânt caută întotdeauna pentru harul său lăcaş în inima smerită. Dacă ai şti să te 
cufunzi cu totul în nimicnicia ta, lepădând toată iubirea de făptură, darul meu s-ar revărsa în tine cu toată 
îmbelşugarea. Ori de câte ori ochii tăi umblă după făpturi, pe Creator îl pierzi din vedere. Învață ca, în toate, să te 
înfrângi pe tine, din dragoste pentru Făcătorul a toate; abia atunci vei fi vrednic să ajungi la cunoştinţa celor 
dumnezeieşti. Oricât de neînsemnat ar fi ceva, e de ajuns să priveşti lucrul cu nesăbuință şi să te legi cu inima ca să te 
trezeşti abătut şi întârziat din calea care duce spre culmea tuturor bunătăților. 


Împotriva zadarnicei ştiinţe de carte a lumii acesteia 
Cartea a III-a, Despre mângâierea lăuntrică, Capitolul XLII 


1. Fiul meu, nu te lăsa amăgit de zicerile frumoase şi meşteşugite ale oamenilor. Că împărăția lui Dumnezeu 
nu este în vorbă, ci în putere (1 Cor 4, 20). la seama, deci, la cuvintele mele, căci ele înflăcărează inimile şi 
luminează mințile, stârnesc în suflet căință şi împărtăşesc balsamul alinării. Să nu te apropii, prin citire, de cuvântul 
meu având de gând să pari mai învăţat ori mai înțelept. Gândul tău să fie la răstignirea viciilor: aceasta va fi mai de 
folos propăşirii tale decât adânca cunoaştere a multor întrebări grele. 

2. După citire multă şi agonisire de cunoştinţe nenumărate, la un singur izvor se cuvine să te reîntorci fără 
greş. Eu sunt cel de la care purcede toată învățătura şi toată ştiinţa, Eu luminez înţelepciunea celor mici mai mult 
decât poate orice învățătură omenească. Cel căruia îi vorbesc, curând se înțelepţeşte şi începe să propăşească cu 
nădejde pe calea binelui. Vai însă de cei care aleargă cu sufletul la gură să afle cât mai multe de la oameni, iar despre 
calea cea dreaptă nu se întreabă nici un cuvânt! Căci va veni timpul când înaintea lor se va ivi Învățătorul tuturor 
învățaţilor, Isus Cristos însuși, Împăratul îngerilor, venind să asculte cu luare aminte lecţia învățată de fiecare, cu alte 
cuvinte, să le cerceteze conştiinţele. Atunci va răscoli cu făcliile toate ungherele Ierusalimului şi va da în vileag tot 
ceea ce a zăcut tăinuit în întuneric, iar toată pricopsirea minţilor ascuțite va amuţi. 

3. Eu înalt pe cel smerit la minte şi-l fac să priceapă, pe negândite, mult mai multe rosturi decât i-ar fi stat la 
îndemână dacă ar fi petrecut chiar şi zece ani prin şcoli. Predau învățătura mea fără vorbă multă, fără gâlceavă de 
păreri, fără împărțire de cununi şi onoruri, fără certuri şi măsurări de judecăţi. Eu sunt acela care învăţ omul să 
disprețuiască cele pământeşti, îl deprind să nu-şi caute desfătarea în cele de față, să umble după cele fără moarte, să 
fugă de laude şi onoruri, să rabde ocara, să-şi pună întreaga nădejde în mine; în afară de mine să nu-şi dorească 
NIMIC, iar mai presus de orice să mă iubească cu înfocare. 

4. Într-adevăr, nu-i suflet care să mă fi îndrăgit temeinic fără să-şi fi însuşit cunoştinţe dumnezeieşti, fără ca 
gura lui să fi rostit cuvinte minunate. Mai de folos i-a fost să se lepede de toate, decât să despice firul în patru căutând 
rostul de nepătruns al unor lucruri de taină. Dar Eu nu vorbesc tuturora în acelaşi fel: unora le vorbesc despre lucruri 
obişnuite, altora despre lucruri uimitoare, unora mă descopăr în semne şi în chipuri plăcute, iar altora - în potop de 
lumină - le dezvălui taine adânci. Rostul tuturor cărților este unul, deşi nu pe toți îi luminează în acelaşi chip; într- 
adevăr, precum un izvor ţâşnind din lăuntru, Eu sunt învățătorul adevărului, cercetătorul inimii, cunoscătorul 

gândurilor, cârmaciul tuturor faptelor bune: Eu împart darurile potrivit vredniciilor fiecăruia şi după cum socotesc de 
cuviință. 


Să nu ne sinchisim de faţa din afară a lucrurilor 
Cartea a III-a, Despre mângâierea lăuntrică, Capitolul XLIV 


1. Fiul meu, n-are rost să ştii prea multe: mult mai bine este să te socoteşti ca şi mort pentru lucrurile acestui 
pământ, lumea ca atare fiind, pentru cugetul tău, ca şi răstignită. Se cuvine, într-adevăr, să treci pe lângă multe lucruri 
cu urechile astupate, cu gândul mai degrabă aţintit la cele ce ţin de pacea ta adevărată. Mai de folos îţi este să ţii 
privirea ta departe de cele neplăcute şi să-i laşi pe toţi să-şi vadă singuri de ale lor, decât să te amesteci în gâlcevile 
lor sterpe. Dacă eşti în prietenia lui Dumnezeu şi ochii tăi sunt ațintiți la judecățile lui, prea puțin îți va păsa, chiar 
ştiind că lumea nu-ţi dă dreptate. 

2. O, Doamne, până unde mergem! Ne văităm de pagube trecătoare; alergăm şi trudim din răsputeri după un 
câştig de nimic, dând în schimb uitării vătămările sufletului; şi abia dacă într-un târziu ne reîntoarcem la calea 
dreaptă. Ne purtăm nespus de grijuliu când vine vorba de lucruri care nu fac doi bani; în schimb, faţă de cele neapărat 
trebuincioase ne arătăm nepăsători: într-adevăr tot omul tinde să se irosească în afară, iar dacă nu izbuteşte să se 
regăsească pe sine fără întârziere, nu-i mai rămâne decât să lâncezească în pierdere. 


Nu da crezare oricui: uşor alunecă limba omului din vorbă în vorbă 
Cartea a III-a, Despre mângâierea lăuntrică, Capitolul XLV 


1. Dă-mi, Doamne, ajutor şi scoate-mă din necaz, că deşartă este izbăvirea ce vine de la om (Ps 59, 12). De 
câte ori nu mi s-a întâmplat să nu găsesc credința acolo unde mă aşteptam s-o găsesc? De câte ori n-am descoperit-o 
tocmai acolo unde mai puțin mă aşteptam? Zadarnic şi fără rost, aşadar, este să-ţi pui nădejdea în oameni; căci 
mântuirea sufletelor drepte vine de la tine, Doamne. Fii binecuvântat Doamne, Dumnezeul meu, întru toate cele ce mi 
se întâmplă. Cât despre noi, şubrezi suntem şi nestatornici, lesne ne lăsăm înşelaţi şi iute ne schimbăm. 

2. Care-i omul atât de călit prin săbuinţă, în stare să se păzească în toate cu atâta străşnicie încât să nu 
pățească nici un fel de dezamăgire şi niciodată să nu se nimerească în strâmtorare? Dar cel ce se încrede în tine, 
Doamne, şi te caută cu inima curată nu va cădea la fel de uşor în curse. Chiar dacă i s-ar întâmpla, din când în când, 
să intre la vreo ananghie, oricare vor fi împrejurările acesteia, mai repede, prin ajutorul tău, se va putea scutura de 
pacoste şi-şi va dobândi alinarea, căci în cele din urmă nu-l părăseşti niciodată pe cel ce-şi pune nădejdea în tine. 
Rară e prietenia credincioasă care să nu te lase de izbelişte niciodată. Tu, Doamne, eşti cel mai credincios prieten cu 
putință şi nimeni nu se poate asemui cu tine. 

3. Câtă înțelepciune în sufletul drept al sfintei Agata atunci când spunea: "Inima mea stă neclintită pe Cristos 
ca pe o temelie"! De-aş putea, la rândul meu, gândi în acelaşi fel, mult mai greu m-aş lăsa descumpănit de temerile 
omeneşti, mult mai greu m-aş lăsa clintit de vorbele goale. Căci cine ar fi în stare să prevadă totul, cine s-ar putea feri 
singur de toate relele ascunse în viitor? Dacă relele la care ne aşteptăm atât de des pricinuiesc rănire, despre cele 
venite fără de veste ce să spunem? Dar pentru ce, nenorocitul de mine, n-am ştiut să mă păzesc mai bine? Şi pentru ce 
am dat atât de lesne crezare vorbelor? Într-adevăr, oameni suntem, nimic altceva decât nişte fiinţe bicisnice şi 
şubrede, chiar dacă unii ar dori să vadă în noi fiinţe îngereşti. În cine, aşadar, să mă încred, Doamne, dacă nu în tine 
singur? Tu eşti adevărul care nu înşeală şi nu se poate înşela. Mai mult decât atât: tot omul este mincinos (Ps 115, 2), 
şubred, nestatornic şi greşitor, mai ales în vorbă; iată de ce să ne ferim să dăm crezare, pe loc, oricărei spuse omeneşti 
care, ajungându-ne la urechi, pare la prima vedere dreaptă şi întemeiată. 

4. Câtă înţelepciune în poveţele: nu vă încredeţi în oameni; Şi: vrăjmaşii omului sunt cei din casă (Mih 7, 6); 
precum Şi în aceea care zice: iată aici, sau iată colo (Mt 24, 23). Tot păţitu-i priceput şi am putut eu însumi învăţa o 
mulțime: măcar de mi-ar sluji învățătura, ca să mă pot păzi şi să nu mai am purtări neroade. "Ai grijă”, spune câte 
unul, "ai grijă, păstrează pentru tine ceea ce îți spun". Şi în timp ce eu îmi ţin gura şi păstrez taina încredinţată, cel ce- 
mi dă povaţa să-mi țin gura n-apucă bine să plece că mă trădează şi se trădează şi pe sine. Apără-mă, Doamne, de 
scornelile şi neroziile unor astfel de oameni, păzeşte-mă să nu intru pe mâna lor, scuteşte-mă de greşeala de a face ca 

ei. Dă-mi vorbă cu rost, adevărată şi statornică, fereşte-mă de limbuţia vicleană. Ceea ce mie nu-mi place să păţesc 
din partea altora, se cade să ocolesc cu străşnicie eu însumi. 

5. O, câtă pace şi împăcare pentru inimă să ştii să păstrezi tăcerea cu privire la ceilalţi, să nu dai otova crezare 
tuturora, să nu umbli cu vorba de colo-colo, să nu-ţi dai cugetul în vileag, să cauţi pe Domnul singur, cercetătorul 
tuturor conştiințelor, să nu te laşi purtat de vânturarea sporovăielilor, ci toate - atât cele lăuntrice cât şi cele din afară, 
să le îndeplineşti după bunul plac al voinţei tale, Doamne! Câtă siguranță pentru păstrarea darului ceresc să ştii fugi 
de pofta strălucirii din afară, înaintea oamenilor; să te poți lipsi de laudele lumii şi, neîncetat, să te străduieşti spre 
cele ce dau îndreptare de viaţă şi râvna binelui sufletesc. Pe mulţi i-a pierdut o virtute vestită şi lăudată prea devreme! 
Cât de folositor, dimpotrivă, s-a dovedit harul păstrat în taină în această viață atât de şubredă, presărată, zi cu zi, 
numai cu ispite şi lupte. 


Să ne punem toată încrederea în Dumnezeu, atunci când gurile rele sar să clevetească pe seama noastră 
Cartea a III-a, Despre mângâierea lăuntrică, Capitolul XLVI 


1. Fiul meu, nu te pierde cu firea şi nu deznădăjdui, ci încrede-te în mine. Ce sunt, la urma urmelor, vorbele 
altceva decât vorbe? Vorba zboară pe sus, fără să poată clinti din loc o singură piatră. Dacă eşti vinovat, gândeşte-te 
că e cazul să te îndrepți; dacă ai conştiinţa curată, gândeşte-te că-i bine să înduri bucuros sudalma din dragoste pentru 
Dumnezeu. Fii mulțumit că ai de suferit de pe urma unor vorbe doar, când ai fi putut avea de îndurat încercări mai 
grele, peste puterile tale. Întreabă-te de ce pui tu asemenea fleacuri la inimă, dacă nu tocmai pentru că, încă robit 
trupului, pui prea mare preț pe judecăţile oamenilor? Adevărul e că te temi să nu fii făcut de ruşine: iată de ce nu vrei 
să fii mustrat pentru greşelile tale şi încerci să te pui la adăpost sub pavăza dezvinovăţirilor. 

2. Cercetează-ţi bine cugetul şi vei vedea că cele lumești, ca şi deşarta dorință de a plăcea oamenilor, sunt încă 
vii în tine. Ori de câte ori încerci să scapi de ruşine căutând o portiţă care să te ferească de ocară pentru scăderile de 
care te faci vinovat, e limpede că nu eşti nici smerit cu adevărat, nici pe de-a-ntregul răstignit pentru lumea aceasta, 
aşa cum, învederat, nici toate cele pământeşti nu sunt cu totul moarte în tine. Dacă ai apleca urechea la cuvântul meu, 
nu ți-ar păsa de zece mii de clevetiri omeneşti. Să zicem, de pildă, că s-ar scorni pe seama ta cele mai nesuferite 
ponegriri cu putinţă: cu ce te-ar atinge ele, dacă ai lăsa vorbele goale să treacă, precum pleava spulberată de vânt? Ar 
putea oare scornirile clinti măcar un singur fir de păr din capul tău? 

3. E însă adevărat că cel a cărui inimă nu-i reculeasă, şi care n-are privirea ațintită la Dumnezeu, se lasă uşor 
descumpănit de ponegriri şi de ocară. Dar cel ce se încrede în mine şi nu ţine morţiş la părerile sale va fi fără teamă. 
Eu ştiu şi judec cel mai bine toate tainele inimii; Eu cumpănesc cu dreptate toate faptele; Eu cunosc şi pe cel care 
ponegreşte şi pe cel ce suferă pe nedrept ponegrirea. Vorbele rostite vin de la mine şi cu voia mea se întâmplă, ca să 
se descopere gândul multor inimi (Lc 2, 35). Eu voi cântări atât pe cel vinovat cât şi pe cel nevinovat, dar pe amândoi 
prin judecata mea de taină. 

4. Adeseori mărturia oamenilor este înşelătoare; judecata mea este adevărată, bine întemeiată şi rămâne pururi 
de neclintit. De cele mai multe ori e tăinuită şi puțini sunt în stare să întrevadă amănuntele ei: dar ea nu dă greş 
niciodată şi nu se poate înşela, chiar dacă, uneori, în ochii celor nesăbuiţi, ar putea părea nedreaptă. 

Iată de ce la mine trebuie să alerge fiecare în orice pricină de judecată, iar nu să se bizuiască, pripit, pe părerile 
oamenilor. Nici o nenorocire nu se întâmplă celui drept, tot ceea ce i se întâmplă vine de la Dumnezeu (Prov 12, 21). 
Şi chiar dacă va fi ponegrit cumva, prea puţin o să-i pese. La fel, dacă pe drept se va întâmpla să-l dezvinovăţească 
alţii, nu se va veseli prosteşte. Căci ştie bine că Eu cercetez inimile şi rărunchii (Ps 7, 10) şi nu judec după arătarea şi 
înfăţişarea văzută a lucrurilor. Într-adevăr, nu o dată se întâmplă ca ochii mei să găsească vină unei fapte care, privită 
pe dinafară, după judecata omenească, e socotită de laudă. 

5. Doamne Dumnezeul meu, judecător drept, puternic şi plin de răbdare, Tu care cunoşti şubrezenia şi 
becisnicia firii omeneşti, fii Tu tăria şi toată nădejdea mea: într-adevăr, nu mă pot bizui îndeajuns doar pe conştiinţa 
mea. Tu ştii şi tot ceea ce nu ştiu eu, astfel încât nu-mi mai rămâne decât să stau blând şi smerit, oricare ar fi 
împrejurarea mustrării sau pedepsirii mele. În bunătatea ta, iartă-mă pentru că, de atâtea ori, nu m-am purtat cum s-ar 
fi cuvenit, şi dăruieşte-mi harul unei răbdări mai temeinice. Căci mai mult îmi prieşte să mă bucur de milostivirea ta, 
dobândind iertarea, decât, închipuindu-mă fără nici o vină, să-mi înşel întru ascuns conştiinţa. Chiar dacă nu mă ştiu 

vinovat de nimic, nu întru aceasta m-am îndreptat (1 Cor 4, 4); căci, în lipsa milei tale, nimeni dintre cei vii nu va fi 
drept în fața ta (Ps 142, 2). 


Oricât de nesuferite, greutăţile trebuie îndurate cu răbdare pentru viaţa veşnică 
Cartea a III-a, Despre mângâierea lăuntrică, Capitolul XLVII 


1. Fiul meu, nu te lăsa frânt de ostenelile cu care te-ai împovărat pentru mine şi nu lăsa amărăciunile să te 
ducă la deznădejde; ci făgăduinţele mele să-ți fie scut şi mângâiere în orice împrejurare. Am deplina putere de a 
răsplăti cu vârf şi îndesat, mai presus de orice aşteptare omenească. N-ai să suferi o veşnicie, jugul acestei dureri nu-l 
vei purta pe umerii tăi totdeauna. Aşteaptă încă puţin şi vei vedea curând cu ochii tăi capătul tuturor relelor. Soseşte 
ceasul când toată cazna şi zbuciumul încetează. Lucrurile ce se duc o dată cu trecerea timpului sunt totuşi scurte şi, 
până la urmă, lipsite de însemnătate. 

2. Fă bine ceea ce faci: pune umărul cu hărnicie şi credinţă în via mea; răsplata ta sunt Eu însumi. Dacă-i de 
Scris, scrie, dacă-i de citit, citeşte; suspină şi roagă-te în tăcere, îndură bărbăteşte împotrivirile: vrednică este viaţa 
veşnică de toate aceste încercări şi lupte, şi de altele încă, mai mari. Vine, într-adevăr, odată şi odată dorita zi a păcii, 
cum bine ştie Domnul; şi nu va fi o zi ca zilele şi nopțile obişnuite, ci ca o lumină fără de sfârşit, o strălucire fără 
umbre, o pace neclintită, liman al odihnei netulburate. Nu vei mai spune atunci: cine mă va dezrobi de trupul acesta 
muritor? (Rom 7, 24); şi nu vei striga: vai mie, că surghiunul meu s-a lungit peste măsură (Ps 119, 3): căci moartea 
însăşi va fi nimicită, mântuirea va fi fără întoarcere, toată îngrijorarea spulberată, veselia se va preface în fericire, toți 
cei din jur vor alcătui o adunare frumoasă şi încântătoare. 

3. O, dacă ai şti cum strălucesc în cer minunile neveştejite ale sfinților lui Dumnezeu şi slava în care se 
veselesc toţi cei pe care lumea i-a socotit cândva vrednici de dispreţ, nevrednici până şi de viaţă, cu siguranță, n-ai 
pregeta să te smereşti, coborându-te până la pământ, alegând mai bine să fii supus tuturora, decât, înălțându-te pe 
tine, să te pui deasupra unuia singur dintre semenii tăi; n-ai mai jindui după zilele desfătării pe acest pământ, ci te-ai 
bucura să înduri orice oropsire pentru Dumnezeu, socotind drept ultimul fleac cu putinţă ca oamenii să te socotească 
mare în ochii lor! 

4. O, de-ai gusta toate aceste adevăruri şi de le-ai răsădi adânc în inimă, cum crezi că ai mai putea cârti chiar 
şi o singură dată? Oare nu se cade ca, pentru viața veşnică, să îndurăm cu răbdare orice ananghie şi amărăciune? Şi 
nu-i puțin lucru, crede-mă, să pierzi sau să câştigi împărăţia lui Dumnezeu. Ridică-ţi aşadar ochii la ceruri. Priveşte: 
alături de mine sunt şi toți sfinții mei, care în timpul vieții lor pământeşti au dus povara aspră a luptei şi care se 
bucură acum; iată-i mângâiați, scăpaţi de orice grijă; iată-i gustând răsplata odihnei, alături de mine în veci, în 
împărăția Tatălui meu. 


Despre ziua veşniciei şi strâmtorările vieţii de faţă 
Cartea a III-a, Despre mângâierea lăuntrică, Capitolul XLVII 


1. O, fericit lăcaş al cetăţii cereşti! O, zi luminoasă a veşniciei, niciodată umbrită de bezna nopţii, pururi 
scăldată în fulgerul adevărului! Zi a desăvârşirii, fericită, neumbrită de vreo îngrijorare, niciodată supusă strămutării 
şi schimbării. O, de-ar putea străluci şi pentru mine ziua aceea, ca să pună capăt tuturor celor trecătoare! Sfinților din 
ceruri ea le luminează cu lumină, iar nouă, celor ce suntem pe drum, aici pe pământ, ne licăreşte numai de departe, ca 
într-o oglindă. 

2. Locuitorii cetăţii cereşti o cunosc şi ştiu cât este de fericită; suspină cu durere, aici pe pământ, fiii Evei, căci 
ştiu cât de amarnică şi urâtă este petrecerea omului în această vale de lacrimi. Zilele vremii de acum sunt puţine şi 
rele, pline de durere şi de amărăciune: omul se pângăreşte cu multe păcate, cade în laţul multor patimi, e cuprins de 
numeroase temeri, frământat de multe griji, risipit încoace şi încolo de multe fleacuri şi lucruri fără rost, amăgit de 
multe năluciri, împresurat de nenumărate rătăciri, apăsat de povara multor ispite, moleşit de plăceri, chinuit de amar, 
de lipsuri. 

3. O, când vor lua sfârşit aceste ponoase? Când voi scutura robia jalnică a acestor păcate? Când, oare, cugetul 
meu se va îndrepta spre tine singur, Doamne? Când mă voi putea bucura deplin de tine? Când voi fi iertat de toată 

legătura, dezrobit de toate lanţurile care mă țin la pământ cu mintea şi cu trupul? Când va veni şi pentru mine 
adevărata pace, pacea netulburată şi pură, pacea dinăuntru şi din afară, pacea neclintită şi desăvârşită? Bune Isuse, 
când oare voi sta în faţa ta ca să te pot vedea cu ochii? Când voi putea privi pe îndelete slava împărăției tale? Când, în 
sfârşit, vei fi pentru mine totul întru totul? Când voi putea fi cu tine în împărăţia ta, pe care ai pregătit-o celor pe care- 
i iubeşti din toată veşnicia? Părăsit, sărac şi stingher sunt în aceste ținuturi vrăjmaşe, unde, strâns la ananghie, mă 
războiesc neîncetat. 

4. Alină, Doamne, surghiunul meu, uşurează-mi durerea: cu dor inima mea suspină după tine. Tot ceea ce îmi 
dă spre mângâiere lumea aceasta nu e decât povară. Doresc fierbinte să mă bucur de tine, dar nu pot ajunge până la 
tine. Aş vrea din toată inima să mă pot lipi de cele cereşti, dar iată, lucrurile pământeşti mă trag în jos, împreună cu 
poftele neînfrânate. Cu mintea aş voi să mă înalt deasupra tuturor lucrurilor trecătoare, trupul însă, în pofida mea, mă 
sileşte să trag în jos către pământ. Astfel, nefericitul de mine, mă lupt cu mine însumi. Şi îmi sunt mie însumi povară, 
căci spiritul mă trage în sus, dar trupul, la rândul său, mă trage înspre cele de jos. 

5. O, ce suferință în sufletul meu atunci când, privind cu ochiul minții la cele cereşti, dintr-o dată ispitele 
trupului, roiuri de gânduri străine năvălesc să-mi tulbure rugăciunea! Dumnezeul meu, nu te depărta de la mine, nu 
părăsi la mânie pe slujitorul tău. Cu fulger fulgeră şi risipeşte-le. Trimite săgețile tale şi tulbură (Ps 70, 12; 143, 6) 
toate nălucile şi închipuirile vrăjmaşului. Adună toate simțurile mele şi ridică-mă la tine; fă să dau uitării toate 
lucrurile lumii acesteia; fă să lepăd şi să disprețuiesc închipuirile păcatului. Ajută-mă, Adevărule veşnic, ca nici o 
deşertăciune de pe lume să nu mă mai poată ademeni. Vino, dulceaţă cerească, şi spulberă din faţa ta toată necurăția. 
lartă-mă după mulțimea îndurărilor tale, iartă-mă, ori de câte ori, în timpul rugăciunii, gândul meu zboară altundeva, 
nu la tine. Mărturisesc că sunt într-adevăr foarte împrăştiat. Căci deseori nu sunt cu gândul acolo unde stau cu trupul, 
ci mult mai mult acolo unde mă poartă închipuirile. Mă las tras aiurea cu gânduri răzlețe. Iar ele mă duc, de cele mai 
multe ori, încotro mă trage inima. Cu iuțeala gândului vin peste mine năzăriri plăcute firii, măgulitoare pentru 
simțuri. 

6. lată de ce, Tu, Adevărul însuşi, ai spus-o răspicat: Unde este comoara ta, acolo este şi inima ta (Mt 6, 21). 
Dacă cerul îmi este drag, mă gândesc bucuros la cele cereşti. Dacă lumea îmi este dragă, mă înveselesc în cele ce ei îi 
aduc fericirea şi mă întristez de nenorocirile ei. Dacă ţin la carne şi trup, gândul meu zboară adesea la cele trupeşti. 
Dacă îndrăgesc spiritul, mă bucur să cuget la cele spirituale. Căci cu plăcere aplec urechea şi vorbesc despre cele ce- 
mi sunt dragi şi duc cu mine acasă închipuirea lor. Ferice, însă, de acel om care din dragoste pentru tine alungă din 
inimă tot ceea ce îl leagă de făpturi; cel ce se războieşte cu firea şi-şi răstigneşte poftele trupului, ca să-ţi poată înălța 
ție rugăciune curată, izvorâtă dintr-un cuget nepătat: el se învredniceşte să ia loc în mijlocul corurilor îngereşti, liber 
de orice legătură trupească, atât pe dinafară cât şi pe dinăuntru. 


Despre dorul vieţii veşnice şi răsplata făgăduită celor ce se luptă pentru ea 
Cartea a III-a, Despre mângâierea lăuntrică, Capitolul XLIX 


1. Fiul meu, ori de câte ori simți aprinzându-ţi-se în suflet dorul fericirii veşnice, când simți o sfântă râvnă de 
a ieşi odată din cortul acestui trup pieritor pentru a privi strălucirea mea în lumina ei fără de umbră, lărgeşte-ţi 
sufletul şi primeşte din toată inima odrăslirea acestui sfânt dor întru tine. Mulţumeşte din toată inima preaînaltei 
bunătăți care s-a îndurat să te cerceteze cu atâta blândețe, să te aprindă cu atâta râvnă. Să te ridice cu atâta putere, 
încât propria ta povară să nu te mai tragă înspre pământ. Căci acest dor înfocat după patria cerească nu-i rodul 
cugetării sau silințelor tale, ci al Duhului lui Dumnezeu care s-a îndurat să-şi arunce privirea spre tine: ca să 
propăşeşti pe calea binelui; în primul rând în smerenie, să te pregăteşti sufleteşte pentru noi lupte, să te uneşti cu mine 
din toată inima şi să te străduieşti să-mi slujeşti cu neobosită râvnă. 

2. Fiul meu, focul adesea arde şi pârjoleşte, dar nu-i flacără fără fum. Tot astfel, în multe suflete arde şi dorul 
după patria cerească; focul acestui dor nu-i însă curat de fumul patimilor şi ispitelor trupeşti. Iată de ce faptele unora 
nu sunt îndreptate numai şi numai spre slava lui Dumnezeu, deşi cu atâta râvnă ei cer de la Domnul împlinirea 
rugăciunilor lor. Tot astfel şi cu dorul inimii tale, despre care spui că-i atât de viu: căci nu poate fi curat şi desăvârşit 
ceea ce este atins de meteahna iubirii de sine. 

3. Nu cere de la mine ceea ce-ţi este plăcut şi-ţi aduce măgulire, ci ceea ce îmi este mie pe plac şi-mi aduce 

cinstire; căci, judecând drept, se cuvine să asculți mai curând de poruncile mele pe care să le pui mai presus de orice, 
decât să te laşi dus de pofte şi de alte dorinţe de-ale tale. Eu ştiu aleanul tău, căci urechile mele aud toate suspinele 
tale. Dacă ar fi după tine, ai vrea, acuma chiar, să te afli în starea libertăţii fiilor lui Dumnezeu; de pe acum ai dori să 
te bucuri de acoperişul casei din ceruri, de fericirile patriei cereşti: dar ceasul acesta n-a sunat încă, acum e timpul 
luptei, ostenelii şi încercărilor. Ai vrea să te înfrupți de pe-acum din bunul de pe urmă, dar lucrul nu e cu putință 
acuma. Sunt aici, zice Domnul, aşteaptă-mă până va veni împărăţia lui Dumnezeu. 

4. Se cade însă să fii trecut prin încercări aici pe pământ, cercetat şi călit în multe privinţe. Între timp nu vei fi 
lipsit de mângâiere, niciodată însă atâta câtă să-ți sature inima. Căleşte-te aşadar şi fii puternic, atât în faptă cât şi în 
îndurarea împotrivirilor firii. Trebuie să te îmbraci în omul nou (Ef 6, 24) ca să devii alt om. Trebuie deseori să faci 
ceea ce n-ai vrea să faci şi să laşi deoparte ceea ce ai vrea să faci. Altora le va reuşi ceea ce poftesc; ceea ce ţie ți-ar 
plăcea nu ţi se va da. Ceea ce zic unii va fi ascultat, ceea ce spui tu nu va fi luat în seamă. Alţii cer şi vor primi; tu 
ceri şi nu vei primi nimic. 

5. Alții vor fi proslăviţi de gura oamenilor; despre tine nu va spune nimeni nimic. Altora li se va încredința 
câte o însărcinare; tu însă nu vei fi socotit bun de nimic. Iată de ce vei fi, din când în când, cum este şi firesc, abătut; 
şi mare lucru dacă vei şti să taci. Astfel, şi în alte feluri, e încercat slujitorul credincios al Domnului: de aici se vede 
în ce măsură e în stare să se lepede de sine şi să-şi răstignească pornirile. Aproape nu-i lucru mai potrivit spre a te 
face să simți cât de mult trebuie să mori pentru tine ca atunci când ţi se cere să înduri lucruri ce vin în răspăr cu firea 
şi voinţa ta; sau când ţi se poruncește să faci lucruri nepotrivite sau fără rost la prima vedere. Tocmai pentru că, fiind 
supus, nu ai cutezanţa împotrivirii la voința mai marilor tăi, îţi vine greu să te laşi la cheremul altuia, fără vreun drept 
la părerile tale. 

6. Dar stai şi gândeşte-te, fiul meu, la sfârşitul grabnic al tuturor acestor lucruri, la răsplata nespus de mare a 
tuturor ostenelilor tale; cumpănind în acest fel, greutățile nu ţi se vor părea o povară, ci, dimpotrivă, un puternic 
reazem al răbdării. Într-adevăr, iată, pentru puţina ta voință, pe care bucuros ţi-o răstigneșşti aici pe acest pământ, în 
ceruri vei avea parte de propria ta voinţă deplină pentru totdeauna. Acolo, cu siguranță, vei reîntâlni tot ceea ce vei fi 
voit aici pe pământ, tot ceea ce ţi-ai fi putut dori vreodată. Acolo îţi va sta la îndemână toată bunătatea, fără teama de 
a o vedea ştirbită vreodată. Acolo, voinţa ta, una cu voința mea, pentru totdeauna, nu va mai trage spre nimic din 
afară, spre nimic pentru sine. Acolo nimeni şi nimic nu va cârti împotriva ta, nimeni nu ţi se va pune de-a curmezişul, 
nimeni nu-ţi va sta în cale; ci, dimpotrivă, toate cele dorite îţi vor fi, din capul locului, la îndemână, pofta inimii tale 
îndestulând-o cu vârf, săturând-o şi mulțumind-o întru totul. Acolo voi dărui proslăvirea drept răsplată pentru toate 
ocările suferite, podoaba şi hlamida laudei drept răsplată pentru întristare, iar pentru locul din urmă, tronul domniei în 
vecii vecilor. Acolo va fi dat în vileag rodul adevărat al ascultării, cazna pocăinţei se va preface în voie bună, 
supunerea smerită va primi în dar cununa slavei. 

7. Prin urmare, pleacă-te acum cu umilinţă sub voinţa tuturora; puțin să-ţi pese cine spune sau cine poruncește 
ceva. Grija ta cea mai mare să fie aceea de a primi cu inimă deschisă totul, străduindu-te sincer să aduci la îndeplinire 
orice ţi s-ar cere, fie că cel ce ţi-a poruncit ar fi unul mai mare sau, dimpotrivă, unul mai mic decât tine, sau unul 
deopotrivă cu tine. Lasă-l pe fiecare să-şi vadă de treabă şi să umble după tot ceea ce vrea; lasă-l pe fiecare să se 
mândrească cu ceea ce pofteşte şi să primească mii şi mii de laude; în ceea ce te priveşte, nu te lăsa tras nici încoace 
nici încolo, ci un singur lucru să-ţi aducă mulțumire: lepădarea de tine însuţi, îndeplinirea voinţei mele şi mărirea 
numelui meu. Aceasta să-ți fie dorința de căpetenie: ca în viață şi moarte Dumnezeu să fie proslăvit prin tine. 


Sufletul oropsit şi aflat la ananghie trebuie să se lase în mâinile lui Dumnezeu 
Cartea a III-a, Despre mângâierea lăuntrică, Capitolul L 


1. Doamne Dumnezeul meu, Părinte sfânt, fii binecuvântat acum şi în veci, pentru că aşa cum ai binevoit s-a 
făcut şi tot ceea ce înfăptuieşti este lucru bun. Slujitorul tău să-şi afle bucuria în tine, nu în sine însuşi sau în altceva: 
Tu singur, într-adevăr, eşti adevărata bucurie, Tu eşti nădejdea şi cununa mea, Tu eşti veselia şi cinstea mea, 
Doamne. Oare e un singur lucru pe care slujitorul tău să nu-l fi primit de la tine, şi încă fără nici cea mai mică 
vrednicie din partea lui? Ale tale sunt toate, tot ceea ce ai dat şi tot ceea ce ai înfăptuit. Sărac sunt eu şi în osteneli din 
tinerețile mele (Ps 87, 16), iar sufletul meu, nu o dată, se cufundă în amărăciune şi lacrimi, tulburat şi cutremurat sub 

pintenul patimilor. 

2. Îmi doresc bucuria păcii, dulceaţa acelei păci pe care o dăruieşti fiilor tăi, pacea celor ce se hrănesc din 
lumina mângâierilor tale. Dacă tu dăruieşti pacea, revărsând bucurie cerească - inima slujitorului tău va fi plină de 
balsamul sfânt al evlaviei şi se va desfăta întru lauda ta. Dar dacă, cum se întâmplă atât de des, îţi ascunzi fața, 
slujitorul tău nu va putea urma pe drumul poruncilor tale, ci se va prăbuşi în genunchi, bătându-şi pieptul cu pumnii: 
căci nu va mai fi cum a fost, până mai deunăzi, când strălucirea luminii tale îi încânta fruntea, iar oblăduirea aripilor 
tale îi făcea pavăză împotriva năvalei ispitelor. 

3. Părinte drept şi pururi vrednic de laudă, a venit vremea ca slujitorul tău să fie trecut prin ciur şi prin 
dârmon. Părinte preaiubit, e drept ca în ceasul acesta slujitorul tău să sufere ceva pentru tine. Părinte pururi vrednic 
de cinste, a bătut ceasul pe care, din toți vecii, îl ştiai orânduit să vină: ca slujitorul tău să fie vremelnic înjosit pe 
cărările văzute ale vieții, ca în schimb să poată trăi pe vecie cu sufletul alături de tine; câtva timp ponegrit, umilit, 
micşorat în ochii lumii; câtva timp asuprit de pătimiri şi beteşuguri sufleteşti, ca mai apoi, din nou, împreună cu tine, 
să reînvie în primenita lumină a zorilor veciei, pentru a fi preamărit în ceruri. Părinte sfânt, astfel ai rânduit şi astfel ai 
voit să fie; s-a făcut tot ceea ce ai poruncit să se întâmple. 

4. Într-adevăr, a suferi oropsire şi amărăciune pe acest pământ din iubire pentru tine, din partea orişicui şi ori 
de câte ori voieşti -, iată darul dăruit de tine celor ce îți sunt dragi. Nimic din ceea ce se întâmplă în viaţa aceasta nu 
se întâmplă fără prevederea, sfatul şi dreapta cumpănire a proniei tale. Bine îmi este mie că m-ai smerit ca să învăţ 
îndreptările tale (Ps 118, 71) şi să alung din inima mea toată mândria şi trufia. Binevenită şi ocara ce mi-a acoperit 
fruntea, ca să caut mângâiere la tine mai curând decât la oameni. Amărăciunile m-au mai învățat să mă tem de 
nepătrunsele tale judecăţi, după care atât cel drept cât şi păcătosul sunt puşi deopotrivă la încercare de tine, nu însă 
fără dreptate şi măsură. 

5. Îți mulţumesc că n-ai cruțat scăderile şi metehnele mele, ci cu loviri amarnice ai înmuiat cerbicia mea cu 
suferinţe şi strâmtorare multă, atât pe dinăuntru cât şi pe dinafară. Nimeni şi nimic nu va putea să-mi dea alinare, nici 
în cer, nici pe pământ, afară de tine, Doamne, Dumnezeul meu, tămăduitorul ceresc al tuturor sufletelor, care 
pedepseşte şi miluieşte, coboară până la iad şi iarăşi înalță (Tob 13, 2). Mustrările tale sunt deasupra capului meu, 
iar varga ta mă pedepseşte. 

6. lată, iubite Părinte, mă încredinţez cu totul mâinilor tale, îmi plec fruntea sub varga îndreptărilor tale. 
Loveşte umerii şi grumazii mei, fă să-mi plec cerbicia, înmoaie strâmbătatea mea cu dreapta tăriei tale. Fă din mine 
un ucenic evlavios şi plin de cuviinţă precum ştii bine că trebuie, astfel încât să pot rândui întreaga mea purtare după 
voia ta. Mă las în mâinile tale, cu tot ce-i al meu, spre îndreptare: mai bine să fiu pedepsit aici pe pământ decât în 
viaţa viitoare. Tu, Doamne, ştii totul şi fiecare lucru în parte, şi nici un ungher al conştiinţei omului nu-ți este ascuns. 
Tu ştii dintotdeauna tot ceea ce se întâmplă, şi nu-i nevoie ca cineva să vină să te înveţe sau să te povăţuiască în 
legătură cu cele ce se petrec pe pământ. Tu ştii prea bine ceea ce este de folos propăşirii mele şi cât de mare-i prețul 
amărăciunilor şi încercărilor, precum curățarea ruginii păcatului de pe sufletul meu. Fă din mine ceea ce vrei Tu, 
după bunul tău plac; nu dispreţui viaţa mea cea plină de păcate, mai bine cunoscută şi lămurită ţie decât orişicul. 

7. Dăruieşte-mi, Doamne, harul de a cunoaşte ceea ce e vrednic de cunoaştere, de a iubi ceea ce este vrednic 
de iubit; de a lăuda ceea ce ţie îţi place mai mult; de a preţui ceea ce e mai de preț în ochii tăi; de a lepăda ceea ce în 
faţa ta lepădătură este. Nu mă lăsa să judec după vederea scurtă a ochiului din afară; nu mă lăsa să-mi dau cu părerea 
după urechea omenească, cea atât de lipsită de pricepere, ajută-mă să pot cumpăni cu judecata limpede şi dreaptă, 
deosebind cele văzute de nevăzute; şi, mai presus de orice, fă să caut în toate şi mai presus de orice voinţa ta şi bunul 
tău plac. 

8. În capcana amăgirilor cad simţurile omului ori de câte ori se apucă să judece; se amăgesc şi iubitorii lumii 
de față, îndrăgind doar cele văzute. Să fie oare un om cu adevărat mai bun doar pentru faptul că altul îl socoteşte mai 
bun? Ori de câte ori aduce laudă, amăgitorul îl duce de nas pe cel pe care-l amăgeşte, măgulitorul pe cel ce se umflă 
singur în pene, orbul duce de nas pe altul, orb ca şi el; beteagul duce pe altul, beteag ca şi el, în una şi aceeaşi capcană 
a înşelăciunii; cu adevărat orice laudă fără noimă devine astfel pentru om mai curând prilej de ruşinare. Căci fiecare 
face cât face, atât întocmai cât apare în ochii tăi, cu nimic mai mult sau mai puţin, cum bine spunea, în deplină 
smerenie, Sfântul Francisc. 


Să fim Statornici până la capăt în cele mici, dacă de cele mari nu ne dovedim în stare 
Cartea a III-a, Despre mângâierea lăuntrică, Capitolul LI 

1. Fiul meu, nu eşti în stare să fii îndelung statornic în râvna fierbinte a virtuții, şi nici să ţii otova, neabătut, 
privirea sufletului tău aţintită către culmi: ci dimpotrivă, datorită stricăciunii moştenite de tot omul, fără să vrei te vei 
cobori mereu, din când în când, spre cele de jos, unde, cu urât şi silă, să duci pe umerii tăi povara vieții acesteia 
nemernice. Cât timp, într-adevăr, vei purta acest trup muritor, inima ta va fi apăsată de urât şi de lehamite. Iată de ce, 
neavând încotro, va trebui, nu o dată, să duci suspinând greutăţile trupului, căci iată, cu mintea şi privirea nu poți 
rămânea aţintit, într-una, la cele dumnezeieşti. 

2. Astfel stând lucrurile, caută să-ți găseşti liniştea în săvârşirea unor fapte mărunte şi umile, află întremare 
sufletească făcând în jurul tău fapte bune; aşteaptă, cu nestrămutată încredere, revenirea mea şi darul coborât de sus; 
suferă cu toată răbdarea vremelnica stare de singurătate şi secetă sufletească în care te afli, şi nu te îndoi o clipă că 
voi sosi din nou să te dezrobesc de toată îngrijorarea. Într-adevăr, te voi face să uiţi de tot aleanul şi de toate caznele 
şi voi desfăta lăuntrul sufletului tău cu nesfârşită pace. În faţa ta voi desfăşura larg pajiștile sfintelor Scripturi iar tu, 
cu inimă bucuroasă şi senină, vei putea atunci propăşi, în pas uşor, pe calea poruncilor mele. Vei recunoaşte că 
pătimirile vremii de acum nu sunt vrednice de mărirea care ni se va descoperi (Rom 8, 18). 


Omul să nu se socoată vrednic de mângâiere, ci mai curând de pedepsire şi osândă 
Cartea a III-a, Despre mângâierea lăuntrică, Capitolul LII 


1. Doamne, pentru că nu sunt vrednic de mângâierea ta şi nici de vreo altă alinare sufletească, drept eşti ori de 
câte ori mă laşi în părăsire şi goliciune. Chiar dacă aş fi în stare să vărs o mare de lacrimi pentru păcatele mele, şi 
încă n-aş fi vrednic de dezmierdările tale. Iată de ce nu mi se cuvine decât pedepsire şi mustrare, căci team jignit şi 
vătămat, iar păcatele mele sunt nenumărate. După o drept cumpănită judecată, nu aş fi aşadar vrednic nici măcar de 
cea mai mică mângâiere. lată însă că Tu, mult milostive, preabune Dumnezeule, care nu vrei moartea făpturilor tale, 
spre a arăta bogăția dărniciilor tale în vasele milei, te înduri să dai alinare slujitorului tău, mai presus de orice 
închipuire omenească, deşi el nu se face vrednic de acest lucru. Căci alinările tale nu sunt ca vorba goală ieşită din 
gura oamenilor. 

2. Ce am făcut eu oare, Doamne, ca să-mi împărtăşeşti un strop din mângâierea ta cerească? Nu-mi amintesc 
să fi făcut vreun lucru bun, ci, dimpotrivă, mă ştiu mereu atras către păcate, mereu lăsător în îndreptarea vieții mele. 
Acesta-i adevărul şi nu-l pot tăgădui. Dacă aş spune altceva, tu Doamne, te-ai ridica împotrivă şi nimeni pe lume nu 
ar putea să-mi ia apărarea. Pentru păcatele mele m-am făcut vrednic de un singur lucru: de focul iadului, pentru vecie. 
În adevăr, mărturisesc că sunt vrednic de batjocură şi de dispreţ, şi nu s-ar cădea să mă număr între slujitorii tăi. Şi 
oricât de greu ar fi, în numele adevărului, împotriva mea voi mărturisi păcatele mele, ca astfel să pot mai lesne cere şi 
dobândi mila ta. 

3. Dar ce să spun, copleşit cum sunt de vinovăţie şi ruşine? Gura mea nu poate rosti decât atât: am păcătuit, 
Doamne, am păcătuit, fie-ţi milă de mine şi iartă-mă. Lasă-mă puțin, să pot să-mi vin în fire, mai înainte de a pleca 
spre a mă întoarce în ținutul beznei, acoperit de umbra morții (lov 10, 20. 21). Şi ce-mi ceri Tu mie, vinovatul şi 
păcătosul bicisnic, decât să fac pocăință şi să mă umilesc pentru păcatele mele? Nădejdea iertării se naşte din 
adevărata părere de rău şi din smerenia inimii; astfel amuţesc mustrările de cuget, harul pierdut e dobândit din nou, 
omul află o pavăză împotriva mâniei viitoare şi sufletul pocăit primeşte de la Dumnezeu sărutul împăcării. 

4. Smerita îndurerare pentru păcatele săvârşite e o jertfă plăcută ţie, Doamne, cu o mireasmă mai dulce ca 
tămâia. Aceeaşi pocăință e totodată mirul scump care ţi-a fost turnat pe sfintele tale picioare Isuse, căci nu ai urgisit 
niciodată o inimă frântă şi smerită (Ps 50, 19). Pocăinţa este locul scutit, la adăpost de faţa mânioasă a vrăjmaşului. 
Ea curăţă şi spală tot ceea ce, altminteri, ar fi pângărit şi pătat. 


Harul lui Dumnezeu nu suferă amestec cu gustul celor pământeşti 
Cartea a III-a, Despre mângâierea lăuntrică, Capitolul LII 


68 


1. Fiul meu, harul meu este o nestemată care nu suferă amestecul lucrurilor din afară şi al mângâierilor 
pământeşti. Prin urmare trebuie să lepezi toate piedicile din calea harului, dacă doreşti cu adevărat ca binecuvântarea 
mea să se reverse şi să odrăslească în tine. Caută un loc ascuns, unde să-ți fie bine să stai singur, față-n faţă cu tine 
însuţi; să n-ai nevoie să schimbi nici o vorbă cu nimeni, ci lui Dumnezeu singur să-i vorbeşti prin rugăciune fierbinte, 
ca să-ți păzească curăţenia cugetului şi îndurerarea pocăită a sufletului. Lumea întreagă socoteşte-o drept nimic, iar 
slujirea lui Dumnezeu să treacă pentru tine înaintea tuturor celorlalte îndeletniciri săvârşite în afară. Într-adevăr, nu 
vei putea să-mi slujeşti mie şi să-ți afli totodată desfătare în cele trecătoare. Fereşte-te de dragostea fără măsură faţă 
de rude şi prieteni şi depărtează-ţi sufletul de toată mângâierea vremii de acum. Astfel îi îndemna fericitul Apostol 
Petru pe credincioşii lui Cristos: ca nişte străini şi călători pe acest pământ (| PO, 11) să-şi rânduiască purtările. 

2. O, câtă siguranţă şi încredere va avea, în ceasul morţii, omul descătuşat din timp de orice legătură 
lumească! Sufletul plin de metehne al omului pământesc nu poate însă pricepe cum inima să se lepede de toate; după 
cum omul robit trupului şi simţurilor sale nu înţelege ce poate să însemne libertatea omului lăuntric. Cu toate acestea, 
cel ce vrea cu adevărat să trăiască după legea duhului nu poate decât să scuture lanţurile oricărei legături, atât cele din 
apropierea sa cât şi cele de departe, şi de nimic să nu se ferească mai straşnic decât de sine însuşi. Dacă te vei birui pe 
tine însuți cu desăvârşire, lesne vei birui şi toate celelalte. Izbânda desăvârşită este să te birui pe tine. Cel ce-i stăpân 
pe sine, astfel ca trupul să fie supus dreptei judecăţi, iar dreapta sa judecată, în toate, să-mi fie supusă numai mie, 
acela este cu adevărat biruitorul său şi stăpânul lumii. 

3. Dacă vrei să te ridici până la această culme, trebuie să te încumeți, cu toată bărbăţia, să pui securea la 
rădăcină, să scoţi şi să stârpeşti cea mai ascunsă sămânță a iubirii neorânduite de tine însuţi, a dragostei faţă de 
bunurile pieritoare. De meteahna iubirii nemăsurate de sine atârnă tot ceea ce omul are de înfrânt, începând cu 
rădăcina: biruind şi stârpind meteahna de la rădăcină, sufletul se va bucura de pace şi linişte nemăsurată. Dar puţini 
sunt aceia care se străduiesc să-şi răstignească această pornire cu desăvârşire şi să iasă din propria lor piele; de aceea 
rămân încătuşaţi în sinea lor şi nu se pot înălța cu duhul deasupra. lar cei ce vor de bună voie să umble pe cărările 
mele vor trebui să-şi răstignească toate imboldurile şi aplecările rele şi să nu se lipească de nici o făptură cu iubire 
pătimaşă. 


Deosebirea între imboldurile firii şi ale harului 
Cartea a III-a, Despre mângâierea lăuntrică, Capitolul LIV 


1. Fiul meu, ţine seamă de imboldurile firii şi ale harului, care se bat cap în cap, deşi într-un chip atât de 
învăluit încât abia dacă omul luminat la suflet, având ochiul lăuntric ager, le ştie distinge. Într-adevăr, tot omul trage 
la bine şi, atât în vorbă cât şi în faptă, fiecare zice că vrea binele; şi tocmai de aceea, sub această arătare a binelui, 
mulți se lasă înşelați. 

2. Firea-i plină de vicleşuguri, şi pe mulţi îi trage în capcană ca să-i amăgească - de fapt pe sine însuşi avându- 
se până la urmă în vedere; căile harului sunt, în schimb, simple şi drepte, ocolesc până şi umbra răului, n-au nimic de- 
a face cu prefăcătoria, pe toate le îndrumă curat spre slava lui Dumnezeu, în care, de altfel, în cele din urmă, îşi află 
odihna. 

3. Firea-i îndărătnică la răstignire, se înfiorează la gândul apăsării, nu vrea să se pună de bună voie sub jug; 
harul, în schimb, nu se sperie de răstignirea de sine, se împotriveşte poftelor şi simţurilor, caută supunerea, iubeşte 
îngenuncherea, nu umblă să hotărască după capul său, îndrăgeşte rânduiala, nu ţine să asuprească pe alții, urmăreşte 
un singur lucru: să stea, să trăiască şi să fie sub mâna preaputernică a lui Dumnezeu; pentru Dumnezeu e gata oricând 
să se plece cu umilință înaintea oricărei făpturi omeneşti. 

4. Firea lucrează mereu pentru tihna şi folosul propriu şi aşteaptă într-una câştig de la alţii; harul, în schimb, 
nu caută ceea ce este folositor şi plăcut sieşi, ci are întotdeauna în vedere ceea ce ar putea fi de folos pentru mai 
mulți. 

5. Firea primeşte bucuroasă onorurile şi închinăciunile; harul, în schimb, închină lui Dumnezeu toată cinstea 
şi mărirea. 

6. Firea se teme de ruşinare şi dispreţ; harul, în schimb, se bucură ori de câte ori se învredniceşte să sufere 
ocară pentru numele lui Isus (Fapte 5,41). 

7. Firii îi place huzurul şi tihna trupească; harul, în schimb, nu poate sta degeaba, ci bucuros se aşterne pe 
treabă. 

8. Firii îi plac lucrurile rare şi frumoase, urăște ce este ieftin şi grosolan; harul, în schimb, se bucură şi de 
lucrurile simple şi smerite, nu disprețuiește cele aspre, îmbracă voios chiar şi o haină ponosită. 

9. Firea pofteşte la cele trecătoare, se bucură de câştigul pământesc, se întristează de pagubă, se necăjeşte 
pentru cea mai mică vorbă de ocară; harul, în schimb, caută la cele veşnice, nu se lasă supus celor trecătoare, nu se 
tulbură pentru pagubă, nu se amărăşte pentru o vorbă de ocară: comoara şi bucuria lui se află în ceruri, unde nimic 
nu-i supus nimicirii. 

10. Firea este lacomă, mai bucuros ia decât dă: tot ceea ce apucă şi ține îi place să aibă pentru sine numai; 
harul, în schimb, e darnic cu toată lumea, nu caută ale sale, se mulţumeşte cu puţin, convins că mai fericitor lucru 
este a da decât a lua (Fapte 20, 35). 

11. Firea trage la făpturi, e aplecată spre trup, spre deşertăciuni şi vorbărie goală; harul, în schimb, trage la Dumnezeu 
şi la virtute, se leapădă de făpturi, fuge de lume, răstigneşte poftele cărnii, urăşte colindatul de colo-colo, se sfieşte să 
se arate în văzul lumii. 

12. Firea primeşte bucuros alinări din afară, de la cele ce aduc măgulire simţurilor; harul nu-şi caută mângâierea decât 
la Dumnezeu, râvnind să-şi afle desfătarea - mai presus de toate cele văzute -, în binele ultim şi fără de pereche. 

13. Firea face totul pentru câştig şi pentru folosul propriu; nu-i în stare să întreprindă nimic de dragul nimănui; în 
orice faptă bună întrevede fie răsplata ce i se cuvine, fie una mai mare încă; fie prinos de laudă, fie alte foloase; firea 
trage mereu nădejde din cumpănirea faptelor şi darurilor pe care le face; harul, în schimb, nu se aşteaptă la vreun 
folos vremelnic, nu doreşte altă răsplată decât pe Dumnezeu singur; din cele cuvenite vieții pământeşti nu-şi doreşte 
decât atât cât îi trebuie pentru dobândirea celor veşnice. 

14. Firea se bucură să aibă prieteni şi cunoscuţi cât mai mulți, se făleşte cu neamul şi locul obârşiei sale, zâmbeşte 
celor puternici, linguşeşte pe cei bogați, măguleşte pe cei de-o seamă cu sine; harul, în schimb, îndrăgeşte şi pe 
vrăjmaşi, nu se laudă cu mulțimea prietenilor, nu pune preț pe neam sau pe locul obârşiei, decât dacă e vorba de 
virtute; îşi deschide inima spre cel sărac mai curând decât spre cel avut, stă alături de cel nevinovat, mai curând decât 
de cel puternic; se bucură alături de cel sincer, nu alături de cel ce linguşeşte; harul îndeamnă neobosit la haruri tot 
mai mari, ca, prin virtute, omul să se asemene tot mai mult cu Fiul lui Dumnezeu. 

15. Aflată la ananghie şi strâmtorare, firea cârteşte; harul îndură însă fără să crâcnească orice oropsire. 

16. Firea aduce totul la sine, se zbate să-şi facă dreptate; harul, în schimb, atribuie totul lui Dumnezeu, de unde toate 
îşi au, de altfel, izvorul; nu se laudă, pentru sine, cu nimica bun, nu se încumetă să se mândrească de nimic; nu 
stârneşte vrajbă, nu pune spusele sale mai presus de ale altora; toate părerile şi cunoştinţele sale le supune 
înțelepciunii eterne şi cercetării ochiului dumnezeiesc. Firea e ahtiată să afle taine şi noutăţi; vrea să se pună pe sine 
în văzul lumii, ţine să adulmece cu simţurile cât mai multe; vrea să fie cunoscută, mereu de față acolo unde răsună 
laudele şi tămâierile lumii. Harului însă nu-i pasă de noutăţi şi lucruri de mirare, căci ştie bine că toate purced din 
străvechea stricăciune, că pe acest pământ nimic nu-i nou cu adevărat şi trainic. Harul îndrumă simţurile la înfrânare, 
le fereşte de desfătările zadarnice şi de arătarea de sine; cele de laudă şi vrednice de mirare ştie să le învăluiască în 
umilință; în toate şi în totul ştie să caute folosul adevărat, rodul laudei şi cinstirii lui Dumnezeu. Nu-i place să 
vorbească în gura mare despre sine, ci în toate darurile primite urmăreşte un singur lucru: ca Dumnezeu să fie 
binecuvântat, căci toate purced din mărinimia fără margini a iubirii sale. 

l 7. Asemenea har e o lumină suprafirească deosebită, dăruită de Dumnezeu însuşi drept semn şi arvună a 
mântuirii veşnice a celor aleşi; ea înalță pe om de la cele pământeşti la iubirea bunurilor cereşti: dintr-o ființă 
trupească face astfel una spirituală. Prin urmare, cu cât firea omenească este mai mult ținută în frâu şi îngenuncheată, 
cu atât mai mare este harul revărsat asupra sufletului; cercetat astfel zi de zi, omul lăuntric se primeneşte necontenit, 
după chipul şi asemănarea lui Dumnezeu. 


Despre stricăciunea firii omeneşti şi puterea harului dumnezeiesc 
Cartea a III-a, Despre mângâierea lăuntrică, Capitolul LV 

1. Doamne, Dumnezeul meu, Tu care m-ai creat după chipul şi asemănarea ta, dăruieşte-mi, te rog, harul pe 
care mi l-ai arătat a fi atât de însemnat şi de trebuincios spre mântuire: să pot birui răutatea firii mele care neîncetat 
mă trage la păcat şi la pierzanie. Căci văd în mădularele mele o altă lege luptându-se împotriva legii minţii mele şi 
făcându-mă rob (Rom 7, 23), în multe privinţe, faţă de poftele trupului; eu unul nu mă simt în stare să mă împotrivesc 
acestor patimi decât cu ajutorul harului tău preasfânt, revărsat ca o flacără înaintea mea. 

2. Într-adevăr, este nevoie de har, ba încă de un har foarte mare, ca firea, aplecată cum este pururi spre rău, 
încă din cea mai fragedă vârstă, să poată fi biruită. Căci, prăbuşită o dată cu primul nostru părinte, Adam, căzută 
pradă stricăciunii, prin păcat, firea fiecăruia rămâne de la rădăcină întinată: căci dacă bună şi dreaptă a fost zidită 
dintru început de tine, păcatul şi becisnicia ei o fac acum să tragă mereu spre rău şi spre cele josnice. Iar puțina putere 
ce i-a mai rămas e ca un fir de jar îngropat sub cenuşă. Atare scânteie e chiar mintea omului, aşa cum i-ai dăruit-o de 
la fire, înconjurată însă acum de negură şi ceaţă: are mai departe puterea de a deosebi, prin judecată, între bine şi rău, 
de a surprinde depărtarea ce desparte adevărul de minciună, deşi rămâne neputincioasă atunci când vine vorba de a 
îndeplini toate câte le încuviințează, căci îi lipseşte plinătatea luminii adevărate, iar pornirile ei sunt slăbite şi 
vătămate de cusururi şi metehne. 

3. De aici, Dumnezeule, faptul că, după omul cel lăuntric, mă bucur de legea ta (Rom 7, 22), ştiind bine cât de 
bună este porunca ce ne-ai dat-o, cât de dreaptă şi cât de sfântă este; ştiind bine că ea osândeşte răul şi sfătuieşte fuga 
de păcat. Tot de aici şi faptul că aflu în mine voinţa, nu însă şi înfăptuirea binelui (Rom 7, 18). De aici, mulțimea 
hotărârilor bune pe care le iau neîncetat; dar, lipsindu-mă de harul care să-mi suplinească slăbiciunea, la cea mai mică 
împotrivire dau înapoi şi mă resemnez în retragere. Tot de aici şi faptul că, având cunoştinţă de căile desăvârşirii, 
văzând destul de limpede ce şi cum s-ar cuveni să fac, mă las totuşi tras în jos de jugul slăbiciunii mele şi nu mă mai 
ridic spre cărările desăvârşirii. 

4. O, Doamne, cât de trebuincios îmi este harul tău ca să pot apuca pe calea binelui, ca să propăşesc cât de cât 
şi să duc la bun sfârşit lucrarea desăvârşirii mele! Fără harul tău, într-adevăr, nu sunt în stare de nimic. Toate le pot 
întru Cristos cel ce mă îmbracă cu putere (Fil 4, 13). O, har cu adevărat ceresc, fără de care nu putem avea nici un 
merit propriu, fără de care darurile firii înseşi sunt nimica! Nimic nu preţuiesc meşteşugurile, nimic nu preţuiesc 
averile, nimic frumuseţea, nimic bărbăţia, nimic înzestrările minţii şi ale vorbirii - fără de harul tău, Doamne. Într- 
adevăr, darurile firii sunt împărțite, fără deosebire, şi celor buni şi celor răi; cei aleşi însă au parte de darul iubirii, 
prin a cărui pecete se fac vrednici de viaţa cea veşnică. E atât de mare acest dar, încât nici darul prorocirii, nici 
puterea de a face minuni şi nici una din isprăvile minții cercetătoare nu au vreun preţ în sine fără el. Nici chiar 
credinţa şi nădejdea, şi nici una din celelalte virtuţi nu-ți sunt plăcute, dacă din sufletul omului lipseşte harul iubirii. 

5. O, dar preafericit ce vii să înavuţeşti cu belşugul virtuţilor pe cel sărac cu duhul! Tu, care smereşti la inimă 
pe cel bogat în multe bunuri pământeşti! Vino, coboară asupra mea, din zori copleşeşte-mă cu mângâierile tale, ca nu 
cumva sufletul meu însetat şi ostenit să fie cuprins de delăsare. Te rog fierbinte, Doamne, fă să găsesc har în ochii tăi; 
harul tău îmi este de ajuns, (2 Cor 12, 19) chiar fără nimic altceva, din cele după care suspină firea. Şi dacă voi fi 
ispitit şi trecut prin amărăciuni şi încercări numeroase, nu mă voi teme de nici un rău, atâta timp cât tu vei fi, prin 
harul tău, cu mine. El este tăria mea, sfătuitorul meu şi ajutorul meu de nădejde. Mai puternic decât toți vrăjmaşii mei 
luaţi laolaltă, mai înțelept decât toți înțelepții pământului. 

6. Harul e învățătorul adevărului, dascălul purtărilor, lumina inimii, alinarea durerii, duşmanul întristării, 
hrana evlaviei, izvorul lacrimilor. Ce aş fi eu fără har, decât un lemn uscat, un vreasc bun de aruncat? Harul tău, 
Doamne, să fie pururi alături de mine, însoțindu-mi paşii, ajutându-mă neîncetat să fac fapte bune. Prin Isus Cristos, 
Domnul nostru. Amin. 


Se cuvine să ne lepădăm de noi înşine şi să-l urmăm pe Cristos pe calea crucii 
Cartea a III-a, Despre mângâierea lăuntrică, Capitolul LVI 


1. Fiul meu, te vei putea strămuta în mine numai în măsura în care vei fi în stare să te dezbraci de tine însuţi. 
Aşa cum faptul de a nu râvni la nimic pentru simţuri clădeşte pacea lăuntrică, tot astfel lepădarea lăuntrică de sine 
conduce la unirea cu Dumnezeu. Vreau să te deprinzi cu desăvârşita lepădare de tine însuți, urmând voinţa mea fără 
crâcnire şi împotrivire. Urmează-mă, deci: Eu sunt Calea, Adevărul şi Viaţa (In 14, 6). Fără cale aşternută nu se poate 

merge nicăieri; fără adevăr, cunoaşterea e fără rost; fără viaţă, nici un trai nu e cu putință. Calea pe care o ai de urmat 
sunt Eu însumi; Adevărul în care trebuie să crezi Eu sunt; Viaţa în care trebuie să-ți pui nădejdea sunt Eu. Eu sunt 
Calea ferită de piedici, Adevărul negreşelnic, Viaţa fără de sfârşit. Eu sunt Calea cea mai dreaptă cu putință, culmea 
adevărului, Viaţa cea adevărată, Viaţa fericită, Viaţa însăşi fără de început. Ţinând calea mea, vei cunoaşte adevărul; 
şi adevărul te va elibera (n 8, 32) şi vei dobândi viaţa veşnică. 

2. Dacă vrei să intri în viață, păzeşte poruncile (Mt 19, 17). Dacă vrei să cunoşti adevărul, crede în mine. 
Dacă vrei să fii desăvârşit, vinde tot ce ai (Mt 19, 21). Dacă vrei să fii ucenicul meu, leapădă-te de tine. Dacă vrei să 
dobândeşti o viaţă fericită, învăţă să dispreţuieşti viaţa aceasta. Dacă vrei să fii proslăvit în ceruri, umileşte-te pe 
pământ. Dacă vrei să domneşti împreună cu mine, poartă cu mine crucea. Numai cei ce slujesc crucii vor afla calea 
fericirii şi lumina adevărată. 

3. Doamne Isuse, de vreme ce viaţa ta pe acest pământ a fost supusă strâmtorărilor şi disprețuită de lume, fă 
să te pot urma pe calea aceluiaşi dispreț pe care lumea ți l-a arătat ţie. Căci nu este ucenicul mai presus de dascălul 
său, nici slujitorul mai presus de domnul său (Mt 10, 24). Fă, aşadar, ca şi slujitorul tău să se poată deprinde cu viața 
pe care ai dus-o, căci acolo se află mântuirea mea şi adevărata sfinţenie. Orice cuvântări aş citi sau asculta în afară de 
aceasta, nimic nu-mi va putea da hrană sau bucurie statornică. 

4. Fiul meu, dacă ai citit şi aflat despre toate acestea, nu vei fi fericit decât trecând la fapte. Cel ce are 
poruncile mele şi le păzeşte, acela este care mă iubeşte, şi-l voi iubi şi Eu şi mă voi arăta lui (In 14, 21) şi îl voi 
aşeza alături de mine în împărăția Tatălui meu. 

5. Doamne Isuse, fie precum ai spus şi ai făgăduit: fă-mă vrednic să-ţi primesc darul. Într-adevăr, din mâna ta 
am primit crucea: o voi purta pe umerii mei şi o voi duce până la moarte, după cum mi-ai poruncit. Sigur, viața unui 
bun călugăr e o cruce, dar nu alta călăuza omului spre paradis. Lucrurile sunt pornite şi nu pot fi lăsate în mijlocul 
drumului: nici vorbă de a face cale întoarsă. 

6. Haideţi, aşadar, fraților, să mergem împreună; Isus va fi cu noi. Crucea am primit-o pentru Isus; pentru 
Isus, pe calea crucii să fim statornici până la capăt. El va fi ajutorul nostru, căci ne deschide cărarea şi ne călăuzeşte. 
Iată, Regele nostru păşeşte înainte şi va duce lupta pentru noi. Să-l urmăm cu bărbăţie, nimeni să nu se înspăimânte 
de nici o grozăvie; să fim pregătiți să ne jertfim până la moarte în luptă şi să nu pătăm stindardul slavei noastre, 
fugind de cruce. 


Nu-i bine ca omul să se lase copleşit de deznădejde atunci când se întâmplă să cadă în unele greşeli 
Cartea a III-a, Despre mângâierea lăuntrică, Capitolul LVII 


1. Fiul meu, mai plăcute îmi sunt răbdarea şi smerirea sufletului tău la ananghie, decât dulceaţa şi evlavia lui 
în clipele fericite. Pentru ce te întristezi dacă ți se aduce dojană pentru un lucru de nimic? Chiar de-ar fi fost un lucru 
mai însemnat, şi încă nu s-ar fi cuvenit să te tulburi. Acum însă, lasă-l să treacă. Nu-i prima nici ultima oară când aşa 
ceva se întâmplă, căci aceasta-i viaţa. Te arăţi viteaz, nimic de spus, atâta timp cât nu întâmpini împotrivire. Ba chiar 
eşti priceput la sfaturi şi ştii să-i îmbărbătezi din gură pe alţii; de îndată însă ce necazul vine să bată pe neaşteptate la 
uşa ta, te părăsesc şi sfatul şi puterea. Vezi, aşadar, cât eşti de şubred după cum se arată, atât de des, în asemenea 
lucruri de mică însemnătate; totuşi spre mântuirea şi binele tău se fac acestea toate, ori de câte ori prilejurile se ivesc. 

2. Nu pune la inimă şi, dacă durerea şi mâhnirea te ating, nu le lăsa să te biruie sau să te stăpânească. Dacă 
vezi că nu poţi răbda cu voioşie, rabdă cel puţin cu resemnare. Chiar dacă urechile-ţi aud lucruri mai puţin 
îmbucurătoare şi simţi cum eşti gata să te aprinzi, păstrează-ți cumpătul şi nu da drumul la vorbe nesăbuite, ca nu 
cumva cei mai mici decât tine să găsească pricină de sminteală. Zbuciumul tău nu va întârzia să se domolească şi 
amărăciunea sufletului se va preface în dulce alinare a harului. Sunt viu şi stau alături de tine, spune Domnul, gata să- 
ti întind o mână de ajutor şi să-ţi aduc prisos de mângâiere: încrede-te în mine şi cheamă-mă cu evlavie. 

3. Păstrează-ţi cumpătul şi pregăteşte-te să dai piept cu încercări şi mai mari încă. Totul nu-i pierdut, chiar 
dacă ţi se pare că, mai des, eşti încercat de amărăciune şi ispită. Om eşti, nu Dumnezeu; eşti trup făcut din carne, nu 
înger. Cum îți închipui că ai putea rămâne nestrămutat în virtute, atunci când de acest dar n-au avut parte nici îngerii 
din ceruri, nici primii noştri părinți în Paradis? Eu îi mângâi şi-i îmbărbătez pe cei întristați, Eu îi înalt la cunoaşterea 
dumnezeirii mele pe cei care-şi recunosc şubrezenia. 

4. Fie binecuvântat cuvântul tău, Doamne, mai dulce decât mierea fagurelui (Ps 18, 11) pe cerul gurii mele. 
Ce m-aş face în mijlocul atâtor amărăciuni şi ananghii fără oblăduirea şi îmbărbătarea sfintelor tale cuvinte? Măcar să 
mă văd ajuns la porțile mântuirii, căci de pătimirile drumului nu-mi pasă. Dăruieşte-mi, te rog, un sfârşit bun, o 
trecere fericită din lumea aceasta. Adu-ţi aminte de mine, Dumnezeul meu, îndrumă-mi paşii pe cărarea dreaptă ce 
duce la împărăția ta. Amin. 


Să nu iscodim rosturile prea înalte şi ascunse ale judecății lui Dumnezeu 
Cartea a III-a, Despre mângâierea lăuntrică, Capitolul LVIII 


1. Fiul meu, fereşte-te de a dezbate în întrebări iscoditoare lucruri prea înalte şi judecățile ascunse ale lui 
Dumnezeu, vrând, de pildă, să ştii pentru ce cutare se află în stare de părăsire şi pentru ce un altul, dimpotrivă, e 
copleşit de atâtea daruri; de ce cutare e trecut prin ciur şi prin dârmon, în timp ce altul primeşte cu vârf şi îndesat 
binecuvântare. Acestea toate întrec cu mult puterea de cuprindere a minţii omeneşti, oricât de isteață; ca să nu spun că 
lumina înţelegerii şi iscodirii omeneşti nu vor putea niciodată da de rostul judecăților dumnezeieşti. Prin urmare, ori 
de câte ori vrăjmaşul va veni să-ţi şoptească la ureche unele ca acestea, sau chiar semeni de-ai tăi iscoditori vor veni 
cu astfel de întrebări, nu pregeta să le răspunzi cu cuvintele Prorocului: Drept eşti Doamne şi dreaptă-i judecata ta; 
şi adevărate sunt judecăţi-le Domnului, îndreptățite în sine (Ps 118, 137 şi 18, 10). Într-adevăr, judecăţile mele sunt 
lucru de temut, iar nu de cercetat şi de iscodit în palavre, căci rosturile lor depăşesc cu totul puterea minţii omeneşti 
de a înţelege. 

2. La fel, fereşte-te să cercetezi şi să dezbaţi de ce, şi cum, şi pentru ce s-au săvârşit - aşa iar nu altminteri - 
vredniciile şi faptele sfinților: care, de pildă, e mai mare şi înălţat în sfinţenie, care-i mai proslăvit în împărăția 
cerurilor. Asemenea vorbe dau adeseori naştere la sfadă şi gâlceavă stearpă; ca să nu spun că hrănesc trufia şi 
semeţesc omul în zadar: de unde se nasc pizma şi dezbinarea, pe măsură ce unii trag să se mândrească ba cu un sfânt, 
ba cu un altul. A râvni să ştii şi să cercetezi asemenea lucruri nu aduce nici un rod, ci, dimpotrivă, displace sfinților 
din ceruri: căci Eu nu sunt Dumnezeul dezbinării, ci al păcii, spune Domnul (1 Cor 14, 33); atare pace stă întemeiată 
mai curând pe smerenia cea adevărată decât pe gânduri înfumurate despre sine. 

3. Mai sunt unii care se lasă cu nesăbuință mânaţi de râvnă ba spre unii dintre sfinți, ba către alţii, de fapt nu 
sub imboldul lui Dumnezeu, ci împinşi de porniri omeneşti. Mie toți sfinții îmi datorează viaţa; Eu le-am dăruit 
tuturora harul, Eu le-am împărtăşit lumina slavei. Eu cunosc vredniciile fiecăruia în parte; pe toţi i-am întâmpinat cu 
binecuvântările bunătăţii mele (Ps 20, 4). l-am cunoscut şi i-am îndrăgit pe toți din toți vecii vecilor; Eu i-am ales 
din lume (In 15, 19), iar nu ei m-au ales pe mine. l-am chemat prin harul meu; i-am atras din milostivire; i-am scos la 
capătul drumului, prin ispite şi încercări multe. Le-am împărtăşit mângâieri negrăite, le-am dăruit statornicie, am 
răsplătit răbdarea lor. 

4. Eu ştiu bine cine-i cel dintâi şi cine-i cel din urmă; pe toţi îi cuprind în îmbrăţişarea dragostei mele 
neţărmurite. Pentru toți sfinții mei, cel ce se cuvine să primească laudă sunt Eu; mie, înaintea tuturora, mi se 
datorează binecuvântare şi proslăvire pentru fiecare suflet ales, copleşit de atâtea daruri minunate, dinainte îndrăgit 
fără nici o vrednicie din partea făpturii. Prin urmare, cel ce disprețuiește pe unul din sfinții mei mai mici, nici pe cei 
mari nu-i cinsteşte, căci Eu l-am făcut şi pe cel mic şi pe cel mare (Înţ 6, 8). Iar cine nesocoteşte pe oricare dintre 
sfinţii mei, mă nesocoteşte pe mine, după cum nesocoteşte pe toţi ceilalți sfinți din Împărăţia cerurilor. Toţi, într- 
adevăr, sunt una prin legătura dragostei; ei împărtăşesc aceeaşi simţire, aceeaşi voință, aceeaşi iubire unii faţă de alţii. 


5. Mai mult decât atât - desăvârşire şi mai înaltă încă -, ei ţin la mine mult mai mult decât la ei înşişi şi la 
propriile lor vrednicii. Căci, răpiți dincolo de sine şi de dragostea lor pentru sine sunt ca şi cufundaţi în iubirea mea, 
din care toată fiinţa lor se hrăneşte şi întru care toată fiinţa lor odihneşte. Nimic pe lume nu-i mai poate abate sau 
desprinde de mine, căci, copleșiți de adevărul cel veşnic, sunt mistuiţi de focul dragostei nestinse. Prin urmare, atunci 
când vine vorba de starea sfinților din ceruri, bine ar face să tacă toţi cei care trăiesc doar prin trup şi pentru simţuri şi 
care nu ştiu să îndrăgească altceva decât propriile lor desfătări. Atunci când scad sau când adaugă, dându-şi cu 
părerea, ei judecă după capul lor, nu după placul adevărului veşnic. 

6. Mulţi fac aceasta din neştiință, mai ales cei puţin luminaţi la suflet, şi care nu cunosc decât prea puţin 
desăvârşirea iubirii spirituale. De cele mai multe ori, ceea ce îi mână sunt simțămintele de prieteşug şi omenească 
apropiere şi după calapodul acestora judecă şi cele cereşti. E totuşi o deosebire ca de la cer la pământ între ceea ce îşi 

pot închipui, în nedesăvârşirea lor, minţile de rând şi ceea ce poate înţelege cugetul luminat al celor dăruiți cu 
descoperirea dumnezeiască. 

7. Păzeşte-te, prin urmare, fiul meu, de a iscodi cu nesăbuință lucruri ce depăşesc puterea cunoaşterii tale, dar 
străduieşte-te din răsputeri ca măcar să te poţi învrednici de-a fi cel mai mic în împărăția lui Dumnezeu. Căci, la urma 
urmelor, la ce ar folosi cuiva să ştie cine anume este mai desăvârşit în sfințenie şi slavă în împărăţia lui Dumnezeu, 
dacă prin aceasta nu ar ajunge să se desăvârşească pe sine însuşi în smerenie, spre mai marea laudă a numelui meu? 
Într-adevăr, mult mai plăcut lui Dumnezeu e cel care se reculege spre a cugeta la mărimea păcatelor, la puţinătatea 
virtuților sale şi la marea depărtare care-l desparte de desăvârşirea sfinților, decât acela care dezbate din gură cine-i 
mai mic şi cine-i mai mare între cei din ceruri. Mult mai înțelept este să înalți rugăciuni către sfinții din ceruri - 
cerându-le, cu lacrimi şi cu umilință, ajutorul - decât să iscodeşti în chip zadarnic şi nesăbuit tainele măririi lor. 

8. Cât despre sfinți, cea mai mare mulțumire a lor ar fi să ştie că oamenii îşi văd de treabă fiecare, înfrânându- 
şi limbuţia. Sfinţii nu găsesc temei de laudă în vredniciile lor, mai mult chiar, nu se socotesc buni cu nimic de la sine; 
ci îmi aduc prinos de mulțumire mie, căci toate le-au primit din nețărmurită dragoste, prin dărnicia mea. Ei strălucesc, 
luminaţi de atâta dumnezeiască iubire. Şi fericită dragoste, întrucât nu le lipseşte nici o proslăvire şi nici o bucurie. 
Cu cât sunt mai înălțaţi în slavă, cu atât sunt mai smeriți, mai aproape de mine şi de inima mea. lată de ce stă scris: 
aruncând cununile lor înaintea lui Dumnezeu, cădeau cu faţa la pământ înaintea Mielului, închinându-se celui Viu în 
toți vecii vecilor (Ap 4, 10; 5, 14). 

9. Mulţi îşi pun întrebarea: cine este mai mare în împărăţia lui Dumnezeu, dar nu se întreabă dacă ei înşişi s-ar 
putea măcar apropia de cel mai mic din împărăția cerurilor. Mare, în împărăția lui Dumnezeu, este chiar faptul de a fi 
cel mai mic; căci în ceruri toți sunt mari şi toți se vor chema şi vor fi fiii lui Dumnezeu. Cel mai mic se va înălța mai 
presus de o mie, iar păcătosul de o sută de ani va muri (Is 60, 22; 65, 20). De altfel, ucenicii care doreau să ştie cine 
este mai mare în împărăţia cerurilor au primit, cum se ştie, următorul răspuns: Dacă nu vă veți întoarce şi nu vă veți 
face precum pruncii, nu veţi intra în împărăţia cerurilor. Tot cel ce se va smeri ca pruncul acesta, mare va fi în 
împărăţia lui Dumnezeu (Lc 6, 24). 

10. Vai de cei care nu voiesc să se smerească pe sine precum copiii, căci strâmtă şi scundă este poarta 
împărăției cereşti şi pe unii ca aceştia nu-i primeşte. Vai şi de cei bogați care îşi au aici pe pământ mângâierile (Lc 6, 
24): cei săraci vor intra în împărăţia lui Dumnezeu, iar ei vor rămâne în lacrimi pe dinafară. Bucuraţi-vă, voi cei 
smeriți, şi veseliți-vă, săracilor, căci a voastră este împărăția lui Dumnezeu, dacă paşii voştri vor merge pe cărările 
adevărului. 


În Dumnezeu singur se cade să ne punem întreaga nădejde şi credință 
Cartea a III-a, Despre mângâierea lăuntrică, Capitolul LIX 


1. Doamne, în cine să mă încred pe acest pământ? Din tot ceea ce se vede în jurul meu, unde să-mi caut 
mângâierea? Doar în tine, Doamne, Dumnezeul meu, a cărui milostivire este nesfârşită. Mi-a fost vreodată bine 
departe de tine? Mi-a fost vreodată rău avându-te alături? Mai bine sărac pentru tine, decât bogat fără tine. Mai bine 
pribeag pe pământ împreună cu tine, decât, fără tine, stăpân sus în ceruri. Unde eşti Tu, acolo e şi cerul; moartea şi 
iadul sunt acolo unde Tu nu eşti. Tu eşti dorul sufletului meu, de aceea n-am cum să nu suspin, să nu plâng şi să nu 
mă tângui. În nimeni nu mă pot încrede cu totul, nimeni nu-mi poate dărui oblăduire de nădejde, în afară de tine, 
Doamne, Dumnezeul meu. Tu eşti reazemul, încrederea şi mângâierea mea, Tu nu vei înşela încrederea mea 
niciodată. 

2. Fiecare caută ale sale (Fil 2, 31); singur Tu nu vrei altceva decât mântuirea şi propăşirea mea pe calea 
binelui, pe toate întorcându-le spre bine pentru aceasta. Chiar dacă mă treci prin ispite şi potrivnicii, toate le 
rânduieşti cu rost, spre folosul meu, aşa cum, în mii şi mii de feluri, ştii să-i încerci pe cei la care ţii. Prin asemenea 
încercări - la fel ca şi când m-ai copleşi cu clipe de cerească alinare - se cuvine să te laud şi să te iubesc în aceeaşi 
măsură. 

3. În tine, Doamne, Dumnezeul meu, îmi pun aşadar toată nădejdea şi în tine îmi caut scăparea; ţie îţi 
încredinţez toate amărăciunile şi încercările mele: tot ceea ce văd în jurul meu, în afara ta, mi se arată şubred şi 
nestatornic. Nu mă vor pricopsi nici mulțimea prietenilor, nici mâna de ajutor a cunoscuţilor puternici, nici sfătuitorii 

înţelepţi: nici unii dintre aceştia n-au fost de vreo ispravă, după cum nici cărțile învățaților nu pot da mângâiere, după 
cum nici o nestemată nu poate scăpa din robie, după cum nici cel mai neştiut şi tainic ungher nu poate da siguranţă, - 
dacă tu, Doamne, nu te afli alături, spre a dărui oblăduire, îmbărbătare, alinare, învățătură şi reazem de nădejde. 

4. Căci tot ceea ce, la prima vedere, ar părea să asigure pacea şi fericirea în afara ta, nu-i altceva decât o 
nălucire, întrucât nu poate dărui bucurie adevărată. Tu singur eşti rostul ultim al tuturor cuvântărilor: a nădăjdui în 
tine este, mai presus de toate, mângâierea tuturor celor care îţi slujesc. Privirile mele rămân aţintite către tine, 
Doamne; în tine mă încred, Dumnezeul meu, Părinte al milostivirilor; binecuvântează şi sfințește, te rog, sufletul 
meu, cu roua binecuvântării cereşti, ca să poată deveni scaunul slavei tale veşnice, sălaşul sfințeniei tale, şi nimic în 
el să nu jignească ochiul tău regesc. După mulțimea bunătăţilor tale şi după belșugul milostivirilor tale, priveşte spre 
mine (Ps 68, 17) şi ascultă rugăciunea sărmanului tău slujitor, surghiunit în mohorâtul ţinut al umbrelor şi al morții. 
Ocroteşte şi păstrează sufletul nevrednicului tău slujitor printre atâtea primejdii şi printre ananghiile acestei vieți, 
repede întoarse în stricăciune; sub oblăduirea harului tău, îndreaptă paşii mei pe calea păcii, spre patria luminii 
nestinse. Amin. 


Cu câtă cuviință se cade să ne apropiem de Cristos în Sfânta Împărtăşanie 
Cartea a IV-a, Despre Taina sfântului altar, Capitolul I 


Cuvios îndemn la Sfânta Împărtăşanie 


Vocea lui Cristos 

Veniţi al mine, voi toţi cei osteniți şi împovăraţi, şi Eu vă voi dărui întremare, spune Domnul. Pâinea pe care 
Eu o voi da este Trupul mu, pentru viața lumii. Luaţi şi mâncaţi: Acesta este Trupul meu care se jertfeşte pentru voi; 
faceți aceasta în amintirea mea. Cel ce mănâncă Trupul meu şi bea Sângele meu rămâne în mine şi Eu în el. 
Cuvintele pe care le-am rostit către voi spirit sunt şi viață. (Mt 11, 28; In 6, 51; Mt 26, 26; 1 Cor 15, 24; In 6, 56, 64). 


Glasul ucenicului 

1. Acestea sunt chiar cuvintele tale, Cristoase, adevărule veşnic, chiar dacă nu le-ai rostit o dată, chiar dacă n- 
au fost aşternute laolaltă pe aceeaşi filă a Cărţii. Şi pentru că au fost rostite de gura ta şi pentru că sunt adevărate, nu 
pot decât să le primesc cu toată recunoştinţa şi credința. Sunt ale tale, căci de pe buzele tale au ieşit întâia oară; sunt, 
însă, totodată, ale mele, căci pentru mântuirea mea le-ai spus. Le primesc cu toată bucuria şi le culeg din gura ta, să- 
mi rămână întipărite cât mai adânc în inimă. Asemenea cuvinte, pline de atâta dulceaţă, bunătate şi dragoste sunt 
pentru mine un imbold; dar vai, păcatele mele mă înspăimântă, conştiinţa mea pătată îngheață înaintea unor taine atât 
de mari. Dulceaţa cuvintelor tale mă îmbie, dar povara lipsurilor şi scăderilor mele mă ţine locului. 

2. Îmi porunceşti să mă apropii fără teamă, dacă vreau să am parte cu tine; mă chemi să primesc hrana 
nemuririi, dacă ţin să dobândesc viaţa şi slava veşnică. Veniţi la mine toți cei osteniţi şi împovărați şi Eu vă voi dărui 
întremare (Mt 11, 28). O, dulce şi inimos cuvânt pentru urechea păcătosului, această chemare prin care Tu, Doamne 
Dumnezeul meu, pofteşti pe cel sărac şi nevoiaş să se împărtăşească cu Trupul tău preasfânt. Dar, Doamne, cine sunt, 
să îndrăznesc să mă apropii de tine? Cerul şi cerul cerurilor nu te încap (3 Rg 8, 27); şi Tu spui: Veniţi la mine toți 
(Mt 11, 28)! 

3. Ce vrea să zică această dulce bunăvoință, această atât de prietenească şi călduroasă chemare? Cum voi 
cuteza oare să mă apropii şi să vin, când nu ştiu să fi făcut vreodată vreun bine care să mă îndreptăţească să cutez? 
Cum, Doamne, să te primesc în casa mea, eu care, atât de des, am adus jignire blândului tău chip? Îngerii şi 
arhanghelii ţi se închină, sfinţii şi toți drepții se tem de tine, dar tu spui: Veniți la mine toți! Cine-ar putea crede într-o 
asemenea chemare, dacă Tu însuți nu ai fi rostit-o? Şi dacă n-ai fi poruncit Tu însuţi, care om de pe lume ar cuteza să 
se apropie? 

4. De zece ori câte zece ani a stat şi a trudit un bărbat drept, Noe, la facerea corăbiei sale, şi asta doar ca să se 
poată mântui pe sine şi pe ai săi câțiva; dar eu, ce să spun despre mine? Cum oare, într-un singur ceas, m-aş putea 
pregăti spre a primi aşa cum se cuvine pe însuşi Făcătorul lumii? Marele tău slujitor şi apropiatul tău prieten, Moise, 
a ales pentru chivotul legii un lemn nesupus putreziciunii, îmbrăcându-l cu aurul cel mai curat, doar pentru a aşeza 

înlăuntrul lui tablele Legii; ce voi spune despre mine, făptură supusă putregaiului? Cum voi îndrăzni oare, cu atâta 
uşurinţă, să te primesc în sânul meu pe tine, Dătătorul Legii şi Ziditorul însuşi al vieţii? Solomon, cel mai înțelept 
dintre regii lui Israel, a stat şi a înălţat vreme de şapte ani templul măreț, zidit spre lauda numelui tău; ca, la sfârşit, 
opt zile în şir, să serbeze sfinţirea locaşului, aducându-ţi o mie de jertfe de împăcare, în sunete de trâmbiţe şi în 
cântări de veselie, purtând în cele din urmă sfântul chivot al Legii la locul pregătit; ce să spun eu, nefericitul, cel mai 
sărac şi nevoiaş dintre oameni? Cum să te primesc în casa sufletului meu, când abia mă dovedesc în stare să petrec o 
singură jumătate de ceas în adevărată reculegere? Măcar dacă, o singură dată, aş fi putut-o face vredniceşte! 

5. O, Dumnezeul meu, câte nu s-au străduit să facă acei oameni plini de sfinţenie, ca să-ți fie pe plac! Şi vai, 
cât de puțin mă dovedesc eu însumi în stare să fiu la înălțime! Cât de scurt e timpul consfințit de mine pregătirii 
pentru sfânta Împărtăşanie! Cât de greu izbutesc să mă adun cu gândul așa cum s-ar cuveni şi cât de rar mă scutur cu 
desăvârşire de toată risipirea cugetului! Nici o îndoială că, înaintea Dumnezeirii tale mântuitoare, nu s-ar cuveni să se 
ivească în mintea mea nici bănuiala vreunui gând nepotrivit, nici umbra fugară a vreunei alte făpturi: căci oaspetele 
pe care mă pregătesc să-l primesc nu este Înger, ci Domnul însuşi şi Stăpânul îngerilor. 

6. Pe de altă parte, ca de la cer la pământ e depărtarea dintre chivotul Legii, cu tot ceea ce se cuprindea în el, 
şi preacuratul tău Trup, cu virtuțile lui negrăite; depărtarea dintre vechile jertfe ale Legii, închipuind pe cele viitoare, 
şi jertfa sfântă şi adevărată a Trupului tău, împlinire a tuturor jertfirilor din vechime. 

7. Atunci de ce nu mă înflăcărez mai mult în faţa fiinţei tale, vrednice de atâta înaltă cinstire? De ce nu mă 
pregătesc cu mai multă sârguință pentru primirea Sfintei Împărtăşanii, atunci când ştiu cu câtă evlavie şi osârdie 
sfinţii patriarhi şi proroci din vechime - până şi regii şi vechii domnitori - cu întreg poporul lor, s-au apropiat de 
slujbele lăcaşului tău preasfânt? 

8. Prea-evlaviosul rege David tresălta cu toată râvna puterilor sale înaintea chivotului lui Dumnezeu, 
aducându-şi aminte de toate binefacerile cândva revărsate de tine asupra sfinţilor patriarhi; câte lăute şi goarne, câte 
titere şi fluiere n-a pus el să cânte, câți psalmi n-a întocmit şi rânduit, ca să fie cântaţi cu bucurie; câte cântări ca 
acestea n-a zis el însuşi chiar din ţiteră şi din gură, insuflat de darul Duhului Sfânt; căci el e cel care a învăţat poporul 
lui Israel să înalțe din toată inima cântări către Domnul şi să-i cânte într-un singur glas, zi de zi, binecuvântări şi 
laude. Dacă pe vremea aceea atâta evlavie şi râvnă sfântă avea în suflet poporul lui Israel față de laudele Domnului, 
faţă de chivotul Legii, câtă evlavie şi sfântă proslăvire ar trebui să aducem noi înşine şi întreg poporul creştin de 
astăzi, faţă cu preasfântul Sacrament al Împărtășaniei, înaintea Trupului dumnezeiesc al lui Cristos! 

9. Mulţi nu pregetă să alerge, te miri unde, să vadă moaştele unor sfinţi şi toți se minunează la auzul faptelor 
săvârşite de aceştia; ei cercetează cu uimire măreţele biserici, sărută cu evlavie oasele acestor sfinți păstrate în racle 
de aur şi învelite în mătase. Dar iată, Tu însuţi, Doamne, eşti de față aici în altar, Tu, Dumnezeul meu, mai sfânt decât 
toată sfinţenia sfinţilor tăi robi, Tu, Ziditorul tuturor oamenilor şi Stăpânul îngerilor. Atunci când se apropie de 
sfintele moaşte ale sfinților tăi, omul e îmboldit de dorinţa de a vedea în racle lucruri neobişnuite, de mirare; tocmai 
de aceea, puțin rod de îndreptare culeg îndeobşte cei ce bat astfel drumurile la sfintele moaşte, mai ales dacă se 
întreprind acestea cu inima văduvită de evlavie şi lipsită de căinţa adevărată. Dar în Sfânta Taină a altarului eşti de 
faţă, întreg, ca om adevărat, Tu însuţi, Doamne Dumnezeul meu, Isuse Cristoase: iată de ce, ori de câte ori omul te 
primeşte cu vrednicie şi cu evlavie, rodul mântuirii veşnice este îmbelşugat. E drept că la Sfânta Taină a altarului nu 
vine să-l îmboldească pe om nici dorinţa de noutate, nici vreo altă pornire uşuratică; acolo nu-i dau ghes, în nici un 
fel, simţurile, ci singură virtutea credinţei neclintite, nădejdea plină de evlavie şi iubirea sinceră şi curată. 

10. Cât de minunat lucrezi în noi, nevăzutule Ziditor al lumii, Dumnezeule; de câtă bunătate şi îndurare dai 
dovadă faţă de aleşii tăi, împărtăşindu-te lor spre cuminecare în această Sfântă Taină! Acest lucru covârşeşte cu 
adevărat toată înțelegerea omenească; mai mult decât orice, el îmbie spre tine inimile celor care te iubesc, 
înflăcărându-le de o dragoste încă şi mai mare. Adevărații tăi credincioşi, cei care-şi petrec zilele cu gândul la 
îndreptarea vieţii lor, ei sunt aceia care culeg îndeobşte din acest Sacrament harul unei evlavii mereu mai mari şi o tot 
mai aprinsă dragoste de sfinţenie. 

11. O, har minunat şi ascuns al acestei Taine, cunoscut doar credincioşilor lui Cristos şi față de care 
necredincioşii, ca şi cei robiți păcatelor, rămân nesimţitori! Prin această Taină sufletul se împărtăşeşte cu harul 
nevăzut al Spiritului tău, în om se reclădeşte virtutea pierdută, se primeneşte frumuseţea ştirbită de păcat. Atât de 
mare este uneori acest har al Împărtăşaniei, încât, din plinătatea râvnei dăruite, nu numai sufletul trage folos şi 
împărtăşire, dar şi trupul însuşi, ale cărui puteri şubrezite sunt, uneori, prin această Taină, întremate. 

12. Cât e de dureros şi vrednic de plâns faptul că, datorită lâncezelii şi lenei, nu suntem în stare de mai multă 

tragere de inimă atunci când este vorba de a ne cumineca cu Cristos, de a ne împărtăşi cu Cel în care stă toată 
nădejdea şi singura scăpare a celor ce țin să se mântuiască! Cristos, într-adevăr, este sfințenia şi răscumpărarea 
noastră; El este alinarea tuturor celor ce pribegesc pe cărările vieţii, la fel cum este bucuria veşnică a sfinților din 
ceruri. E deci foarte de plâns că atât de rari sunt cei ce se gândesc la această Taină a mântuirii, din care izvorăşte 
bucuria cerului şi viaţa lumii. Cât de mare-i orbirea şi învârtoşarea inimii omeneşti, nesimţitoare înaintea unui dar atât 
de necuprins, pe care, tocmai prin zilnică cercetare, omul ajunge, uneori, să nu-l mai prețuiască de fel! 

13. Dacă Taina acestui sfânt Sacrament s-ar săvârşi doar într-un singur loc pe lume, de către un singur preot, cu 
cât dor ar alerga credincioşii spre acel loc, la acel preot al lui Dumnezeu, spre a vedea minunea împlinindu-se şi spre 
a se împărtăşi din dumnezeieştile Taine! Dar iată, preoţi sunt astăzi mulți pe lume şi Cristos se jertfeşte pe altarele 
bisericilor răspândite pe întregul pământ, ca darul şi dragostea lui Dumnezeu faţă de om cu atât să se vestească mai 
mult, cu cât e mai întinsă de-a lungul şi de-a latul lumii săvârşirea Sfintei Liturghii. Îţi mulţumesc, bune Isuse, 
Păstorule veşnic, care te-ai îndurat să ne ospătezi pe noi, sărmanii surghiuniţi, cu scumpul tău Trup şi Sânge, 
chemându-ne cu gura ta la împărtăşirea acestor Taine: Veniţi la mine, voi toți cei osteniţi şi împovărați, şi Eu vă voi 
dărui întremare (Mt 11, 28)! 


Câtă bucurie şi dragoste arată Dumnezeu omului în această taină 
Cartea a IV-a, Despre Taina sfântului altar, Capitolul II 


Glasul ucenicului 

1. Bizuindu-mă, Doamne, pe bunătatea şi marea ta milostivire, mă apropii, iată, ca un suferind de tine, 
Tămăduitorul meu; ca un înfometat şi ca un însetat, vin la Izvorul vieţii; un cerşetor se înfăţişează la Împăratul 
cerurilor; sunt ca un rob bătând la uşa stăpânului său: făptura se apropie, iată, de Făcătorul ei; nemângâiatul stă în 
pragul preabunului său Mângâietor. Dar de unde să-mi vină tocmai mie harul ca Tu să cobori până la mine? Cine sunt 
eu ca să vii să mi te împărtăşeşti pe tine însuţi în dar? Cum să se încumete un păcătos să stea înaintea feţei tale? Şi 
cum binevoieşti oare să te apleci până la păcătosul acesta? Cunoşti prea bine pe acest rob al tău, ştii bine că nu are 
nimic bun în sine, nimic care să-l învrednicească de acest dar al tău. Îmi mărturisesc nevrednicia, îţi recunosc 
bunătatea, îți proslăvesc blândeţea şi-ţi mulțumesc pentru necuprinsa ta iubire. Căci pentru tine însuți faci ceea ce 
faci, nu pentru vredniciile mele - ca bunătatea ta să-mi fie mai bine cunoscută, ca să mă pot împărtăşi dintr-o iubire 
mai înflăcărată şi să mă pot cerceta cu simţăminte de smerenie mai adâncă. De vreme ce ție îţi place, şi pentru că Tu 
singur ai hotărât astfel, nu mă împotrivesc şi primesc, iată, darul tău, în nădejdea că păcatele mele nu mă vor face 
vrednic de osândă! 

2. O, dulce şi preablânde Isuse, câtă cinste, câtă recunoştinţă, câtă nesfârşită laudă ţi se cuvin pentru darul 
sfântului tău Trup, a cărui vrednicie nici o limbă omenească nu o poate rosti cum se cuvine! Dar cu ce gând mă voi 
apropia de sfânta Împărtăşanie, de Domnul meu pe care nu sunt în stare să-l cinstesc cum se cuvine, dar pe care totuşi 
doresc să-l pot primi cu vrednicie? Ce gând mai bun şi chibzuit decât acela de a mă smeri până la pământ înaintea 
feţei tale, proslăvind cu recunoştinţă nemărginita ta bunătate? Te laud, Dumnezeul meu, şi te preamăresc în veci. Mă 
dispreţuiesc şi mă supun ţie din adâncul nimicniciei mele. 

3. Tu eşti, cu adevărat, Sfântul Sfinţilor, eu, un păcătos bicisnic. Iată, te cobori până la mine, care nu-s vrednic 
nici măcar să-mi ridic privirile până la tine. Tu vii la mine, vrei să fii cu mine, mă chemi la ospăţul tău. Tu vrei să-mi 
împărtăşeşti din hrana cerească, din pâinea îngerească (Ps 78, 25), din tine însuţi, pâinea vie, care ai coborât din 
ceruri şi care dăruieşti viață lumii (n 6, 33). 

4. Acesta-i izvorul iubirii, aici se vede întreaga lumină a bunătății tale! Cum să-ţi mulțumesc, cum să te 
proslăvesc cum se cuvine? Câtă sfântă noimă în rostul pentru care ai întemeiat această Taină! Câtă dulceaţă şi fericire 
în ospăţul acesta, în care pe tine însuţi ni te dăruieşti drept hrană! Cât de minunată e lucrarea ta, Doamne; cât de 
puternică virtutea ta, Doamne, cât de negrăit adevărul tău! Cuvântul tău a fost de ajuns şi toate s-au făcut; totul s-a 
săvârşit după porunca ta. 

5. E lucru minunat şi vrednic de crezare - deşi cu mult deasupra puterii de cuprindere a minții omeneşti -, ca 
Tu, Doamne, Dumnezeu adevărat şi om adevărat, să fii întreg sub chipul umil al pâinii şi al vinului şi să nu te 
împuţinezi prin împărtăşire. Tu, Domnul şi Stăpânul lumii, care nu duci lipsă de nimic, ai vrut, prin acest Sacrament, 

să-ți faci sălaş la noi; păstrează-mi inima şi trupul fără prihană; dă-mi harul unei conştiinţe senine şi curate, care, cât 
mai des, să-mi îngăduie să mă apropii de sfintele tale mistere; fă să pot primi, spre mântuirea mea veşnică, acest 
Sacrament, întemeiat şi hărăzit de tine spre veşnica-ţi cinstire şi amintire. 

6. Bucură-te, sufletul meu, şi mulţumeşte lui Dumnezeu pentru un dar atât de neprețuit şi pentru negrăita 
mângâiere astfel încredinţată ție în această vale de lacrimi. Ori de câte ori se reînnoieşte această Taină şi primeşti 
Trupul lui Cristos, lucrezi la mântuirea ta, devenind părtaş al tuturor vredniciilor lui Cristos. Dragostea lui Cristos nu 
se împuţinează, într-adevăr, niciodată şi izvorul îndurărilor lui nu seacă niciodată. lată de ce, pentru primirea acestui 
mare har, trebuie să te pregăteşti întotdeauna, primenindu-ţi cugetul, gândind cu mare luare aminte la Taina 
răscumpărării tale. Slujind sau ascultând Sfânta Liturghie, la fel de mare, la fel de actuală şi vrednică de iubire să ţi se 
pară Sfânta Taină ca şi când întâia oară, în clipa aceea, Cristos în faţa ta s-ar fi coborât din ceruri, luând Trup în sânul 
preacuratei Fecioare; sau, atârnând pe cruce, ar sta să ispăşească prin răstignire şi moarte, câştigând mântuirea tuturor 
oamenilor. 


Cât este de folos împărtăşania deasă 
Cartea a IV-a, Despre Taina sfântului altar, Capitolul III 


Glasul ucenicului 

1. Iată vin la tine, Doamne, dornic să gust din binefacerile comorilor tale, dornic să mă înfrupt la ospăţul tău 
sfânt, pe care, în bunătatea ta, l-ai pregătit celui sărac, Dumnezeule (Ps 67, 11). Într-adevăr, la tine găsesc tot ce mi- 
aş putea dori, tot ceea ce îmi trebuie; Tu eşti mântuirea şi răscumpărarea mea, nădejdea şi tăria mea, cinstea şi 
mărirea mea. Aşadar, bucură astăzi sufletul slujitorului tău, căci către tine,Doamne Isuse, am înălțat sufletul meu (Ps 
85, 4). Doresc acum să te primesc cu toată cuviinţa şi evlavia; mi-e dor să te primesc în casa mea şi, asemenea lui 
Zaheu, să mă învrednicesc de binecuvântarea ta şi să mă pot număra printre fiii lui Avraam. Sufletul meu râvneşte 
după Trupul tău, inima mea doreşte să se unească cu tine. 

2. Dăruieşte-mi-te şi-mi este de ajuns. Afară de tine orice alinare e fără rost. Nu pot trăi fără tine; fără tine, 
zilele vieții mele nu duc nicăieri. Trebuie să mă apropii cât de des de tine, să te primesc ca hrană a tămăduirii şi a 
mântuirii mele, ca nu care cumva să mă pierd pe cale, lipsit de merindele cereşti. Tu însuţi, preamilostive Isuse, ai 
spus acest lucru în vreme ce predicai poporului şi vindecai pe mulţi de beteşugurile lor: Nu vreau să plece flămânzi 
spre casele lor, ca nu cumva să-i lase pe drum puterile (Mt 15, 32). Fă tot astfel şi cu mine acum, căci te-ai îndurat să 
mi te laşi pe tine însuţi în această Taină, spre mântuirea credincioşilor tăi. Învederat, eşti dulcea întremare a 
sufletului, iar cel ce se hrăneşte vredniceşte din tine va fi cu tine părtaş al slavei veşnice. Fără îndoială că unuia ca 
mine, care mă poticnesc şi cad în păcat atât de des, care, de atâtea ori, mă dovedesc lânced şi şubred, îmi este de mare 
trebuință să mă rog cât mai mult, să-mi mărturisesc păcatele, şi - prin sfânta primire a Trupului tău - să mă primenesc, 
să mă spăl de prihană şi să mă aprind de râvnă, ca nu care cumva, ţinându-mă prea mult departe de Sfânta Masă, să 
mă abat de la hotărârile bune pe care le-am luat. 

3. Cugetul inimii omului se pleacă la rău din tinereţile lui (Gen 8, 21) şi, dacă nu-i va veni în ajutor 
tămăduirea dumnezeiască, va cădea curând din rău în mai rău. Sfânta Cuminecătură fereşte, însă, de cele rele şi dă 
tărie pe calea binelui. Dacă acum, când mă împărtăşesc sau celebrez Sfânta Liturghie, mă arăt atât de lăsător şi de 
lânced în slujba lui Dumnezeu, ce ar fi dacă nu m-aş împărtăşi din această sfântă tămăduire, sau dacă nu m-aş folosi 
de reazemul ei atât de puternic? Şi chiar dacă, în sufletul meu, nu mă simt în fiece zi vrednic de Sfintele Taine, să mă 
străduiesc, măcar din când în când, la răstimpuri potrivite, să primesc Sfânta Cuminecătură, făcându-mă astfel părtaş 
la harul ei atât de mare. Căci aceasta-i mângâierea cea mai scumpă a sufletului credincios, cât timp pribegeşte pe 
acest pământ în haina trupului său muritor: să-şi aducă aminte cât mai des de Dumnezeul său iubit şi să-l primească 
cu sufletul plin de evlavie. 

4. O, minunată îndurare a bunătăţii tale, Doamne, Tu, Făcătorul şi Însufleţitorul tuturor inimilor, care ai 
binevoit să te cobori până la sufletul meu atât de sărac şi - cu întreaga ta dumnezeire şi omenire - să vii să-i astâmperi 
foamea. Ferice de cugetul şi inima vrednice de a te primi cu evlavie pe tine, Doamne Dumnezeul meu, şi de a se 
umple, întru primirea ta, de bucurie sufletească! O, cât de necuprins e Domnul în sufletul care îl primeşte, cât de 
iubitor Oaspetele cu care ospătează, cât de plăcut Sfetnicul astfel întâmpinat, cât de credincios Prietenul astfel 
dobândit, cât de bun, dulce, nobil, frumos, vrednic de dragoste şi neasemuit, Mirele inimii omeneşti! Cerul şi 

pământul, cu toată podoaba lor, se întunecă înaintea feţei tale, iubirea mea, căci toată frumuseţea şi măreția 
pământului şi a cerului e zestrea primită din dărnicia mâinilor tale, şi toate laolaltă nu pot ajunge în veci la lumina şi 
slava numelui tău, a cărui pricepere e nețărmurită (Ps 146, 5). 


Multe bunuri se împărtăşesc celor ce se cuminecă cu evlavie 
Cartea a IV-a, Despre Taina sfântului altar, Capitolul IV 


1. Doamne Dumnezeul meu, vino în întâmpinarea slujitorului tău cu mierea şi balsamul binecuvântării tale, să 
mă pot apropia de preacinstita Taină a sfântului altar cu vrednicie şi cuviință. Înaltă la tine inima mea şi dezrobeşte- 
mă de lanţul greu al lâncezelii. Cercetează-mă cu mântuirea ta (Ps 105, 4), să pot gusta cu sufletul dulceața 
bunătăților tale, comoară nesfârşită, ascunsă ca un minunat izvor, în Sfântul Sacrament. Luminează orbirea mea, să 
pot simți adâncimea Tainei tale, întăreşte-mă, să pot crede fără şovăire în ea. Această Taină e lucrarea ta, Doamne, nu 
lucrul puterii omeneşti; atare aşezământ nu vine de la oameni. Şi nimeni, prin putere omenească, nu-i pregătit să 
priceapă şi să înțeleagă asemenea lucruri, ce depăşesc chiar şi puterea îngerească de înţelegere. Cum oare, eu, un 
păcătos nevrednic, plămadă de tină şi colb, mă voi putea încumeta să iscodesc, nădăjduind să înțeleg Taina 
necuprinsă? 

2. Doamne, în simplitatea inimii mele, cu neclintită bună credinţă şi potrivit poruncilor tale, mă apropii acum 
de tine plin de nădejde şi teamă: cred cu adevărat că eşti de față în acest Sfânt Sacrament, ca Dumnezeu şi om. Tu 
vrei să te primesc la mine şi să mă unesc, prin sfântă dragoste, cu tine. Te rog, de aceea, stăruitor, arată-ți milostivirea 
şi dăruieşte-mi harul deosebit ca să mă pot topi cu totul întru tine şi ca, înflăcărată de iubirea ta, inima mea să nu mai 
sufere atingerea nici unei mângâieri străine. Într-adevăr, acest preasfânt şi preaînalt Sacrament înseamnă mântuirea 
sufletului şi a trupului de toate relele, tămăduirea tuturor suferințelor sufleteşti; prin el mă curăţ de păcat şi de 
metehne, prin el tot ceea ce este imbold neînfrânat se ţine în frâu, ispitele îşi pierd puterea şi sunt îngenuncheate; 
mulţumită acestei Taine sufletul dobândeşte belşug de har, virtutea cea abia încolțită sporeşte, credința se oţeleşte, 
nădejdea se întăreşte, dragostea se face mai aprinsă şi mai cuprinzătoare. 

3. Şi multe alte daruri ai împărțit şi împarți necontenit celor pe care îi iubeşti, şi care, cu evlavie, se cuminecă 
cu tine, Doamne Dumnezeul meu, Oblăduitorul sufletului meu, Tămăduitorul becisniciei omeneşti, Tu care dăruieşti 
omului toată alinarea Lăuntrică. Împotriva amărăciunilor vieţii, Tu reverşi în inima oamenilor mângâieri negrăite, din 
adâncul nimicniciei lor ridicându-i şi făcându-i să nădăjduiască în ocrotirea ta, mereu, prin alte haruri proaspete 
întremându-i şi luminându-le sufletul: de aceea unii care înainte de a se împărtăşi erau fricoşi şi fără râvnă, după 
primirea hranei cereşti se simt sufleteşte schimbaţi în bine. Bunătatea ta față de cei aleşi se arată, deci, şi în aceea că îi 
faci să cunoască cu adevărat, fără nici o putință de tăgadă, cât sunt de şubrezi prin ei înşişi şi cât de necuprinsă este 
dărnicia şi puterea harului tău, atunci când odrăsleşte şi lucrează în ei. Prin el însuşi, omul este lânced, rece, secătuit 
de evlavie; prin tine devine, dimpotrivă, râvnic, ager la cele bune şi plin de evlavie. Căci cine s-ar putea apropia cu 
smerenie de izvorul blândeţii, fără a se întoarce de acolo cu un dram măcar de har şi de bunătate în suflet? Şi cine s-ar 
putea aşeza la gura unui mare foc şi să nu se încălzească măcar puţin? Tu, Doamne, eşti izvorul nesecat şi îmbelşugat, 
Tu eşti focul a cărei flacără nu scade şi nu se stinge în veci. 

4. Şi chiar dacă nu-mi este îngăduit să scot după pofta inimii din apa acestui izvor, chiar dacă nu pot bea până 
la săturare, voi pune buzele mele la locul sfânt al acestei cereşti deschizături, să pot sorbi măcar un picur cât de mic 
să-mi potolesc setea, ca să nu mor de secetă şi însetare. Şi chiar dacă nu mă pot mistui de dragoste ca un heruvim sau 
un serafim, mă voi strădui să fiu statornic în evlavie, pregătindu-mă sufleteşte, ca măcar - împărtăşindu-mă cu 
smerenie din această Taină a vieții - să pot primi o scânteie cât de mică din dumnezeiască văpaie a preasfântului 
Sacrament. Şi tot ceea ce mi-ar lipsi, Isuse bune, Mântuitorul meu preasfânt, binevoieşte să-mi dăruieşti prin harul 
tău, Tu care te-ai îndurat să-i chemi pe toți oamenii spunându-le: Veniti la mine, toți cei osteniți şi împovărați, şi Eu 
vă voi dărui întremare (Mt 11, 28) 

5. Trudesc în sudoarea frunții mele, îndur cazne şi suferinţe în ascunzişurile inimii mele, mă simt împovărat 
de păcate, tulburat de ispite, târcolit de mulțimea patimilor rele şi nu-i nimeni care să mă ajute (Ps 21, 12), nimeni nu 
mă poate dezrobi de lanţuri ca să mă mântuiască, în afară de tine, Doamne, Dumnezeul meu: îţi încredinţez ființa mea 
şi toate cele ce țin de ea, să mă păstrezi, să mă păzeşti şi să mă duci la viaţa veşnică. Primeşte-mă, spre lauda şi 

mărirea numelui tău, Tu care ai rânduit ca sfântul tău Trup şi Sânge să-mi fie hrană şi să-mi astâmpere setea. Fă, 
Doamne Dumnezeul mântuirii mele, ca prin deasa cuminecare cu Sfânta Taină a altarului să crească şi să înflorească 
în sufletul meu darul evlaviei. 


Despre marea vrednicie a sfintei taine şi a stării preoțești 
Cartea a IV-a, Despre Taina sfântului altar, Capitolul V 


Vocea Domnului iubit 

1. Chiar dacă ai avea parte de neprihănirea îngerilor şi de sfințenia lui Joan Botezătorul, tot nu ai fi vrednic să 
primeşti şi să atingi această sfântă Taină. Căci nu datorită vredniciei omeneşti s-a dat omului harul de a sfinți şi ţine 
în mâini preasfântul Sacrament al lui Cristos şi de a se împărtăşi din hrana îngerească. Necuprinsă Taină şi mare 
vrednicie a fost încredințată preoţilor, atunci când li s-a dat ceea ce nici măcar îngerilor nu le este îngăduit. Singuri 
preoții hirotoniți după rânduiala Bisericii au primit puterea de a sluji şi de a consacra Trupul lui Cristos. Preotul, deci, 
e slujitorul lui Dumnezeu; el se foloseşte de chiar cuvântul lui Dumnezeu, din porunca şi prin aşezământul lui 
Dumnezeu însuşi; Dumnezeu, aşadar, este marele şi cel dintâi făptuitor nevăzut, cel la a cărui voinţă toate sunt supuse 
şi de a cărui poruncă ascultă toate. 

2. Prin urmare, privitor la această atât de sfântă şi de minunată Taină, se cade, înainte de toate, să-ţi pui 
credinţa în Dumnezeu cel atotputernic, ferindu-te de a te bizui pe ceea ce ţi-ar spune simţurile sau alte semne, la 
îndemâna pipăitului sau a vederii tale scurte: ci cu teamă şi cu nespusă cuviință apropie-te de Sacramentul Altarului. 
Adu-ţi aminte cine eşti şi gândeşte-te a cui slujbă a fost încredințată de episcop mâinilor tale la hirotonire. Eşti preot: 
ai fost sfințit cu această menire; ține seamă mereu şi nu pierde din vedere niciodată că trebuie, cu credinţă şi evlavie, 
să-i aduci lui Dumnezeu jertfă la timpul potrivit, dovedind purtare fără de cusur întru toate. Povara ta n-a fost uşurată 
ci, dimpotrivă, eşti acum constrâns de prevederile unei rânduieli mai aspre încă, ținut să tinzi către o treaptă de 
sfinţenie mai înaltă încă. Preotul, într-adevăr, e hărăzit să poarte în sufletul său podoaba tuturor virtuților, dând 
tuturor celorlalți pilda unei vieţi creştineşti frumoase. Nu ca ale omului obişnuit trebuie să fie purtările sale, nu pe 
cărările omului de rând trebuie să-l poarte paşii, ci pe calea regească a îngerilor din ceruri şi a bărbaților desăvârşiți 
de pe acest pământ. 

3. Înveşmântat în odăjdiile sale, preotul e locţiitorul lui Cristos, chemat să se roage lui Dumnezeu cu umilință 
şi stăruință multă, şi pentru sine şi pentru popor. Pe piept, în față, ca şi pe umeri, în spate, veşmântul său poartă 
acelaşi semn al crucii lui Cristos, ca o aducere aminte a patimilor Domnului. Ca, privind crucea din față, să-şi 
amintească singur de drumul pe care, cu râvnă şi sârguință, trebuie să păşească neabătut înainte. Pe spatele odăjdiilor, 
acelaşi semn al crucii aminteşte de purtarea cu răbdare, pentru numele lui Dumnezeu, a poverii de împotriviri, 
aruncată pe umerii lui de ceilalţi. În faţă, preotul îşi poartă crucea ca să-şi plângă păcatele; în spate, ca, plin de 
compătimire şi bunătate, să plângă şi pentru păcatele altora, fără a uita vreodată că e mijlocitor între Dumnezeu şi 
omul păcătos; ca să nu istovească niciodată în rugăciune şi Sfânta Jertfă până nu dobândeşte harul şi milostivirea 
Domnului de sus. Ori de câte ori preotul slujeşte la sfântul altar, el aduce lui Dumnezeu cinste, îngerilor bucurie, 
pildă temeinică Bisericii, ajutor celor vii, odihnă celor răposaţi, pe sine însuşi făcându-se părtaş la zestrea tuturor 
acestor bunuri. 


Pregătirea şi cercetarea cugetului înainte de sfânta împărtăşanie 
Cartea a IV-a, Despre Taina sfântului altar, Capitolul VI 


Glasul ucenicului 

1. Când mă gândesc la dumnezeiasca ta vrednicie, Doamne, şi la adâncul nimicniciei mele, mă ruşinez şi mă 
cutremur. Dacă te-aş ocoli, ar însemna să fug de viaţă; dacă m-aş apropia fără să fiu vrednic de aceasta, aş cădea în 
vină grea. Ce voi face, aşadar, Dumnezeul meu, sprijinitorul şi bunul meu sfetnic la clipe de restrişte? 

2. Învaţă-mă Tu calea cea dreaptă; povățuieşte-mă, pe scurt, ce să fac spre a mă pregăti sufleteşte pentru 

Sfânta Impărtăşanie. Am neapărată trebuință de o pregătire vrednică şi cuviincioasă, ca inima mea să poată primi 
tămăduitoarea taină a sfintei Impărtăşiri şi ca să-ţi aduc minunata şi dumnezeiasca Jertfă la sfântul altar. 


Cercetarea cugetului şi hotărârea de îndreptare 
Cartea a IV-a, Despre Taina sfântului altar, Capitolul VII 


Vocea Domnului iubit 

1. Mai presus de toate, preotul lui Dumnezeu să se apropie de sfântul altar - spre a aduce Jertfă şi a se hrăni cu 
ea -, în duh de desăvârşită smerenie, cu inima plină de evlavie şi cugetul adânc plecat în rugăciune, însuflețit de o 
credinţă neclintită şi de gândul drept şi curat de a cinsti pe Domnul. Cercetează-ţi, aşadar, cu luare aminte conştiinţa, 
şi - pe măsura putinţelor tale - curăță-ţi şi luminează-ţi cugetul prin adevărată căință şi smerită mărturisire, astfel încât 
nimic să nu te mustre, nimic să nu te apese în suflet împiedicându-ți paşii spre sfântul altar. Vie să fie, în cugetul tău, 
părerea de rău pentru toate păcatele vieţii tale trecute, ca şi pentru abaterile zilnice, de care să te căieşti şi pe care să le 
deplângi în chip deosebit. Dacă timpul îţi îngăduie, în adâncul inimii tale, mărturiseşte lui Dumnezeu, una câte una, 
toate acele mici metehne şi scăderi pe care boldul rău al patimilor ţi le stârneşte în suflet. 

2. Căieşte-te şi plângi pentru că eşti încă atât de mult legat de trup şi de pământul acesta; pentru că eşti încă 
atât de neînfrânat şi supus imboldurilor firii; atât de uşor de strunit de oricare din poftele cărnii; cu porţile simţurilor 
atât de lipsite de apărare; atât de des prins în laţul închipuirilor; atât de uşor aplecat spre risipire în afară; atât de 
lăsător faţă de cele lăuntrice; atât de slobod la râs şi atât de aplecat spre împrăştiere; atât de învârtoşat şi împietrit, 
lipsit de lacrimi şi căință; atât de iute alunecând spre delăsare şi spre măgulirile trupeşti; atât de trândav când e vorba 
de râvnă şi disciplină; cu ochii şi urechile atât de dornice de noutăţi şi lucruri frumoase; atât de puţin iubitor al celor 
smerite şi mici; atât de râvnitor la avere multă; atât de strâns şi zgârcit când vine vorba să dai de la tine; ținând atât de 
straşnic la ale tale; atât de nestăpânit la vorbă; atât de plecat spre limbuţie; atât de nepotrivit în purtări şi în fapte; atât 
de pornit spre ale gurii şi stomacului; atât de surd la cuvântul lui Dumnezeu; atât de grăbit la odihnă, atât de încet la 
muncă; atât de ager la vorbe de clacă; atât de leneş la slujirea lui Dumnezeu prin rugăciune; atât de zorit s-o sfârşeşti, 
atât de risipit cu gândul cât timp o săvârşeşti; împrăştiat la citirea sfinților psalmi, greoi cu sufletul la sfânta Liturghie; 
rece la sfânta Împărtășanie; atât de des risipit cu mintea, atât de rar recules cu adevărat întru tine; atât de uşor stârnit 
la mânie, atât de plecat spre mustrarea celorlalți, atât de iute să-ţi judeci aproapele, atât de aspru în vorbă; atât de 
voios când toate merg bine, atât de slab şi bicisnic la încercare; atât de plin de bune hotărâri, pe care însă atât de rar le 
aduci la îndeplinire. 

3. După ce ai mărturisit şi deplâns, din adâncul sufletului, toate aceste păcate şi cusururi, şi altele 
asemănătoare lor, ia o hotărâre dârză de îndreptare a întregii tale vieţi şi de propăşire neabătută pe calea binelui. 
Apoi, în duhul unei depline lepădări de sine, jertfeşte-te singur, pentru totdeauna şi cu totul, în cinstea numelui meu, 
pe altarul lăuntric al inimii tale, încredinţându-mi, adică, fără nici o şovăire, trupul şi sufletul tău; doar astfel te vei 
învrednici a primi, cu rod deplin, Sacramentul Trupului meu. 

4. Căci nu poate fi jertfă mai cuvenită şi împăcare mai vrednică pentru spălarea vinilor tale decât să te dai pe 
tine însuţi cu totul, în cuget curat, o dată cu jertfa Trupului lui Cristos, la sfânta Liturghie şi în sfânta Împărtășanie. 
Dacă omul face tot ceea ce îi stă în putere, căindu-se cu adevărat şi venind să-mi ceară harul iertării, toată vina lui va 
fi spălată: Viu sunt Eu, zice Domnul, nu vreau moartea păcătosului, ci să se întoarcă şi să fie viu; căci nu-mi voi mai 
aminti de-acum înainte de păcatele lui (Ezech 33, 11; 18, 22). 


Jertfirea lui Cristos pe lemnul crucii şi nevoia de a ne lepăda de noi înşine 
Cartea a IV-a, Despre Taina sfântului altar, Capitolul VIII 


Vocea Domnului iubit 
1. Aşa cum am făcut Eu însumi, de bună voie jertfindu-mă cu trupul gol şi braţele larg deschise pe cruce, spre 
a aduce astfel Tatălui jertfă pentru păcatele tale, nimicindu-mă pe mine, dând de la mine totul spre împăcare, tot astfel 

şi tu, ori de câte ori slujeşti Sfânta Liturghie, oferă-te ca o jertfă curată şi sfântă, din adâncul inimii, din toate puterile 
sufletului tău. Ce aş putea cere, dacă nu să te străduieşti să mi te dai cu totul? Tot ce mi-ai da, în afară de tine, mă 
priveşte prea puţin: nu vreau darul tău, ci pe tine însuți. 

2. Aşa cum nici pe tine toate lucrurile de pe lume - dacă Eu ți-aş lipsi - nu te-ar putea îndestula, tot astfel nici 
un dar de-al tău nu-mi poate fi plăcut, dacă nu mi te dai pe tine însuţi. Vino şi dăruieşte-mi-te, oferă-te pe tine însuți 
cu totul lui Dumnezeu, ca jertfa ta să fie bine primită. Iată, Eu m-am jertfit cu totul Tatălui pentru tine; am mers până 
acolo încât mi-am dat Trupul şi Sângele ca hrană, să pot fi al tău cu totul, iar tu să fii al meu pentru totdeauna. Dacă 
vei rămâne închis în ale tale, şovăind să te dai mie de bună voie cu totul, jertfa nu poate fi deplină şi nici unirea dintre 
noi doi întreagă. lată de ce, înaintea tuturor faptelor tale, trebuie să pui jertfirea ta de bună voie în mâinile lui 
Dumnezeu, de doreşti să dobândeşti libertatea şi harul. Aceasta este pricina pentru care atât de puţini sunt cei luminați 
cu adevărat de lumina mea, iată de ce atât de puţini sunt cei ce se simt dezrobiţi în lăuntrul sufletului şi inimii lor: 
pentru că nu se încumetă să se lepede cu totul de sine. Cuvintele mele rămân neclintite: Nimeni nu poate fi ucenicul 
meu mai înainte de a se fi lepădat de toate (Lc 14, 33). Dacă vrei, aşadar, să fii ucenicul meu, leapădă-te de tine însuţi 
şi jertfeşte-te mie, cu toate dorințele inimii tale. 


Trebuie să ne jertfim pe noi înşine lui Dumnezeu, o dată cu tot ce-i al nostru, înălțând rugăciuni pentru toți 
oamenii 
Cartea a IV-a, Despre Taina sfântului altar, Capitolul IX 


Glasul ucenicului 

1. Doamne, toate sunt ale tale, în cer şi pe pământ. Vreau să mă Jertfesc ţie de bună voie, ca să rămân al tău în 
veci. Cu inimă dreaptă şi curată, mă dăruiesc ție astăzi ca rob pentru totdeauna, în semn de supunere şi jertfă de 
laudă. Primeşte-mă o dată cu sfântul prinos al preascumpului tău Trup pe care ţi-l aduc, acum, de faţă cu îngerii tăi 
nevăzuţi, chezăşie a mântuirii, pentru mine şi întregul popor. 

2. Doamne, aduc pe altarul împăcării tale toate păcatele şi greşelile pe care le-am săvârşit, în faţa ta şi a 
îngerilor tăi, începând din ziua când am putut întâia oară să păcătuiesc şi până în ceasul acesta: aprinde-le şi mistuie- 
le cu totul prin focul dragostei tale, şterge prihana, spală-mi conştiinţa de orice vină şi dă-mi înapoi harul pe care prin 
păcat l-am pierdut; iartă-mă pentru toate şi dăruieşte-mi cu milostivire sărutul păcii. 

3. Ce aş putea face, având în vedere păcatele mele, decât să le mărturisesc cu umilinţă şi să le deplâng din 
adâncul inimii, rugându-te neîncetat să-mi dăruieşti iertarea? Te rog cu stăruință, Doamne Dumnezeul meu, ascultă 
rugăciunea mea smerită şi statornică. Păcatele mele îți sunt nespus de urâte; nu vreau să le mai săvârşesc niciodată; 
mă călesc şi mă voi căi toată viaţa, pregătit să fac pocăință şi, în măsura puterilor mele, să plătesc îndestulare pentru 
ele. lartă, Doamne, iartă-mi păcatele şi, pentru sfințenia ta, mântuieşte sufletul meu răscumpărat prin vărsarea 
Sângelui tău preascump. lată, mă încredinţez îndurării tale, mă dau cu totul pe mâinile tale. Fă cu mine după 
bunătatea ta, nu după răutatea şi nedreptatea mea (Ps 118, 124; 102, 10). 

4. Îţi aduc drept prinos şi toate faptele mele bune, oricât de puţine şi de nedesăvârşite, ca să le faci mai bune şi 
să le sfinţeşti, ca ele să-ți fie plăcute şi să le primeşti; ca întotdeauna să mă atragi spre căile mai bune şi să mă 
călăuzeşti spre ținta fericită şi slăvită, pe mine, cel mai netrebnic şi trândav dintre oameni. 

5. Pun de asemenea pe altarul tău şi sfintele dorinţe ale tuturor credincioşilor, rugile şi trebuințele părinților, 
ale prietenilor, ale fraţilor, ale surorilor şi ale tuturor celor ce îmi sunt dragi; ale celor ce mi-au făcut vreun bine şi ale 
celorlalți, pentru iubirea ta: ale celor ce au cerut anume să mă rog pentru ei şi pentru ai lor, fie dintre cei vii, fie mutaţi 
la cele veşnice; ca toți să simtă puterea ajutorului şi darului tău, tăria mângâierii tale, scut apărător în primejdii, 
scăpare din necazuri, ca, dezrobiţi de tot răul, să poată înălța la cer, cu voie bună, cântări de laudă şi recunoştinţă. 

6. Îţi mai aduc rugăciuni şi jertfe de împăcare cu deosebire pentru cei care mi-au făcut vreun rău, care m-au 
întristat, m-au ponegrit, mi-au adus vătămare şi daune, m-au necăjit; şi pentru toți aceia pe care eu i-am mâhnit, 
supărat, păgubit, sau cărora le-am adus prilej de smintire, prin vorbă sau faptă, cu voie sau fără de voie; ca tuturora să 
ne dai iertarea greşelilor şi a păcatelor cu care ne-am vătămat unii pe alții. Depărtează, Doamne, din inimile noastre 

umbra oricărei bănuieli, mânii, dezbinări, şi a tot ceea ce poate duce la slăbirea dragostei şi la împuţinarea iubirii 
frățeşti. Fie-ţi milă, Doamne, de toţi cei care cer îndurarea ta; dă harul tău celor ce nu se bucură încă de el şi fă din 
noi astfel de oameni încât să fim vrednici de a ne împărtăşi cu harul tău şi de a dobândi viaţa de veci. Amin. 


Nu trebuie să ne îndepărtăm cu uşurinţă de sfânta împărtăşanie 
Cartea a IV-a, Despre Taina sfântului altar, Capitolul X 


Vocea Domnului iubit 

1. Cât mai des aleargă la izvorul harului şi al milostivirii dumnezeieşti, la fântâna bunătăţii şi a neprihănirii: 
astfel te vei putea tămădui de patimi şi de imboldurile neînfrânate; astfel te vei învrednici de a căpăta noi puteri şi 
vlagă împotriva tuturor ispitelor şi a înşelăciunilor diavolului. Căci duşmanul cunoaşte prea bine care-i rodul 
tămăduitor al sfintei Cuminecături şi încearcă, tocmai de aceea, în fel şi chip, din toate puterile, să-i abată şi să-i 
împiedice pe credincioşi de la ea. 

2. Unii simt mai tare loviturile şi târcoalele diavoleşti atunci când se pregătesc să primească sfânta 
Împărtăşanie. Însuşi duhul necurat, după cum stă scris în cartea lui Iov, vine între fiii lui Dumnezeu (lov 1, 6) ca să-i 
tulbure cu obişnuita sa ticăloşie, să-i sperie, sau să-i facă şovăielnici: ca astfel să le ştirbească elanul dragostei, sau să 
le răpească cu de-a sila credinţa, îndepărtându-i tocmai de sfânta Împărtășanie sau făcându-i să se apropie de ea cu 
inima lâncedă. Şi totuşi omul nu trebuie să se sinchisească de vicleşugurile, nălucirile şi uneltirile necuratului, oricât 
ar fi de josnice şi de îngrozitoare, ci toate să i le azvârle în cap. Mişelul trebuie disprețuit şi luat fără milă peste picior, 
iar uneltirile şi mârşăviile lui nu trebuie să ne îndepărteze de la sfânta Cuminecătură. 

3. Altceva care, adeseori, ridică piedici înaintea sfintei Împărtăşanii este o greşită înţelegere a râvnei pentru 
evlavie, sau îndoieli ale cugetului legate de mărturisirea păcatelor. Fă ce se cuvine, urmând poveţele unor conştiinţe 
înțelepte, şi lasă deoparte şovăiala şi neliniştile fără rost, căci acestea toate stingheresc harul lui Dumnezeu şi 
năruiesc până la urmă adevărata evlavie. Nu te îndepărta de sfânta Împărtășanie doar pentru că resimţi o mică 
tulburare trecătoare a conştiinţei; ci, mai curând, aleargă la duhovnicul tău, mărturiseşte-1 greutatea ce te apasă şi 
iartă-1 cu inimă largă pe cei care ți-au greşit. Dacă tu ai adus jignire altora, cere cu umilinţă iertare, şi Dumnezeu te va 
ierta din toată inima. 

4. La ce-ţi foloseşte să amâni mereu sfânta Mărturisire şi, tot aşa, sfânta Cuminecare? Curăţă-te cât mai 
curând, nu pregeta să dai afară otrava, grăbeşte-te la leac şi la tămăduire, şi te vei simți mult mai bine decât lăsând să 
treacă vremea. Dacă azi aşa, mâine aşa, nu te cumineci dintr-o pricină sau alta, vei găsi mereu alte pricini tot mai 
mari; şi tot aşa, te vei trezi împiedicat din ce în ce mai mult, simţindu-te din ce în ce mai înstrăinat de Taina sfântului 
altar. Scutură-ţi cât poți de repede povara de pe suflet, şi te vei simți uşurat: la nimic, într-adevăr, nu foloseşte să 
întârzii frământându-ți conştiinţa şi să laşi micile piedici de peste zi să te înstrăineze de Tainele dumnezeieşti. Mai 
mult decât atât, amânarea sfintei Cuminecări mai mult dăunează decât face bine; căci astfel o grea amorțire poate 
pune stăpânire pe suflet. Într-adevăr, nu puţini sunt cei lâncezi şi lăsători care amână bucuroşi Mărturisirea şi sfânta 
Împărtășanie, tocmai pentru a nu se vedea siliți să se îngrijească mai mult de sufletul lor. 

5. Ce păcat de cei care, lipsiţi de tragere de inimă şi săraci în dragoste, amână cu atâta uşurinţă sfânta 
Împărtăşanie! Cât de fericiţi şi de plăcuţi lui Dumnezeu sunt însă cei care trăiesc curaţi la cuget, zilnic gata să se 
apropie de sfântul Altar; cei care ar fi bucuroşi să se poată împărtăşi în fiecare zi, dacă le-ar fi îngăduit /astăzi este 
îngăduit! n.t.], şi dacă nu s-ar pune astfel neapărat în văzul şi în gura lumii; cei care, din când în când, se înfrânează 
de la Sfânta Împărtăşanie din smerenie sau dintr-o pricină întemeiată sunt vrednici de laudă pentru cuviinta lor. Dacă, 
însă, nu se apropie de sfântul Altar din lene, mai bine ar fi să se strunească pe sine şi să facă ceea ce trebuie: Domnul 
va da ajutor dorințelor lor, după bunăvoința de care vor da dovadă, căci, mai înainte de orice, Dumnezeu ţine seama 
întotdeauna de aceasta. 

6. Dacă piedica este îndreptățită şi cu temei, inima omului să fie plină de bunăvoință şi însuflețită totuşi de 
dorinţa de a se cumineca cu Domnul, astfel încât să nu fie lipsită de rodul preasfintei Taine. Într-adevăr, nu poate fi 
nici o oprelişte ca sufletul evlavios să se apropie zi de zi, în orice ceas, de Domnul Cristos prin darul sfintei 
cuminecări spirituale; în afară însă de aceasta, sunt zilele şi timpurile stabilite, când, cu toată dragostea şi cuviinţa, 
omul se cade să-l primească pe Mântuitorul său în Sfânta Taină, nu căutându-şi propria mângâiere în primul rând, ci 

spre a aduce astfel laudă şi cinste lui Dumnezeu. Căci ori de câte ori, cu gândul, el se împărtăşeşte tainic în Cristos, 
de tot atâtea ori îşi primeneşte iubirea, reîmprospătându-şi, cu evlavie, amintirea patimilor Domnului. 

7. Cel ce se pregăteşte de sfânta Cuminecare doar cu prilejul anumitor sărbători, ori din obişnuință, nu va fi, 
de fapt, pregătit cu adevărat. Ferice de cel ce se jertfeşte pe sine cu totul lui Dumnezeu, ori de câte ori se cuminecă ori 
săvârşeşte Sfânta Liturghie. La sfântul Altar nu fi nici zăbavnic, nici grăbit: urmează datina, după obişnuinţa celor în 
sânul cărora trăieşti. Fereşte-te de a le stârni neplăcere sau plictiseală, ci păzeşte întocmai calea de mijloc şi 
prevederile rânduite de mai marii tăi, gândind mai mult la binele sufletesc al celor care te văd şi te ascultă, decât la 
desfătarea evlaviei şi a simţurilor aprinse în inima ta. 


Câtă nevoie are sufletul credincios de Trupul lui Cristos şi de cuvântul Sfintelor Scripturi 
Cartea a IV-a, Despre Taina sfântului altar, Capitolul XI 


Glasul ucenicului 

1. O preadulce Isuse, nespusă-i desfătarea sufletului evlavios atunci când se ospătează cu tine la sfânta Masă: 
căci hrană-i eşti Tu însuţi, cu însuşi trupul tău, iubit mai presus decât totul, dorit mai presus de orice alt dor al inimii! 
Ce plăcut ar fi să pot şi eu vărsa lacrimi fierbinți în fața ta, să spăl, ca Sfânta Maria Magdalena, cu lacrimile mele 
picioarele tale. Dar unde-i evlavia aceasta? Unde-i izvorul lacrimilor sfinte? Desigur, înaintea ta şi a sfinților tăi 
îngeri, inima mea ar trebui să se lase mistuită de flăcările dragostei, să plângă de bucurie; într-adevăr, aici, în Sfânta 
Taină, eşti de față cu adevărat, oricât de adânc învăluit sub chipul Tainei. 

2. Ochii mei nu ar avea puterea să te privească în ochi, precum eşti în adevărata strălucire a luminii tale 
dumnezeieşti; şi nici chiar lumea întreagă nu ar putea suferi străfulgerarea slavei şi măririi tale, Doamne. Pentru că 
doreşti să-mi cruţi neputinţa, te ţii ascuns sub vălul acestui Sacrament. Cred cu adevărat că eşti aici înaintea mea, Tu 
cel căruia îngerii i se închină în ceruri; dar eu te văd cu ochii credinţei, în timp ce ei te pot privi față în față, fără nici 
un acoperământ. Mă mulţumesc, precum se cade, cu lumina adevăratei credinţe, în ale cărei raze înaintez mai departe 
pe acest drum, până când va răsări ziua strălucirii veşnice, iar nălucirile umbrei vor asfinți pentru totdeauna. Când va 
veni ceea ce-i desăvârşit (1 Cor 12, 10), Sfintele Taine vor înceta, căci fericiții din ceruri nu vor mai avea nevoie de 
tămăduirea Sacramentelor;, ei se vor desfăta fără sfârşit înaintea feţei lui Dumnezeu, privindu-i mărirea în ochi; şi, 
sorbind din nemărginirea luminii nenăscute, vor putea gusta Cuvântul lui Dumnezeu făcut trup, aşa cum a fost 
dintotdeauna şi aşa cum, în vecii vecilor, nestrămutat rămâne. 

3. Gândind la toate aceste lucruri minunate, orice mângâiere spirituală de-aici ajunge să mi se pară searbădă şi 
anostă: într-adevăr, atâta timp cât nu pot vedea pe Domnul meu, fără oprelişte, în toată slava lui, nimic din ceea ce 
văd cu ochii, nimic din ceea ce îmi aud urechile, nimic pe această lume nu poate avea pentru mine vreun preț. Martor 
eşti, Doamne, că nimic pe acest pământ nu mă poate mângâia, nici o făptură nu-mi poate astâmpăra dorul, decât Tu 
singur, Dumnezeul meu, pe care râvnesc să te pot privi cu nesaţ în veci. Dar aceasta nu e cu putință cât timp mă aflu 
în starea aceasta de om muritor. Tocmai de aceea, trebuie să mă resemnez şi să aştept cu mare răbdare, supunându-mă 
pe mine însumi şi toate dorinţele mele voinţei tale. Într-adevăr, şi sfinţii tăi, Doamne, cei care de pe-acum se desfată 
cu tine în ceruri, cât timp au trăit pe pământ şi-au dus zilele în credință şi răbdare neclintită, aşteptând venirea slavei 
tale. Cred şi eu tot ceea ce au crezut ei; nădăjduiesc în tot ceea ce au nădăjduit şi ei; am încredințarea că, prin harul 
tău, voi putea la rândul meu ajunge acolo unde au ajuns ei. Până atunci, întărit pe această cale de pildele sfinților, 
paşii mei să fie călăuziţi de credinţă. Îmi vor fi, de asemenea, de ajutor, cărţile sfinţilor, ca reazem şi oglindă a vieţii 
ŞI, mai presus de orice, preasfântul tău Trup, ca leac şi pavăză fără pereche. 

4. Într-adevăr, două sunt lucrurile pe care le ştiu în primul rând şi neapărat trebuincioase vieţii acesteia, fără 
de care mi-ar fi cu neputinţă să-mi duc zilele pe acest pământ; căci, zăvorât în temnita acestui trup, am nevoie în 
primul rând de hrană şi, în al doilea rând, de lumină. lată de ce mie, ologului, mi-ai dat preasfântul tău Trup, să-mi 
întremez puterile minţii şi ale trupului; mi-ai dăruit cuvântul tău, candelă pentru picioarele mele (Ps 118, 105). Fără 
aceste două lucruri mi-ar fi cu neputinţă să trăiesc: cuvântul lui Dumnezeu este lumina minţii mele, iar Sfânta Taină, 
Pâinea vieții. Aş spune că sunt ca două mese perechi, aşezate în visteria Sfintei Biserici. Prima e masa Sfântului 
Altar, având pe ea Pâinea sfântă, însuşi Trupul nepreţuit al lui Cristos; cea de-a doua are pe ea Legea dumnezeiască, 
învăţătura sfântă, poveţele îndrumătoare la dreapta credinţă, cea care duce fără şovăială dincolo de văluri, în Sfânta 

Sfintelor. Îți mulțumesc, Doamne Isuse, lumină a strălucirii eterne, pentru acest sfânt ospăț al învățăturii tale pe care 
ai binevoit să ne-o împărtăşeşti prin gura credincioşilor tăi robi, prorocii, apostolii şi sfinții părinți ai Bisericii. 

5. Îţi mulţumesc, Făcătorule şi Răscumpărătorule, căci pentru a mărturisi lumii întregi iubirea ta faţă de 
oameni ai pregătit această neprețuită Cină, în care nu chipul Mielului, ci însuşi Trupul şi Sângele tău ni se pun înainte 
spre mâncare, bucurând astfel pe toți credincioşii la sfântul tău ospăț, desfătându-i pe toți cu potirul mântuirii tale; 
aici sunt toate desfătările raiului; aici împreună cu noi se bucură sfinții îngeri, cu singura deosebire că ei simt bucuria 
unei desfătări şi mai mari încă. 

6. O, cât de măreaţă şi vrednică de cinste este slujba săvârşită de preoți la sfântul altar: lor le este dat, prin 
cuvintele lor, să sfințească Trupul Domnului slăvit, cu buzele lor să-l laude, în mâinile lor să-l ţină, în gura lor să-l ia, 
celorlalți să-l împărtăşească. O, cât de curate trebuie să fie acele mâini, cât de neprihănite buzele, cât de sfânt trupul, 
cât de nepătată inima preotului de atâtea ori cercetate de Făcătorul însuşi a toată curăţia! De pe buzele preotului nu se 
cuvine să iasă decât cuvinte sfinte, cuvinte cinstite, cuvinte de bine, căci ele îl aduc pe Cristos în Sfânta Taină. 

7. Ochii preotului trebuie să fie smeriţi şi sfioşi, căci privirea lor e ațintită la Trupul lui Cristos. Mâinile 
preotului trebuie să fie curate, înălțate la ceruri, căci degetele lor ţin pe Făcătorul cerului şi al pământului. De aceea 
într-un chip deosebit preoților li s-a spus, prin lege: Fiți sfinți, căci Eu sfânt sunt, Domnul Dumnezeul vostru (Lev 19, 
2). 

8. Harul tău să ne ajute, Dumnezeule atotputernice, ca noi, cei ce am primit chemarea sfintei preoții, să-ți 
putem sluji cu evlavie şi vrednicie, cu cuget limpede şi cu sufletul curat. lar dacă nu suntem în stare să trăim, aşa cum 
s-ar cădea, în neprihănire, dă-ne măcar harul să putem, în duhul smereniei, să deplângem răul pe care-l săvârşim şi să 
ne întărim hotărârea de a-ţi sluji, cel puțin pe viitor, cu mai aprinsă râvnă. 


Să ne silim cât putem de bine, pregătindu-ne sufletul pentru primirea Sfintei împărtăşanii 
Cartea a IV-a, Despre Taina sfântului altar, Capitolul XII 


Vocea Domnului iubit 

1. Eu îndrăgesc curăția, Eu dăruiesc omului toată sfinţenia. Mi-e dragă o inimă nepătată, pe ea o caut, să fac 
din ea lăcaşul odihnei mele. Pregăteşte-mi un foişor mare, aşternut, şi voi fi cu tine la ospățul Paştelui, cu ucenicii 
(Le 22, 11, 12). Dacă vrei să vin şi să rămân la tine, curăță aluatul cel vechi (1 Cor 5, 7) şi spală lăcaşul inimii tale. 
Alungă din tine toată zarva lumii şi zbuciumul poftelor neînfrânate; linişteşte-te, ca pasărea singuratică de pe 
acoperiş (Ps 101, 18) şi cugetă, cu amărăciune în suflet, la lipsa ta de măsură. Tot cel care iubeşte pregăteşte celui 
iubit locul cel mai bun şi mai frumos din casă: din aceasta, într-adevăr, se vede cu cât drag îl primeşte. 

2. Nu-ţi închipui însă că ţi-ai putea înfăptui pregătirea doar prin vrednicia hotărârii tale, chiar dacă ai sta să 
pierzi un an întreg gătindu-ți sufletul fără preget, golindu-ți mintea de toate. Doar mulțumită bunătăţii şi harului meu 
îți este îngăduit să te apropii de sfânta Masă; eşti ca un cerşetor poftit la masa bogatului, căruia nu-i poţi arăta alt 
semn de recunoştinţă decât adânca ta smerire şi dreapta mulțumire. Fă ceea ce îţi stă în putință, dar fă din toată inima, 
nu din obişnuință, nu de nevoie: cu teamă şi evlavie fierbinte, primeşte Trupul Domnului tău iubit, Isus Cristos, care 
binevoieşte să se coboare până la tine. Eu te-am chemat; Eu ţi-am dat poruncă să vii; Eu voi împlini ceea ce îți 
lipseşte: vino, primeşte-mă! 

3. Când primeşti de la mine harul evlaviei, mulţumeşte Dumnezeului tău, nu pentru că ai fi vrednic, ci pentru 
că m-am milostivit de tine. Dacă, dimpotrivă, nu ai darul evlaviei, ci te simţi secătuit sufleteşte, stăruie în rugăciune, 
plânge, nu pregeta să baţi la uşa mea; nu înceta mai înainte de a te fi învrednicit măcar de o picătură, de un strop 
măcar din harul mântuirii. Tu ai nevoie de mine, nu Eu de tine. Nu tu vii să mă sfinţeşti pe mine, ci, dimpotrivă, Eu 
mă cobor să te sfinţesc şi să-ți împodobesc sufletul. Tu vii să primeşti de la mine darul sfințeniei, unindu-te cu mine: 
tu vii spre a căpăta haruri noi, tu vii pentru a primeni în tine râvna propăşirii sufleteşti. Nu nesocoti harul, ci 
pregăteşte-ţi cu toată sârguinţa inima şi primeşte pe iubitul sufletului tău la tine. 

4. Trebuie nu numai să te pregăteşti cu evlavie, dar şi cu toată silința să te îngrijeşti de har după primirea 
Sfintei Cuminecături. La fel de mare trebuie să fie grija sufletului înainte, ca şi după primirea Sfintei Împărtăşanii. 
Într-adevăr, cuvenita grijă după sfânta Cuminecare e totodată şi cea mai bună pregătire pentru dobândirea unor haruri 
mereu sporite. De aceea se întâmplă uneori ca, tocmai după sfânta Împărtăşanie, sufletul să se simtă apăsat de 

greutate; căci grabnic se risipeşte pe sine în mângâieri cerşite în afară. Păzeşte-te de limbuţie, rămâi în reculegere la 
tine şi bucură-te singur de Dumnezeul tău; îl ai în inima ta pe Acela pe care lumea întreagă, dacă ar vrea, n-ar putea 
să ţi-l răpească. Eu sunt cel căruia trebuie să i te dai cu totul, astfel încât să nu mai trăieşti în tine, ci în mine, la 
adăpost de toată îngrijorarea. 


Sufletul evlavios trebuie să râvnească din toate puterile sale la unirea cu Cristos prin sfânta cuminecătură 
Cartea a IV-a, Despre Taina sfântului altar, Capitolul XIII 


Glasul ucenicului 

1. Cine-mi va da mie ca să te aflu, Doamne, să-mi deschid sufletul față de tine, să mă desfăt cu tine după 
pofta inimii mele, şi mai mult nimeni să nu mă defaime (Cânt 8, 1)? Şi nici o făptură să nu mă stânjenească şi să nu 
mă mai privească, ci doar Tu singur să-mi vorbeşti şi eu ţie: aşa cum cei ce se iubesc îşi vorbesc în patru ochi şi cum 
prietenii cei apropiaţi sunt împreună. Aceasta mi-e dorinţa, acesta mi-e dorul, să mă pot uni cu tine întru totul, iar 
inima să mi-o pot dezlipi de tot ceea ce este pământesc şi să învăţ, prin sfânta Împărtăşanie şi prin deasa celebrare a 
sfintei Liturghii, să preţuiesc desfătarea celor cereşti şi eterne. Ah, Doamne, Dumnezeul meu, când va veni şi pentru 
mine ceasul să fiu cu totul unit, cu totul contopit cu tine, să pot uita cu desăvârşire de mine? Tu în mine şi eu în tine: 
una să fim pentru totdeauna. 

2. Cu adevărat Tu eşti iubitul meu, ales dintr-o mie (Cânt 5, 10) şi sufletul meu se desfată petrecând în lăcaşul 
tău, zi de zi, o viață întreagă. Cu adevărat Tu eşti limanul odihnei mele, locul unde aflu pacea fără de asemănare şi 
tihna fără pereche: în afara ta totul nu e decât caznă, amărăciune şi suferință nesfârşită. Cu adevărat Tu eşti 
Dumnezeul ascuns (Is 45, 15) şi nu ai nimic de-a face cu cei nelegiuiți, căci stai de vorbă cu cei smeriţi şi cu cei curați 
la inimă. O, cât de dulce e spiritul tău, Doamne (Înţ 12, 1), Tu care, spre a-ţi arăta bunătatea faţă de fiii tăi, ai 
binevoit să-i întremezi cu o Pâine coborâtă din ceruri! Cu adevărat, este vreun popor mare de care dumnezeirea să fie 
aşa de aproape cât de aproape este de noi Domnul Dumnezeul nostru? (Deut 4, 7). Tu eşti aproape de toţi cei ce se 
încred în tine, dăruindu-te lor zilnic ca hrană şi desfătare, mângâindu-i şi înălţându-le inimile către ceruri. 

3. Care obşte de pe lume s-ar putea asemui, ca vrednicie, cu poporul creştin? Şi care dintre făpturile 
pământului ar putea fi mai fericită decât creştinul evlavios în a cărui inimă se coboară, precum un mire, Domnul 
însuşi, hrănind-o cu iubire, din Trupul gloriei sale? O, har negrăit, vrednicie fără seamăn, iubire nemărginită, 
împărtăşită doar omului! Dar cum să-i mulțumesc Domnului pentru acest har, pentru această dragoste nețărmurită? 
Nimic n-aş putea dărui mai potrivit decât inima mea, jertfind-o cu totul lui Dumnezeu, contopind-o cu totul întru El. 
Atunci fiorul fericirii va face să tresalte adâncul inimii mele, când sufletul îmi va fi cu desăvârşire unit cu Dumnezeu. 
Domnul atunci îmi va spune: "Dacă tu vrei să fii cu mine, voința mea e să rămânem împreună". lar eu voi răspunde: 
"Binevoieşte, Doamne, să rămâi cu mine, căci vreau din toată inima să fiu cu tine; singurul meu dor este să fiu cu 
tine; singurul meu dor este să fiu, din toată inima mea, una cu tine”. 


Cât de arzător e dorul unora după Sfântul Trup al Domnului Cristos 
Cartea a IV-a, Despre Taina sfântului altar, Capitolul XIV 


Glasul ucenicului 

1. Cât de necuprinsă este mulțimea bunătăţii tale, Doamne, pe care ai pregătit-o celor ce se tem de tine (Ps 
30, 19). Ori de câte ori îmi aduc aminte, Doamne, de unii dintre credincioşii tăi, cei care se apropie de Taina ta sfântă 
cu cea mai mare râvnă, cu arzătoare evlavie, mă cuprinde nelinişte şi ruşine, căci mă gândesc la inima mea atât de 
rece şi de lâncedă, de atâtea ori când mă apropii de tine; îmi amintesc cât de searbăd şi nesimţitor rămâne sufletul 
meu; îmi dau seama că nu mă înflăcărez câtuşi de puţin înaintea ta, Dumnezeul meu; înţeleg că nu mă las sorbit cu 
totul de iubirea ta, aşa cum au fost şi sunt toți cei pe care dorinţa înflăcărată de a se împărtăşi cu tine în preasfânta 
Taină a iubirii îi făcea să verse lacrimi fără încetare; cei care nu puteau suferi despărțirea de tine, tânjind cu tot trupul 
şi sufletul lor după tine, izvorul cel viu a toată dulceaţa; ei nu-şi puteau astâmpăra setea şi foamea altfel decât 
împărtăşindu-se, în deplină bucurie şi cu toată râvna spiritului lor, din Trupul tău, Doamne. 

2. O, cu adevărat fierbinte credinţa aceasta a lor, dovadă, fără doar şi poate, a preasfintei tale prezenţe! 


86 


Asemenea suflete, cu adevărat, îl recunosc pe Domnul şi Dumnezeul lor la frângerea pâinii (Le 24, 30; 31, 35) şi 
inima lor este aprinsă de flacăra cea mai puternică, căci Isus le însoţeşte paşii pe cale. Cât de departe sunt eu de 
această înflăcărare şi de această evlavie, cât de puţin mişcat sunt de dorul şi dorinţa care-i însuflețeşte! Fie-ţi milă de 
mine, ca de un cerşetor sărman, Isuse bune, Domn blând şi iertător: ajută-mă ca, din când în când, să mă pot bucura şi 
eu de câte o fărâmă măcar din râvna arzătoare a inimilor credincioase, acelea ce se împărtăşesc cu dragoste 
mistuitoare din Taina ta sfântă; fă ca astfel credința mea să capete reazem şi întremare, nădejdea mea în bunătatea ta 
să sporească, iar iubirea - din plin aprinsă de gustarea acestei mane cereşti - să nu mai cunoască asfințit niciodată. 

3. Stă în puterea îndurării tale să-mi împărtăşeşti până şi acest har, cercetându-mă cu duhul înflăcărat al iubirii 
şi bunăvoinţei tale, la timpul cuvenit. Căci şi dacă nu mă număr printre aceia care se simt mistuiţi în inima lor de 
dorul înflăcărat al împărtăşirii cu tine, dorinţa mea rămâne aceea de a mă putea şi eu aprinde cumva din una şi aceeaşi 
flacără: mă rog ție, cu toată stăruința, să mă primeşti cu toate acestea şi pe mine, nevrednicul, în rândul celor ce te 
iubesc cu flacără nestinsă, să pot face şi eu parte din preasfânta lor ceată. 


Darul evlaviei nu poate fi dobândit decât prin smerenie şi lepădare de sine 
Cartea a IV-a, Despre Taina sfântului altar, Capitolul XV 


Vocea Domnului iubit 

1. Darul evlaviei trebuie cerut lui Dumnezeu fără încetare, cu dor nestins; această rugă trebuie să fie făcută cu 
încredere şi răbdare; darul, o dată primit, trebuie păstrat în inimă cu recunoştinţă şi smerenie; răsădit de Domnul în 
suflet, darul trebuie lucrat cu sârguință; cât timp sufletul stă în aşteptare, clipa şi calea alese de Dumnezeu pentru 
împărtăşirea lui se cuvin lăsate în grija şi paza Domnului. Ori de câte ori nu te simți înflăcărat de râvnă lăuntrică aşa 
cum s-ar cuveni, ceea ce, în primul rând, trebuie să faci e să te umileşti, fără totuşi a te lăsa abătut din cale-afară ori 
întristat peste măsură. Căci se întâmplă ca Dumnezeu să dea şi dintr-o dată ceea ce a amânat vreme îndelungată; El 
dăruieşte câteodată la sfârşit ceea ce la început a întârziat să dăruie. 

2. Dacă harul s-ar da totdeauna fără preget, după dorinţa şi placul fiecăruia, omului şubred aceasta nu i-ar 
folosi cu adevărat. Tocmai de aceea este bine ca omul să aştepte harul evlaviei cu nădejde, pace, răbdare şi umilință 
în suflet. Dacă harul întârzie să coboare sau, pe nesimţite, ți se ia, gândeşte-te că vina-i a ta, şi lucrul se datorează 
păcatelor tale. Deseori câte un lucru mărunt împiedică şi stânjeneşte harul în suflet - dacă putem numi fleac ori lucru 
mărunt un lucru a cărui însemnătate e tocmai că stinghereşte zestrea unui bun atât de mare. Tocmai înlăturând 
asemenea piedici - mici sau mari ca însemnătate - mai mult, biruindu-le cu desăvârşire, vei căpăta ceea ce ceri prin 
rugăciune. 

3. E de ajuns să te încredinţezi lui Dumnezeu din toată inima, încetând de a mai dori una sau alta, după cum 
ti-ar veni cheful sau pofta; ajunge să te reculegi temeinic întru tine, ca, neîntârziat, să simţi împăcarea şi pacea 
punând stăpânire pe sufletul tău; nimic, într-adevăr, nu-i mai bun, nimic nu-i tihneşte mai bine sufletului decât 
împăcarea cu voinţa lui Dumnezeu. Iată de ce omul care, cu inimă curată, îşi înalță gândul şi dorințele spre 
Dumnezeu singur, cel ce se leapădă de orice iubire neorânduită, nemaisuferind să-l atingă nici o neplăcere venită de 
la făpturi, acela va fi cel mai bine pregătit să primească şi harul ceresc, cel mai vrednic, cu adevărat, de darul lui 
Dumnezeu. Domnul îşi revarsă binecuvântarea în vasul sufletelor care sunt golite de toate. Şi cu cât cineva îşi desface 
mai deplin inima de legătura celor mai mici amănunte pământeşti, cu cât îşi răstigneşte poftele disprețuindu-le mai 
bine, cu atât harul va odrăsli mai lesne, cu atât se va revărsa mai îmbelşugat, cu atât mai sus va înălța acea inimă. 

4. Atunci lumina va fi îmbelşugată şi totul va deveni limpede; inima se va uimi şi va tresălta, cuprinsă de 
fiorul păcii; căci mâna Domnului va fi asupra ei ca o pavăză şi în mâna Domnului se va afla totul, pentru totdeauna. 
Aceasta va fi binecuvântarea celui ce-l caută pe Dumnezeu din toată inima, a celui care nu zadarnic şi-a primit 
sufletul (Ps 23, 4). O dată cu sfânta Euharistie, omul acela primeşte şi marele har al unirii cu Dumnezeu: el nu caută 
mângâierile evlaviei pentru sine, căci, mai presus de orice evlavie şi mângâiere, el pune slava şi preamărirea lui 
Dumnezeu. 


Să-i dezvăluim lui Cristos toate nevoile noastre, ori de câte ori îi cerem harul 
Cartea a IV-a, Despre Taina sfântului altar, Capitolul XVI 

Glasul ucenicului 

1. O, Domnul meu preadulce şi preaiubit, cu toată cuviinţa inimii mele doresc acum să te primesc: Tu ştii 
preabine cât de şubred şi de slab sunt, de cât de multe duc lipsă; câte rele şi păcate mă ţin la pământ; cât de des sunt 
apăsat de jugul poverilor, cât de mult sunt supus ispitei, frământărilor şi prihănirilor. Alerg la tine ca la tămăduirea 
mea, vin la tine şi îţi cad în genunchi rugându-te să-mi dai alinare şi uşurare. Îţi vorbesc ţie, care le ştii pe toate, ţie, 
căruia nimic din ceea ce se ascunde în sufletul meu nu-ţi este necunoscut, ţie, singurul în măsură să mă mângâi şi să 
mă ajuţi cu adevărat. Tu ştii care e zestrea de care duc cel mai mult lipsă, tu ştii cât sunt de sărac şi lipsit de virtute. 

2. Mă înfățişez înaintea ta, golaş şi sărman, cerşindu-ți harurile, cerând în genunchi mila ta. Hrăneşte foamea 
cerşetorului care se roagă de tine, aprinde inima lui împietrită cu focul iubirii tale, luminează privirea lui cu 
străfulgerarea feţei tale. Fă ca toate cele pământeşti să mi se pară, la gust, amare; fă să văd în toate poverile şi 
amărăciunile vieţii încercări ale răbdării mele; fă din toate făpturile lumii, mai cu seamă din cele lipsite de 
însemnătate, lucruri pentru mine vrednice de dispreţ şi de uitare. Înalță-mi inima spre tine, la ceruri, nu mă lăsa să 
rătăcesc prin ţărână. Fii singura îndulcire a inimii mele pentru totdeauna, hrana şi băutura mea, iubirea şi bucuria 
mea, lamura a tot binele şi a toată bunătatea. 

3. O, înflăcărează-mă cu totul, aprinde inima mea în focul mistuitor al iubirii: fă să fiu una cu tine în spirit, 
prin harul unirii lăuntrice, prin contopirea în văpăile dragostei! Nu mă lăsa să plec de la tine înfometat şi mai departe 
secătuit la suflet: fii milostiv, precum te-ai arătat de-atâtea ori într-un chip atât de minunat faţă de sfinții tăi. Ce 
minunat ar fi să mă aprind de iubire în aşa fel încât să mă topesc cu totul întru tine, foc pururi arzător, cu neputinţă de 
stins vreodată, iubire ce cureți inimile şi luminezi cugetele! 


Despre dorul înflăcărat şi iubirea arzătoare pentru Isus în Sfânta Împărtășanie 
Cartea a IV-a, Despre Taina sfântului altar, Capitolul XVII 


Glasul ucenicului 

1. Cu cea mai mare evlavie şi cea mai înflăcărată dragoste, cu toată iubirea şi râvna inimii mele doresc să te 
primesc pe tine, Domnul meu, aşa cum te-au primit şi sfinții tăi nenumărați şi ceata tuturor credincioşilor evlavioşi: 
cei care au dorit să fii al lor prin sfânta Împărtăşanie, cei care ţi-au fost pe plac prin viaţa lor, ca şi prin înflăcărata lor 
râvnă. O, Dumnezeul meu, iubirea mea veşnică, singura mea zestre de bunătate, fericirea mea nețărmurită, doresc din 
toată inima să te primesc cu dragoste aprinsă şi cu toată cuviința, aşa cum te-au primit, în adâncul smereniei lor, toți 
sfinții tăi. 

2. ŞI, deşi nevrednic de asemenea simțăminte de cuvioasă evlavie, îți pun la picioare toată dragostea inimii 
mele, ca şi când sufletul meu ar fi înzestrat cu toate acestea. Tot ceea ce ar putea încăpea într-o inimă înflăcărată de 
râvnă şi evlavie, acestea toate ți le aduc drept călduros prinos de închinare iubitoare. Nu doresc nimic pentru mine, ci, 
dimpotrivă, pe mine însumi şi toate cele ce ţin de mine vin să ţi le pun bucuros, din toată inima, la picioare. Doamne, 
Dumnezeul meu, Creatorul şi Răscumpărătorul meu, doresc astăzi să te pot primi cu toată dragostea, evlavia, cinstea 
şi lauda; cu toată recunoştinţa, vrednicia şi iubirea; cu toată credința, nădejdea şi curăţia, cu toate acele virtuţi cu care 
te-a dorit şi prin care ţi-a deschis uşa inimii sfânta ta Mamă, slăvita Fecioară Maria, atunci când îngerului aducător al 
bunei-vestiri i-a răspuns cu umilință şi evlavie: Jată roaba Domnului, fie mie după cuvântul tău (Lc 1, 38). 

3. Şi, după pilda celui care a mers înaintea paşilor tăi, Joan Botezătorul, sfânt între toţi sfinții, cel care, 
aflându-se lângă tine, a tresăltat cu fiorul de bucurie al Duhului Sfânt, deşi sta încă închis în sânul mamei sale; el 
care, mai apoi, văzându-te printre oameni, s-a smerit pe sine până la pământ, vorbind cu iubire şi cu evlavie despre 
prietenul mirelui, cel ce stă şi ascultă pe mire şi se bucură cu bucurie de glasul lui (In 3, 29), îmi doresc şi eu să mă 
umplu de simțăminte înflăcărate de dor şi să mă pot, din toată inima, aduce pe mine însumi prinos ție. Mă alătur, în 
aceasta, tuturor inimilor credincioase, străbătute de fiorul bucuriei; simțămintelor lor înflăcărate, înălțării tuturor 
cugetelor luminate în chip suprafiresc prin arătarea celor cereşti; acestea toate să-ţi fie ție, Doamne, prinos de 
închinare, din partea mea şi a tuturor acelora pentru care trebuie să mă rog, împreună cu toate virtuțile şi laudele 
trecute şi viitoare, aduse ţie de toată făptura, din cer şi de pe pământ; ca să fii lăudat de-a pururi şi proslăvit pe vecie. 

4. Primeşte, Doamne Dumnezeul meu, rugile şi făgăduințele mele, dorința mea sinceră de a-ţi aduce lauda 
nesfârşită, nețţărmurita binecuvântare ce ţi se cad de drept pentru mulțimea negrăită a desăvârşirilor tale. Acest prinos, 
ție datorat, doresc să ţi-l aduc în toate zilele vieţii mele şi în toate clipele fiecărui ceas: mă rog şi mi-aş dori ca, la 
această datorie de recunoştinţă, să fie uniţi ca într-o singură suflare toate cetele îngereşti şi toţi credincioşii de pe 
pământ. 

5. Să te laude toate popoarele lumii, pe limba lor să-ţi cânte toate neamurile şi toate seminţiile pământului: 
numele tău preasfânt şi preadulce fie proslăvit cu bucurie şi înflăcărată evlavie de la un capăt al lumii la celălalt. Iar 
cei ce slujesc cu râvnă şi cuviință preasfânta ta Taină, împărtăşindu-se cu deplină credinţă din ea, să se 
învrednicească a primi din mâna ta harul şi milostivirea. După ce vor fi dobândit evlavia la care au râvnit, după ce se 
vor fi desfătat cu darul unirii şi contopirii cu tine, după ce se vor fi hrănit de minune din belşugul ospăţului tău ceresc, 
copleșiți de toată binecuvântarea, să-şi aducă aminte şi de mine, sărmanul, pomenindu-mă ție. 


Să nu iscodim tainele sfintei cuminecături ci, urmându-l cu umilință pe Cristos, să supunem credinței luminile 
minţii noastre omeneşti 
Cartea a IV-a, Despre Taina sfântului altar, Capitolul XVIII 


Vocea Domnului iubit 

1. Fereşte-te de iscodirea uşuratică şi zadarnică a acestei Taine necuprinse, dacă nu vrei să te înfunzi în hățişul 
îndoielii şi al şovăielilor. Cel ce iscodeşte măreția va fi zdrobit sub greutatea slavei (Prov 25, 27). Mult mai multe 
poate Dumnezeu săvârşi decât mintea omenească poate cuprinde şi înțelege. Bună e, tocmai de aceea, doar cercetarea 
smerită şi evlavioasă a adevărului, mintea fiind gata mereu să înveţe câte ceva şi să urmeze pas cu pas învățăturile 
pline de miez ale sfinților părinți. 

2. Fericită e mintea dreaptă şi limpede ce nu se încurcă în întrebările grele, ci umblă fără şovăire pe cărarea 
poruncilor lui Dumnezeu. S-a întâmplat cu mulţi că şi-au pierdut credinţa, dorind tocmai să iscodească taine prea 
adânci. Ți se cere doar credință şi o viață sinceră, nicidecum o minte strălucitor de ascuţită, care să pătrundă tainele 
lui Dumnezeu. De vreme ce nu poţi înţelege şi cuprinde nici măcar cele ce sunt mai prejos decât tine, cum îţi închipui 
că ai putea sfredeli cu mintea şi pricepe cele ce te depăşesc, deasupra? Supune-te lui Dumnezeu, smereşte-ţi cugetul, 
punându-l sub pavăza credinței, şi vei dobândi lumina cunoaşterii, în măsura chiar în care lucrul acesta îţi va fi 
prielnic şi folositor. 

3. Credinţa unora în această Taină Sfântă e supusă unor grele ispite; ei nu poartă nici o vină, ci vrăjmaşul. Nu 
pune la inimă, nu te sinchisi de gândurile fără noimă, nu răspunde şoaptelor diavolului, ațâțătoare la şovăială; crede 
Cuvântului lui Dumnezeu, încrede-te în sfinți şi proroci, şi vei pune pe fugă pe duşmanul ticălos. De multe ori se 
dovedeşte de mare folos ca slujitorul lui Dumnezeu să fie încercat de astfel de gânduri. Pe necredincioşi şi pe păcătoşi 
nu-i ispiteşte nimeni, căci vrăjmaşul şi-a asigurat asupra lor stăpânirea; pe credincioşi, în schimb, în fel şi chip, îi va 
încerca într-una. 

4. Îmbrăţişează deci credinţa neclintită şi dreaptă şi apropie-te rugător de Sfânta Taină, cu sfială şi cuviință. 
Iar tot ceea ce scapă minţii tale încredințează fără grijă Domnului celui atotputernic. Dumnezeu nu se înşeală şi nu te 
înşeală; se înşeală cel ce se încrede prea mult în sine. Îi place Domnului să fie mai aproape de cei săraci cu mintea, se 
descoperă pe sine celor smeriţi; El dă pruncilor înțelepciune (Ps 118, 130) şi celor cu cugetul curat le arată cele mai 
ascunse tâlcuri; îşi ascunde în schimb darul dinaintea minţilor iscoditoare şi trufaşe. Mintea omului e şubredă şi 
supusă rătăcirii; dar adevărata credință nu poate greşi niciodată. 

5. Cercetarea minţii omeneşti trebuie să urmeze credinţei, iar nu să o ia înainte, ridicând în cale oprelişti şi 
piedici. Într-adevăr şi credinţa şi dragostea sunt de cea mai mare însemnătate pentru sfânta Cuminecătură, şi una şi 
alta lucrează împreună într-un fel ascuns în această preasfântă şi binecuvântată Taină. Dumnezeul cel veşnic şi 
necuprins, a cărui putere e nemărginită, săvârşeşte lucruri multe şi minunate în cer şi pe pământ, iar cercetarea şi 
iscodirea minunilor sale depăşeşte cu mult puterea celei mai înalte minţi omeneşti. Dacă lucrările lui Dumnezeu ar fi 
dintre acelea pe care mintea să le poată cu uşurinţă pricepe, n-ar mai fi nici minunate, nici negrăite. 


http://www.donbosco.ro/resurse_ecl/imitatia/index.php 

